
- Vos? 

Laura Bakker străbătuse fiecare încăpere a Rijksmuseum 
căutându-l. 

- Pieter Vos? 

Era un bărbat fragil, de înălţime medie, gârbovit în haina 
lui de iarnă verde-pal ce avusese parte de zile mai bune. Așezat 
pe o băncuţă în faţa celei mai mari case de păpuşi pe care ea o 
văzuse vreodată, Vos părea în același timp şi tânăr, și bătrân. 
Postura, părul lung, castaniu, hainele şifonate şi uzate îi trădau 
vârsta mijlocie. Faţa însă îi rămânea lipsită de riduri, preocu- 
pată, în stare de alertă. Ca a unui profesor preferat de elevi sau 
a unui preot răbdător, atent. Iar ochii albaştri, fixaţi în între- 
gime pe casa de păpuşi din faţa lui, aveau acea strălucire puter- 
nică, dură a vazei de pe şemineul ei de acasă, din Dokkum. De 
neclintit. Inteligenți. 

Îi citise dosarul înainte ca de Groot să o trimită de la secţia 
de poliţie aflată la o distanță scurtă de străbătut pe bicicletă, în 
Marnixstraat. Pieter Vos, treizeci şi nouă de ani. Demisionase 
din postul lui de brigadier la aceeași secţie de poliţie cu doi ani 
mai devreme, după eşecul investigaţiei dispariţiei propriei lui 
fiice, Anneliese. Trăia o existenţă boemă, deprimantă, pe o 
barcă transformată în locuinţă, în Jordaan, zbătându-se să su- 
pravieţuiască din rămășițele neînsemnate ale pensiei lui obţi- 
nute prematur. 

Bakker scăpă dosarul pe care îl adusese cu ea. Hârtiile, 
fotografiile se împrăştiară peste tot. Înjură. Câteva capete se 

intoarseră spre ea. Ridică repede documentele și fotografiile de 
pe podea şi le îndesă la loc în mapă. 

El o scruta deja stăruitor. O privire pe care ea o cunoştea. 
Care părea să spună... ai fost neîndemânatică. 

- Vos? întrebă ea, privind o poză de legitimaţie pentru a se 
asigura că avea în față omul pe care-l căuta. 

Pe când lucrase în poliție, Vos arătase şi mai tânăr ca bărbatul 
din faţa ei. Evenimentele din ultima perioadă îl îmbătrâniseră. 

De Groot îi fusese şef. Un prieten apropiat, din câte își pu- 
tea da ea seama. Dezamăgit de demisia lui Vos şi de pierderea 
unuia dintre poliţiştii faimoşi ai Amsterdamului, şi asta... din 
cauza cărui fapt? 

Din cauza încercării de a repara o casă-barcă dărăpănată 
pe Prinsengracht, aflată la doar cinci minute de mers de biroul 
pe care îl ocupase el odinioară. Primele articole decupate din 
ziare îl lăudau pe Vos ca fiind principalul inamic al lumii inter- 
lope a orașului, un detectiv modest, lipsit de energie, dar care 
sfâşiase bandele oraşului afişând o simplă ridicătură din umeri 
şi un zâmbet. Nu că ar fi fost prea mult de citit. Se ferise mereu 
de lumina reflectoarelor cât fusese în post. Fugise de ea chiar 
atunci când propria fiică dispăruse, distrus, sau cel puţin aşa 
susțineau ziarele, de conştientizarea faptului că propria tenaci- 
tate de ofițer de poliţie dusese la răpirea ei. Urmase o căutare 
lipsită de roade şi apoi Vos ieşise din poliţie. Anneliese deve- 
nise doar un alt nume pe o listă de persoane dispărute. Un do- 
sar la arhive, adunând praf digital. 

În urechi avea căşti, al căror fir îi ieşea din buzunar. Se 
aplecă uşor, i le scoase din urechi, surprinsă să audă muzică 
jazz, melodia Willie the Pimp, ţâşnind din ele. 

- Pieter Vos? întrebă ea din nou, uimită că întinsese mâna 
în jurul lui, pentru a-l apuca de braț, fără să ştie exact de ce pro- 
cedase aşa. 

Părul lung, nepieptănat şi hainele ponosite... se distingea 
ceva fragi! la acel om. Era greu să faci legătura între omul tăcut, 
adâncit în propriile gânduri din faţa ei și brigadierul care bă- 
gase atâția răufăcători la închisoare. 

- Nu mai ai timp să îl asculţi pe Zappa. Comisarul de Groot 
vrea să te vadă la el în birou. a-ţi lucrurile. Mergem chiar acum. 

- Şi ce ştii tu despre Zappa? o iscodi el pe un ton blând, 
amuzat. 

- Tatălui meu îi plăcea. ÎI asculta toată noaptea, dacă îi per- 
mitea timpul. Dă-i drumul. Trebuie să mergem. 

- De ce trimite Frank copii după mine? întrebă el şi apoi îşi 
puse din nou căştile. 

Se aşeză lângă el pe bancă, îşi încrucișă braţele, se gândi 
un moment, apoi îşi băgă mâna în buzunarul lui şi scoase firul 
de la căști. 

El o privi cu un amestec de surpriză şi de indignare. 

- E un lucru deosebit, spuse Bakker, arătând spre expona- 
tul din fața lor. 

Casa de păpuşi a Petronellei Oortman era complexă şi cu 
un cap mai înaltă ca Pieter Vos. O replică în miniatură a unei 
case tipice de lângă canalul din Amsterdam. Trei etaje, fiecare 
cu câte trei camere şi un coridor alăturat cu scări. O bucătărie, 
un salon, o cameră pentru copii, mobilă și tablouri, tacâmuri și 
draperii delicate în miniatură. El nu îşi putea lua ochii de la 
casă şi ea știa motivul. 

- Mă numesc Laura Bakker. Am douăzeci şi patru de ani şi 
nu am copii, mulțumesc. 

Când ochii lui albaştri luminoşi se întoarseră spre ea, nu 
mai avu nimic de spus. 

- Îţi este dor de câmpurile verzi din Friesland, Laura? 

Accentul era de vină. Cei din Amsterdam îi priveau de sus 
pe toţi cei ce nu erau din capitală. Ea venea din provincie. Oa- 
menii de acolo erau simpli, chiar prostovani. 

- În Friesland nu sunt doar câmpuri verzi, zise ea. 

- Ce face tatăl tău când nu ascultă Zappa? 

- Este fermier. 

Era înaltă. Deşirată chiar. Părul ei roșu frumos era strâns 
într-o coadă, o decizie practică pentru lucru. Laura Bakker nu 
se gândea prea mult la felul în care arăta. Faţa lungă îi era palidă 

şi, credea ea, deloc remarcabilă. Nu arăta foarte diferit compa- 
rativ cu aspectul pe care-l avea la şaptesprezece ani. 

- Ți-e dor de el? o întrebă Vos. 

- Da, dar a murit, îi răspunse ea. Și mama. Nu că ar conta 
asta. Strânge-ţi doar lucrurile, bine? 

Bărbatul nu se mișcă. 

Ea mai scoase un dosar din geantă, aproape vărsându-i con- 
ținutul pe podea. El o privi, cu o sprânceană întunecată ridicată, 
pe urmă îşi întoarse din nou privirea spre casa de păpuși. 

- A costat-o pe Petronella douăzeci, treizeci de mii de gul- 
deni. Cât casa de pe Warmoesstraat, presupun. Care probabil 
că a fost transformată în cafenea, vânzând marijuana proastă 
britanicilor beţi. 

- Arăţi de parcă ai fi aşteptat să vin, Vos. Cum se face asta? 

- Magie. Nu ai citit acele dosare? 

- Nu scrie nimic despre magie în ele. Multe alte lucruri în 
schimb... 

- Oortman a fost o văduvă bogată. Averea ei provenea din 
comerţ. Care, pe atunci, mergea mână în mână cu sclavagismul 
şi mirodeniile. Aşa că, poate... 

Îşi mângâie bărbia, încercând să găsească cuvântul potrivit. 

- Poate că lucrurile nu sunt într-atât de diferite. 

- Warmoesstraat? De acolo îţi cumperi drogurile? 

- Am spus că marijuana este proastă acolo. 

- Peste tot e proastă, Vos. 

- Eşti tânără, Laura. Ce ştii tu? 

- Ştiu că fiica viceprimarului a dispărut. Katja Prins. Nu este 
prima oară, se pare. Dar... 

- M-a sunat Frank. Mi-a spus că îmi trimite noua lor spe- 
ranță. O fată simplă de la țară care s-a gândit să prindă şoferi 
beţi în Dokkum. Și când nu s-a întâmplat asta, a simțit că poate 
să facă diferența la Amsterdam. Mi-a pomenit numele tău. 

Sângele îi năvăli fetei în obraji. Degetele i se strânseră în 
mod automat în jurul crucifixului simplu, din argint, de la gât, 
lăsat peste puloverul negru, la fel de simplu. 

- Prin simplă sunt sigur că a vrut să spună... inocentă, adă- 
ugă Vos cu vocea lui şoptită, sfioasă. Nimic dramatic. A men- 
ționat că ai ciocnit o maşină de poliţie... 

Nu avea de gând să discute asta cu el. 

- Fiica ta a fost răpită de un bărbat obsedat de păpuşi. Există 
un element similar şi la fata lui Prins... 

Îi puse o fotografie în poală. O păpuşă antică pentru copii, 
din porțelan, îmbrăcată într-un şorțuleţ alb şi lângă ea o eti- 
chetă pentru dovezi a poliţiei. În mâna dreaptă ţinea un smoc 
de păr blond. Cea mai mare parte a şorțului alb era acoperită 
cu sânge. 

Degetul ei lung arătă spre macheta gigantică din fața lor. 

- Arată exact ca păpuşa de acolo, din casa Oortman, nu-i 
aşa? Exact ca aia pe care ţi-a trimis-o ţie? Cu excepţia sângelui 
şi a părului. 

Vos oftă. 

- La mine, părul era în mâna stângă. Pata de sânge era de 
dimensiuni mai mici. 

- Katja locuia într-un apartament închiriat în De Wallen... 

- Fiica bărbatului care conduce orașul locuia în Cartierul 
Roşu? Asta nu îţi spune nimic? 

- Nu a mai fost văzută de o săptămână. Facem teste ca să 
aflăm dacă sângele şi părul sunt ale ei. Păpuşa a fost lăsată în 
faţa casei tatălui ei noaptea trecută. Într-un coşciug din carton 
în miniatură. La fel cum ţi-a lăsat ţie în Marnixstraat... 

Nicio urmă de surpriză. Doar un zâmbet trist, resemnat. 
Părea să fie expresia lui permanentă. 

- Ţi-a spus Frank că soţia lui Wim Prins a fost partenera 
mea vreme de șaptesprezece ani? Că este mama lui Anneliese? 

Obrajii i se aprinseră. 

- Nu. 

- Amsterdam este un oraș mic. Nu la fel de mic ca Dokkum... 

Vos își întoarse din nou privirea spre camerele mici, spre 
mobilă, spre păpuşa izolată într-o minusculă cameră de copii 
cu patru secole înainte. 

- Katja este o nebună drogată, spuse el, aproape în sinea 
lui. Şi mama ei a fost la fel. S-a sinucis. Fata îşi urăşte mama vi- 
tregă. Nimic nou în asta. 

- Vos... 

- A încercat de mai multe ori să îl şantajeze pe tatăl ei să îi 
dea bani. lar el a refuzat mereu să depună plângeri la poliţie. Se 
pare că fata are o imaginaţie plină de cruzime... 

- Şi dacă te înşeli? Dacă este acelaşi bărbat care a răpit-o pe 
fiica ta? 

Vos ridică din umeri. 

- Atunci, mă aştept să te descurci mai bine decât am fă- 
cut-o eu. Acum te rog să mă scuzi. 

Se ridică de pe băncuţă, îşi întinse braţele, scoase un set de 
chei din buzunar. 

- Trebuie să plec... 

- Crezi că o să îl întâlneşti aici? Crezi că este atât de uşor? 
Că va intra în încăperea asta şi că îl vei recunoaşte? 

Păru dezamăgit de cuvintele ei. 

- Nu, îi răspunse el. Dar vreau ca el să mă vadă. O zi bună, 
aspirant Bakker. Îţi urez succes în carieră. 

Apoi îşi băgă din nou firul de la căşti în telefon, le puse în 
ureche şi plecă. 


Jimmy Menzo stătea aşezat într-un subsol rece aflat lângă 
masiva clădire gri-maronie a parohiei Oude Kerk. Sunetul slab 
al unei orgi intra printr-o fereastră înaltă. Afară, la umbra bise- 
ricii pătrățoase, târfele matinale se strecurau în spatele geamu- 
lui cabinelor lor, făcând din mână gesturi ispititoare turiştilor ce 
se perindau cu ochii larg deschişi de-a lungul străzii. 

Unii se opreau. Alții intrau în cafenele. Fie că se drogau, fie că 
fâceau sex, el le intra oricum în portofele. Orașul era o mașină de 
făcut bani. Maşina lui de făcut bani. Şi asta nu avea să se schimbe. 

Menzo fugise din mahalalele din Surinam la nouăsprezece 
ani, abandonând mizeria Americii de Sud pentru Olanda, o 
lume nouă, aspră, în care intrase doar cu o mână de guldeni în 
buzunar, cu doi pumni puternici, plini de cicatrice şi un cap 
plin de invidie şi ambiţie. 

Două decenii mai târziu, locuia într-o vilă pe malul apei, 
nu departe de Cartierul Roşu, deţinea cafenelele şi bordelurile 
lui, cabine de închiriat pentru prostituatele care lucrau pe cont 
propriu şi, cel mai profitabil, pusese mâna pe rețelele de furni- 
zare de droguri operând în zona numită de localnici Wallen. 

De la gara Centraal, în nord, până la Spui, de la Nieuwmarkt 
la Damrak, inima Amsterdamului aparținea bărbatului care 
părăsise cocioabele din Paramaribo îmbrăcat doar cu nişte 
zdrenţe şi cu câteva sute de dolari americani furate de pe urma 
unui transport eşuat de cocaină. 

Îşi câștigase averea. Se luptase pentru ea. Și norocul făcuse 
ca ultimul lui rival, Theo Jansen, să ajungă la închisoare. 

Asta se întâmplase cu doi ani în urmă. Irecuseră de atunci 
douăzeci şi patru de luni în care Menzo se luptase zi şi noapte 
să acapareze până şi ultima rămăşiţă din imperiul lui Jansen, 
făcând loialităţile să se schimbe cu ajutorul banilor, al persuasi- 
unii, al pumnilor puternici şi, la nevoie, al unei țevi de pistol. 

Era un fel de război şi, asemenea majorităţii conflictelor 
moderne, era un război fără sfârşit. 

În acea dimineaţă, de cealaltă parte a mesei se agitau doi 
puşti. Cam de vârsta lui Menzo când el apăruse în Olanda cu 
un paşaport şi cu un permis de muncă false. Urâţi la fel ca el, 
brutali, căutând oportunități. Din Surinam, odată o părticică a 
Olandei la marginea Americii de Sud. Gangsteri aspiranți, 
scunzi, spătoşi, sosiți de curând în oraş, unul îmbrăcat într-un 
trening lucios, albastru, celălalt în unul roşu. 

Pe masa din lemn care văzuse multe se aflau patru arme. 
Două pistoale-automate şi două Walther P5 semiautomate, 
acelaşi model de armă folosit de poliţie. Ceea ce nu era o coin- 
cidență, nu că le-ar fi spus lor asta. 

Cei doi stăteau aplecaţi, incapabili să îşi desprindă ochii 
de la el. 

- Plănuiserăm să rămânem mai mult, spuse cel în albastru, 
cel mai curajos. 

Menzo aruncă o servietă pe masă, o deschise. Tăcură, hol- 
bându-se la teancurile verzi de bancnote. 

- Cincizeci de mii de dolari SUA. Două paşapoarte de 
Antile. Două bilete spre Cape Town. Clasa business. 

- Clasa business, repetă puştiul în roşu, întinzând mâinile 
spre servietă. 

Un râs aspru, de fumător. Menzo era cam de aceeaşi mă- 
rime cu ei, ca un mops, bătăuş, puternic, nu era genul care să 
fugă de o bătaie. Avea o față sumbră, ciupită de vărsat. Ochi în- 
guşti. Piele întunecată. 

Le dădu o hârtie cu scrisul îngrijit, feminin al lui Miriam 
pe ea. O adresă din Prinsengracht. 

- Detaliile vi le dă Miriam. După aceea mergeţi aici. Este 
un magazin. De acolo luaţi banii. Şi biletele. 

Priviră hârtia aşa cum ar fi examinat doi elevi prostănaci o 
temă de nerezolvat. 

- Când ne putem întoarce? întrebă cel în albastru. 

- Nu vă întoarceţi. Luaţi banii şi faceţi ce am făcut eu. Vă 
descurcaţi singuri. Am prieteni acolo. Vă pot ajuta să vă pu- 
neţi pe picioare. 

Cei doi puşti se priviră. 

- Ce fel de magazin? întrebă cel în roşu. 

Lui Menzo îi plăceau întrebările lor idioate. Căută în buzuna- 
rele jachetei. Purta un costum din mătase albastră, elegant, strâns 
pe corp. Făcut special pentru el de un croitor din Bangkok, orașul 
thailandez unde mergea pentru afaceri şi puţină plăcere. 

Două cărţi de vizită, cu aceeaşi poză drăguță pe partea din 
față. O casă din Amsterdam la canal, în miniatură, din lemn. 
Scaune minuscule roz cu figurine şi mai mici pe ele. 

Poppenhuis aan de Prinsengracht. 

Casa Păpuşii de pe Prinsengracht. Dădu fiecăruia câte o 
carte de vizită. 

- Păpuşi? întrebă cel în roşu. 

- Nu vă faceţi griji, îi linişti Menzo. Nu mai sunt acolo. Ci- 
neva a scăpat de toate lucrurile drăguţe cu ceva timp în urmă. 

- Am o soră aici, adăugă cel în albastru. Abia a venit. Lu- 
crează în unul dintre restaurantele dumneavoastră. Are nevoie 
de mine. Dacă plec... 

- Am eu grijă de sora ta. O avansez manager. Îi dau barul. 
Sau ceva. 

Un zâmbet larg, prietenos. 

- Întreabă pe oricine. Faci ce îţi cere Jimmy Menzo şi ni- 
meni nu se atinge de tine. Am grijă de ai mei. Chiar şi când sunt 
în altă parte. 

- Avem de ales? întrebă rapid cel în albastru şi Menzo chib- 
zui dacă nu cumva subestimase pușiamaua surinameză, abia 
coborâtă din avion, deja cu două victime la activ, cu poliţia pe 
urmele ei şi pe continent, şi în Caraibe. 

- Sigur că aveţi de ales. 

Îşi aprinse o ţigară, ascultând tonurile astmatice ale orgii 
de biserică din depărtare. Afară era primăvară. În continuare 
frig, cu rafale de ploaie între rarele momente însorite. 

Luă servieta, o puse pe podea. Ochii lor erau în acea clipă 
pe arme. 

Menzo se ridică de pe scaun, le zâmbi. Se aruncă spre masă 
apucând cel mai apropiat pistol-automat în mâna dreaptă. În- 
dreptă țeava spre fața puştiului în roşu, apoi spre cel în albas- 
tru. Râzând tot timpul. 

- Miriam? strigă el. 

Uşa se deschise. Era mai înaltă ca Menzo, cu un fizic de ju- 
cătoare de baschet. Se apropia de treizeci de ani. O faţă lungă, 
pe un sfert chinezoaică, susținea ea, iar el o credea. Era o fată 
din Trinidad care abia vorbea olandeza. Doar engleza. 

- Ce este? întrebă ea. 

Haină de blană maronie. Din ce anume, el nu ştia, şi nici nu 
îi păsa. Primea câţi bani voia ea. Îi oferea destule în schimb. 

- Băieţii ăştia nu se simt în stare, răspunse Menzo. Condu-i 
la gară. Pune-i pe tren în orice direcţie. Mă enervează. 

Pușlamalele surinameze se agitară pe locurile lor, cercetân- 
du-se reciproc cu ochii lor tineri şi tâmpi. 

Femeia înaintă, le adresă câteva insulte scârboase în en- 
gleză, privindu-i urât cu ochii ei mari. 

- Cincizeci de mii de dolari? Cât câştigaţi în Paramaribo, 
amărâţilor? 

Tăcere. 

Se aplecă spre ei. Avea o anumită prezenţă, provocatoare şi 
amenințătoare. Menzo iubea modul în care ea reușea să sperie 
un bărbat şi să îl facă să o dorească în același timp. 

Puştii tremurau. Mai mult decât o făceau în fața lui. 

- Cât... câştigaţi...? insistă Miriam. 

- Nu contează banii dacă nu rămâi în viaţă, bolborosi puș- 
tiul în albastru. 

Degetele ei lungi se înfipseră în părul lui unsuros, lins, 
scuturându-i capul. Cu forță. Menzo privi, chicotind. 

- Rămâi în viaţă, băiete! ţipă ea la el. Mai în viaţă decât am 
fost noi când am ajuns aici. Ai să locuieşti într-un loc călduros, 
ieftin şi însorit. Unde nu ştie nimeni cine eşti. Cât de greu 
poate să fie? 

Ochii lor erau îndreptaţi spre podea. Menzo îşi puse arma 
lungă şi neagră înapoi pe masă, lângă ale lor. 

- Nu e greu deloc, concluzionă el şi deschise din nou ser- 
vieta, scoase câteva teancuri de dolari şi le flutură în faţa lor. 

- Ce anume trebuie să facem? întrebă puştiul în roşu. 

Bătălia era câştigată. 

- Orice vă spune Miriam să faceți. Avionul zboară spre 
Londra Îa ora şase. Ajungeţi la Cape Town la micul dejun. Şi în- 
cepeți o viaţă nouă. 

Bătu cu degetul în pistolul negru. 

- Auziţi asta? O viață nouă. Nu ar strica puţină recunoştinţă. 

Menzo aşteptă. La fel şi Miriam Smith, lăsându-se pe spate 
pe călcâie, încrucişându-şi braţele în haina de blană maronie. 

- Mersi, zise puştiul în roşu, obedient. 

- Mda, conchise şi cel în albastru holbându-se la podeaua 
rece din piatră. 


Ca de obicei, Sam rămăsese cu femeia de la biroul de recep- 
ție al secţiei, cu care Vos se împrietenise. Îşi recuperă micul 
câine, mulțumi, apoi îl conduse afară. Ploaia se oprea. Puse fox- 
terierul alb şi negru în coşul din față al bicicletei ruginite, aranjă 
parbrizul din plastic din față, scoase două elastice din buzuna- 
rul jachetei şi le strânse în jurul părții de jos a pantalonilor lui 
demodaţi, largi şi şifonaţi, pentru a-i ţine departe de lanţ. 

Zappa îi lăsase locul lui Van Halen. Scoase căştile şi le în- 
fundă în buzunare. Își privi o dată blugii, bicicleta neagră dără- 
pănată, câinele din față. Apoi porni prin traficul matinal în 
plimbarea lui de zece minute până la casa-barcă, sau mai exact 
casa plutitoare, din Prinsengracht. 

Ciclişti şi tramvaie. Maşini şi motociclete. Turişti uimiţi 
plimbându-se printre toate, neştiind în ce parte să privească. 

Îl întrebase pe Frank de Groot direct: avea ceva veşti despre 
Anneliese? Cea mai mică dovadă care să o lege de fata lui Prins, 
în afară de păpuşă? Liniştea care urmase spusese totul. 

În vârstă de doar optsprezece luni, câinele înconjură coşul 
de trei ori şi apoi se așeză, plictisit şi, când bicicleta prinse viteză 
spre Leidseplein, se ridică în fund, îşi scoase nasul lung şi bărbia 
în vânt, întorcându-se dintr-o parte în cealaltă încântat, cu gura 
deschisă, cu dinţii întrezărindu-se într-un rânjet evident. 

La prima picătură de ploaie avea să se ascundă în spatele 
parbrizului. Dar primăvara începea să se întrezărească îndărătul 
vălului întunecat al iernii. Teii acopereau străzile cu seminţele 
lor asemănătoare unor pene, ca nişte statui înalte împrăştiind 

confetti verde-pal în aşteptarea unei procesiuni de nuntă. Câi- 
nele avea să se bucure de o a doua vară leneșă pe apă, lăfăindu-se 
între ghivecele neîngrijite de legume şi flori de pe punte, 
bucurându-se de atenţia turiştilor mereu dornici să facă poze. 
Mai anonim, Vos urma să facă și el același lucru. Şi, înainte de 
finalul anului, barca avea să fie, în sfârşit, gata. Putea să se gân- 
dească la ce va urma după aceea. 

Un claxon furios în spatele lui, un schimb de înjurături în 
engleză. Apoi, când era pe punctul să intre pe lunga cărare circu- 
lară şerpuind de-a lungul canalului, Laura Bakker începu să pe- 
daleze rapid lângă el mormăind înjurături la adresa turiștilor. 

Avea o bicicletă verde-oliv ca de bunicuţă, cu ghidon înalt, 
stătea țeapănă în şa, cu un smoc de păr roșu fluturându-i în 
spate în briza de primăvară. Costumul cu pantaloni cenușii 
arăta de parcă ar fi aparţinut anilor '70. Ani de care părea să 
aparţină, într-un fel, şi Laura Bakker. 

Cu o mână, văzu el, butona pe telefon. Vorbind în timp ce 
pedala, fără să privească unde mergea. Sau, mai rău, scriind un 
mesaj. O privi şi observă că aproape scăpă aparatul din mână. 
Se opri dintr-odată, cu reacţia informată a unei persoane care 
îşi dă seama cât de neîndemânatică este cu adevărat. 

- Vos! Vos! strigă Bakker când reuşi din nou să pună stăpâ- 
nire pe telefon. Ascultă-mă! Opreşte-te puţin, te rog! Comisa- 
rul de Groot vrea să te vadă ca să discutaţi în persoană. 

Pe canal apăru o barcă de agrement. Câţiva oameni din faţă 
începură să o fotografieze. Sam, cu labele pe coş, cu micul lui cap 
în briză, își scutură blana ca un model pozând pentru reviste. 

- De ce Dumnezeu te-a trimis de Groot pe tine? Dintre toți 
cei de acolo? întrebă Vos, păstrându-şi privirea în faţă. 

- Dar ce-i cu mine? 

Părea jignită. 

- Doar pentru că sunt din Dokkum... nu înseamnă că sunt 
o imbecilă. 

Privi spre Marnixstraat. 

- Orice ar crede unii. 

- Nu am spus asta, mormăi Vos, strecurându-se printr-un 
grup de vizitatori ce se plimba de-a lungul pistei de bicicletă şi 
apoi îndepărtându-se în tăcere. 

- Câinele tău este foarte drăguţ, observă Bakker, prinzân- 
du-l din nou din urmă. 

Pe urmă zâmbi. Preţ de un moment arătă ca o studentă na- 
ivă, proaspăt ieșită din universitate, încercând să convingă lu- 
mea din jurul ei să o remarce şi să o ia în serios. 

- Nu îl cunoşti, zise Vos. 

- Tot timpul mi-am dorit un animal de companie. 

EI înțepeni de indignare. 

- Un animal de companie? Sam nu este un animal de 
companie. 

Laura Bakker păru îngrijorată că ar fi putut să îl jignească. 

- Dar ce este atunci? 

Se apropiau de panta uşoară a unui pod. Vos pedală mai pu- 
ternic, o lăsă în urmă, își luă mâinile de pe mânere, ridicându-le 
în aer disperat. 

Turiştii care îi urmăreau pe canal fură încântați de asta. O 
ceartă între localnici. Între doi iubiţi chiar. 

Îl prinse rapid din urmă. O parte mai mare din părul ei 
roşu, liber îi flutura dincolo de umeri. 

- Este copilăresc ce facem, opină Laura Bakker. 

- Faptul că sunt urmărit de-a lungul canalului de o novice, 
asta este copilăresc, se plânse el, dându-și seama cât de irascibil 
sunase. Arestează-mă şi haide să terminăm odată. 

- Nu pot aresta oameni. Nu am voie. Comisarul de Groot 
nu crede, că, de fapt, Katja încearcă să șantajeze pe cineva pen- 
tru bani. Crede că totul are legătură cu cazul fiicei tale... 

Îi era destul. Întinse o mână pentru a linişti câinele şi apoi 
opri brusc bicicleta. Micul animal lătră scurt, fericit, de parcă 
totul ar fi fost un joc. 

- Ți-am spus deja. Frank m-a sunat de dimineaţă, repetă el 
când Laura Bakker se opri lângă el. Nimeni nu a cerut o răs- 
cumpărare pentru fiica mea. Nimeni nu mi-a dat șansa să o 
salvez. Dacă... 

- Aveai mulți bani? 

- Aș fi făcut rost. Dacă ar fi cerut. Dar nu a făcut-o. Sau dacă 
ar fi cerut altceva. Anneliese era lângă mine într-o zi. Şi apoi... 

Se împlineau trei ani în iulie. De parcă ar fi fost ieri. Sau 
intr-o altă viață. Tragediile au loc în afara timpului normal, a 
regulilor ce normează viața de zi cu zi. Posedă o capacitate ului- 
toare de a dispărea şi de a exploda simultan. Nu exista niciodată 
o împăcare cu situația. Era doar un termen amăgitor folosit de 
psihologi. Durerea era atât de insistentă, că devenea familiară, 
ca o durere de dinţi sau durerea-fantomă a unui membru lipsă. 

- M-am săturat să mă cert cu tine, spuse ea ferm. Comisarul 
de Groot zice că are nevoie de ajutorul tău. Se presupune că sun- 
teți prieteni. Nu este de parcă nu ar avea şi alte lucruri pe cap. 

Vos mârâi, un obicei pe care îl preluase de la câine, pe urmă 
începu din nou să pedaleze. Ea ținu pasul, picioarele apăsând 
pedalele într-un ritm constant, relaxat, cizmele mari lovind 
ocazional cadrul. O femeie greoaie, stângace. Genul de inge- 
nuă tropăitoare, bombănitoare, din provincie pe care ofiţerii 
înrăiți din Marnixstraat aveau să o mănânce cu fulgi cu tot. 

- Desigur că nu, adăugă el, făcând un efort să sune rezonabil. 
Suntem în Amsterdam. Cum ar putea să aibă doar asta pe cap? 

Casa plutitoare nu era vizibilă de la drum, o namilă neagră, 
urâtă, naufragiată în Prinsengracht sub linia trotuarului. Cea 
mai ieftină de pe piață atunci când el şi Liesbeth vânduseră 
apartamentul, împărţiseră banii şi o luaseră în direcţii separate. 
Avea nevoie de atât de multe reparaţii, iar el nu îşi putea permite 
nici măcar jumătate din neglijabila pensie a unui poliţist ieşit 
prematur din post. 

- La Curtea de apel se judecă azi cazul unui criminal nu- 
mit Theo Jansen, continuă ea. Din ce am auzit eu, se pare că-l 
vor elibera. 

Se opri din nou brusc. De data aceasta uită să mai apuce câi- 
nele. Sam lătră iritat când fu azvârlit în partea din față a coșului. 

- Îmi pare rău, băiete, murmură Vos, întinzând mâna să îi 
mângâie blana sârmoasă. Ce? 

- Acest Jansen se va afla în fața judecătorului după-amiază. 
Sunt şanse mari să fie eliberat imediat după audiere. 

Aproape că trecuseră de locuinţa lui. Şi tribunalul se afla în 
Prinsengracht, aproape de Leidseplein. Cea mai mare parte a 
vieţii de poliţist a lui Pieter Vos, secţia, tribunalul, cafenelele şi 
barurile din Jordaan unde se retrăgea să vorbească şi să gân- 
dească se aflau la o distanţă scurtă de mers de dărăpănata lui 
casă plutitoare. 

- Dacă idioţii îl eliberează pe Theo, primul lucru pe care o să 
îl facă va fi să înceapă un război, spuse el. Frank ştie asta mai bine 
ca oricine. Sper că este pregătit. Ce Dumnezeu e în capul lor? 

- Nu prea au de ales. Nu ai rămas să duci treaba la bun sfâr- 
şit, nu-i aşa? 

Când şi-o dorea, vocea ei plată, tipic scandinavă, căpăta ac- 
cente dure, critice. Asta o făcea să pară mai în vârstă. 

- Asta gândesc oamenii despre tine în Marnixstraat. Te-ai 
dat bătut și altcineva a dat-o în bară în locul tău. 

Fata unui şef al consiliului, fie răpită, fie cerând o răscumpă- 
rare. Un fost gangster pe punctul să fie eliberat, căutând să se răz- 
bune pe tâlharul surinamez care îi acaparase teritoriul, cafenelele, 
bordelurile, rutele de droguri, cât Jansen se aflase în închisoare. 

Pieter Vos putea să înțeleagă de ce bătrânul lui prieten era 
îngrijorat. 

- Ai multe de spus despre tine însăți, aspirant Bakker. Nu 
cu foarte mult tact, ce-i drept. 

Ea se apropie mai mult de el. Îi întinse un deget în față. Un- 
ghii roase, observă Vos. Fără ojă. Nici faţa nu îi era machiată. 

- Nu m-am alăturat poliţiei ca să învăţ să am tact. De Groot 
mi-a spus să te aduc. 

Avea ochi verzi, foarte rotunzi, puțin cam mari, în acel mo- 
ment strălucind cu un amestec de hotărâre şi de indignare. 

- Şi asta am de gând să fac. Chiar dacă va trebui să mă ţin 
toată ziua după tine. 

El îşi suprimă un zâmbet şi împinse uşor bicicleta din nou 
în faţă. 

- Cu riscul de a mă repeta, nu mai sunt ofițer de poliţie. 

Barca arăta îngrozitor în soarele puternic de primăvară. Vop- 
sca neagră care se desprindea. O grădină ofilită şi lăsată în para- 
pină de-a lungul punţii. Balustrade ruginite. Lemn putrezit pe 
alocuri. La prora, lângă următoarea ambarcaţiune, o bărcuţă era 
pe jumătate scufundată în apa întunecată a canalului, așa cum 
fusese şi în urmă cu doi ani, în ziua în care Vos se mutase acolo. 

Această neglijenţă relaxată, lipsa grijii şi a problemelor îl 
ajutau să se simtă bine în acea parte liniștită, retrasă a orașu- 
lui. Barul Drie Vaten de lângă podul spre Elandsgracht. Micile 
magazine şi restaurante. Oamenii, în primul rând. Cartierul 
Jordaan era acasă. Nu își putea imagina viaţa în altă parte. 

O persoană solidă porni spre ei din capătul străzii, de lângă 
statuile lui Johnny Jordaan! şi ale trupei sale. În pantalonii lui 
ponosiţi, Vos nu se considerase niciodată bătrân. Şi nici cei pe 
care îi întâlnea nu o făceau, din câte îşi putea da seama el. Păreau 
să îl trateze ca pe un adolescent ciudat, captiv ca în chihlimbar 
pe casa lui barcă, ascultând melodii rock vechi, vizitând din când 
în când cafeneaua alăturată pentru un fum, pierzând vremea 
sorbind bere în Drie Vaten. 

Când îl văzu pe Frank de Groot, căzu pe gânduri. La patru- 
zeci şi nouă de ani, șeful din Marnixstraat era cu doar zece ani 
mai în vârstă ca el. Dar arăta ca un bărbat de vârstă mijlocie 
acum, cu o față plină de riduri, păr negru tuns scurt şi mustață 
ingrijită, ambele prea negre ca să fie autentice. Ochii lui palizi, 
sticloşi păreau obosiţi și îngrijoraţi. Între ei se căscase o prăpas- 
tie. Vos nu înaintase deloc, o luase chiar înapoi, de când se în- 
chisese pe casa-barcă din Prinsengracht. De Groot rămăsese în 
funcție şi asta îl marcase. 

~ Pieter! Pieter! 

De Groot se năpusti spre el, strecurându-i aproape forţat în 
mână un mic pachet. 


! Johnny Jordaan (pseudonim pentru Johannes Hendricus van Musscher 
(7.02.1924-8.01.1989), cântăreţ olandez adept mai ales al stilului levenslied, 
variantă olandeză a șansonetei franțuzeşti (n.red.) 

- Mă gândeam că te găsesc aici. 

- Aici locuiesc, Frank. Unde altundeva să fiu? 

- Pierzând vremea la Rijksmuseum, răspunse de Groot, cu o 
strălucire în ochi. În Drie Vaten, holbându-te la barmaniţa aceea 
drăguță. În orice caz, făcând orice altceva în afară să îţi repari 
afurisita asta de barcă. Bărcuţa asta... 

De Groot oftă privind spre barca pe jumătate scufundată 
de fiecare dată când se întâlneau. 

Cu un zdrăngănit brusc îşi anunţă prezenţa şi Laura Bakker, 
frânând cu picioarele ei lungi, izbindu-și cizmele grele de asfalt. 

- Chiar acum mă îndreptam spre Marnixstraat, zise Vos. 
Aspirant Bakker m-a informat. 

Ochii ei verzi erau pe el, surprinşi. 

- A făcut o treabă bună. Cu toate acestea, nu te pot ajuta. 

- Brânză! anunţă de Groot, bătând cu palma micul pachet. 
Am luat-o de la magazinul acela care îţi place. Kaashuis. Mi-au 
spus că vine direct de la fermă. Este Limburger... 

Câinele strâmbă din nas spre pachet. 

- Încerci să mă mituiești cu brânză? Jalnic. 

De Groot dădu din cap. 

- Adevărat. Te rog. Putem vorbi? Am lucrat împreună 
cincisprezece ani. Nu îţi cer prea multe. 

Comisarul avea un zâmbet fix. 

- Arăţi... boem, Pieter. Mai mult ca niciodată, aş spune. 

Vos cobori de pe bicicletă, îl ridică pe Sam din coș, găsi în 
buzunar lesa și o plasă goală de la supermarket. 

Întinse bucla lesei și plasa spre Bakker. 

- Tu îţi doreai un animal de companie. E momentul să des- 
coperi cum este de fapt. Curăţă după el. Nu poate curăța singur 
şi primeşti amendă dacă nu o faci. 

- Nu m-am alăturat poliţiei ca să plimb câini, obiectă ea. 

- Fă-ne pe plac, mormăi de Groot. 

Vocea lui putea să treacă de la amicală la amenințătoare 
într-o secundă. Ea apucă plasa și lesa și se aplecă să îl farmece 
pe Sam. 

- Nu îl lăsa să cerşească mâncare, ordonă Vos. Și ține-l de- 
parte de alți câini. Nu își dă seama că este mic. 

Cei doi bărbaţi o priviră pe Bakker legându-și bicicleta de 
balustrada canalului și apoi îndepărtându-se de-a lungul aces- 
tuia, în spatele cozii fericite, agitate a terierului cu pas mândru. 

- Te-ai folosit de un truc murdar, comentă Vos. 

- Anume? întrebă de Groot, o întruchipare a inocenţei. 

- Să o trimiţi pe toanta secţiei după mine, sperând să mi se 
facă milă de ea. 

Vox se holbă la pachetul ambalat în hârtie cerată din mână. 

- Urăsc brânza Limburger. 

- Nici eu nu prea mă pricep la brânză. Nu este o toantă, 
Pieter. Nu a ales ea să se nască în Dokkum. Pur şi simplu, nu 
se integrează. 

Se gândi un moment, apoi adăugă: 

- De asemenea, este posibil să creadă în Dumnezeu. 

De Groot scutură din cap. 

- Ce naiba face ea aici... Îmi pare rău. Am crezut că nu o să 
se descurce. De ce crezi că am apărut chiar eu? 

Vos îşi ridică bicicleta pe punte. 

- Chiar trebuie să te implor? întrebă de Groot. 

Arătă apoi spre bărcuţa pe jumătate scufundată de lângă 
casa lui Vos, cu carena goală acoperită de o prelată mânjită. 

- Ți-am spus de un milion de ori. Ar trebui să faci ceva în 
privinţa asta. Este împotriva legii. 

Vos îşi duse mâinile la cap şi oftă... 

- Nu... este... barca... mea. Îţi aminteşti? 

De Groot ţopăi de pe un picior pe celălalt, puţin ca şi cum 
ar fi vrut să arate un elogiu excesiv, însă doar puţin. 

- Este lipită de barca ta. Pare să îţi aparţină. 

- Intră, îl îndemnă Vos, traversând apoi scândura de acces 
pe barcă şi deschizând micuța uşă din lemn a casei lui. 


- De Groot vrea să mergem în Marnixstraat, zise Liesbeth 
Prins. Wim? Mă asculţi măcar? 

Biroul lui era unul dintre cele mai impunătoare din clădirea 
primăriei din Waterlooplein. Ferestre înalte, privelişte frumoasă. 
Nestatornicul soare de primăvară atârna deasupra orașului din- 
colo de geamurile ferestrei: canalul, vilele şi sediile corporațiilor, 
apoi comunitatea întinsă, haotică numită De Wallen. Mai mult de 
opt mii de oameni trăiau în fieful strâns încercuit al centrului 
Amsterdamului. Cu şase luni înainte, grupul lui progresiv 
pusese mâna pe un număr surprinzător de locuri la alegeri, 
formând apoi o alianţă fragilă cu micuțul Partid anti-EU al 
Independenţei. Şi, în negocierea strânsă pentru locuri ce ur- 
mase, Prins câştigase exact ceea ce îşi dorise: rolul de viceprimar, 
cu o misiune asumată extrem de clară. 

Avea patruzeci şi opt de ani, era un bărbat înalt, impozant, 
care râdea rar. Liesbeth îl cunoştea de când era adolescentă, deși 
îşi petrecuse cea mai mare parte a vieţii alături de Pieter Vos. 
Între timp Wim avansase de la rangul de avocat bogat în oraș la 
cel de politician în toată regula în consiliul municipal și o parte 
din Liesbeth începuse să se întrebe: de aceea avusese nevoie de 
ea? Ca să bifeze toate punctele de pe listă? 

- Nu mai îmi pot pierde vremea cu jocurile ei, spuse Prins, 
răsfoind unul dintre numeroasele rapoarte de pe birou. De Groot 
ar trebui să aibă lucruri mai bune de făcut. Dumnezeu ştie... 

- Crezi că ar putea să fie atât de plină de cruzime? 

El îi apucă mâinile, făcând-o să se aşeze. O privi în ochi. Un 
bărbat mare. Trist, din anumite puncte de vedere. Niciodată nu 

avusese parte cu el de familiaritatea, de umorul, de apropierea 
jucăușă pe care o Împărtăşise cu Vos. 

- O cunosc mai bine ca tine. Aşa este de la moartea lui Bea. 

- Katja este bolnavă, spuse ea, cu vocea spartă. 

Îi era frig. Se simţea bolnavă. Rochia neagră pe care o ale- 
sese în acea dimineaţă atârna larg pe corpul ei slab. 

- Dumnezeule, Wim. Ştiu că niciodată nu ţi-a plăcut că nu 
«ste prea deşteaptă. Că nu este un elev model. Un geniu care să 
iţi preia firma într-o zi. Dar este totuși fiica ta... 

Prins puse raportul înapoi pe birou. Ea văzu numele scris 
cu litere negre de tipar pe copertă: De Nachtwacht. 

Rondul de noapte. Titlul luat de la cel mai faimos tablou al 
oraşului, opera celebră a lui Rembrandt, aflată la Rijksmuseum. 
Câţiva bărbaţi înarmaţi pregătiţi să patruleze prin Amsterdam, 
pentru a asigura liniştea orașului. Prins dăduse acelaşi nume 
clementului-cheie al campaniei lui electorale din toamna pre- 
cedentă. Promisiunea de a curăța De Wallen o dată pentru tot- 
deauna. Gata cu jumătăţile de măsură. Fără compromisuri. De 
la început îşi dăduse cuvântul să le facă viaţa insuportabilă tra- 
ficanţilor, cafenelelor, bordelurilor, proxeneţilor şi prostituate- 
lor care se aflau acolo de decenii. 

Nimeni nu se așteptase ca el să câştige. Dar, odată cu nesfâr- 
şitul ciclu al recesiunii și austerităţii, dispoziţia populară devenise 
febrilă şi imprevizibilă. Oamenii îşi doreau o schimbare, orice 
schimbare. Apoi Partidul Independenţei începuse să strângă 
voturi şi din cauza suspiciunilor legate de Bruxelles şi de UE. 
Simţiseră o oportunitate şi se alăturaseră şi ei vociferărilor. De 
Nachtwacht se transformase din visul narcotic al unui politician 
într-o promisiune neclară care îl adusese la conducerea consiliu- 
lui, cu un singur bărbat mai sus ca el, primarul laburist, fericit să 
stea la distanță de De Nachtwacht şi să privească din depărtare 
nemulțumirea crescândă în legătură cu implementarea sa. 

- Asta, zise Prins, bătând raportul cu degetul, este mai im- 
portant acum decât Katja. Nu o mai pot ajuta. Am încercat. 
Poate pe copilul altcuiva... 

- Poliţia vrea să discute cu noi. 

- Ar fi trebui să vorbeşti cu mine înainte să suni în 
Marnixstraat. 

Ea scutură din cap. Își trecu trei degete osoase prin părul 
blond, scurt și rar. 

- Cineva lasă un coșciug din lemn în fața ușii. Cu o păpușă 
în el. Şi păr. O pată de sânge... 

- Alt joc de-al ei... 

- O păpușă! O şuviţă. Sânge. 

Prins îşi închise ochii o secundă. 

- Este în stare de orice, dacă are nevoie de bani pentru 
droguri. 

Privi din nou spre birou și la rapoartele de pe el. 

- Aşa fac cei ca ea. 

- Katja nu este lipsită de suflet. Nu m-ar... tachina cu așa ceva. 

- Vezi mereu ce e mai bun în oameni. 

El își deschise braţele. 

— Mai ales când nu este cazul. Nu te mai implica. 

- Şi cum să fac asta? 

Nu mai era atent la ea. Wim Prins zâmbea, așa cum o făcea 
în acele zile în public. 

Margriet Willemsen, tânăra agresivă care conducea Parti- 
dul Independenţei, tocmai deschisese ușa. În spatele ei se afla 
Alex Hendriks, șeful secretariatului general al consiliului. Un 
bărbat mărunt, tăcut care părea să trăiască în birourile gene- 
roase ale consiliului de lângă clădirea Operei, în acea piaţă în- 
tinsă din inima Amsterdamului. 

- Avem o întâlnire despre De Nachtwacht, zise Prins, pen- 
tru ea şi pentru ei. Sună-mă mai târziu... 

- Poţi să îţi faci timp dacă vrei, insistă ea. Pentru Katja... 

În continuare zâmbind, o îmbrățişă şi îi şopti: 

- Spune-i lui de Groot că nu vreau ca povestea să ajungă în 
ziare. Şi nici să o văd la tribunal când o vor găsi într-un șanț pe 
undeva. Nu avem nevoie de asta și nici el nu are. 

Apoi, surâzător: 


Casa păpușşilor 33 


- Margriet. Alex. 

- Este totul OK? întrebă femeia. Nu am vrut să vă 
intrerupem... 

- Nu aţi făcut-o. Luaţi loc, vă rog. 

Acelaşi zâmbet. 

- Liesbeth tocmai pleca. 


Celulele de detenţie ale tribunalului din Prinsengracht. Cele 
de la subsol. Lipsite de ferestre. De lumină. Aer rece, stătut. 

Theo Jansen stătea așezat în fața unei mese simple, cenușii, 
aşteptând-o pe fiica lui, Rosie, şi în acelaşi timp să fie eliberat. 
Avea cincizeci şi nouă de ani, era un bărbat uriaș cu barba albă, 
deasă, asemenea unui Moș Crăciun decăzut. La nouăsprezece 
ani începuse să lucreze ca om de pază la unul dintre bordelurile 
din Spui frecventate de clienți străini, de localnici corupți şi de 
mici vedete de la Hollywood aflate în trecere. Anii '70 fuseseră 
o vreme a schimbării. Liberalizarea drogurilor, turismul narco- 
ticelor ce urmase şi răspândirea meseriei practicate în Cartierul 
Roşu făcuseră ca profiturile modeste ale unui bordel să pară o 
nimica toată. 

Jansen fusese un învățăcel sârguincios, puternic, pregătit, 
aflat la locul potrivit. Urcase rapid rangurile lumii interlope 
folosindu-se de pumnii lui rapizi, temperamentul echilibrat, 
inteligența ascuţită și de statornicia loialității lui. Pe urmă şeful 
lui fusese înjunghiat în stradă în timpul uneia dintre vendetele 
periodice ce cuprindeau lumea interlopă a Amsterdamului. Nu 
exista un succesor evident, aşa că Theo Jansen, fiu al unui sim- 
plu muncitor pe linia de producţie a berăriei Heineken, accep- 
tase provocarea de a prelua acest titlu. 

Trei execuţii mai târziu, o serie de mite generoase către po- 
liticieni locali și naţionali şi muncă de convingere dusă cu 
mână forte pe stradă, şi vechea reţea era la picioarele lui. Asta 
înainte să apară Pieter Vos. 

Jansen nu îi ura pe poliţişti. Își făceau doar slujba. Unii pu- 
teau fi mituiţi. Alți puteau fi speriaţi. Alţii te lăsau în pace dacă 
«plicai o presiune subtilă în altă parte. Vos, un bărbat care părea 
la fel de hotărât pe cât de invizibil era cu alte ocazii, nu înţelegea 
o astfel de presiune. Lucra în tăcere, cu sârguinţă, săpând la 
baza imperiilor crimei din oraș fără frică, prinzând plevuşca, 
oferindu-le apoi o alternativă: să meargă la puşcărie sau să de- 
vină informatori. 

Mai toți alegeau puşcăria, ceea ce era o decizie înţeleaptă. 
Dar nu toţi. 

Cei doi bărbaţi se întâlniseră ocazional. Jansen îl plăcea pe 
Vos. Era un om modest, neconvențional, cu o onestitate famili- 
ară şi o tenacitate neînfricată, prostească pe alocuri. Oraşul avea 
să aibă întotdeauna ofițeri de poliţie. Aşa cum avea să fie mereu, 
intr-o anumită măsură, controlat de criminali. Prefera deci un 
polițist de a cărui onestitate să nu se poată îndoi. 

Apoi lumea detectivului fusese răvăşită şi, împreună cu ea, 
intr-un mod pe care Jansen nu îl înțelegea încă în totalitate, şi a 
lui fusese dată peste cap. Cu trei ani înainte, polițistul căzuse 
pradă unei tragedii personale în urma căreia părăsise poliția 
distrus, un om sfârşit. Nu la mult timp după aceea, tentat de 
Klaas Mulder, succesorul lui Vos, un tâlhar mărunt numit Jaap 
Zeeger, un trepăduş de care Jansen abia auzise, se ridicase în 
fața Curţii şi ciripise tot ceea ce ştia. 

- Mincinosule, strigase cu voce tare Theo Jansen, gândin- 
du-se la acele săptămâni pe care le petrecuse în boxa acuzaților, 
ascultând minciună după minciună. 

Zeeger, dirijat de Klaas Mulder, îl adusese în acea situaţie şi 
Jansen tot nu înţelegea de ce. 

- Mincinosule, spuse din nou, mai încet, şi apoi uşa se 
deschise. 

Intră Rosie, cu Michiel Lindeman lângă ea, avocatul de ale 
cărui servicii Jansen se folosea de mai bine de un deceniu. 

Îi zâmbi fiicei lui. Aceasta avea treizeci şi doi de ani, mama ei 
dispăruse de mult din viața lui, se evaporase din Olanda cât de 

departe o ţinuseră picioarele. Rosie nu avea însă să îl abandoneze 
vreodată. Îl susținuse mereu pe babacul ei, încă de când fusese 
doar o adolescentă. Făcuse tot ce putuse să ţină în picioare ră- 
măşiţele imperiului lui, folosindu-se de o combinaţie de forţă şi 
persuasiune pe care o învățase de la el de-a lungul anilor. Îi moş- 
tenise fizicul masiv şi perspectiva asupra vieţii. O femeie greoaie, 
zâmbitoare, zgomotoasă, care nu se bâlbâia niciodată. Spre deo- 
sebire de Michiel Lindeman, un avocat subțirel, lipsit de umor, 
de vârstă mijlocie, din Amsterdam, care îşi construise numele şi 
averea reprezentându-i pe acei tâlhari pe care nimeni altcineva 
nu îndrăznea să o facă. 

- Scap azi, Michiel? întrebă Jansen, privindu-i cum se așază. 

- Am cheltuit atât de mulţi bani, spuse Rosie, uitându-se la 
avocat. Dacă tata nu este acasă până la cină, o să te întreb pen- 
tru ce anume. 

Lindeman apucase scaunul tare cu atâta delicateţe, de parcă 
s-ar fi temut că el i-ar fi putut dăuna constituţiei fragile. Era 
doar un joc. Acest bărbat dur, neiertător era de nedistrus. Mulţi 
încercaseră să o facă. 

- Ei bine? insistă Jansen, neprimind răspunsul așteptat. 

- Depinde de tribunal. Nu de mine. 

Lindeman părea mereu plictisit. Ciudat, dacă te gândeai 
câţi bani primea pentru fiecare minut din timpul lui. 

- Avem declaraţia lui Jaap Zeeger, zise Rosie. Declaraţie 
semnată. Klaas Mulder l-a forțat să mărturisească toate prosti- 
ile acelea. Prin ameninţări. Bătăi. 

- Dacă Vos ar mai fi fost în poliţie, nu s-ar fi întâmplat toate 
astea, mormăi Jansen. 

Lindeman râse. 

- Vos te-ar fi înfundat pe bune. Zi mersi că a luat-o razna 
înainte să apuce. 

Theo Jansen dădu din cap. Înainte să înceapă să lucreze pe 
cont propriu, Michiel Lindeman fusese partener la una dintre cele 
mai mari firme de avocatură din oraș. Alături de nimeni altul de- 
cât Wim Prins, noul viceprimar al consiliului orașului. Bărbatul 

„are își obținuse funcţia promițând să curețe Amsterdamul. Asta 
ıl făcea pe Lindeman mai valoros ca niciodată. 

- Scoate-mă de aici, îi ceru Jansen. Şi aranjează-mi o întâl- 
nire cu vechiul tău amic, Prins. Cădem noi la o înțelegere. Ne 
intâlnim la mijloc. Ştie că nu o să dispărem. Spune-i că poate să 
aibă încredere într-un olandez. Împreună, îl gonim pe ticălosul 
acela surinamez din oraş. Apoi lucrurile pot redeveni paşnice. 

Lindeman scutură din cap şi oftă. 

- Eşti un criminal, Theo. Wim Prins nu poate să pocnească 
«in degete și să te scoată din închisoare. Și chiar dacă ar putea 
să o facă... 

Tăcu. 

- Ce s-ar întâmpla atunci? 

Lindeman se uită lung la Rosie Jansen și răspunse: 

- Spune-i. 

Aceasta păru stingherită de invitaţie. 

- Lucrurile s-au schimbat, tată. Ce ne-a aparținut... poate că 
nu mai este al nostru. Am făcut tot ce am putut. Dar nu sunt ca 
tine. Jumătate din oamenii noştri lucrează acum pentru Menzo. 
Cei care nu o fac sunt morţi sau au fugit din oraş. 

- Nu toţi. Am mai vorbit şi eu cu cei care sunt închişi. Nu 
sunt singur aici. 

- Cei închişi sunt nişte ticăloşi mincinoşi, şuieră ea. Menzo 
le suflă ce să îți spună cu gurile lor strâmbe. 

Jansen simți că începe să se înfurie. 

- Voi recupera ce am pierdut. Am mai făcut-o o dată. 

Avocatul privi în jurul încăperii, arătând spre colțurile as- 
cunse în umbră. 

- Vezi, Theo. Aici este problema. Întâi vorbeşti și gândeşti 
abia după aceea. Dacă sunt microfoane în cameră? 

Jansen se mişcă pe scaun, îşi simţi umerii ridicându-se aşa 
cum o făceau în apropierea unei lupte. 

- Dacă ar înregistra o conversaţie privată între un om şi 
avocatul lui, nu ar putea niciodată să o folosească. Nu te plătesc 
să îmi insulți inteligența. 

Oricum, nu exista niciun microfon în cameră. Erau în 
Amsterdam, până la urmă. La tribunal. Un loc în care lucrurile 
se făceau corect. Cu atenţie. Legal. În mod olandez. 

- Mă plătești ca să te scot de aici, îi răspunse avocatul. Ca să 
te țin în afara închisorii. Dacă au vreo bănuială că o să începi un 
război, nu o să îţi dea drumul. 

- Nu sunt vinovat! tună Jansen, izbind cu pumnul în masă. 

Adăugă apoi mai încet: 

- Nu pentru porcăriile pe care mi le-a pus Mulder în cârcă. 

Rosie Jansen își întinse mâna şi îi apucă blând degetele 
strânse. 

- Ştim asta. Şi ei o ştiu. Te vreau acasă. Vreau să rămâi acolo. 
Vremea ta a trecut... 

- Vremea mea? 

Discutaseră situaţia fără el. Ajunseseră la o înțelegere. Își 
dădea seama în acea clipă. 

- Ai suficiente afaceri legale ca să trăieşti confortabil tot restul 
vieţii, preciză Lindeman pe un ton sec, obosit. Bogat şi în sigu- 
ranță. Declaraţia lui Zeeger nu te face nevinovat. Putem spera cel 
mult la o eliberare pe cauţiune în baza unei condamnări ilegale. 
Trebuie să le dai ceva, să îi convingi să îţi acorde un apel. Vreau să 
le spui în privat că nu te mai întorci în De Wallen. Menzo a pre- 
luat oricum deja majoritatea afacerilor tale de acolo... 

- Le-a furat! tună Jansen. Mi le-a furat pe la spate cât eu 
putrezeam în pârnaie din cauza unor minciuni... 

- Nu contează, interveni fiica lui. S-a întâmplat. Nu poți 
întoarce timpul înapoi. Nimeni nu poate. 

- Sunt tatăl tău, Rosie. Chiar nu mă cunoşti? 

Mâna ei caldă o strânse pe a lui. Ochii ei întunecaţi licăriră 
spre el, implorând. 

- Nu poţi. Dacă încerci, o să te bage la loc în închisoare. 
Poate şi pe mine. Nu doar Wim Prins este pe urmele noastre 
acum. Şi guvernul ne atacă. Timpurile se schimbă. Nu mai trec 
lucruri cu vederea așa cum o făceau pe vremuri. 

- Aruncă-le nişte bani. Asta funcţionează de obicei. 

Lindeman scutură din nou din cap. 

- S-au întâmplat multe în ultimii doi ani. S-a schimbat par- 
udul de guvernare de când ai intrat la închisoare. Atmosfera. 
Nu doar în consiliu. Toate lucrurile cu care eram obișnuiți se fac 
țandări. Eşti un dinozaur, Theo. Este timpul să te dai la o parte, 
mainte să fii lovit de meteorit. 

Jansen clipi. 

- Crezi că o să mă întind, pur şi simplu, la pământ şi o să îl 
las pe Jimmy Menzo să rămână stăpân peste toate? 

Lindeman ridică din umeri. 

- Dacă vrei să mergi acasă şi să trăieşti liniştit alături de fiica 
ta. Să te bucuri de banii tăi. Uită trecutul. Nu se mai întoarce. 

Rosie îi zâmbi, privindu-l aşa cum o făcuse când avea cinci, 
rece ani. Fiica lui reuşise mereu să îl învârtă pe degetul mic și o 
ştia foarte bine. 

- Asta aţi venit să îmi spuneţi? Că sunt un moş expirat? 

- Cam da, consimţi Lindeman. Sunt avocat. Nu făcător de 
miracole. 

Așteptară ca el să spună ceva. 

- O să mă gândesc la asta. 

Rosie nu mai zâmbea. 

- Am spus că o să mă gândesc, repetă Jansen. 

- Avem o audiere fixată mâine-dimineaţă, tată. Vor un răs- 
puns înainte să ajungem în fața unui judecător. 

- Tribunalul vrea să ştie acum, adăugă Lindeman. Un an- 
pajament. O... 

- O hârtie? răbufni Jensen. Vrei să semnez? Eu, Theo Jansen, 
renunţ la toate drepturile mele... 

- Noi nu avem drepturi. 

Vocea ei era fermă și în urcare. 

- Nu avem nimic. Suntem înfundaţi. Să încercăm măcar să 
ieşim din situaţie cu puţină demnitate. 

Lacrimi îi apăruseră în ochii negri, solemni şi el ura asta. 

- Te vreau acasă, rosti ea din nou cu o voce catifelată şi blândă, 
în contradicţie cu privirea hotărâtă. Vreau să ne bucurăm din nou 

împreună de lucruri. De casa pe care ai cumpărat-o în Spania. Nu 
am fost acolo niciodată. Nici măcar o singură dată. Toate lucrurile 
pentru care nu am avut niciodată timp... 

Jansen se lăsă pe spate în scaun, privi tavanul şi pereţii mo- 
horâți, fără ferestre. În mintea lui, putea să vadă oraşul din afara 
lor. Aprilie. În curând aveau să apară noii heringi. Putea să bea o 
bere într-un bar, să se plimbe de-a lungul canalelor până la un 
loc de pescuit, să îşi fluture un mic peştișor deasupra gurii, să îl 
înghită ca un pelican aşa cum o făcea când Rosie era mică şi 
voia să o facă să râdă. Nu era genul de lucru pe care ar fi trebuit 
să îl faci în Amsterdam. Era ceva prea comun. Dar şi el era co- 
mun. Şi ea chicotea mereu când o făcea. Şi asta era suficient. 

Libertatea nu era ceva intangibil. Avea un gust. Puteai să o 
atingi, să o miroşi. O sentinţă de cincisprezece ani, zece cu exe- 
cutare dacă avea noroc, nu era o pedeapsă. Era o execuție, crudă 
şi intenționată. 

- Trebuie să ne spui acum, insistă Rosie. Michiel trebuie să 
transmită mai departe. Dacă nu o face, nu o să mai fie nicio au- 
diere. Te întorci la închisoare. Şi eu revin singură acasă. Tată, 
dacă nu o faci pentru tine, fă-o, te rog, pentru mine. 


Casa plutitoare avea treizeci de ani vechime, era acostată 
permanent, avea electricitate, telefon, apă şi canalizare. O car- 
casă staționară, putredă, din lemn pe canalul pe care localnicii 
il prescurtaseră de la Prinsengracht la Prinsen, aproape de po- 
dul Berenstraat. 

- N-aș suporta să trăiesc într-o grotă ca asta, comentă de 
Groot, aplecându-și capul și intrând în cabină. 

Trandafiri, crizanteme, câteva legume erau vizibile dincolo 
de sticlă în ghivecele și straturile lor ridicate. Niciuna dintre ele 
nu părea să o ducă prea bine. 

- Ce mai face Maria? întrebă Vos, amintindu-și de soția tă- 
cută, timidă a fostului său coleg. 

- Este bine. Se întreabă de ce nu mai treci pe la noi. 

Spuse ceva despre cât de ocupat era. De Groot privi interi- 
orul haotic al bărcii, cutiile cu unelte de pe podea, posterele cu 
vedete rock ce acopereau vopseaua scorojită de pe pereții din 
lemn și ridică o singură sprânceană. Îl urmă apoi pe Vos până 
la vechea masă din pin şi se aşeză alături de el. 

- Cu ce eşti ocupat? Nu contează. Vreau să te întorci. Poţi să 
fii din nou brigadier. Salariul este şi mai mare acum. Nu cu mult... 

- Ce s-a întâmplat? 

Detalii puține. În noaptea precedentă, un sicriu din carton 
in miniatură fusese lăsat în fața curții casei lui Wim Prins, aflată 
in unul dintre cele mai elegante cartiere din oraș, la doar un 
kilometru nord de Willemstraat. O păpuşă antică din porțelan. 
O şuviţă de păr. O pată de sânge. 

- Cum au cerut banii? întrebă Vos, nereuşind să-şi as- 
cundă interesul. 

De Groot scoase o fotografie din buzunarul hainei. 

- Nu au făcut-o. Nu chiar. Păpuşa avea un bileţel în mână. 
Scris la calculator. Nu există amprente. 

Un singur rând, litere de tipar: 

DRAGOSTEA ESTE SCUMPĂ, WIM. PREGĂTEȘTE-TE 
PENTRU NOTA DE PLATĂ. 

- Şi altceva? Au telefonat? 

De Groot scutură din cap. 

- Doar asta avem. 

- Wim Prins nu îşi iubeşte fiica. Este o consumatoare de 
droguri. Îi este ruşine cu ea. Dacă doreau bani, ar fi răpit copilul 
unei persoane căreia chiar îi pasă. 

- Ştiu că îl urăşti. Ce a făcut cu Liesbeth... 

- Nu despre asta este vorba. Katja este doar o versiune mai 
tânără a mamei ei şi doar Dumnezeu ştie câte probleme i-a fă- 
cut acea femeie. 

Era un lucru groaznic de spus. Chiar de gândit. 

- Bea Prins s-a sinucis, nu-i aşa? Și ea era un motiv de ru- 
şine, şi fiica ei este la fel. Prins este un bărbat al ideilor, cu o mi- 
siune. Să curețe Amsterdamul azi. Țara mâine. O soție moartă şi 
un copil răpit i-ar da o mare credibilitate. 

De Groot băgă fotografia la loc. 

- Nu eşti corect. Şi nici foarte exact. Din câte am auzit eu, 
De Nachtwacht nu o duce prea bine. Este uşor să faci pe mora- 
listul când nu ai putere. Mai greu este să pui în aplicare ce spui. 
Coaliția lui se clatină. Propriul partid are îndoieli. Pariez că în- 
treaga afacere va fi încheiată până la vară. 

- Nu dau doi bani pe politică. De ce nu este acum la stația 
de poliţie? Bătând cu pumnul în masă să se facă ceva? 

- De unde ştii că nu este? 

Vos râse. 

- Wim Prins nu m-ar vrea înapoi. Nu ai venit aici din par- 
tea lui. 

Niciun răspuns, şi asta sugera ceva. 

- Nu poți ignora asemănările. 

Vos scutură din cap. 

- Care asemănări? 

- Păpuşa! Prins a primit o păpuşă! 

- A primit şi o schiță cu casa Oortman? 

De Groot îşi ridică mâinile a disperare. 

- Ce Dumnezeu, iar începem cu asta? Acela a fost doar un 
desen pe care ticălosul ţi l-a trimis în glumă. De ce pierzi atâta 
vreme holbându-te la o piesă de muzeu? Ce avem aici este real. 
lata lui Prins lipseşte. Nu este un exponat. Este o ființă din 
carne şi oase. 

Vos începuse să îşi petreacă timpul la Rijksmuseum după 
ce renunțase la slujbă. Devenise o rutină pentru el. Ceva care să 
ii umple ziua. De Groot avea dreptate. Era doar un desen care 
insoţise păpuşa, sângele lui Anneliese şi o şuviţă din părul ei. 
Doar un alt detaliu ciudat printre atâtea altele. Din vreun mo- 
tiv - cel mai probabil depresia de care suferise — nu reuşise să 
işi scoată acea imagine din minte, micile ei camere, acele crea- 
turi fragile prinse înăuntru. 

Analizase cazul fiicei lui de milioane de ori. În scurta peri- 
vadă în care lucrase la el ca ofiţer de poliție. Apoi în tăcerea 
bărcii lui din Jordaan, până când ceva - somnul, băutura sau o 
țigară cu marijuana — ucidea acel ciclu nesfârşit al posibilități- 
lor şi ghicitorilor. Avea o fotografie cu ea lângă geamul lung 
dinspre stradă, alături de un poster cu câteva concerte la care 
fusese la Melkweg. 

Se îndreptă spre ea şi o luă în mână. 

Anneliese de una singură, mâncând înghețată în parc. Pu- 
țină înghețată căzuse pe rochia ei albastru-deschis. Era drăguță, 
copilăroasă. Ea însăşi ca o păpușă. Dar ochii îi păreau lipsiţi de 
expresie în acea clipă. Zâmbetul uşor forțat. Asta făcea timpul. 
Nu îi trecuseră astfel de gânduri prin cap atunci când poza fu- 
sese făcută într-o călduroasă zi de iunie, nu cu mult timp îna- 
inte ca ea să dispară. 

Vos puse fotografia înapoi pe raft. De Groot arăta stingherit. 

- Nu ştim ce s-a întâmplat. Niciodată nu am... 

- "Ţi-a trimis aceeaşi păpuşă! 

O amintire: se afla la biroul lui din Marnixstraat după o săp- 
tămână nesfârşită, cu zile de lucru de şaisprezece ore. Primind 
apeluri disperate de la Liesbeth care întreba unde era Anneliese. 
Abia împlinise şaisprezece ani. Nu întârziase niciodată de la 
şcoală, niciodată fără să îi anunţe. 

Unul dintre aspiranţii de atunci, un tânăr timid numit 
Oscar, venise cu o cutie din carton, cu schiţa unui sicriu dese- 
nată pe partea de sus cu un marker negru. Pe capac se afla un 
desen din linii a ceea ce părea să fie casa Oortman, nimic mai 
mult. Vos își putea aminti cum o deschisese. Înăuntru era o pă- 
puşă. O şuviţă de păr. O pată de sânge. În şorțuleț fusese băgată 
o poză a fiicei lui, îngrozită, pe un fundal simplu, legată la gură 
cu bandă adezivă. 

- Atunci habar nu aveam ce se întâmpla, îşi aminti Vos. Nu 
ştiam dacă era vorba despre un nebun. Sau un criminal ca 
Theo Jansen trimițându-mi un avertisment... 

- Jansen nu ucidea copii, observă de Groot, scuturând 
din cap. 

- Nu am găsit niciodată un cadavru, Frank. Nu am găsit 
nimic. 

De Groot îşi închise ochii și murmură: 

- Adevărat. Îmi cer scuze. 

Era o speranţă slabă, un vis gol. Timp de trei luni răscoli- 
seră orașul pe toate părțile, făcuseră razii în stabilimentele lui 
Menzo, în cele ale lui Jansen, hărțuiseră proxeneţi, exploraseră 
toate posibilităţile la care se putuse gândi Vos. Anneliese dispă- 
ruse fără urmă. Vos simţise că intuiţia ar fi trebuit să îi spună 
dacă era moartă sau nu. Dar nici de aceasta nu avusese parte. 
Era, pur și simplu... dispărută. 

- Menzo ar fi făcut asta, sugeră Vos, nu foarte convins. 

- Jimmy Menzo nu era suficient de important încât să fie 
în vizorul nostru pe atunci, replică de Groot. Trebuie să fi fost 

vreun... nebun. Nu este vina ta că nu l-am putut prinde. Ni- 
meni nu a putut. 

Vos îşi încrucișă mâinile și rămase tăcut. 

- OK, recunoscu de Groot. Nici asta nu ştiu. Pur și simplu, 
am fost depășiți de situaţie. Cu toţii. 

Acele zile deprimante nu aveau să îl părăsească niciodată. 
Liesbeth devenind din ce în ce mai nebună cu fiecare zi. Acu- 
rându-l pentru că urmărise bandele oraşului. Scoțând la supra- 
faţă secrete pe care el nu ar fi vrut să le audă. 

Vos o ceruse în căsătorie de atâtea ori. Ea îi spusese mereu: 
„De ce? Nu suntem deja fericiţi împreună?“ 

La dispariţia lui Anneliese, îşi primi şi răspunsul. Liesbeth 
nu fusese niciodată a lui, nu cu adevărat. Mai rău, nici el nu fu- 
sese cu adevărat al ei şi asta durea în continuare. 

Nimeni nu reuşise să desluşească ce se întâmplase cu 
Anneliese. Drumurile li s-au despărţit, fiecare urmându-și pro- 
priul tip de nebunie. Ea se grăbise să se mărite cu Wim Prins. 
Vos se scufundă într-o singurătate ascetică, monotonă, pe o 
barcă dărăpănată din Jordaan, punctată de vizite la Rijksmuseum 
pentru a se holba la casa de păpuși a Petronellei Oortam, oră 
după oră inutilă, de câte un concert asurzitor la Melkweg, de seri 
petrecute în cea mai mare parte singur în Drie Vaten. 

Şi de nopţi deprimante, drogat dincolo de limita raţiunii pe 
barcă, inhalând fumul dens, întunecat al celei mai puternice 
marijuane pe care o putea găsi. Încercând să șteargă din minte 
ceva ce nu putea numi cu exactitate. 

- Katja o urăşte pe Liesbeth pentru că s-a măritat cu tatăl ei, 
spuse el, încercând să se convingă şi pe sine. Fiindcă îi ia locul 
mamei ei moarte. Din câte țin eu minte, se injectează cu hero- 
ină. Cred că este încă un truc ca să mai stoarcă bani de la tatăl ei. 

- Drogurile, zise de Groot sec, privind în jurul lui. Lucruri 
oribile. Şi dacă nu este cum zici? 

Vos se încruntă. 

- Atunci, nici nu contează, nu? Nu mai sunt pe statul de 
plată, ţii minte? Nu mai este treaba mea. 

- Fă-o să fie treaba ta. Vino la secţie și discutăm. Sunt doar 
câteva aspecte birocratice. Poţi să fii înapoi la serviciu mâine. 
Să fim cinstiți. 

Ochii îi cercetară din nou barca dărăpănată. 

- Nu ţi-ar strica banii. Îți baţi joc de viața ta aici. 

Vos atinse pachetul de brânză Limburger. Mirosea oribil. 

- Mă gândeam să deschid un magazin de brânză. 

Frank de Groot hohoti. 

- Tu? Un magazin de brânză? De parcă ar mai fi nevoie de 
încă unul în Jordaan. Te rog... 

- Frank. 

Mâna lui Vos se întinse spre braţul lui de Groot. 

- Cele întâmplate atunci aproape m-au distrus. Nu am știut 
cine eram o bună perioadă. Dacă nu aș fi găsit o modalitate de 
evadare. Locul acesta... 

Faţa lui de Groot fu cuprinsă dintr-odată de furie. 

- Crezi că nu am observat? Că mi-a fost ușor să îți cer asta? 
Nu am fost doar colegi. Am fost... 

- Dacă Liesbeth te-a sunat din biroul viceprimarului con- 
siliului orașului, ai făcut orice ţi-a cerut. Nu ai avut de ales. 

Frank de Groot înjură. Apoi rânji. 

- Eşti brici, ca întotdeauna. Şi eu care credeam că ai fumat 
până te-ai tâmpit. 

Nimic. 

- Nu este un secret, Pieter. Te-a văzut lumea în cafeneaua 
din josul străzii. 

- Sunt locuitor al Amsterdamului. Am buletin. Nu fac ni- 
mic ilegal. Dar, dacă vrei adevărul... 

Vos ura moleşeala, sentimentul de indolenţă indus de 
droguri. 

— Nu m-a ajutat cu nimic. 

- Nu vreau să te mai droghezi dacă te întorci la noi. Vreau... 

Se aplecă şi îl bătu pe Vos pe cap, pe părul castaniu lung. 

- Vreau tot ce ai aici. 

- Nu. 

- Te implor. 

- O oră în Marnixstraat, cedă Vos. Fata aceea a ta, Bakker... 

- Ce-i cu ea? întrebă de Groot. 

- Pare încordată. De ce? 

- Tu nu ai fost așa la prima ta misiune? 

Vos își scutură capul. 

- Nu. De ce aș fi fost? 

- Şi-a petrecut jumătate din noapte la secţie, citind despre 
cazul lui Anneliese. Citind despre tine. Cred că este cuprinsă 
de admirație, mormăi de Groot. Şi îngrijorată. I se termină pe- 
vioada de probă. Urmează evaluarea, mai zise el și ridică din 
umerii grei. Nu o să fie acceptată. 

Vos aşteptă. 

- Amsterdamul nu i se potriveşte, adăugă de Groot. O fată 
«e fermier din Friesland care a apărut cu o valiză plină de haine 
și mult tupeu. 

Ceva nu se potrivea. 

- De ce a venit, atunci? 

De Groot mormăi, un sunet jos, obosit. 

- O poveste oribilă. Crăciunul trecut. Se întorcea de la bi- 
serică. Mama şi tatăl ei au murit într-un accident de mașină. Ar 
fi putut fi cu ei, numai că făcea muncă voluntară la secția de 
poliție din Dokkum. 

De Groot ridică din umeri. 

- Un șofer beat. Ea era în mașina care a răspuns la apel. 
| a văzut. 

- Iisuse... șopti Vos. 

- După aceea, le-a spus celor de la Dokkum că vrea să se 
alăture poliției. Aici, nu acolo. Cred că puștoaica vrea să aibă 
prijă de turmă. Asta nu e niciodată o idee bună. 

Vos mormăi și își duse mâna la frunte. 

Se auziră cizme grele pe scările ce coborau de la punte. Ştia 
ce avea să vadă. Pe Laura Bakker, cu Sam gâfâind la capătul le- 
sei. Ea tropăise intenționat pe scânduri. Era sigur de asta. Reu- 
şise să se strecoare neobservată pe barcă. Vos habar nu avea cât 
timp stătuse ea acolo, cât de multe auzise. 

- Nu sunt o puştoaică, se anunţă ea cu acea voce nordică, 
mohorâtă. 

- Adevărat, zise Vos. O să îl ducem pe Sam la Drie Vaten. 
Barul din colţ. Femeia de acolo poate să aibă grijă de el. Şi... 

Se ridică, găsi un sac de rufe. 

- ...pot să îi las ei asta. 

- Cei de la bar îţi spală rufele? întrebă Bakker. 

- Doar un aranjament temporar, explică Vos. 

Se ridică, zâmbi, văzând că reuşise să spargă puţin gheața. 
Îi făcu lui de Groot semn să iasă, apoi ei. 

- Nu-ţi fă griji. Vin. Să arunc o privire păpuşii. 


Miriam Smith îi scoase cei doi puşti din De Wallen pe stră- 
zile mai liniștite, mai bogate din centrul vechi al orașului, pe 
lângă vile impunătoare, devenite între timp apartamente sau ho- 
teluri destinate vizitatorilor înstăriți. Era o dimineaţă tipică pen- 
tru oraşul Amsterdam. Rece, cerul schimbându-se ușor de la 
soare slab la ploaie difuză. Localnici pe biciclete, cu capetele ple- 
cate, pedalând puternic spre destinațiile lor. Turişti plim- 
bându-se pe jos sau pe biciclete închiriate, încurcându-i pe toți. 

Miros de pâine și de patiserie de la brutării. Bere de la ba- 
rurile ce deschideau mai devreme, clienţi însetaţi. Din când în 
«ànd mirosul înțepător al marijuanei în aer. 

Îi făcuse să țină armele într-o geantă neagră, mergând întruna, 
trecând de Herengracht, de Keizersgracht şi de Prinsengracht, in- 
trând apoi în aglomerata piață Leidseplein, unde vizitatorii ma- 
tinali se întrețineau deja la un pahar de Heineken sau la un fum. 

- Am fi putut lua tramvaiul, se plânse cel în roşu. 

Ea dădu un picior genţii mari pe care o ducea tânărul. 

- Bună idee, piciule. Poliţaii le verifică din când în când. 
Aveţi cumva nume? 

Nu răspunseră şi, privindu-i, ştiu de ce. Fuseseră străini îna- 
inte să se întâlnească la Menzo în acea dimineaţă. Un imbold mas- 
culin straniu îi făcuse să nu dorească să fie primii care să întrebe. 

Pe o stradă îngustă erau restaurante indoneziene şi baruri 
ce serveau sushi, localuri cu cocteiluri şi mici cafenele deasu- 
pra cărora flutura steagul mișcării Rastafari şi pe care erau li- 
pite poze cu frunze de marijuana. 

Intrară în cea de-a treia. În spatele tejghelei era un bărbat 
înalt, din Indiile de Vest, cu o tunsoare afro şi o căciulă din 
lână. Nu le spuse nimic. Dădu doar muzica reggae mai încet. Îi 
conduse spre Prinsengracht, unul dintre cele trei mari canale 
ale oraşului care încercuiau De Wallen, ultimul, o centură îm- 
prejmuind Amsterdamul şi străbătând toate lucrurile pe care 
oraşul avea să le ofere, sărac şi bogat, sordid şi magnific. 

În partea opusă se aflau casele cu perete comun, cu cârlig pe 
acoperişurile triunghiulare pentru ridicarea mobilei. Porumbeii 
fâlfâiau stupid din aripi de-a lungul ţiglelor. Se puteau vedea case 
plutitoare şi nave de turism. Şi câteva ambarcațiuni mici. 

Bărbatul îi conduse în josul unor scări spre o bărcuţă dete- 
riorată, ridică prelata albastră, dând la iveală două scaune din 
lemn, şi le făcu semn să urce. Verifică motorul extern, le arată 
cum să îl pornească. Trase de sfoară, ascultă duduitul constant 
al micului motor şi apoi îl opri. 

Scoase un vechi telefon mobil Nokia şi o hartă turistică 
având puncte marcate de-a lungul canalului. 

- Când sun prima oară, mergeţi aici şi aşteptaţi. Barca este 
mică, apa este joasă. Nimeni nu o să vă vadă. Când sun a doua 
oară, vă mişcaţi. 

Le dădu telefonul şi harta. 

- Poftim. 

Două perechi de mănuşi din piele artificială. 

- Purtaţi astea. Aruncaţi armele în canal. Îndreptaţi-vă spre 
locul pe care vi l-a indicat Jimmy. Miriam o să vă aştepte acolo. 

Băiatul îmbrăcat în albastru scoase poza cu casa de păpuşi. 

- Da, acolo, isteţule, zise Miriam Smith. 

Rânji. 

- O să-ţi placă în Africa. De acolo ne tragem. 

Băiatul în roşu bâigui ceva. 

- Şi el. 

Îl bătu pe bărbatul din Indiile de Vest pe piept. 

- Şi eu. Şi voi. 

Nu le plăcu asta. Erau nişte duri din Surinam. Din America 
de Sud, nu din Caraibe. 

- Nu ştii nimic despre istorie, mormăi bărbatul. Nu-i aşa? 

- Ştiu că mi-e foame, răspunse băiatul în roşu. 

- Aşteaptă aici, îi spuse Miriam Smith. 

Câteva minute mai târziu, era înapoi cu două cupe cu car- 
toli prăjiţi de pe care curgea maioneză, două doze de Cola şi o 
pereche de umbrele ieftine. 

- Poftim, zise ea înmânându-le obiectele. Nu aş vrea să vă 
udați. Uitaţi-vă şi la asta. 

Le dădu o fotografie a unui bărbat de vârstă mijlocie, vân- 
jos, cu o barbă albă. 

- Cine este? Moş Crăciun? întrebă cel în roşu. 

Miriam Smith râse la gluma adolescentului. 

- Da. Însă voi aveţi un cadou pentru el. 


Lui Wim Prins îi venise ideea pentru De Nachtwacht cu un 
an înainte, când se gândea să candideze pentru consiliu și avea 
nevoie de un plan care să acapareze prima pagină a ziarelor. Nu 
se așteptase vreodată să câștige majoritatea, cu atât mai puţin 
președinția. Dar atmosfera se schimbase. Austeritatea şi un re- 
sentiment popular îndreptat împotriva vechilor partide stârni- 
seră un neașteptat vânt în pânze grupurilor minoritare care 
înainte se rezumaseră la o agitaţie lipsită de efect. 

El era Domnul Curat. Noua mătură ce avea să curețe orașul. 
Cu propriul trecut — o nevastă pierdută consumului de droguri, 
o fiică ce sfârşise în același fel —, care îl ajutase mai mult decât îi 
făcuse rău. 

Era o persoană care cunoştea de aproape costul moștenirii 
liberale a Amsterdamului. Cu ideile lui anticriminalitate, anti- 
droguri, se trezise rapid în toate ştirile. Era un amestec care 
atingea întotdeauna un punct sensibil. Şi între timp era la pu- 
tere, ținut acolo de o înţelegere făcută cu Partidul Independen- 
tei al lui Margriet Willemsen. 

Nu, făcută direct cu ea. Treizeci și doi de ani, zâmbet afabil, 
scundă, păr negru tuns bob, business, ochi albaștri ca de cobalt, 
vii, cu o faţă inteligentă, atentă, nu frumoasă, însă greu de evitat 
din priviri. Era făcută să ocupe o funcţie publică. De la început, 
Prins nu reușise să înțeleagă cum de ea nu se alăturase unuia 
dintre partidele mari. Ar fi fost deja în parlament. Când lucra- 
seră împreună la coaliţie, începuse să înţeleagă. În spatele exte- 
riorului molcom, şters, de politician, se afla o ambiţie oţelită. 

Nu că De Nachtwacht ar fi fost un plan lipsit de obstacole. 
Alex Hendriks, şeful secretariatului general al consiliului, era 
unul dintre aceste obstacole. 

El şi Margriet Willemsen îşi petrecuseră o oră la masa de 
«„onferinţe din biroul lui Prins discutând faza iniţială a planului. 

- Avem obiecţii din partea comercianților, a asociaţiei res- 
taurantelor, a unora dintre grupurile comunităţii locale. Până 
yı câțiva dintre consilierii tăi au început să se răzgândească, zise 
Ilendriks. 

Era un bărbat scund, şiret, agitat, jucându-se întotdeauna 
¿u laptopul sau cu iPadul lui sau cu unul dintre cele trei tele- 
toane pe care le avea mereu la el. 

- Cu cât oamenii cheltuiesc mai puţin pe droguri şi prosti- 
tuate, cu atât mai mult le rămâne să cheltuiască în altă parte, in- 
terveni Margriet Willemsen, zâmbind. 

Hendriks scutură din cap. 

- Nu toată lumea vine aici pentru cultură. Vin să... 

- Aceia sunt oamenii de care ne putem lipsi, întrerupse Prins. 

- Nu sunt sigur de asta, continuă Hendriks. Asociaţia de 
comerț este îngrijorată că vor avea pierderi de douăzeci până la 
treizeci la sută. Bani mulți. Oameni care nu mai cumpără mân- 
care, băutură. Haine. Suvenire. Își bat la cap consilierii. Con- 
silierii tăi. 

- Gândeşte-te la câţi oameni au să vină în locul lor, spuse 
Prins. Oameni mai buni. Mai bogaţi. 

Hendriks rămase ferm pe poziţii. 

- Nu vor merge în De Wallen. De ce să o facă? Să vadă cafe- 
nele închise? Cabine cu geamuri fără nimic în ele? Vorbim des- 
pre centrul oraşului aici. L-ai ucide efectiv... 

- Dacă tu nu vrei să o faci, o să găsim pe cineva dispus, in- 
terveni Margriet Willemsen. Am câştigat alegerile... 

- Nu aveți mandat să îi enervaţi pe toți, răbufni Hendriks. 
laceţi asta şi o să vă spânzure. Dacă nu apucă să o facă întâi 
Theo Jansen sau ticălosul acela de Menzo. 

Spuse asta fără ca zâmbetul să îi părăsească fața. 

~ Ce vrei să insinuezi? Că trebuie să ne fie frică de crimi- 
nali acum? 

Hendriks nu își luă ochii de la Wim Prins. 

- Le ameninţi imperiile. Cam ce crezi? Că o să stea cu bra- 
tele încrucișate? 

- Nu vor avea de ales, spuse Prins. Am vorbit în Marnixstraat 
azi-dimineaţă. Jansen urmează să fie eliberat după-amiază. El şi 
Menzo se vor repezi unul la celălalt. Noi suntem ultima lor 
grijă. Se pot lupta unul cu celălalt şi noi vom curăța cadavrele la 
final. Nu a existat niciodată un timp mai bun de dus gunoiul ca 
în momentul ăsta... 

- Şi fiica ta? întrebă Hendriks. 

Faţa palidă a politicianului se coloră pentru întâia oară. 

- Nu ești singurul care discută cu polițiștii din Marnixstraat, 
adăugă Hendriks. Sunt îngrijorați în legătură cu lucrurile pe 
care le ceri. Au spus... 

- Fiica mea este treaba mea. Nu a ta. Margriet avea drep- 
tate. Dacă simți că nu poți urma politica stabilită a consiliului, 
ar trebui să îți dai demisia. Putem discuta chiar despre com- 
pensaţii, dacă vrei. 

„Este un laş în esenţă, se gândi Prins. Acum e momentul 
să-l testez.“ 

- Sunt plătit să te sfătuiesc, fie că vrei să auzi ce am de spus 
sau nu. 

- Îți mulţumesc, răspunse Prins. Te-am ascultat. Acum, 
vrei să faci ceea ce ţi-am cerut? 

Prima fază era aproape gata. Într-o lună, orașul urma să 
apeleze la gardienii publici care se ocupau, de obicei, de trafic şi 
de infracţiuni minore. Aveau să le dea puterea să intre în cafe- 
nele și să-i aresteze pe cei prinşi. Să îi ia pe sus pe proxeneţi, pe 
târfe și pe traficanţi, să sune poliţia și să îi predea pe mâna lor. 

Hendriks continuă să bată în masă cu stiloul. Dar încă nu 
începuse să ia notițe şi asta însemna ceva. 

- Vorbim despre bărbaţi și femei neînarmaţi pe care îi plă- 
tim să dea amenzi de parcare. Tu le ceri să hărțuiască, pur şi 
simplu, criminali pe stradă. 

- Asta va fi slujba lor de acum încolo, insistă Prins. 

- Şi când unul dintre ei va fi bătut? Sau ucis? 

- Atunci, intervenim şi mai în forță, răspunse Willemsen. 

- Mai avem ceva de discutat? întrebă Prins, privindu-şi 
ceasul. 

Margriet Willemsen scutură din cap. 

Alex Hendriks îşi luă cele trei telefoane mobile, îşi strecură 
Padul la subraț şi plecă. 


Marnixstraat nu se schimbase deloc. Un şir lung de birouri 
cu ușile deschise. Apoi, într-un final, divizia Crime cu linia ei de 
birouri, rapoarte şi fotografii lipite pe pereţi, detectivi, majorita- 
tea bărbaţi, lucrând la calculatoare şi vorbind la telefon. 

Feţe cunoscute. Koeman cu mustaţa lui maronie lăsată, ur- 
mărind-o din priviri pe Laura Bakker, aşa cum făcea cu toți 
ofițerii de sex feminin, fie că arătau bine sau nu. Rijnder, înalt 
şi nefericit, încercând să încropească un zâmbet. Van der Berg, 
beţivul simpatic al biroului, ridicând un pahar imaginar când îl 
văzu pe Vos apropiindu-se. 

Un bărbat energic, curajos, puţin apreciat. 

- Bine ai revenit, şefu, strigă el când Vos se apropie. Tu 
faci cinste. 

Vos zâmbi, ridică o bere imaginară, însă nu spuse nimic. 

Pe urmă Klaas Mulder, cu mâinile în şold, sprijinindu-se de 
uşa sălii de şedinţe. 

Părul blond fin, aranjat cu atenţie, începea să se rărească. 
Fața dură îi era plină de cute, pomeţii mai proeminenţi, ochii ce- 
nușii mai obosiţi. Când Vos fusese brigadier, Mulder avusese 
același rang. Se văzuse mereu ca un competitor. Nu genul de băr- 
bat care să împărtășească resursele sau informaţiile. Apoi, după 
plecarea lui Vos, fusese promovat la rangul de locotenent, ad- 
junctul lui de Groot, preluase cazul subțire împotriva lui Theo 
Jansen şi îl clădise în ceva ce reuşise să îl bage în închisoare pe 
baronul crimei din Amsterdam cu niște acuzaţii obscure şi posi- 
bil dubioase de spălare de bani. 

Vos era în continuare pe jumătate nebun în acel moment. 
Dar, într-o zi, când se simţise mai serios, sărise peste vizita lui 
wbişnuită la cafenea şi la bar şi se dusese la bibliotecă să citească 
toate relatările din ziare. Orice proces care ducea la arestarea lui 
lansen era, probabil, văzut cu ochi buni de mai-marii orașului. 
lotuşi, ceva nu îi păruse în regulă. Şi dovezile cădeau una după 
cealaltă. Nu era de mirare că zâmbetul bărbatului din fața lui 
parea fals. 

- Pieter. Mă bucur să văd că te-ai întors la locul tău. 

Mulder întinse mâna și pipăi jacheta neagră, murdară a 
lui Vos. 

- Văd că îţi porţi vechile haine de serviciu. 

Înainte să se alăture poliţiei, Mulder aproape devenise un 
totbalist profesionist. Dăduse probe la Ajax. Doar un genunchi 
hagil îl oprise, sau cel puţin asta zicea tuturor. Beteşugul nu îl 
oprea să îşi petreacă majoritatea zilelor la o sală de forță din 
apropiere. Un bărbat dur, solitar, care nu făcea compromisuri. 
Fusese norocos să nu fie dus niciodată în faţa unei comisii disci- 
plinare pentru neregulile în discuţiile cu suspecții. 

- Sunt doar în trecere, spuse Vos şi trecu pe lângă el, îndrep- 
tându-se spre cealaltă cameră. 

Două lucruri aflate acolo îl lăsară fără suflu. Păpuşa mare 
din porțelan de pe masă, dublă ca mărime faţă de cea pe care o 
primise cu aproape trei ani în urmă. Şi Liesbeth Prins, palidă, 
mai slabă ca niciodată, stând într-un colț, cu mâna la gură, 
holbându-se la el. 

- Bună, zise el. Ce mai face Wim? 

- E ocupat, răspunse ea şi vocea îi suna fragilă. O să vină şi 
ul dacă este nevoie. 

- Este vorba despre fiica lui, interveni Laura Bakker. Ar 
trebui să fie aici, acum. Ce...? 

Vos îi zâmbi, îşi duse un deget la buze, aşteptă ca ea să tacă. 

Se îndreptă spre birou, luă o pereche de mănuși de unică 
folosință din sertar şi le puse pe mâini. 

Păpuşa se afla în continuare într-o cutie din carton de 
forma unui coşciug. Lăsată în faţa casei lui Prins, una dintre cele 
mai frumoase hofjes! din Jordaan, un sanctuar liniştit dispus în 
jurul unei grădini private de lângă Noordermarkt. Camerele de 
supraveghere surprinseseră o persoană cu faţa acoperită de 
glugă în preajma intrării la ora şapte seara. Nimic util la cutie. 
Nimic pe păpuşă cu excepția şuviţei de păr, a şorțului pătat de 
sânge şi a biletului ciudat: „Dragostea este scumpă, Wim. Pre- 
găteşte-te pentru nota de plată“. 

Cutia era una simplă. Nicio schiță a casei Oortman. 

- Unde este părul? întrebă Vos. 

- La analize, răspunse Mulder. Ne-au confirmat în urmă 
cu treizeci de minute că îi aparține fetei lui Prins. Sângele la fel. 

Detectivul înalt se holbă la de Groot. 

- Este cazul meu sau nu? 

- Nici nu ştim dacă este un caz încă, răspunse comisarul. 
Ai răbdare. 

Biletul se afla într-un plic din plastic pentru dovezi. Vos îl 
privi şi se încruntă. 

- Ce este? întrebă Mulder. 

- Am mai zis asta. 

O privi pe Liesbeth. 

- Prins nu îşi iubeşte fiica. N-am dreptate? 

Ea se apropie. Îi putea mirosi parfumul. Același dintotdeauna. 

- Nu este adevărat, îl contrazise ea. Katja a fost un coşmar 
în ultimii ani. Wim a făcut tot ce a putut. A plătit ajutor medical. 
A plătit să o ferească de probleme. Dar nu a... 

- O iubeşte? repetă el. 

- În felul lui, răspunse ea, holbându-se la el cu aceiași ochi 
căprui trişti. Nu ai înţelege. Dacă este nevoie de ceva aici... 

Nimic mai mult. 


! Complex rezidenţial, compus dintr-o curte înconjurată de case, adesea 
sediul unui spital sau al unui azil de binefacere (n.tr.) 

- Astfel de păpuşi se vând în magazinele pentru turişti din 
De Wallen, explică Mulder. Ar fi putut veni de oriunde. Proba- 
bil că fata își bate joc de el. 

Vos încuviinţă, privind jucăria din cutie. Nu semăna prea 
mult cu cea pe care o primise. Își puse ambele mâini acoperite 
«u mănuși sub ea şi o ridică. Mai grea decât se așteptase. 

- Lanternă, ceru Vos şi întinse o mână. 

Bakker se apropie de îndată, scoase o lanternă Maglite 
lungă, de poliţie, dintr-unul din buzunarele pantalonilor cenu- 
“ut şi i-o puse în mână. 

Vos ridică rochia și fixă lumina pe plasticul translucid al pă- 
puşii. O formă neagră estompată era abia vizibilă. 

De Groot înjură şi îl privi urât pe Mulder. 

- Cei de la analize nu au verificat deja păpuşa? întrebă el. 

- Eu m-am ocupat de ADN. Mi-ai spus că îi aduci pe Vos şi 
Prins! Am aşteptat... 

- O idee bună, observă Vos îndepărtând lanterna. 

Cu atenţie, bucată cu bucată, scoase toate hainele de pe pă- 
puşă. Pe gât, lângă un semn pe care scria „Made in China“, se afla 
„cea ce părea să fie o mică boxă şi o gaură lângă ea, probabil fă- 
„ută pentru un microfon. Păpuşa putea vorbi. Şi reda un mesaj 
preînregistrat. 

Vos apăsă ușor stomacul păpușii. 

Ceva cârâi. Urmă un zgomot electronic, nesigur. Apoi 
upătul. 

Păpuşa. 

Liesbeth Prins. 

Amândoi. 

Vos își apropie urechea de capul din plastic și încercă să 
asculte. 

- Tati! Tati! Iisuse... 

Vocea cuprinsă de agonie şi durere a unei tinere fete. Un 
țipăt. Un urlet chinuit. 

Un refren repetat. 

- Ajutaţi-mă! Ajutaţi-mă! Ajutor... 

Liesbeth sărise pe el, lovindu-l cu mâna, ţipând. 

- Opreşte-l, Dumnezeule. 

Mesajul era pus să se repete. Reveni la început de îndată. 

Laura Bakker își ţinea mâinile la gură, cu fața mai palidă ca 
niciodată. De Groot arăta pierdut şi neajutorat. Nici măcar Klaas 
Mulder nu părea să aibă replică. 

- Este Katja? întrebă Vos. 

- Da, Katja, răspunse ea. Dumnezeule, Pieter. Opreşte-l... 

- Nu ştiu cum. 

Privi în jurul încăperii cu brațele deschise. 

- Cineva? 

Păpuşa cârâia în continuare. 

Mulder se apropie, atinse ceva în preajma urechii. Țipetele 
încetară. 

Vos îl privi. 

- Are un întrerupător, spuse Mulder sec. L-ai văzut și tu. 
Nu te preface... 

- Nu, zise Vos dând încet din cap. Nu l-am văzut. Nu mai 
am îndemânare. Sunt încet. Stupid. Nu ştiu de ce sunt aici. 

O privi pe Liesbeth Prins. 

- Trebuie să îi spui soțului tău să vină la secţie. Nu contează 
dacă este mâna lui Katja sau a altcuiva. Ar trebui să fie aici. 

Îşi scoase mănușile de unică folosință. 

— Ce urmează? întrebă Bakker. 

- Trebuie să îmi iau câinele de la Drie Vaten. Am o barcă de 
reparat. La Melkweg cântă o formaţie diseară şi mă gândeam să 
merg și eu și... 

O mână i se așeză încet pe braţ. Ochii trişti ai lui Liesbeth 
se fixară pe el. 

- Păpușa este mai mare decât cea pe care am primit-o, zise 
Vos, exasperat. Asta are un mesaj. A mea nu a avut unul. Oricine 
a citit despre caz în ziare ar fi putut face asta. 

Faţa ei fu dintr-odată cuprinsă de mânie. 

- Şi să o lase pe pragul meu? Este același autor... 

- Nu ştii asta. Nu poţi sări la... 

- O fată lipseşte. Sfinte! Nu o auzi? Nu o poți vedea? 
Anneliese... 

- Anneliese nu mai este. Am încercat. Cum au încercat toți 
olerii de poliție din Amsterdam. Nu am putut să o aducem 
apoi. Îmi cer iertare. Am făcut tot ce am putut. Am eşuat. 

Vocea lui avusese un ton aspru pe care îl regretă de îndată. 

Femeia cu care trăise cea mai mare parte a vieţii lui de adult, 
pe care o iubise, de la care nu se aşteptase niciodată să îl pără- 
“cască, îşi vâri degetele osoase în geantă și scoase o fotografie. 
Apoi încă una. Vos le privi. Fiica lor la ultima ei petrecere de 
aniversare. Ochi luminoși, păr blond lung, un zâmbet pe faţă. 
lut viitorul înainte. 

A doua, o ştia, era Katja Prins, nu că ar fi întâlnit-o vreo- 
dată pe fată, o ştia dintr-o poză dintr-un vechi articol monden 
«intr-unul din ziarele oraşului. 

Ochi morţi, o faţă lipsită de expresie. Dar părul era la fel şi 
„el zâmbet... era poate acelaşi pe care l-ar fi afişat şi Anneliese 
dacă ar fi ştiut. Marcat, resemnat, pe jumătate amuzat că viaţa 
avea să însemne doar atât şi nimic mai mult. 

- Dacă fugi de Katja, fugi și de fiica ta. 

Toţi îl priveau. 

- Dacă nu am putut să o salvez pe Anneliese, începu Vos şi 
wi auzi propria voce crescând înfuriată, ce te face să crezi că aş 
putea să salvez pe altcineva? 

Frank de Groot interveni, punând aproape forțat o veche 
legitimaţie în mâna lui Vos. O veche poză. Acelaşi grad. Și o 
bucată de hârtie. 

- Lasă-mă pe mine să judec asta, spuse el. Îl aduc pe Prins 
aici chiar dacă trebuie să îl târăsc. Asta este ultima adresă cu- 
noscută a lui Katja. O magherniţă lângă Warmoesstraat. 
Spune-mi cine vrei să lucreze cu tine. Suntem ocupați, dar alegi 
pe cine vrei. 

Laura Bakker stătea țeapănă şi emoţionată, cu costumul 
«i cenușiu, care nu îi era pe măsură, cu ochii verzi trişti fixaţi 
pe podea. 

- O vreau pe aspirant Bakker, anunţă Vos. 

De Groot clipi. Mulder râdea. 

- Este o treabă serioasă, Pieter, mârâi comisarul pe un ton 
arțăgos, iritat. 

- Da, zise Vos. Aşa este. 

Îşi puse mâna pe braţul lui Bakker şi o conduse în afara 
camerei. 

După ce Hendriks plecase, luându-și hârtiile și gadgeturile 
«u el, Margriet Willemsen se ridică şi păşi spre geam. 

- Ce s-a întâmplat cu fiica ta? întrebă ea, când Prins i se 
alatură. 

- Nimic. 

- Nu-mi spune asta, Wim. 

Aşa că fi explică. Păru îngrijorată. 

- Dacă Hendriks are dreptate? Dacă Menzo sau Jansen sau 
unul dintre ceilalți gangsteri Încearcă să ne atace? 

- Jansen va fi eliberat în după-amiaza asta. Se vor arunca 
unul la gâtul celuilalt de îndată. Asta ne va oferi mai multă mu- 
uiţie contra lor decât avem nevoie... 

- Cum este ea? Katja? l 

- Era bine până în urmă cu doji, trei ani. Doar o altă adoles- 
ventă, răspunse el ridicând din umeri. Dificilă. Nu foarte deș- 
teaptă. Nu îmi spunea niciodată unde se ducea. Ce făcea. Apoi... 
S a întâmplat ce se întâmplase şi cu mama ei. Numai Dumnezeu 
«Lie cât am încercat. Cu puţin timp în urmă era un loc... 

Casa Galbenă. Plătise enorm pentru asta, crezuse o vreme 
+a funcţionează. Pe urmă fiica lui fugise din nou în apartamen- 
tul sordid din Warmoesstraat, exact ca un om al străzii... 

Willemsen luă câteva dintre ziarele lăsate de Hendriks. 

- Nu vreau ca asta să devină o piedică pentru noi. Şi aşa ne 
mişcăm pe un teren nesigur. 

- Poftim? 

- Hendriks are dreptate. Oamenilor începe să li se facă 
hică. S-ar putea să fim nevoiţi să o lăsăm mai ușor... 

- Nu, insistă Prins. Nu voi permite asta. 

Ea zâmbi. 

- Sfâșiem secolul XX. Punem ceva nou în locul lui. Nu te 
poţi aştepta ca toată lumea să fie de acord de la început. De ce 
ar trebui să o facă? 

- Fiindcă avem dreptate. 

- Doar pentru că ai dreptate nu înseamnă că o să și câştigi... 

Prins îşi închise ochii. Simţea că îl apucă o durere de cap. 

- Vreau să te gândeşti la fiica ta, continuă ea. Povestea o să 
iasă în presă într-un fel sau altul. Şi, când o va face, nu vreau să 
te văd aşa. Trebuie să arăţi rănit. Îngrijorat. 

- Sunt rănit. Sunt îngrijorat. 

- Arată asta, atunci. Katja luând-o razna este încă o dovadă 
a faptului că avem dreptate. Când va apărea, într-un final, ne 
putem folosi de asta. 

Margriet Willemsen se apropie şi îi atinse pieptul uşor preţ 
de câteva secunde. 

- O vor găsi. Când o găsesc, scoate-o din Amsterdam. Du-o 
la o clinică de reabilitare din America sau de altundeva. Fără 
distrageri. Pentru ea. Pentru noi. 

El nu răspunse. 

- M-ai înţeles? 

Telefonul lui sună. Privi numărul: Liesbeth. 

- Nu îmi mai pasă de mult, mormăi el preluând apelul. 

Vos insistase să meargă în Warmoesstraat cu bicicleta. Nu 
«ra polițist încă, orice ar fi spus Frank de Groot. Legitimaţia îi 
era în haină doar de formă, nimic mai mult. Şi Bakker părea 
«dornică să evite maşinile. Săptămâna trecută conducea o ma- 
ynă a poliţiei când intrase într-o coliziune cu un tramvai. 

- Tramvaiul a câștigat, zise Bakker cu ochii mari, de parcă 
ar fi fost vreo surpriză. Comisarul de Groot nu a fost fericit. 

- Nu aveţi tramvaie în Dokkum? întrebă Vos. 

- Dokkum este cel mai nordic oraş din Olanda. Ştiai asta? 

Găsiră fundătura ce dădea spre canal. 

- Tramvaie, Laura. Te întrebam de tramvaie. 

- Nu avem tramvaie. 

Ridică din umeri, chicoti rapid de parcă şi-ar fi pus dege- 
tele la buze. 

- Altfel nu l-aş fi lovit pe cel de aici. A venit, pur şi simplu, 
spre mine! I-am spus lui de Groot. Nu a fost vina mea. 

Vos se dădu jos de pe vechea bicicletă. Coşuleţul din față 
părea gol fără căţel. Se întrebă cât de mult putea să profite de 
sofia Albers, femeia care conducea Drie Vaten. O bere şi o cafea 
consumate din când în când nu păreau suficiente pentru îngriji- 
rea unui câine şi spălarea hainelor. 

- De ce m-ai ales pe mine? întrebă ea. Nu ai fi putut să îl alegi 
pe unul dintre detectivii adevăraţi? 

- Păreai interesată, zise Vos, zâmbind. 

- Şi nici eu nu sunt un detectiv adevărat. 

Gluma nu păru să o amuze. 

- Sunt un aspirant, Vos. Au să mă concedieze săptămâna 
viitoare. 

- Atunci, să profităm de timpul rămas. 

Păru să îi placă răspunsul direct. Bakker privi semnul stra- 
dal și zise: 

- De aici a venit, nu-i așa? 

- Ce? 

- Casa ta de păpuşi. Petronella Oortman a locuit pe 
Warmoesstraat. 

Aşa era, se gândi Vos. Nu că ar fi ştiut cineva unde anume. 
Încercase să afle. 

- Este important? întrebă Bakker. 

Un desen al unei vechi case de păpuși. O casă faimoasă de pă- 
puşi. Desenat pe un coşciug în miniatură. Şi după aceea, nimic. 
Doar un puț negru şi nesfârşit de îndoială şi suferință. Odată, în 
timpul uneia dintre certurile lor nocturne, Liesbeth îi strigase: 

- Vrei să fie moartă, nu-i aşa? Vrei să îi vezi cadavrul? 

Deloc. Voia să o vadă umblând pe stradă în Jordaan așa 
cum obişnuia să o facă, veselă, liberă, zâmbind, ocazional rău- 
tăcioasă. Să dispară aşa cum o făcuse, după asemenea mesaje 
îngrozitoare, teribile, era cumva mai rău decât să fi murit. Îi lä- 
sase pe amândoi cu o rană care refuza să se cicatrizeze. O între- 
bare fără vreun răspuns posibil. 

- Cred că da, răspunse Vos, revenind în prezent. Dar nu... 

Înţeleg. Părea cuvântul greşit. Unele lucruri nu puteau fi 
înţelese şi poate că dispariţia lui Anneliese era unul dintre 
acele lucruri. 

Bakker își trecu bicicleta de după colț pe aleea îngustă ce 
cobora până la apă, verificând numerele teraselor. Casele deve- 
neau din ce în ce mai dărăpănate. Găsiră o ușă roşie, deteriorată. 
Afişe acopereau geamurile ciobite şi murdare. Trupe, filme şi 
droguri. Dinăuntru se auzea muzică. 

Rock modern. O copie palidă a originalelor preferate de el. 

- Păpuşa pe care ți-a trimis-o, spuse ea, legându-și bicicleta 
de un grilaj. De unde era? 

- Vrei să sugerezi că nu ai citit dosarul? 

Ea îşi încrucişă braţele. 

- Nu am citit totul. 

Întrebarea nu avea să dispară. Nu cu Laura Bakker lângă el. 

- Nu am aflat niciodată, răspunse el. Era scumpă. Părea an- 
tá, însă nu era. Sunt fabricate în Germania. Nimeni nu le 
vinde în Amsterdam. Nu era ca varianta ieftină aflată acum în 
Marnixstraat. Cineva a cheltuit bani grei pe ea. Poate... 

Ea aşteptă şi, când el nu spuse nimic, întrebă: 

- Poate? 

- Poate că o avusese înainte. Poate că era un colecționar. 
Rochia de crinolină. Nu era diferită de genul de păpuşă pe care 
Petronella ar fi pus-o într-una dintre casele ei de păpuşi. 

- Avea părul ei? 

- Da. 

- Şi sângele ei? 

- Da, răspunse el, simțindu-se rece şi nenorocit, dorindu-și 
sa fie din nou pe casa plutitoare, cu câinele lui şi o sticlă de bere. 

N-ar fi stricat nici un fum. 

- Deci crezi că era moartă deja? întrebă Bakker. Că te tor- 
tura pe tine? Nu pe fiica ta? 

Când cazul era încă investigat avusese rareori astfel de 
conversații, nici măcar cu Frank de Groot. Erau prea intime şi 
personale. 

- Nu ştiu, recunoscu el. Nu era un nebun, așa cum susţine 
de Groot. Este prea... 

Cuvinte. Uneori, pur şi simplu, nu îţi vin. 

- Simplu? întrebă Bakker. 

- Cam. 

- Îmi pare rău, mărturisi ea stând acolo, cu o față tristă, dar 
drăguță, într-un mod inocent, adolescentin. 

Oamenii se alăturau poliției din motive diferite. El îşi do- 
tise să facă parte din ceva care să ajute oamenii. Ceva care făcea 
lumea mai bună. Laura Bakker... nu era sigur. Frank de Groot 
era un om isteț, incisiv, unul dintre cei mai buni cunoscători ai 


68 DAVID HEWSON 


caracterului pe care îi cunoscuse Vos vreodată. Remarca lui 
despre cum ea încerca să protejeze turma... 

Poliţia nu schimba lucrurile. Învățase asta destul de de- 
vreme. În cel mai bun caz, oferea o consolare. Înfrâna cele mai 
rele elemente ale unei societăţi atât de fragmentate, încât deve- 
nise incapabilă să se vindece singură. Era înţelept să nu speri la 
prea multe, să nu îţi fixezi ţinte prea înalte. Costul eşecului pu- 
tea să fie unul zdrobitor. 

- Îmi pare rău că am spus acele lucruri stupide, îi zise Vos. 
Despre şoferii beţi. Nu vorbesc prea mult cu lumea în ultima 
vreme. Este greu pentru mine. 

Pentru prima oară, ea păru în mod vizibil supărată pe ceva 
spus de el. 

- Nu aveai de unde să ştii, replică ea şi, trecând pe lângă el, 
încercă soneria. 

Neauzind nimic, începu să bată cu pumnul în uşă. 

Fata care răspunse la ușă avea păr blond scurt şi unsuros, o 
față atât de palidă, că părea de pergament, și o constituţie slabă, 
hămesită. Purta o rochie indiană lungă, din bumbac şi un pu- 
lover lățos de care trăgea constant, prinzându-se de coate, acolo 
unde era vizibilă o pată murdară. 

Întreaga casă de patru etaje mirosea a droguri, transpirație şi 
a canalizare. O bucătărie comună, fără vreo urmă de mâncare în 
ea. În camera din faţă, doi bărbaţi amețiţi îşi pasau o pipă cu apă. 

O chema Til şi venea din Limburg, din sud. Sursa brânzei lui 
de Groot. Bakker îi ceru cartea de identitate. Mathilde Stamm. 
Nouăsprezece ani. Vârsta pe care ar fi avut-o Anneliese. Şi fata 
lui Prins. 

Încercară să discute cu ea despre Katja. Renunțară şi se du- 
seră la bărbaţii care fumau în prima încăpere. Nu ajunseră la 
niciun rezultat. Reveniră la fată, o înghesuiră într-un colţ și aş- 
teptară să cedeze. 

Laura nu avu nevoie de mult timp să își dea seama că Vos 
nu intenționa să plece fără să primească vreun răspuns. Katja 
locuise acolo aproape un an. Til nu ştia unde pleca atunci când 
lipsea. Nu avea prieten. Sau prietene. 

- Nu avea deloc amici, atunci? întrebă Bakker, înainte ca 
Vos să poată spune ceva. 

Fata se strânse mai puternic în braţe. 

- Ce se întâmplă? 

- A dispărut. Credem că ar putea să aibă probleme. 

Til Stamm râse. 

- Doar pentru că nu o puteţi găsi voi, nu înseamnă că a dis- 
părut. Katja face multe lucruri. Și scapă nepedepsită. Babacul 
ei e doldora. Doar el conduce Amsterdamul, nu-i aşa? 

- Aşa crede, cel puţin, spuse Vos, privind în jurul lui. 

Apartamentul părea la fel de tranzitoriu ca gara centrală. 
Un loc în care oamenii veneau și plecau. Nimic mai mult. 

- Tatăl ei poate îndrepta lucruri, adăugă fata. A trimis-o la 
dezintoxicare. 

Îşi băgă mâna în puloverul soios, scoase un pachet cu țigări 
şi îşi aprinse una cu degetele tremurând. 

- De parcă ei i-ar fi păsat. 

- Unde? întrebă Vos. 

- La Casa Galbenă. În spatele Pieței de Flori. Eu nu am atâ- 
ţia bani. 

Râse din nou şi asta o făcu să tuşească. 

- Sau asemenea nevoi. 

Laura Bakker o privi de sus în jos şi întrebă: 

- În opinia ta, Katja era într-o situaţie şi mai rea ca tine? 

Vos oftă. Fata o luă razna şi începu să îi înjure, pe el, pe Bakker. 
Țigara îi căzu dintre degetele tremurânde. 

Surprinsă de violenţa reacției, Bakker se retrase. Bărbaţii cu 
pipa nu se mişcară. Nimeni nu o făcu, cu excepţia lui Pieter Vos, 
care ridică ţigara de pe podea, o ţinu în faţa lui Til Stamm, aṣ- 
teptă să se calmeze, apoi i-o puse la loc între degete. 

- O placi? o întrebă el, când se liniştise. 

- Katja e OK. Nu are fiţe. Cred că, poate... 

Îşi învârti un deget în dreptul urechii. 

- Nu este chiar normală la cap. Dar nu se lăuda niciodată 
cu babacul ei. ÎI vedeam doar când avea nevoie de ceva. 

- Precum? întrebă Vos. 

- Bani. Sau un bilet de ieşire din închisoare. 

- De ce ar fi avut nevoie de aşa ceva, Til? 

Vocea îi era calmă, maniera prietenoasă. 

Ochii ei erau fixaţi pe Laura Bakker. Doar câţiva ani le 
despărțeau pe cele două, însă era de parcă ar fi venit din două 
lumi diferite. 

- Lucrurile obişnuite, răspunse fata. Nu am mai văzut-o 
de o săptămână. V-am mai spus. Uneori pleacă de una sin- 
gură undeva. 

Se îndreptă spre uşa de la intrare şi aruncă ţigara în frigul de 
afară. Scoase din buzunar o altă țigară rulată de mână, subțire și 
lumată pe jumătate. Degetele îi tremurau atât de rău, că nu reuși 
nici măcar să o aprindă. Vos luă chibriturile şi o ajută. 

- Este important, insistă el. Trebuie să aibă pe cineva. Un 
prieten la care să ţină mai mult ca la alţii. Tu erai acela? 

Tânăra ridică din umeri. 

- Sau un bărbat? 

- Eu nu pârăsc. 

Laura Bakker începu să pufnească. Tăcu apoi, când Vos 
se uită la ea. 

- Nu vrem decât să o găsim, promise el. Să ne asigurăm că 
este teafără. Şi apoi dispărem. Pe urmă... 

Arătă spre joint. 

- Poţi continua să faci ceea ce îţi doreşti. 

- Ce fel de probleme are? întrebă ea. 

- Se pare că a fost răpită, răspunse Laura Bakker. 

Til Stamm îi privi pe amândoi, se încruntă, apoi se în- 
dreptă agale spre treptele tocite de pe hol. O urmară, urcând 
etaj după etaj. Fata umbla cu viteza unei bătrâne. Mirosul acru, 
transpirat al camerelor neaerisite devenea din ce în ce mai 
insuportabil. 

Urcară patru etaje. La ultimul Til Stamm se opri, rămasă 
fără respiraţie. Gâfâi, trase din joint. 

- Am venit pentru privelişte? întrebă Bakker, privind pe geam. 

Se vedeau doar alte case cu perete comun, monotone, de 
cealaltă parte a râului. 

- Nu este deloc bună în slujba asta, spuse fata, halbandü= -se 
la el. Mă mir că o suporţi. 

Vos zâmbi. 

- Învață. Este de la ţară, din Friesland. Eu sunt din 
Amsterdam. Indulgent din fire. 

Uşa era deja deschisă. O cameră cu un singur pat. Cearşa- 
furile jumătate pe saltea, jumătate pe podeaua din scânduri. 
Miros de haine murdare şi de răşină. 

- Mai demult a adus un tip aici. Era bătrân. Ciudat. 

Vos intră, privi în jurul camerei. 

- Cum îl chema? 

- Jaap. Nu am auzit să îi spună altfel. 

Til se apropie de un dulap, care avea un picior rupt, înlo- 
cuit de o scândură. 

- Nu îşi plătea niciodată chiria. Nu plătea nimic. Mâncare. 
Țigări. Orice vrei. 

Se apucă din nou de talie. 

- Cine ar răpi-o pe Katja? 

- Nu ştim, răspunse Vos. De asta o căutăm. Acest Jaap... 

- Nu zicea niciodată prea multe. 

- Era cu el? întrebă Bakker. 

- Nici poveşti de budoar nu spun. 

Vos ridică o sprânceană. 

Til Stamm îşi încrucişă braţele. 

- Eu...nu... ştiu. Cred că erau doar prieteni. Katja aducea 
uneori oameni aici. Numai dacă era convinsă că aveau nevoie 
de un loc unde să stea. Este de treabă. Cam simplă. 

Vos se îndreptă spre dulap, răsfoi hârtiile de acolo. Unele 
erau documente oficiale. Rapoarte din partea unui ofițer de 
probaţiune. Hârtii judecătoreşti. O scrisoare de la un avocat. O 
ridică pe ultima şi o citi. 

- Katja mi-a spus că ar trebui să îl suportăm, adăugă fata. 
Jaap avusese ceva probleme. Dar lucrurile aveau să se sfâr- 
şească bine. Că într-o zi urma să fim plătiţi... 

Braţul ei descrise un cerc în jurul dormitorului sordid. 

- Să primim banii datoraţi pentru cameră. 

- Când a plecat? 

- Cam în urmă cu o săptămână. 

- Tot atunci ai văzut-o ultima oară pe Katja? 

Til se încruntă. 

- Cred că da. Nu eram tocmai atentă. De ce să fiu? 

- Cu ce se ocupă Jaap? întrebă Vos. 

- Cu ce se ocupă? leşea dimineaţa şi venea înapoi noaptea. 
Nu l-am întrebat. 

Asta era tot. Vos flutură hârtia pe care o ridicase, îi spuse că 
o ia cu el, apoi toţi trei coborâră. 

Aerul de afară era puţin mai proaspăt. Laura Bakker părea 
tulburată. Vos nu vorbi. - 

- Deci, începu ea. Fata a vorbit cu tine, însă nu cu mine. Cu 
ce am greşit? 

- Nimic din ce nu aş fi făcut și eu la vârsta ta. 

- Trebuie să ştiu. 

Vos privi din nou ziarul, gândindu-se. 

- Are nouăsprezece ani. S-a lăsat de şcoală. A fugit de acasă, 
de ceea ce ea crede că reprezintă o viață. Câte interviuri pentru 
slujbe crezi că a avut? 

Bakker își puse mâinile în şold. O expresie de exasperare 
pe care el începea să o recunoască. 

- Eu câte crezi că am avut? 

- Destule. Eşti inteligentă. Educată. Ţi-ai dorit să devii ofi- 
ter de poliție. Într-un orășel liniştit de la țară numit Dokkum. 

- Nu mă cunoşti! 

El încuviință. 

- Este adevărat. Dar pe Til Stamm o cunosc. Te-ai purtat 
aşa cum se aştepta ea să o faci. Viaţa este uneori mai ușoară dacă 
faci opusul. Când ei cred că vei fi dură, fii fermecătoare. Dacă 
sunt convinşi că eşti tipul de treabă... 

- Mereu tipul de treabă. Acela eşti tu. Cum era iarba pe care 
o fumau? Bună? 

- L-a scăpat gura pe Frank? 

- Scrie la dosar, Vos, recunoscu ea, ușor rușinată. În dosarul 
pentru pensia pe caz de boală. M-am gândit... 

Nu îşi termină propoziţia. 

- Ce ai gândit? 

- M-am gândit că vei arăta mai bătrân. Şi mai terminat. 

El râse la această remarcă şi spuse: 

- Nu ar trebui să crezi tot ce scrie la dosar. 

- Ce am zis acum va fi trecut în al meu? 

Înainte să îi poată răspunde, telefonul ei sună. Răspunse. 
Îşi schimbă vocea. Din defensivă în politicoasă. 

- Vreo ştire de la Frank? întrebă el, când ea terminase 
de vorbit. 

- Trebuie să încetezi să mai îmi faci asta, răspunse Bakker. 

- Este felul în care vorbeşti, zise Vos dezlegându-şi bicicleta. 
De la agresiv la... 

Era pe punctul să spună defensiv, dar n-ar fi fost corect. 

- Trebuie să înveţi să asculți oamenii, Laura. Mai ales când 
ceea ce spun nu pare să conteze. 

- Fata minţea. 

- Aşa este, consimţi el. Şi, ce-i cu asta? 

Ochii ei verzi se lărgiră. 

- Şi ce? Minţea. 

- Til Stamm făcea ceea ce face de obicei în preajma oame- 
nilor ca noi. Contează? 

Ea înjură în barbă. 

- Wim Prins s-a dus, în sfârşit, în Marnixstraat, îl anunţă ea. 
De Groot vrea să ne întoarcem să vorbim cu el. Se pare că Prins 
este ocupat. O întâlnire pe fugă. Nu poate rămâne mult. 

Vos îşi întinse mâna spre telefon. Ea i-l pasă. Începu să vor- 
bească. Îi puse câteva întrebări lui de Groot. Nu dădu vreo justi- 
ficare pentru întrebări. Îi înapoie apoi telefonul și îi făcu semn 
spre bicicletă. 

- Este timpul să plecăm, aspirant Bakker. 

- În Marnixstraat? 

- La tribunal. Din ce spune Frank, o să-i dea drumul lui 
Theo Jansen cândva în următoarea oră. A promis să fie băiat 
bun. Să sperăm că ajungem la timp. 

Ea nu se clinti. 

- Commissaris de Groot mi-a cerut în mod specific să te 
duc înapoi în Marnixstraat. Dacă nu o fac... 

- Frank poate vorbi singur cu Wim Prins. Nu vreau să îl 
ratez pe Theo. A trecut ceva vreme. 

- Vrei să îmi spui, te rog, ce se întâmplă? 

Îi arătă hârtia pe care o luase din dormitor. 

- Prietenul lui Katja este Jaap Zeeger. Un drogat neimpor- 
tant şi un tâlhar mărunt care a fost, o vreme, principalul suspect 
în cazul dispariţiei fiicei mele. S-a dovedit o pistă falsă. Sau, cel 
puţin, aşa credeam. 

Ea citi documentul. O citaţie la tribunal pentru acea 
după-amiază. 

- Zeeger era plătit de Theo Jansen, explică Vos. Poate și de 
alţii. Klaas Mulder l-a convins să devină informator și să își 
bage şeful la închisoare. 

Vos se urcă pe bicicletă. 

- Acum şi-a retras mărturiile. O să îl ajute pe Jansen să iasă 
din închisoare. 

În scrisoare scria că Zeeger avea să fie la tribunal pentru 
audiere. 

- De ce s-a răzgândit? 

- Să îl întrebăm pe el. După ce aflăm ce ştie despre Katja 
Prins. Întrucât te pricepi să faci mai multe lucruri în același timp, 
sună-l tu pe Frank și spune-i unde mergem. 

Vos porni pe aleea îngustă înapoi spre Warmoesstraat. 

Ea îl urmă, devenind din ce în ce mai iritată. 

- Vos! Vos! De ce nu îl suni tu...? 

Vocea ei răsună pe culoarul strâmt. Începu să picure. Auzea 
strigătele ei din spate. Ceva despre cât de enervant putea el să fie. 

Ceea ce era nedrept, se gândi Vos. Mai... preocupat. 

Se întoarse, zâmbi, făcu cu mâna, apoi reveni pe strada 
aglomerată pe care, cu trei secole şi jumătate înainte, locu- 
ise Petronella Oortman cu căsuţa ei din lemn şi cu familia sa 
de păpuşi. 

Vos scoase două benzi de elastic din buzunar, se aplecă să şi 
le pună în jurul blugilor. 

Ea era deja acolo, cu o mână pe umărul lui. 

- Nu, Vos. Am văzut asta o dată şi nu vreau să o mai văd. 
Poftim. Ți-am luat un cadou. Sunt de rezervă. 

O pereche de clipsuri negre, strălucitoare, pentru bicicletă. 
Noi-nouţe. Privi pantalonii ei cenușii, largi. Avea şi ea la fel. 

- Mersi, îi spuse el. 

Ora două în Marnixstraat. Koeman stătea tăcut pe scaun, 
frecându-şi mustața maronie lăsată, citind paginile de sport 
din Telegraaf. 

Liesbeth Prins se îmbrăţişa cu soţul ei, privind femeia elegantă 
care vorbea cu Klaas Mulder în fața camerei de interogatoriu. 

- Este vocea lui Katja. În păpuşă, spuse ea. Sângele ei. Părul ei. 

De Groot le pusese caseta, atunci când Prins sosise, într-un 
sfârșit. Cincisprezece secunde de țipete agonizante. Un singur 
cuvânt la final, din nou şi din nou. 

Vader. Vader. 

- Nu mi-a spus niciodată tată, observă Prins. 

- Ea este... 

- Ştiu că este ea. Însă nu mi-a spus niciodată aşa. Gân- 
deşte-te la asta. Te rog... 

O apucă de mâini. Încercă să o privească în ochi. 

- Ştiu că este vina mea. Nu am putut să opresc ce i s-a în- 
tâmplat mamei ei. Ar fi trebuit să fac ceva... 

Liesbeth începu să se enerveze. 

- Katja nu avea cum să îşi facă asta singură. Nu ar fi făcut 
una ca asta. 

- Unul dintre prietenii ei drogaţi atunci. 

- Cineva a răpit-o, Wim! Acelaşi bărbat care a luat-o pe 
Anneliese! Știu cum stă treaba. Nu vreau să trec din nou prin 
asta. Nu îţi doresc asta. Trebuie să facem ceva... 

- Cum ar fi? întrebă el şi asta o lăsă fără replică. 

Wim privea spre coridor. Acolo unde Margriet Willemsen 
vorbea pe un ton serios cu Mulder. 

- Nu-mi place femeia aceea, şopti ea. 

- Mulder este omul nostru de legătură pentru raportul 
De Nachtwacht. Avem o întâlnire. 

- Răpirea lui Katja îţi afectează cumva programul? 

- În numele lui Dumnezeu! 

Nu îşi ridica aproape niciodată vocea. 

- O să fac tot ce mi se cere. Dar să nu te aștepți să... 

- Să ce? 

- Să cred. Toate porcăriile pe care le-am suportat de la fata 
asta. Habar nu ai. 

Își dădu seama cât de mult îl rănise furia ei. Încercă să gă- 
sească ceva de spus. 

- Am privit-o pe mama ei luând-o razna, adăugă el pe o 
voce joasă, îndurerată. Zi după zi. Apoi Katja i-a luat-o pe urme 
şi nu a fost un afurisit de lucru pe care să pot să îl fac. Nu-mi 
ține prelegeri, Liesbeth. Nu merit asta. Cum crezi că mi-a venit 
prima oară ideea pentru De Nachtwacht? Vreau ca ticăloşii ăştia 
şi otrava lor să dispară de pe străzi pentru totdeauna. 

- Aici nu este vorba de politică. 

- Nu mi-am dat seama că erai atât de apropiată de Katja, 
observă el, cu o privire amară. 

- Ce vom face? 

- Poţi să rămâi aici dacă vrei. Dacă încearcă cineva să ne 
contacteze... 

- L-am cerut pe Pieter. Este mai bun ca oricare dintre... 

O privi, cu gura deschisă, uimit. 

- Crezi că nebunul tău fost prieten poate rezolva asta? Așa 
cum a făcut-o şi înainte, nu-i așa? 

Reacţia fu atât de rapidă, că o surprinsese și pe ea. Liesbeth 
Prins îşi plesni soțul puternic peste față. O singură lovitură ra- 
pidă, cu palma deschisă. 

Nu îl mai lovise înainte. Deşi se mai pândise la asta. 

El își duse mâna la obraz. Faţa i se înroşise, din cauza furiei, 
a loviturii, nu putea fi sigură. 

Ușa se deschise. Klaas Mulder intră. Willemsen rămase 
afară, holbându-se la pereţii goi. 

- Mai doreaţi să mă întrebaţi ceva? întrebă Mulder, pri- 
vindu-i pe amândoi. 

Prins îşi strânse cravata. 

- S-a întors Pieter Vos în poliţie? 

Pe faţa împietrită a lui Mulder nu era nicio urmă de 
expresie. 

- Ne ajută astăzi. Commissaris s-a gândit că ar fi o idee bună. 
Dacă există vreo legătură... 

- Devin vicleni când au nevoie de ceva, interveni Prins. 
Drogații nu au simț moral. Sau sentimente. Ar face orice. Nu 
contează cât de mult îi rănesc pe cei din jur. Pe prietenii lor. Fa- 
milia. Pe ei înșiși... 
timp ce Koeman răsfoia zgomotos paginile de sport, împătu- 
rind apoi ziarul şi punându-l în poală. De îndată ce aflăm ceva, 
vă anunţăm. 

- Pe mine sau pe Vos? întrebă Prins. 

- Doar ne ajută, repetă Koeman din scaun. Sau nu auzi 
prea bine? 

Prins, în costumul lui elegant de politician, se burzului. 

- Nu vreau mizerii din partea voastră în legătură cu ce fa- 
cem. Am câștigat alegerile. Avem tot dreptul... 

- Așa cum a zis și soția ta. Aici este vorba de fiica ta dispă- 
rută, îl întrerupse Koeman. Nu de micul tău joc de-a șeriful în 
Vestul Sălbatic. 

Se ridică. Se întinse. Se uită lung la Prins. 

- Katja. 

- Te țin eu minte, zise Prins şi ieşi. 

Mulder se holba la Liesbeth Prins. Amuzat. 

- Şi eu ce ar trebui să fac? întrebă ea. 

- Du-te acasă. Aşteaptă. Ține-ți ochii deschişi, răspunse 
Mulder. Dacă vezi ceva ciudat, anunță-ne. 

Nu păru mulțumită de asta. 

- Cazul fiicei tale a apărut în toate ziarele, adăugă Mulder. 
Oricine ar fi putut să îl copieze. Nu am văzut nimic original. Ar 
putea fi doar o glumă proastă. 

- Mă bucur să văd că încercaţi, declară ea. 

Cei doi poliţişti o priviră plecând. 

- Nu mi-a plăcut niciodată de ea cât a fost cu Pieter, opină 
Koeman. Javra l-a jucat pe degete de la început. Nu pot să cred 
Că l-a târât înapoi aici. 

- Ţi-am zis. Vos doar ne ajută, insistă Mulder. Pentru o sin- 
gură zi. 

- Mda, consimţi Koeman zâmbind. Sunt sigur că ai dreptate. 

Băiatul în roșu. Băiatul în albastru. Plictisiţi în barcă, lo- 
vind cu picioarele geanta cu armele. 

La pupa cartoane goale mânjite de maioneză şi grăsime de 
la cartofi. 

Telefonul era în mâna băiatului în albastru. Sună. Ascultă, 
verifică din nou harta. 

O voce de negru. Accent jamaican. Bărbatul masiv de la cafe- 
nea făcând exact ceea ce promisese. Le preciza unde să meargă. 

- Mda, spuse băiatul în albastru şi băgă vechiul Nokia îna- 
poi în buzunarul treningului lucios. 

Canalul îi amintea de râul larg, leneş care trecea prin 
Paramaribo. Surinamul. Dădea numele țării. La fel de încet şi de 
cenușiu. Opac. Un loc în care să ascunzi lucruri. Făcuse asta. Se 
întreba dacă și cel în roșu o făcuse şi dacă ar trebui să îl întrebe 
cum îl cheamă. Nu că ar fi vorbit prea mult. Şi nici nu părea să 
vrea să o facă. 

Peste câteva ore urmau să fie amândoi într-un avion în- 
dreptându-se în altă direcție. Nu avusese timp să facă prea 
multe în Amsterdam. O prostituată, fumase de câteva ori. Apoi 
sunase Jimmy Menzo. 

Unchiul lui avea o barcă pe râul Surinam. Când era tânăr și 
familia lui era încă împreună, obişnuiau să iasă din oraș și să 
facă picnicuri la ţară. Vremuri frumoase. Trecute. Pentru cei 
ca el nu mai exista un viitor acasă. Trebuiau să plece din țară, 
în Venezuela, în Caraibe, să traverseze continente. 

O barcă de turişti trecu pe lângă ei. Oamenii se ridicau să 
facă poze. Mai ales japonezi, cu aparatele atârnate la gât. Acești 

oameni nu erau ca el. Aveau bani și slujbe adevărate. Suficient cât 
să îi aducă la Amsterdam şi apoi înapoi acasă. Nu le reproşa asta. 
Aşa stăteau lucrurile. Nu era vina lor că se născuseră la Tokyo sau 
Los Angeles, sau în Londra. Așa cum nici el nu avusese de ales să 
crească împreună cu trei fraţi într-o mahala din Paramaribo. 

- Plecăm? întrebă băiatul în roşu, căscând apoi de parcă ar 
fi fost doar o altă zi plictisitoare. 

Părea să se fi făcut mai rece. Vântul se înteţise. Ploaia cădea 
din cerul monoton, greu. Copacii care străjuiau canalul conti- 
nuau să își lepede seminţele verde-deschis. Când briza se por- 
nea, acestea se învârteau în bărcuţa lor într-o furtună subită. 

Unchiul lui îl lăsase să cârmească bărcuţa când se făcuse 
mai mare. Acelea fuseseră vremuri frumoase. 

Băiatul în albastru se îndreptă spre spatele bărcii, trase de 
sfoară, porni motorul, manevră micuța ambarcaţiune prin tra- 
ficul lent de pe Prinsengracht. Cu o altă aruncare a zarului 
poate că ar fi fost unul dintre furnizorii ce străbăteau acele ape 
în sus şi în jos, livrând lucruri, transportându-le. Nu ar fi tre- 
buit să se gândească la oameni ca Jimmy Menzo. Nu ar fi fost 
nevoit să atingă o armă. 

Dar asta nu avea să se întâmple. Peste o zi urma să fie la 
Cape Town, în sudul Africii, cu băiatul în roșu lângă el. Chiar 
trebuia să îl întrebe cum îl cheamă. Nu în momentul acela însă. 

Patru, cinci bărci mai rapide cu turişti trecură pe lângă ei, 
toţi făcând fotografii, ceea ce îl deranja, nu că ar fi putut face 
mai mult în afară să îşi tragă mai bine gluga pe cap. Verifică 
apoi harta şi își dădu seama că aproape trecuseră de locul mar- 
cat de bărbatul din Indiile de Vest. Se îndreptă spre motor, îl 
opri şi cârmi spre o scară metalică ruginită care ducea spre tro- 
tuarul de deasupra. 

Negrul avusese dreptate. Nimeni nu va vedea barca. Vor aş- 
tepta acolo ca să fie sunaţi. De cineva din interior, le spusese 
Miriam înainte să le aducă porţiile cu cartofi unsuroşi. 

Nu îi plăcuse prea mult asta. Era important să vezi perso- 
nal lucrurile. 

Menzo, probabil, mai avea oameni în zonă. Care priveau şi 
ci. Care urmau să îi vadă urcând treptele şubrede şi privind 
drumul larg, pietruit, din faţa tribunalului. 

Şi ce? Dacă făceau ceea ce le ceruse Menzo, totul avea să fie 
bine. În caz contrar... 

Nu voia să se gândească la asta. Îşi iubea sora. Îşi dorea ca 
ea să nu fi venit la Amsterdam cu doar o fărâmă de speranţă şi 
o rugăciune. 

- Rămâi aici, spuse el. Mă întorc imediat. 

Sări din barcă pe platforma de la baza scărilor, legă mica 
ambarcaţiune aşa cum îi arătase unchiul lui. Urcă scara. 

Alţi copaci care îşi lepădau frunzele verzi pe trotuar, în ziua 
umedă, ce părea să se scurgă prea încet. Maşini de poliţie. Oa- 
meni, avocaţi și clienţi, bănuia el, fumând în fața unei clădiri 
din piatră cu aspect sever. 

În timp ce privea, un bărbat cu aspect neobișnuit, cu păr 
lung și o faţă tânără, remarcabilă, pedală până la uşile principale 
și începu să-i vorbească paznicului de acolo. Purta haine ciu- 
date, aproape zdrenţuite. În spatele lui, pedalând din greu pen- 
tru a ţine pasul, era o femeie cu părul roșu, drăguță, dar agitată, 
îmbrăcată la fel de bizar. 

Verifică din nou ceasul digital ieftin de la încheietură, unul 
dintre puţinele lucruri pe care le adusese cu el din Paramaribo. 
Era aproape ora trei. 

Păşi de-a lungul apei, găsi din nou scara, cobori înapoi 
la barcă. 

- Mi-e foame, se plânse băiatul în roşu. 

- Va trebui să aştepţi, îi zise băiatul în albastru. Avem treabă 
de făcut. 


15 


Ultima oară când Vos se întâlnise cu Theo Jansen fusese cu 
două săptămâni înainte de dispariţia lui Anneliese. Fusese o 
întâlnire destul de amicală. O oră petrecută în casa compactă, 
lipsită de ostentație a șefului mafiot din Waterlooplein, cu fiica 
lui prezentă. Fără avocat. Jansen credea că nu îi trebuia unul şi 
avea dreptate. Vos mersese la pescuit. Jansen nu muşcase mo- 
meala. Michiel Lindeman avea să aibă de lucru doar după pre- 
luarea brigăzii Anticrimă organizată din Marnixstraat de către 
Klaas Mulder. 

În acea zi, ca și atunci, Jansen era așezat lângă fiica lui corpo- 
lentă și ursuză, Rosie. Când era încă în poliție Vos încercase să 
înţeleagă tot ce era de înţeles despre bărbatul care, o vreme, fusese 
cel mai periculos criminal autohton al Amsterdamului. Aflase 
despre copilăria modestă a lui Jansen și despre dragostea sinceră 
pe care i-o purta unicei lui fiice. Despre tratamentul nemilos apli- 
cat celor care îl trădau şi despre cum acesta era dublat de o loiali- 
tate totală față de toți cei care îi rămâneau alături. 

Ceea ce aflase Vos completa tabloul unui locuitor obișnuit 
al Amsterdamului care devenise criminal din întâmplare, profi- 
tând de o oportunitate, nu din propria voinţă. Theo Jansen se 
vedea pe sine ca pe un rău necesar. Cineva trebuia să se ocupe și 
de afacerile cu droguri, să controleze cabinele din Cartierul Roșu 
şi bordelurile, să ţină partea întunecată sub control, să menţină 
un statu quo confortabil, în care activitatea criminală să fie sepa- 
rată pe cât posibil de viața obișnuită. În ochii lui Jansen, era mai 
logic ca un olandez să îndeplinească rolul ăsta. Mai bine decât 

unul dintre numeroșii străini care se luptaseră să preia puterea în 
lumea crimei organizate în ultimele trei decenii. 

Mai devreme în acea zi, judecătorul îl ascultase pe Lindeman 
şi hotărâse că Jansen putea fi eliberat pe cauţiune ca urmare a 
unei reconsiderări a cazului său. Trebuia doar să dea o declara- 
ție din care să rezulte că avea să stea departe de foştii lui asociaţi 
şi să raporteze regulat poliţiei, două condiţii cu care fusese deja 
de acord. Cazul urma să fie reanalizat în vară. Până atunci - și 
după aceea, probabil — avea să fie un om liber. 

Audierea părea atât de clară, că Jaap Zeeger, bărbatul ale 
cărui mărturii îl băgaseră iniţial pe Jansen la închisoare, nici nu 
mai fusese nevoit să vină la tribunal. 

- Nu am făcut nimic din acele lucruri, începu Jansen, 
după ce se aşezară într-o cameră de interogatoriu de la subso- 
lul tribunalului. 

În ochii lui Vos, Jansen semăna mai mult ca niciodată cu 
un Moş Crăciun agreabil. 

- Ştii asta. 

O privi pe femeia de lângă Vos. 

- Cine este prietena ta? 

- Un ofiţer de poliţie, îi răspunse Vos, inainte ca Bakker să 
apuce să vorbească. 

Jansen râse. Un sunet gutural, prietenos. Își trecu apoi două 
degete prin barba albă, lungă. 

- Sunt din ce în ce mai tineri, nu-i așa? Îmi pare rău pentru 
fata ta. Dacă aș fi ştiut ceva, aş fi transmis informaţia mai de- 
parte. Un astfel de lucru este de neiertat. 

Vos se gândi un moment, apoi vorbi: 

- Tot nu înţeleg cum de nu ai auzit nimic. Cu urechi 
aşa mari... 

Jansen le ciupi pe sub barba albă, cu un zâmbet trist pe 
faţa largă. 

- Nu a fost cineva din părţile noastre. Nu era olandez. Nici 
măcar dintre străini. 

- Jaap Zeeger. 

- Nici el. Jaap este un prostănac. Cineva i-a înscenat treaba, 
Vos. Ştii asta la fel de bine ca mine. Noi ne ocupăm de afaceri. 
Nu de genul acela de lucruri. Îmi pare rău. 

La două zile după ce Anneliese dispăruse, percheziționa- 
seră apartamentul lui Zeeger în urma unui telefon anonim. 
Găsiseră o fustă, o bluză. Aceleaşi haine pe care le purtase ea 
atunci când dispăruse. Şi o păpuşă asemănătoare cu cea trimisă 
în Marnixstraat împreună cu părul şi sângele ei. Vos îl târâse pe 
micul escroc tremurând la secţie, țipase la el, ceea ce nu îi era 
specific. Un Zeeger îngrozit îi răspunsese tot prin ţipete. 

Ceva nu se potrivise de la bun început. Jaap Zeeger era un 
criminal de stradă de duzină, un pion în afacerile cu droguri și 
prostituție ale lui Jansen. Nu poseda intelectul sau organizarea 
necesară pentru a juca astfel de jocuri. 

Apoi criminaliștii se întorseseră cu veştile că hainele erau 
noi-nouţe, nepurtate. Pe păpuşă nu exista nimic care să o lege 
de Anneliese. Cineva îi trimisese lucrurile lui Zeeger cu câteva 
ore înaintea telefonului anonim. Încă o mutare în acel joc plin 
de cruzime ce părea menit să tachineze şi să tortureze. 

- Unde se află acum? întrebă Vos. 

Jansen păru încurcat. 

- Nu ştiu. Lindeman mi-a spus că s-ar putea să apară la tri- 
bunal. Judecătorul a hotărât că nu mai au nevoie de el. Vorbeşte 
cu Michiel. Poate te va ajuta. Nu ai o adresă? 

- Dacă am avea, nu te-am întreba, nu? interveni Laura Bakker. 

- Sfinte, râse Jansen. Are o gură de țărăncuță, nu-i așa? 
Pentru ce îl vrei pe Jaap? Este doar un drogat trist. Clovnul de 
Mulder l-a luat tare de tot. Nu îi port ranchiună. Sper că poliția 
îi este recunoscătoare. 

- Plecăm acasă, anunţă Rosie Jansen. Tata a suportat des- 
tule de la voi. Nu voi accepta... 

Bărbatul masiv îi făcu semn să tacă. 

- Nu vorbi aşa cu Vos. Nu o merită. Un oraș are nevoie de 
polițiști buni. Nu o să mai avem de-a face cu el. 

Se aplecă şi îi privi pe amândoi. 

- Nu îţi voi da motive. Ai cuvântul meu de onoare... 

Bakker îşi aruncă notesul pe masă, bătu pagina cu stiloul. 
Jansen ridică o sprânceană, tăcu. O privi. Pe urmă îl privi pe Vos. 

- Zeeger a locuit într-o casă de drogaţi pe Warmoesstraat, 
spuse Bakker. Cu Katja Prins. Cunoşti ceva despre asta? 

- Mi-am petrecut ultimii doi ani în închisoare. Ce aş putea şti? 

Rosie Jansen se ridică în picioare, luă stiloul lui Bakker şi 
scrise ceva pe carneţel. 

- Vorbeşte cu Lindeman. Numărul lui este acolo. Fl s-a 
ocupat de declarație. El s-a ocupat de Jaap. Nu noi. Noi plecăm 
acum. Tată? 

Jansen se ridică de pe scaun, o îmbrăţișă, zâmbi, o bătu 
pe spate. 

Ordinul de eliberare presupunea ca el să meargă direct 
acasă, să rămână acolo şi să dea raportul în Marnixstraat în fie- 
care seară. Jansen părea suficient de fericit cu această idee. 

- Ți-am aranjat o maşină, Theo? întrebă Vos. 

- Îți poți ţine mașina, răspunse Rosie Jansen. Vrea să meargă 
pe jos. 

- Poate să beau şi o bere pe drum, adaugă Theo Jansen 
visător. 

Vos se încruntă. 

- Eşti în continuare sub un ordin judecătoresc. Ar trebui să 
te ducem noi. Laura? 

Bakker închise ochii şi îşi dădu capul pe spate. 

- Acum sunt şi serviciu de taxi pentru criminali? 

Jansen râse. 

- Îmi place tipa, Vos! 

Zâmbi radios spre Bakker. 

- Nu am nevoie de un taxi, puştoaico. Dar şeful tău ni se 
poate alătura la o bere dacă vrea. Poţi veni şi tu, dacă eşti de 
acord să cari berile... 

Nu aşteptă un răspuns înainte să înceapă să urce scările, 
trecând pe lângă paznici şi avocaţi, pe lângă feţe tensionate şi 
câteva uşurate. 

Lui Vos îi plăcea acea clădire cel mai mult. Câştigase mai 
mult acolo decât pierduse. Şi asta nu era din noroc. Era pregă- 
tire, muncă şi bună judecată. Dacă şi Klaas Mulder s-ar fi folo- 
sit de aceleaşi lucruri atunci când îl adusese în fața judecătorilor 
pe Theo Jansen, agreabilul şef mafiot nu ar mai fi ieşit nicio- 
dată din închisoare. 

Două uşi masive din lemn, lângă care stăteau doi paznici, 
blocau intrarea. Deasupra lor se aflau geamuri din sticlă. Soa- 
rele firav de primăvară urca pe un cer monoton, ploios. Jansen 
radie văzând lumina şi spuse: 

— Vedeţi? Așa arată libertatea. 

„Moş Crăciun“, se gândi din nou Vos. Barba îi devenise în 
închisoare mai albă, mai mare. 

Nu putea să înțeleagă de ce nu se afla acolo şi o echipă speci- 
ală de poliție. Dacă el ar fi fost cel care îi dădea drumul lui Jansen, 
bătrânul gangster s-ar fi dus acasă într-o maşină de poliție înso- 
tit de doi oameni în uniformă. 

Bakker îl sună pe avocat în timp ce urcau scările. Se strâmbă 
şi anunţă că prinsese mesageria vocală. Lăsase un mesaj. 

- Noi nu lăsăm mesaje, îi spuse Vos. 

- De ce nu? 

- Deoarece lui Pieter Vos îi place să îţi vadă faţa când vor- 
beşte cu tine, explică Jansen. Ascultă-l pe acest om, tânără dom- 
nișoară. Ai putea să înveţi câte ceva. 

Vos nu băgă în seama comentariul. Tribunalul era diferit. ÎI 
renovaseră. Locul își pierduse vechea patină a vârstei și a pra- 
fului. Era funcţional, modern, la fel de plictisitor ca orice altă 
instituție din oraş. 

În colţ, unul dintre funcţionarii în uniformă se căznea să se 
ascundă într-un cotlon pentru a vorbi la telefon. 

Vos observă omul discret, i se păru interesant. Așa că îl privi. 
Felul în care acoperea telefonul cu mâna. Privirea alunecoasă, 
agitată. De parcă și-ar fi dorit să fie invizibil. 

Astfel de conversații aveau mereu loc la tribunale între avo- 
caţi și clienţii lor. Dar erau rareori purtate de bărbaţi în uniformă. 

- Pa, strigă Theo Jansen şi Vos auzi scârțâitul familiar al 
vechilor uși din lemn. 

Nu mai fuseseră unse de ceva vreme. 

Laura Bakker tocmai avusese o scurtă convorbire la secţie 
şi era lividă. 

- A fost o pierdere completă de timp. Prins tocmai a plecat 
din Marnixstraat. De Groot este furios pe noi. Ce facem acum...? 

- Taci, zise Vos şi îi puse un deget aproape de gură. 

Ea îl privi, rămasă fără cuvinte. 

Vos se întoarse spre uşi. Theo Jansen stătea în prag, inspi- 
rând aerul proaspăt, radiind spre cerul palid şi lipsit de viaţă, cu 
fiica lui lângă el încercând să îl convingă să coboare treptele. 

- Ceva nu este în regulă, spuse Pieter Vos pentru sine. 

- Ce anume? întrebă Bakker. 

- Totul. 

Un zăngănit metalic se auzi de lângă canal, ca huruitul unei 
bestii metalice. Capul lui Jansen se întoarse spre sursă. Însă deja 
Pieter Vos fugea, cu brațele în aer, strigând către bărbatul masiv 
aflat în cadrul ușii, către paznici, către toată lumea. 

Când urcară scara ruginită din fier şi începură să se apropie, 
cu o armă semiautomată într-o mână şi un pistol în cealaltă, bă- 
iatul în roşu tremura, agitat, speriat. Câţiva paşi mai încolo, un 
porumbel zbură direct spre el, agitându-şi aripile în fața lui. 

Băiatul îşi lansă mâna în aer şi apăsă pe trăgaci. 

O rafală ţâșni spre cerul mohorât, însoțită de o explozie de 
pene şi sânge în jurul lor. 

- O pasăre, exclamă băiatul în albastru. Rahat. 

Erau suficient de aproape ca să îl recunoască pe bărbatul 
din poză, stând în vârful scărilor, zâmbind stupid la ziua ştearsă. 

Solid. Barbă albă, Moș Crăciun, dar nu genul cu care ai vrea 
să te baţi. Lângă el era o femeie masivă, care țipa, zbătându-se să 
se pună în faţa lui, ca un scut. 

Băieţii se aflau prea departe. Erau niște idioţi în haine țipă- 
toare, înaintând de-a lungul canalului, ducând armele grele ale 
lui Jimmy Menzo ca nişte figuranți într-un film de acțiune prost. 

- Rahat, repetă băiatul în albastru, apoi se opri și gândi. 
Totul din cauza unei păsări. 

Erau lucruri pe care le puteai plănui. Şi altele care, pur şi 
simplu, se întâmplau. 

Se apropie de marginea canalului, aruncă armele în apa ce- 
nuşie, monotonă, se întoarse şi fugi. 

Vos ieşi din clădire, strigă la Jansen. Acesta stătea și privea 
transfigurat primele instantanee ale lumii pe care le vedea 
după doi ani de zile, aproape impasibil la silueta în trening roşu 
lucios ce fugea, cu arme în ambele mâini, spre el. 

O a doua rafală. Bucăţi din sticlă zburară de la geamurile 
câtorva maşini parcate lângă treptele din piatră ale tribunalu- 
lui, din ziduri se ridică praf. 

Apoi Theo Jansen se mişcă. Se întoarse încet, dădu la o 
parte mâinile lui Vos, pe cele ale fiicei lui, o împinse înapoi în 
tribunal, îl împinse şi pe Vos şi îi urmă înăuntru. 

- Uşile! strigă Vos odată ce păşiră înăuntru. 

Patru bărbaţi în uniforme ale tribunalului fugiră să le 
închidă. 

Un drug masiv din fier căzu de-a lungul celor doi monoliți 
din lemn, fixându-i pe loc. Vos le făcu semn să se îndepărteze, 
să se retragă în întunericul holului. 

Ferestrele erau prea înalte ca să reprezinte vreun pericol. 
Numai că afară se trăgea. Cu două arme. Una semiautomată. 
Un pistol-mitralieră. Vos privi sticla sfărâmându-se. Cioburile 
zburară prin aer şi căzură pe podeaua cu mozaic. 

O voce înaltă, străină strigă ceva. 

Doi polițiști în uniformă apăruseră de nicăieri. Cu pistoa- 
lele scoase, pregătiți. Prinşi în capcană ca şi ei. 

O altă rafală de cartuşe prin geamurile sparte, sticlă zburând 
peste tot. Oamenii dinăuntru rămaseră tăcuți, uitându-se unii la 
ceilalți. O a doua rafală. Mai multă sticlă. Nimeni nu vorbi. 

După puţină vreme, lumea de dincolo de uşi deveni tăcută. 
Pe urmă se auziră sirene în depărtare şi sunetul altor voci. Ata- 
catorul în roşu dispăruse, cu siguranţă. 

Theo Jansen stătea pe o băncuţă, cu fata lui lângă el, furios. 

Vos se apropie de el, luă loc, ridică din umeri. 

- Nu te poți duce acasă, Theo. Nu aşa. Mi-e teamă pentru 
siguranţa ta. 

Făcu o pauză şi apoi adăugă: 

- Mi-e teamă de ce ai putea face. 

- Sunt un om liber... începu Jansen. 

- Mâine, poate. Nu acum. Laura? 

Arăta mai palidă ca niciodată. Nu prea auzeai împuşcături 
în Amsterdam. Probabil că fusese prima oară pentru ea. 

~ Eşti teafără? întrebă Vos. 

Ea dădu din cap. 

Vos îl sună pe de Groot, îi spuse că trebuiau să se întoarcă 
în celulele tribunalului. 

- Nu mai eşti poliţist, Vos, mârâi Jansen când acesta în- 
cheie convorbirea. Eşti un drogat terminat ce trăieşte ca un 
boschetar hippie pe o dărăpănătură de barcă. Am mai auzit şi 
eu lucruri. Nu îmi spui tu mie ce să fac. 

- Adevărat, consimţi Pieter Vos. Dar Frank de Groot este 
în continuare commissaris şi el este de acord cu mine. Vei ră- 
mâne în custodie încă o noapte până aflăm... 

O explozie de înjurături. Jansen era în picioare deasupra 
lui. Cei doi bărbaţi în uniformă se apropiară. 

Apoi veni şi fiica lui şi îi puse bărbatului o mână pe braţul 
vânjos. 

Vos nu se înţelesese niciodată cu ea. Îi fusese mult mai uşor 
să discute cu tatăl ei. 

Dar ea îi sărută acestuia obrazul bărbos şi spuse: 

- Tată. Putem să mai aşteptăm o zi. 

Vos îi mulțumi pentru asta şi se duse să îl caute pe func- 
ționarul pe care îl văzuse vorbind la telefon. 

Bărbatul fugise din clădire pe ușa din spate. O puse pe 
Bakker să verifice registrele cu angajaţi. Un angajat temporar, 
adus de o agenţie chiar în ziua aceea. 

- Numele lui... începu ea. 

- Nu contează, zise Vos. 

- l-am găsit numele! 

„Mă îndoiesc“, chibzui el. Asta îi lipsise în ultima vreme. 
Abilitatea de a se uita la ceva și de a contesta din nou și din nou 
același lucru până la apariţia unui răspuns. 

- Nu, spuse Vos. Nu l-ai găsit. 

Margriet Willemsen locuia într-un apartament mic şi curat 
într-un bloc discret nu departe de râu, lângă Muzeul Maritim. 
Prins o vizitase prima oară cu Alex Hendriks cu două luni îna- 
inte pentru a discuta afaceri. Ei îi plăcea să ţină întâlniri private 
acasă, departe de ochii indiscreţi din birourile consiliului. 
Prins se întreba câţi bărbaţi mai fuseseră pe listă. 

În acel moment erau încătușaţi împreună, goi, transpiraţi, 
în patul ei dublu jos, siluete şerpuitoare descrise de lumina pa- 
lidă ce pătrundea slab prin perdelele trase. Ea îl călărea, părul ei 
negru mişcându-se uşor, la unison cu ritmul constant, neabătut 
al coapselor ei. Îi spunea ce să facă şi când să se miște. Așa, încă- 
tuşaţi, un singur geamăt, o singură creatură gâfâitoare, nu mai 
conta nimic. Ar fi putut să deschidă geamurile larg şi să lase lu- 
mea să vadă. Îşi dorea să o facă. Riscul era parte a entuziasmu- 
lui. Dar ea era cea mai importantă parte. 

Bea, prima lui soție, o luase razna aşa cum nimeni nu şi-ar fi 
putut închipui. Liesbeth se dovedea aproape la fel de dificilă. Îi 
plăcea faptul că erau defecte, că se putea folosi de asta, că le pu- 
tea controla. Puterea pe care o avea asupra lor i se părea exci- 
tantă. Dar Margriet era diferită. Deosebită de orice altă femeie 
cu care fusese. Feroce, dominantă, hotărâtă. Şi atât de sălbatică, 
încât atunci când îl târâse în pat se întrebase dacă Liesbeth avea 
să îi observe urmele de dinţi pe piele. Nu că s-ar mai fi uitat la el. 
Sau că ar mai fi făcut dragoste şi, chiar atunci când o făceau, era 
pe întuneric, un exercițiu scurt, practic, o datorie, nu această 
demonstraţie sălbatică, nestăpânită de forță. 

Prins încercă să îi pună blând o mână pe faţă în timp ce îl 
«ălărea. Ea o dădu la o parte, îi prinse degetele, îl împinse pu- 
ternic în cearşafurile ude, îi smulse părul. Capul ei veni spre el, 
respiraţia ei fierbinte îl arse pe obraz. Un şuvoi de cuvinte mur- 
dare îi ajunseră în urechi. Urmate de limba ei, umedă şi caldă. 
lar el gâfâia, pierdut în zgomot. 

O pauză apoi. Ea râse, îi linse obrazul. Se retrase, cu mâna 
pe el, ținând prezervativul pe loc. Fără un cuvânt, desprinse 
bucata subțire de plastic, cobori din pat, se îndreptă spre baie. 
ll auzi zgomotul apei trase. Pe urmă radioul. Ştirile. Dușul. 

Prins rămase întins în pat, ascultându-și respiraţia reve- 
nind la un ritm încet, natural. 

Când ea se întoarse, purta un halat alb şi pe cap avea înfă- 
surat un prosop. În mână ţinea o carte. Nu o văzuse luând-o. 
Avea atât de multe acolo. Trei pereţi ai dormitorului erau aco- 
periţi cu cărţi. Ficțiune și biografii. Politică şi poezie. Se price- 
pea la cuvinte. 

Şi era pricepută cu el. 

- Trebuie să citeşti asta, îi ordonă ea. 

Privi cartea. Un roman de duzină. Un autor de care nu 
mai auzise. 

- De ce? întrebă Prins şi cobori din pat. 

Veni lângă el, îl atinse, zâmbi. 

- Fiindcă ţi-am spus eu să o faci. 

- Nu te întinde. 

Degetele ei îl prinseră, traseră de el. 

- Au! 

- Puţină durere ajută uneori. 

El îi îndepărtă mâna. 

- Nu te opreșşti niciodată, este? întrebă bărbatul. 

Ea se aplecă, îi mirosi mâna, îi luă degetul arătător în gură, 
incepu să îl sugă, izbucni în râs și își dădu capul pe spate. 

- Avem o singură viață, Wim. Doar atât. 

Îl privea. 

- Ți-o tragi şi acum cu ea, nu-i aşa? 

Prins începu să își caute hainele din priviri. Avea nevoie de 
un duş. Mai urma o întâlnire, un grup de legătură, înainte să 
poată merge acasă. 

- Nu mi-ai răspuns... 

- Liesbeth era rănită. M-am gândit că, poate, aș putea să o 
salvez. Nu am putut face asta pentru Bea. Sau pentru Katja. 

Nu îi sunase nimeni din Marnixstraat. Acasă. 

- Dacă încă o iubeşti, de ce te tot milogeşti să vii pe aici? 

Nu îi plăcea să fie interogat. Să fie pus la colț. 

Îşi duse mâna spre gâtul ei, o sărută rapid pe buze. 

- Şase luni. Până punem De Nachtwacht pe picioare. Dacă 
facem acum relaţia publică, o să ne numească ipocriţi. 

Ea privi spre pat. 

- Stai... 

Cu degetul la buze, gândind. 

- Înţeleg. Bea şi fata te-au dezamăgit. Aşa că le abandonezi 
şi îți găseşti o nouă soţie. Un nou proiect. Şi când dispare şi ea? 

- Şase luni, repetă el. Trebuie să fim atenţi. Va trebui să mă 
ocup şi de problema asta cu Katja. 

- Uneori nu te înțeleg. Vreau să spun... ştiu că pot fi o javră. 
Dar... Chiar nu îţi pasă câtuși de puţin de fată, aşa e? 

El scutură din cap. 

- Dacă ai fi trecut prin ce am trecut eu... Las-o baltă. Mă 
duc la duş. 

Încercă să închidă ușă de la baie. Ea forţă intrarea şi se aşeză 
pe toaletă privindu-l. Prins se uită urât, dădu drumul la apă şi 
arătă spre uşă. 

- Pot avea puţină intimitate acum? întrebă el. 

- Sfinte, dar mironosiță mai eşti. De cel mai rău fel. Felul 
pervers. 

Margriet Willemsen se întoarse în dormitor şi ascultă du- 
şul pornind. 

Privi în jurul ei. Raft după raft cu cărți. Unele de pe vremea 
universităţii, în Olanda, altele de la Harvard, unde își făcuse 
masteratul în afaceri. 

O femeie organizată. Uşor obsesivă. Totul trebuia să fie la 
locul lui. Cărţile de istorie pe un raft. De economie pe altul. 
Apoi politica. Pe urmă arta. 

O colecţie de fotografii ale lui Man Ray! se strecurase în 
secțiunea de călătorii. Era o greşeală. Apoi privi din nou. Ci- 
neva umblase la cărțile din cameră. Şi nu fusese Wim Prins, un 
bărbat pe care nu îl văzuse niciodată citind altceva în afară de 
hârtii ale consiliului. 

Încet, metodic, parcurse fiecare rând, făcând ordine, între- 
bându-se ce se întâmplase. 

Două rafturi în jos pe perete, la baza patului găsi ceva ce nu 
işi avea deloc locul acolo. Un roman gros. Numele de pe cotor era 
al unui scriitor pe care nu îl cunoştea. Titlul îi era la fel de străin. 

Scoase cartea dintre titlurile de afaceri din jurul ei, o cântări 
in palmă. Privi micul cerc din vârful cotorului. Deschise paginile 
și văzu camera video miniaturală dinăuntru, conectată la un te- 
lefon mobil alimentat de ceea ce părea să fie un set de baterii ce 
umpleau restul spaţiului. 

Suficient de mari să fi funcționat de mai bine de o săptă- 
mână. Poate chiar mai mult. 

Se gândi la bărbaţii care o vizitaseră recent. 

Prins ieşi din baie, un prosop în jurul taliei, apă curgând de 
pe el pe covor şi o privi. 

- Ce s-a întâmplat? 

- Nimic, răspunse Margriet Willemsen, împingând cartea 
falsă înapoi pe raft, cu cotorul la perete. Poţi pleca. Ne vedem 
dimineaţă. 


' Man Ray, numele la naştere Emmanuel Radnitzky (27.08.1890-18.11.1976), 
fotograf, regizor şi artist plastic american, de origine evreu, apropiat de cu- 
rentele dadaismului şi suprarealismului (n.red.) 

O carte de vizită. Un desen al unei case în miniatură. 

Poppenhuis aan de Prinsengracht. 

Casa Păpușşii de pe Prinsengracht. Doar că nu era deloc aşa 
cum se așteptase. 

Altă minciună a lui Jimmy Menzo. Băiatul în albastru era as- 
cuns în spatele câtorva mașini, privind ușa. Casa părea părăsită, 
abandonată, o magherniţă. În geamuri nu se vedea nimic, cu 
excepția benzii ce ținea la un loc sticla spartă. 

Nu ştia de ce mai încercase. Doar că... ce altceva ar mai fi 
putut face? 

Avea 35 de euro în buzunar. Un card de identitate fals. Atât. 
Banii din servietă nu aveau să îi mai aparțină. Probabil niciodată. 

Acasă în Surinam existau ascunzători pentru astfel de mo- 
mente. Familie și cunoştinţe. Membrii bandei dispuși să te ajute 
pentru un anume preţ. Dar A msterdamul era pe o altă planetă 
şi plin de străini. 

Cu excepţia unei singure persoane. 

Privind de-a lungul străzii înguste, îl văzu pe celălalt puști 
apropiindu-se. În treningul lui lucios, cu faţa subţire oscilând în- 
tre frică şi agresivitate. Transpirat. Înfricoşat. 

Ar fi trebuit să îl întrebe cum îl cheamă. 

Puştiul în roşu era rapid. Înainte ca el să se poată mișca, idi- 
otul ajunsese deja la casa părăsită şi încerca uşa. 

„Nu! Nu deschide...“ reflectă puştiul în albastru. 

Însă deja îl privea intrând. 

Nu ştia de ce îl urmase, fugind, strigând. 

L-ar fi ajutat să-i ştie numele. 

Uşa se deschidea într-o primă cameră plină cu mobilă de- 
modată acoperită cu praf şi pânze de păianjen. O canapea mare, 
curbată. Pe pereţi erau tablouri. 

Cupluri în haine de modă veche, bărbaţi şi femei ieşiţi la 
plimbare. Şi culoarea locului. Roz ca într-o cameră de copii. Ta- 
pet roz, covor roz, mobilă roz. 

Băiatul în roşu se îndreptă spre spatele casei, strigând-o pe 
Miriam Smith. 

Cel în albastru îl urmă, parțial fascinat. Privea rămășițele pră- 
fuite ale unei lumi despre care înainte doar auzise. Lumea boga- 
ților. Caldă şi senzuală. Genul de loc în care avea și el să ajungă 
intr-o bună zi. 

Existau camere mici de ambele părţi ale holului, fiecare cu 
câte un pat dublu și totul era roz, până la lampadarele ridicole. 

Tablouri pe pereţi. Tinere femei costumate. Ca nişte păpuşi. 
Deci poate că numele nu fusese o minciună, până la urmă. 

În fața lui, băiatul în roşu aprindea luminile și striga: 

~- Hei! E cineva acasă? 

Băiatul în albastru înaintă prin întuneric, îl prinse pe cel în 
roşu de haină, primind, în schimb, o privire feroce. 

- Nu sunt aici, îi spuse. Am dat-o în bară. Nu suntem în si- 
guranţă. Şi... 

„Nu aveau să vină“, gândi el. Orice s-ar fi întâmplat în fața 
tribunalului. 

Un miros puternic de gaz. Îl putea auzi şuierând de undeva 
din apropiere. 

- Trebuie să ieşim de aici, omule, şopti el. 

- Îmi vreau banii! Îmi vreau afurisiţii de bani! 

- Nu l-am omorât. Nu am făcut ce ne-au cerut. 

Gazul era atât de puternic, că îl îneca. Din ce motive ar fi 
fost pornit gazul? 

Se putea gândi la unul singur și asta îi făcu sângele să îngheţe. 

- Afară, zise el, trăgându-l pe băiatul în roşu de gulerul ja- 
chetei ieftine spre uşa deschisă. 

- Unde mergem? 

„Direct în iad“, chibzui cel în albastru. Într-un fel sau altul. 
Şi fără nume. 

Suflul exploziei îi lovi chiar când se apropiase suficient de 
ușă cât să simtă rafalele de ploaie din Amsterdam căzându-i pe 
fața de adolescent. Deja băiatul în roșu se desprinsese din strân- 
soarea lui și încerca să intre din nou în locul care odată se nu- 
mise Poppenhuis aan de Prinsengracht. 

Idiotul o striga pe Miriam Smith, ameninţând-o și înjurând 
cu cuvinte din îndepărtatul Paramaribo pe care ea nu le-ar fi 
înţeles niciodată. 

Focul și dărâmăturile îi izbiră pe amândoi. Când îşi reveni, 
erau amândoi întinși pe gazonul din față, împreună cu rămăși- 
tele străvechii canapele și diverse grămezi de gunoi și sticlă zdro- 
bită. Celălalt avea sânge pe jacheta roşie, braţul drept îi atârna 
smuls din încheietură, zdrobit la nivelul cotului. 

Fumul de cenușă care-l învăluia îl înecă pe puştiul în albas- 
tru. Se pipăi peste tot: nimic nu era rupt. 

La picioarele celuilalt era un pistol. Waltherul pe care Menzo 
[i-l dăduse în acea dimineaţă. Probabil că și-l băgase în jachetă 
după ce aruncase arma semiautomată. 

- Plecăm, anunţă cel în albastru, trăgându-l pe celălalt de 
braţul sănătos în stradă. 

Sirenele se auzeau din ce în ce mai aproape. Oamenii se hol- 
bau la ei, mai degrabă amuzaţi decât speriaţi. Astfel de lucruri nu 
ar fi trebuit să se întâmple în partea frumoasă și civilizată a ora- 
şului. Cei doi băieți din Surinam făcuseră asta. Ajutaţi de cineva. 

- Plecăm în Africa? întrebă cel în roșu, sprijinindu-și bra- 
tul însângerat. 

Îl trase până pe strada următoare. Opri primul taxi, un 
Mercedes argintiu. Îndreptă arma spre fața şoferului așa cum ar 
fi făcut și acasă. Îl obligă pe bătrânul gras să coboare şi îl puse pe 
băiatul în roşu pe scaunul din dreapta înainte să se urce la volan. 

- Da, răspunse el în timp ce întorcea maşina, încercând să 
schițeze în minte cea mai scurtă direcție care avea să îi scoată 
mai rapid din oraş. Africa. Unde altundeva? 

Îl duseră pe Theo Jansen înapoi în celulă. La douăzeci de 
minute după aceea, apăru şi de Groot cu veştile unei explozii 
survenite la un kilometru distanţă, într-o casă abandonată. Dis- 
poziţia i se înrăutăţea cu fiecare secundă care trecea. 

- Jimmy Menzo a zburat cu avionul personal la Oostende 
la ora zece în această dimineaţă, anunță comisarul. Împreună 
cu prietena lui. 

- Îl pot aresta belgienii pentru noi, sugeră Bakker. 

Vos scutură din cap. 

- Pentru ce? Nu avem niciun motiv să îi reținem. Jimmy se 
va întoarce. Ca să se dea mare. Nu vor exista legături evidente. 
Niciodată nu există. Băiatul pe care l-am văzut afară... 

- Erau doi, interveni de Groot. Au venit într-o barcă. Unul 
dintre ei s-a răzgândit când a văzut că lucrurile nu mergeau bine. 

- Trebuie să punem mâna pe ei, Frank. Jimmy va avea 
planuri... 

- Da! Ştiu! 

Nu îi era specific lui de Groot să se lase copleşit de lucruri. 

- Explozia are vreo legătură cu cele întâmplate? întrebă Vos. 

De Groot nu credea că avea. Pompierii îi spuseseră că locul 
era abandonat. Credeau că fusese vorba de o scurgere de gaze. 

Părea un miracol că puştiul acela care o luase razna cu o 
armă semiautomată în faţa tribunalului din Prinsengracht nu 
rănise pe nimeni. Câteva geamuri sparte şi câteva găuri în zidu- 
rile clădirii erau singurele daune. 

- Ai mai auzit ceva despre Katja Prins? întrebă Vos. 

- Nimic, răspunse de Groot. Tatăl ei crede în continuare că 
totul este doar un joc. Poate că are dreptate. O ştie mai bine decât 
o ştim noi. Eu trebuie să mă întorc în Marnixstraat. Ocupă-te tu 
de lucruri aici. 

Coborâră, îndreptându-se spre celulă. Bakker îi urmă. 
Theo Jansen era aşezat pe băncuţă. Vos îl întrebă din nou des- 
pre Zeeger. 

Gangsterul masiv îşi ridică mâinile în aer şi strigă disperat: 

- Ți-am spus! Nu ştiu. Întreabă-l pe Lindeman... 

- Am făcut-o, interveni Bakker. Ne-a spus că habar nu are. 
Ultima adresă pe care a avut-o... Zeeger a dispărut. 

- Jaap nu îmi aparţine, replică Jansen. Punct. Vreau să merg 
acasă. 

- Katja Prins locuia la aceeași adresă, Theo, spuse Vos. Ea 
l-a dus pe Zeeger acolo. Acum lipseşte. Seamănă mult cu cazul 
fiicei mele. Același mod de operare. 

Jansen se mișcă pe scaun, apoi îşi întoarse ochii și întrebă: 

- Poftim? 

- Mi s-a trimis o păpuşă cu sângele, cu părul ei. Așa cum am 
primit și eu atunci. 

- Nu are nimic de-a face cu mine, insistă Jansen. Cum ar 
putea să aibă? Eu sunt în închisoare de doi ani de zile. Vreau să 
mă duc odată acasă. Judecătorul a zis că pot să o fac. 

- Este o eliberare condiționată, îi explică din nou Vos. O 
putem revoca oricând dorim fără vreun motiv. Am vorbit cu 
judecătorul. Treaba este rezolvată. 

- La naiba cu rahatul... 

- Nu, insistă Vos, ridicându-se în picioare. Nu pleci nicăieri. 
O să te aştepte o dubă care te va duce înapoi la pușcărie peste o 
oră. Şi mă tem că vei fi pus în izolare. Securitate maximă. Pentru 
Siguranţa ta... 

Jansen se ridică tunând în picioare, dând din braţe. Bakker 
se retrase. Pieter Vos rămase pe loc, holbându-se la faţa furioasă 
a lui Jansen. Așteptând trecerea furtunii. 

- Mâine poţi discuta cu Michiel Lindeman despre opţi- 
unile tale legale, adăugă el. Nu astăzi. Cel care te-a vrut mort a 

infiltrat pe cineva în tribunal. Nu ştim pe cine. Avea o legitima- 
ție falsă. Dacă pot face asta, pot ajunge la tine și în închisoare. 
Aş prefera să te feresc. 

Cu asta, se întoarse şi urcă din nou la etaj. Bakker îl urmă, 
protestând. O aşteptă în capul scărilor. 

- Vos! Nu ai discutat cu niciun judecător. Nu ai pregătit o 
dubă care să îl ducă la închisoare. Nu ai... 

- Discută cu Frank. Poate rezolva el asta. 

Îşi privi ceasul. 

- Am nevoie de o bere. Şi să mă asigur că Sam se hrănește 
corespunzător. Face nazuri în privința mâncării. 

- Avem de lucru... 

Zâmbi şi asta o făcu să tacă. 

- Eu nu am. Am spus că o să mă uit peste câteva hârtii. Atâta 
tot. Nu mai lucrez în Marnixstraat. Tu eşti responsabilă. 

leşi apoi din tribunalul de pe Prinsengracht, privi bine gea- 
murile sparte şi urmele de glonţ din fațadă, își luă vechea bici- 
cletă şi porni spre casă. 

Băiatul în roşu urla, ţinându-și braţul zdrobit. Cel în albas- 
tru strângea tare de volan, în timp ce orașul se învârtea ameţi- 
tor în jurul lor. 

Sirene. Străzi înfundate. Pietoni sărind din calea lor. Oa- 
meni pe biciclete agitându-şi pumnul în direcţia lor. 

Se aflau într-un loc străin, rău și nu avea nicio idee cum ar 
fi putut să scape, unde ar fi putut să meargă. 

Întoarse Mercedesul pe o alee îngustă, rugându-se pentru 
puţin timp în care să poată gândi. 

Puteau merge şi la poliție. Dar ştia cu ce preţ. Cineva avea 
să plătească totuși, chiar dacă nu era el. 

- Rahat, înjură el, izbindu-şi mâna de volan și oprind ma- 
şina cu un scrâşnet. 

Altă fundătură. Doar pavaj, inevitabila pistă pentru ciclişti 
şi, dincolo de ea, mereu, apa domoală. 

- Nu am omorât pe nimeni, spuse cel în roșu, strângându-și 
braţul însângerat, zdrobit. 

- Am observat. Şi Menzo o să constate asta. 

Clădirea din dreapta lor semăna cu un depozit. În stânga 
era un bloc de apartamente abandonat. Nu avea nicio idee în ce 
parte a orașului ajunseseră. 

- Nu am ucis pe nimeni, se plânse din nou băiatul în roșu și 
apoi auziră vechiul Nokia sunând. 

Ştia cine era. 

- Tu eşti cel cu sora? întrebă Jimmy Menzo. 

- Mda, răspunse el, fără să gândească. 

- Vrea să-ţi vorbească. 

Clinchete de cealaltă parte de parcă i-ar fi făcut legătura 
spre alt loc. Ținu receptorul departe de ureche, ştiind ce avea 
să urmeze. 

Cu un an mai tânără. Frumoasă ca păcatul. Probabil ar fi 
ajuns oricum să se prostitueze, nu să conducă o cafenea sau un 
bar. Înţelegea asta. Îşi cunoştea locul în lume. 

- Opriţi-vă, imploră el, când nu îi mai putu suporta țipe- 
tele partenerului său. 

Mai continuară un minut sau mai mult. Băiatul în roşu tă- 
cea. Nici măcar nu mai gemea pentru braţul lui. 

- Am zis să terminaţi! 

Menzo reveni pe fir şi spuse: 

- Depinde de tine, puştiule. Ştii ce ai de făcut. 

Părea atât de calm, de parcă ar fi comandat pizza. 

- Promite-mi că nu o s-o răneşti. 

Cuvinte stupide. Inutile. 

- Nu o s-o rănesc. Poftim. 

Băiatul în albastru deschise geamul şi aruncă telefonul pe 
pavajul murdar. 

Cel în roşu îl privi şi apoi întrebă: 

- Unde mergem, dacă nu în Africa? 

- Vreau să ştiu cum te cheamă? 

O pauză de un moment, pe urmă: 

- Étienne. 

Cel în albastru își şterse nasul cu mâneca şi zise: 

- lartă-mă, Etienne. 

Ridică pistolul aflat între ei, îl împușcă o dată în cap, așa 
cum învățase să o facă pe străzile dure de acasă. 

Canalul îl privea. Asculta. Aștepta. 

Mercedesul nu avea cum să fie mai vechi de şase luni. Curat 
şi strălucitor. Piele neagră, frumoasă. Păstra în continuare acel 
miros de nou. Acasă, ar fi furat o asemenea maşină. De îndată. 
Poate că în Cape Town ar fi putut avea chiar el una. 

Una cu schimbător manual însă. Ceea ce un gangster ame- 
rican ar fi numit cu băț. Nu una automată ca asta. 


106 DAVID HEWSON 


Băiatul în albastru îşi petrecu mâna în jurul volanului de 
parcă l-ar fi îmbrățișat. Apoi apăsă cu piciorul drept pe accele- 
raţie şi se inu bine cât Mercedesul argintiu țâşni peste capătul 
blocat al drumului, peste pista pentru biciclişti, prin peretele 
jos din cărămidă de la capăt, plonjând în apa întunecată, ca de 
plumb ce se întindea sub ei. 

Wim Prins ajunse acasă abia după ora opt. Liesbeth era în 
sufragerie, ținând în mână un pahar cu whisky. Televizorul era 
pornit. Sonorul era dat prea tare. 

Se aşeză și privi ştirile de seară. O ediție extinsă. Discuţii 
despre războaie între bande criminale, violenţă pe străzile din 
Amsterdam. 

- A sunat Mulder din Marnixstraat, începu ea, fără să îl pri- 
vească. Dorea să știe dacă a încercat cineva să ne contacteze în 
legătură cu Katja. 

- Normal că nu au făcut-o. I-aș fi zis. Probabil că va suna ea 
mâine să ne spună că a fost o glumă proastă. Şi apoi să ceară ceva. 

Ea se ridică şi își mai turnă un pahar. 

- la-o mai uşor, o sfătui el. 

- De ce? 

- Chiar trebuie să îți spun? 

O privi umplând paharul, uitându-se urât la el. 

- Foarte inteligent. 

- Mai inteligent decât cocaina şi heroina, nu? Și pe Bea 
o certai? 

- Da. Şi pe Katja. Nici cu ele nu a funcţionat. Însă... 

Se ridică şi își umplu un pahar pe jumătate. 

— ...am încercat. 

Ridică paharul. 

- Îmi cer scuze. 

- Ce o să ne facem? 

- Ți-am spus. Aşteptăm. Mereu revine. 

Sunetul televizorului era prea puternic. Jurnalistul spunea 
că războiul între bandele oraşului ar putea fi un răspuns la mă- 
surile plănuite de consiliu. Că De Nachtwacht pornise acest 
război între mafii. Îi numea chiar pe Jansen şi pe Menzo ca fi- 
ind principalii actori. 

Prins se apropie de soţia lui, îi luă băutura, îi apucă mâinile, 
încercă să o privească în ochii umezi şi tulburaţi. Ar fi putut la 
fel de bine să fie Bea în acel moment şi acest gând îl îngrozea. 

- Când voi avea totul aranjat la consiliu o să luăm o pauză. 
Mergem în Aruba. Rămânem acolo puţin, dacă vrei. O să lucrez 
de acolo. Îmi pare rău. Sunt cam... distras în împrejurările astea. 

Ea se întinse spre el, îl sărută rapid pe obraz şi îi spuse: 

- Ai nevoie de un duș. Ai purtat toată ziua costumul şi mi- 
roşi urât. 

Fl își scoase jacheta, o puse pe spatele celui mai apropiat 
scaun. 

- De ce ar face Katja una ca asta? întrebă ea. Ţie? Mie? Ce 
am făcut să merităm așa ceva? 

- Crezi că are nevoie de un motiv? 

În dormitor, telefonul îi piui. Un e-mail de la o adresă pe 
care nu o recunoștea. Un document masiv în attach, prea mare 
pentru o legătură de mobil. 

Prins oftă, se duse în biroul de alături, deschise e-mailul, îl 
lăsă să se încarce. 

Pe urmă intră sub duş. Al doilea în trei ore. Multă apă. Se 
întrebă dacă era suficientă. 


23 


Minţise în privinţa câinelui. Sam nu făcea deloc nazuri cu 
mâncarea. Şi Sofia Albers îl hrănise adesea la Drie Vaten. Une- 
ori, când Vos o lua razna şi nu putea funcţiona corespunzător 
zile la rând, ea îl ţinea pe Sam la bar. Şi lui părea să îi placă asta. 

Se opri de trei ori pe drum. Trei baruri cunoscute din Jordaan. 
Locuri în care se putea așeza la o masă şi să reflecteze. Sau unde 
putea să nu gândească. Să soarbă doar o bere, să privească 
feţele oamenilor, să asculte muzică. Apoi, uneori, să cânte. 
Cântece vechi. Stupide. Refrene despre oraş şi despre cartier. 
Comunitate și familie. Figuri din trecut. 

Oameni morți. 

Vos văzuse prea mulţi deja. Ca polițist, menirea lui fusese 
să prevină astfel de tragedii. Prea des fusese doar un voyeur li- 
bidinos. Chiar atunci când descoperea adevărul, durerea nu 
dispărea. Vos nu avea nimic să le ofere acelor oameni. Nu avu- 
sese nimic să îi ofere lui Liesbeth, așa că ea o luase razna, că- 
zuse în brațele deschise ale lui Wim Prins. ÎI lăsase să sufere, să 
tipe şi să agonizeze în dărăpănata bărcuţă de sub tei, acolo 
unde nu îl putea auzi nimeni, petrecându-şi fiecare seară în 
ceața băuturii sau a drogurilor. 

Dar în ceața aceea nu existau răspunsuri. Adevărat, nici 
întrebări. 

Până când ajunse în Drie Vaten, trecuse deja de ora opt. 
Laura Bakker era aşezată la bar de una singură, cu un pahar pe 
jumătate gol de Cola în față, uitându-se urât la el apropiindu-se 
de bar şi comandând o bere. Unsoarea de la lanţul de la bicicletă 

i se întinsese pe pantaloni. Costumul cenușiu părea să atârne 
pe ea și mai anapoda. 

- De unde naiba ai hainele astea? întrebă el. 

- Mi le face mătușa Maartje, răspunse ea, pe urmă îl privi de 
jos în sus. Dar tu de unde ţi le iei? De la o asociaţie de caritate 
pentru adolescenţi bătrâni? 

- Mătuşa Maartje este la Dokkum? 

- Are o maşină de cusut. Cumpără modele. Sunt ieftine. 

Ridică un şerveţel, şterse unsoarea de la bicicletă, înrăută- 
tind lucrurile. 

- Practice. 

- Ca pantofii, zise el, holbându-se la cizmele ei negre, grele. 
Te pot auzi de la două străzi distanță. 

- Nu m-ai auzit când am venit pe barcă. Atunci când vor- 
beai cu de Groot. 

Vos se simţea ușor ameţit. Purta ce purta de obicei. Un pu- 
lover albastru dungat din lână. O jachetă albastru-marin. Blugi. 
Toate vechi. Poate uşor uzate. Dar curate. Sofia Albers, care toc- 
mai îi privea în clipa aia, se ocupa de asta. 

- Tu vorbeşti, Vos. Ai ciorapi desperecheaţi. Unul este de 
culoare gri. Celălalt verde. Nu ai observat? 

- Sunt doar şosete, ce Dumnezeu, obiectă el, întinzându-se 
după bere. 

- Sam a mâncat. Am întrebat. 

În spatele tejghelei, Sofia salută tovărăşeşte remarca. 

Vos i se alătură, ridică paharul, tăcu. Micul terier țâșni de 
după tejghea și i se cuibări la picioare. Bakker arătă spre un afiș 
de pe perete: Casablanca. Bogart şi o frumoasă, tristă Ingrid 
Bergman, un pianist zâmbind în fundal. 

- I-ai dat numele după un afiș dintr-un bar? întrebă Bakker, 
încrucișându-și braţele lungi. 

- Şi dacă am făcut-o? Nu îl deranjează. 

- De Groot este furios. Nu poţi pleca așa, pur și simplu. 

- Dece nu? 

- Menzo este în continuare la Oostende. I-au găsit pe bă- 
ieţi. Pe unul dintre ei, cel puţin. Au furat o maşină. 

Erau veşti noi. Capul i se limpezi puțin, în totalitate din 
propria voință. 

- Ce s-a întâmplat? 

- Se pare că unul dintre ei l-a împușcat pe celălalt. Apoi a 
scufundat maşina în canal. 

Scutură din cap. Părul ei roşu, lung îi ajungea până la umeri. 

- Au găsit un cadavru. Îl caută în continuare pe al doilea. 

Vos scutură și el din cap. 

- Este îngrozitor, continuă ea. Erau doar niște copii. 

- De ce nu spui o rugăciune pentru ei înainte să te întorci 
în Dokkum? întrebă el. 

Fu cuprinsă dintr-odată de furie. 

- Doar de atât ești în stare? 

El îşi sorbi berea, dorind să îşi fi ţinut gura. 

- Să spun o rugăciune? repetă Laura Bakker. De ce? Pentru 
că sunt proasta satului? De asta? 

- Nu am spus asta. 

Îndepărtă paharul de la gură. Nu îl dorise, încă de la început. 

- Aici ești la oraș, Laura. Când lucrurile devin rele, devin... 
neiertătoare. Nu discriminează. Între copii și adulţi. Între bine 
şi rău. Între vinovați şi inocenți... 

- Sunt aici pentru că asta mi-am dorit. De Groot mă poa- 
te concedia. Tu nu poţi. De ce a fost nevoie ca băieţii ăia să 
moară aşa? 

- Cultura, răspunse el. Jimmy Menzo. Cea asumată de 
gangsterii din Surinam. Este o problemă de mândrie. Probabil 
şi de familie. Şi mă îndoiesc că au avut de ales. Dacă nu şi-ar fi 
luat viaţa, ar fi existat repercusiuni. 

Răspunsul lui păru să o înfurie şi mai tare. 

- Vezi. De asta are de Groot nevoie de tine. 

- Şi Katja Prins? întrebă el, încercând să schimbe subiectul 
conversaţiei. L-au găsit pe Jaap Zeeger? Acel loc de dezintoxi- 
care unde a trimis-o tatăl ei. Trebuie verificat... 

- De ce întrebi? Nu mai eşti ofițer de poliţie. Nu te intere- 
sează asemenea lucruri. Eu sunt doar un aspirant pe punctul de 
a fi dat afară. De ce îmi spui mie lucrurile astea? 

Vocea ei era plată şi furioasă. Sub masă, câinele se agita. 

- Nu este vina mea, replică Vos. Sau responsabilitatea. 

- Aşa este. Îmi dau seama de asta acum. 

Îşi luă geanta. Cheile de la lacătul de la bicicletă. Privi afară, 
în întuneric, spre silueta bărcii lui Vos, dincolo de pavaj. 

- Te simţi în siguranţă aici? îl întrebă Bakker, adunându-şi 
lucrurile. Te simţi imun? 

- Nu sunt bun de nimic! tună Pieter Vos, pe jumătate ridi- 
cat în picioare. Nu înţelegi? Nu am fost în stare să îmi salvez nici 
măcar propria fiică. De ce naiba crede Frank că sunt în stare să 
ajut pe altcineva? 

Câinele era o grămăjoară strânsă de blană albă sub masă. 
Asta îl făcu pe Vos să îi pară rău. Şi pe Laura Bakker la fel, din 
felul în care se aplecă, mângâind spatele lui Sam, tremurând. 

- Văd de ce, spuse ea. Păcat că tu nu vezi. Poftim... Dacă 
ai nevoie. 

Scrise un număr de telefon pe un şerveţel de la bar, i-l 
aruncă, ieşi, se urcă pe bicicletă şi se îndepărtă pedalând în întu- 
neric şi ploaie. 

Vos termină berea, se duse la tejghea și ceru un gin. 

- Nu fi prost, îi spuse Sofia Albers, cu braţele încrucișate, 
arătând supărată. Strigi la mine în bar? Îi sperii câinele? Du-te 
acasă, Pieter Vos. Ar trebui să îţi fie ruşine. 

- Nu a fost o zi bună. Mai dă-mi o bere, atunci. 

Rămase acolo până când ea se potoli. Petrecu pe urmă 
aproape o oră sorbind berea, cu înghiţituri mici. 

Ce îi spusese Sofiei fusese adevărul. Nu avusese o zi bună. 
Lumea exterioară se strecurase din nou în viața lui, împinsă 
acolo de coatele ascuţite, insistente ale Laurei Bakker. 

O văzuse pe Liesbeth. Își dăduse seama cât de nefericită 
era, la fel de deprimată și de interiorizată ca atunci când îl pără- 
sise. Se ocupase de caz, chiar o scurtă vreme. Asta îi adusese 
amintiri ale fostei slujbe. Şi conştientizarea faptului că într-un 
fel îi plăcuse meseria şi că îi lipsea. 

Vos ridică șerveţelul cu numărul de telefon al Laurei 
Bakker, îl puse în buzunar, apucă mica lesă din piele a câinelui 
şi ieşi pe uşă. 

Ceva ce nu observase înainte. Pe barcă era aprinsă o lu- 
mină. Una difuză, lângă masa de bucătărie. 

„Bakker“, se gândi el. Probabil intrase acolo înainte să vină 
la bar. Era suficient de simplu de intrat. 

Ploaia era blândă şi rece. 

Mai aproape auzi muzică. Melodia My Funny Valentine ră- 
suna cu vocea tristă, spartă a lui Chet Baker. 

Alte cadavre. 

Fragilul jazman american murise în Cartierul Roșu Zeedijk 
în 1988, căzând de la fereastra hotelului Prins Hendrik. Vos 
avea gusturi muzicale catolice. Rock greu, venerabil, jazz mo- 
dern, obscur. Chiar câţiva artiști mai recenți. Dar adora melan- 
colia resemnată, studiată, a lui Chet Baker. Vocea şi trompeta. 
Avea acel CD. Îl pusese recent. În vârful listei. 

În faţa bărcii micul câine începu să latre. Înăuntru Vos nu 
putu să distingă vreo mișcare. Nu că ar fi putut vedea ceva 
prin geamuri. 

Traversă scândura, trase de ușă. Lacătul se afla pe ea, cu 
cârligul rupt lângă el. 

Vos își scoase telefonul și bucăţica de hârtie pe care i-o dă- 
duse Laura Bakker şi apoi o sună. 

Înjură când îi răspunse mesageria vocală. 

- O să plătești dacă ai stricat ceva, spuse el după semnalul 
sonor. Să nu mai intri în barca mea fără să mă întrebi. Pur şi 
simplu, nu... 

Deschise ușa, băgă telefonul în buzunar şi cobori treptele 
spre cabină. Sam schelălăia sălbatic. Un lătrat strident. Genul de 
sunet pe care îl scotea la veterinar la vederea unui ac. 

Genul de sunet pe care îl făcea atunci când îi era frică. 


! Chesney Henry „Chet“ Baker Jr. (23.12.1929-13.05.1988), trompetist 
american de jazz, fligornist şi vocalist (n.red.) 

Liesbeth se cuibări lângă Prins în pat, îşi băgă mâna pe sub 
bluza lui de pijama, îi mângâie pieptul. 

- A fost o zi grea, zise el. Sunt obosit. 

Degetele ei nu îl ascultau. Apoi renunţară. 

- Eu sunt de vină? întrebă ea. 

El închise ochii, îşi lăsă capul pe pernă. 

- Nu. Este doar munca. Și toate aceste... griji pentru Katja. 

- Nu păreai chiar atât de îngrijorat. 

- Vrei să strig și să urlu? Crezi că aș face asta? Am locuit 
cu Katja şi cu demonii ei de când a murit Bea. Te obosesc, 
într-un final. 

Ea se retrase sub cearșafuri. 

- Mulder trece pe aici dimineață, anunţă Prins. Oricum tre- 
buia să ne întâlnim. În legătură cu De Nachtwacht... 

- M-am săturat să tot aud despre porcăriile astea, zise ea, pe 
urmă se propti într-o mână şi îl privi. Nu va funcţiona, să ştii. 
Oamenii nu sunt așa. Nu poți să apeşi, pur și simplu, pe un bu- 
ton şi să schimbi lucrurile. 

El se întinse, simțindu-se prost. 

- Trebuie să facem ceva. Dacă am fi apăsat pe buton puţin 
mai devreme, poate am fi putut să o salvăm pe fiica ta. 

- Nu asta a spus Pieter. Sau de Groot. Au zis că a fost... 

Ea clipi şi luă acea mască de tragedie pe care o purtase tot 
timpul cât se despărţise de Vos. 

- Au spus că a fost vorba de un nebun. 

- N-au nicio idee cine a fost. 

- Tu ai? Nici măcar șeful Amsterdamului nu ştie chiar to- 
tul, nu-i așa? 

- Nu, răspunse el cu un râs sumbru. Ştiu mult mai puţine ca 
majoritatea oamenilor. Şi cu fiecare zi, ştiu din ce în ce mai puţin. 

- Nu mă părăsi, şopti ea, din nou aproape de el, cu mâinile 
în părul lui albit. Nu îmi da drumul. 

- Ce? 

- Uneori mă gândesc... 

Durerea funcţiona mereu asupra lui. Prins o sărută. Apoi, 
inainte ca el să se gândească prea mult, ea îi scotea pijamalele, 
era peste el, disperată. 

Urmă ceva scurt. Trist. Ciudat. Nu îşi spuseră niciun cu- 
vânt după aceea. Putea să îi simtă fața pe pieptul lui, lacrimile 
curgându-i pe piele. 

- Trebuie să îmi verific e-mailul, zise Prins şi cobori din pat, 
îndreptându-se spre birou. 

Era o scuză. Una slabă. Cert e că primise un mesaj ciudat 
mai devreme, un attach care nu se descărca. 

În faţa calculatorului îl privi. Mesajul venea de la cineva 
care își spunea Pop Meester. O poreclă poate. Maestrul Păpușar. 
La fel la subiect. Niciun text, doar un attach, un fişier video de 
opt mega. 

Prins se duse la ușă, o închise şi pe urmă reveni la calculator. 

Cumva ştiuse ce avea să vadă. Era chiar o oră şi o dată care 
să îl ajute. Ceva ce avusese loc cu trei ore mai devreme. Imagini 
granulate, fără sunet. Corpuri goale în semiîntuneric. Margriet 
Willemsen arcuindu-se deasupra lui în dormitorul micului ei 
apartament. Prins dându-și capul pe spate. Un strigăt înfundat. 

Închise fişierul și îl şterse. De parcă asta l-ar fi făcut să dis- 
pară pentru totdeauna. 

Se întoarse în pat şi încercă să adoarmă. 

Barca era părăsită. Vos se îndreptă spre CD-player şi opri 
muzica. 

Totuşi câinele continua să latre, adulmecând, schelălăind. 

Privi în jurul lui o dată. Apoi din nou. Privi peste tot. 

Nu era beat. Nu chiar. Într-un fel, capul îi era mai limpede de- 
cât îi fusese de luni de zile. Îşi putea da seama că nimic nu func- 
ţiona. Barca nu avea să fie reparată vreodată. Asemenea vieţii lui. 
Nu în acest fel. 

Iar Frank de Groot îi flutura în fața ochilor un mod de a se 
întoarce la vechiul coşmar. La iadul cunoscut. 

Se duse la geamul de la pupa, îl deschise. Scoase legitimaţia 
pe care i-o dăduse de Groot. Era pregătit să o arunce în apă. 

- Sam... imploră el. Ce Dumnezeu! 

Volumul schelălăielilor micului căţel crescuse cu câțiva deci- 
beli de îndată ce aerul rece al nopții intrase în cabină. Și în mo- 
mentul acela devenise un urlet. 

Animalele vedeau lucrurile înaintea oamenilor. Le puteau 
şi mirosi. 

Prelata era dată la o parte pe jumătate de pe bărcuţa în 
scufundare. 

Vos simți respirația oprindu-i-se în piept, mâncarea urcân- 
du-i în gât. Toate sentimentele cunoscute. Nu avea cum să le evite. 

Îi puse din nou lesa lui Sam, îl duse la Drie Vaten, îi zise 
Sofiei Albers că avea să fie nevoită să aibă grijă de el în acea 
noapte. Ceva de pe faţa lui o făcu să nu îl contrazică. 

O femeie bună. Una care, poate, era prea blândă cu el. 

- Ai auzit ceva? întrebă el. Ai văzut pe cineva lângă bar- 
ca mea? 

Ea privi în noaptea întunecată. 

- Absolut nimic, Pieter. Ce naiba...? 

Luă câteva şerveţele de hârtie de pe tejghea, ieşi afară, se 
indreptă spre treptele ce duceau spre bărcuţă, privi. Ţinând 
câte un şerveţel în fiecare mână, dădu prelata uşor la o parte. 

Apoi îl sună pe Frank de Groot. Își dădu seama că era în 
stare să vorbească la fel cum o făcea atunci când era încă în po- 
liţie. Logic, calm, clar, chiar dacă i se învârtea capul. 

De Groot ascultă şi, într-un final, spuse: 

- Iisuse, Pieter. Nu este fata lui Prins, nu? 

Vos se oțeli să mai privească încă o dată. 

Corpul unei femei era sprijinit de peretele bărcuţei. Fusese 
împuşcată în cap. O pată întunecată i se întindea până la unul 
dintre sâni. Strâns în mâna dreaptă ținea o păpușă din porțelan 
îmbrăcată într-o rochie de modă veche, îmbibată în sânge. Ge- 
nul de păpuşă pe care l-ar fi avut Petronella Oortman. 

- Vino doar, bine? zise Vos şi apoi se aşeză pe malul rece din 
piatră şi aşteptă. 


PARTEA A DOUA 


MARȚI, 18 APRILIE 


Dimineaţă. Drumul de-a lungul canalului Prinsengracht 
era în continuare închis. Podul, intersecţia de lângă statuile 
trupei lui Johnny Jordaan. Vos privise cum, sub ochii lui, se în- 
chegase o anchetă criminalistică, trecutul revenind rapid din 
apele reci ale canalului. 

Ofiţeri în costume albe de criminalişti. Aparate de fotogra- 
fiat şi beţişoare pentru mostre în mâini. Voci joase murmurând 
în telefoane, dialoguri purtate în fracturi digitale. Vehicule 
peste tot. Faţa lungă, întunecată, ca de salon din Vestul Sălbatic, 
a comisarului. Maşinile de poliție de marcă mai ieftină, folosite 
de ofiţerii în uniformă, aduşi acolo să ţină la distanță turiștii şi 
presa. O pădure de biciclete. Era totuşi Amsterdam. 

Şi o targă. Purtată pe sub reflectoarele arzătoare, ridicată 
din bărcuţa pe jumătate scufundată la şase ore după ce o găsise 
acolo pe femeia moartă. Un giulgiu de morgă întins în acele 
momente peste cadavru. Plastic negru acoperindu-i ochii 
morţi şi pielea însângerată. 

Vos retrăia un ritual exact, dureros şi nu se putea abține să 
ia parte la el. Pe la cinci, când abia putea să îşi mai țină ochii 
deschişi, își petrecuse o oră întreagă într-o cameră goală de dea- 
supra barului. Când se trezise pe la şase şi jumătate băuse o ca- 
fea, mâncase o brioșă. Plimbase un Sam abătut, nedumerit, 
rapid de-a lungul canalului, înainte să îl lase la Sofia Albers fără 
să mai adauge vreun cuvânt. 

Se făcuse ora şapte. De Groot era acolo cu o echipă de ofi- 
teri criminaliști şi de detectivi. Laura Bakker gravita şi ea la 

marginea mulțimii, nu chiar o parte a lor, tremurând lângă ca- 
nal. Cu părul roşu strâns la spate, ochii vii şi alerți. Un costum 
nou. Albastru marin de data aceasta, aproape aceeași culoare cu 
cea a jachetei, pantalonilor şi puloverului lui ponosit. Arăta ca o 
şcolăriță lungană rămasă trează toată noaptea. 

De Groot surprinse privirea lui Vos, pocni din degete şi 
arătă spre o dubă de poliție. Vos zâmbi spre tânăra polițistă, 
pierdută și ignorată. O chemă şi pe ea, deşi asta îi provocase un 
oftat prelung lui de Groot. Intrară toți trei şi se aşezară pe scau- 
nele reci. De Groot o puse pe Bakker să citească rapoarte pe lap- 
top, să dea telefoane, să răspundă la întrebări. 

Vos îşi simțea capul limpede. Aproape brici. Trecuseră doi 
ani de când nu mai fusese implicat într-o investigaţie, încercând 
să găsească lumină în întuneric. Ceva din el se bucura de noua 
provocare. O voce interioară pe care nu putea să o amuțească. 

- Nu i-ai spus încă lui Theo Jansen? întrebă el, după ce fă- 
cuseră un rezumat al informaţiilor obținute peste noapte. 

Frank de Groot se holbă la laptop şi răspunse încet: 

- Nu. Trebuie să ne gândim până la capăt. Ar trebui să fie 
eliberat astăzi. Ce să îi spun? Că fiica lui este moartă şi că nu 
avem nicio idee cum a murit? Jimmy Menzo a rămas tot timpul 
la Oostende. Nu putem da de persoana pe care a avut-o la tribu- 
nal. Theo o să o ia razna. 

- De ce trebuie să fie neapărat Menzo? întrebă Bakker, ri- 
dicând privirea din calculator. 

Comisarul se uită la ea. 

- Dar cine să fie? 

Vos nu era nici el prea sigur. 

- Chiar crezi că s-ar fi repezit spre fiică, doar fiindcă lovi- 
tura asupra bătrânului a eşuat? Băieții de la tribunal erau orga- 
nizați. Nu a fost o chestie de moment. Li s-a spus ce să facă. A 
fost o chestie brutală, violentă şi publică. Încercau să transmită 
un mesaj. Însă uciderea lui Rosie Jansen... 

O privi pe Bakker și o întrebă: 

- Ce ar sugera asta? 

- Nimic, răspunse ea. Uciderea ei doar înrăutățește lucru- 
rile, nu-i așa? 

Vos zâmbi, îl privi pe de Groot şi încuviință. 

- Aşa este, confirmă Pieter. Alt război. Un război mai rău. 
Nu doar vărsare de sânge. O vendetă. Poate că Menzo este au- 
torul. Dar îl crezusem mai deştept de atât. 

- Începi să arăţi din nou ca unul dintre noi, observă 
de Groot zâmbind. 

Vos ridică foile printate de pe calculator, o puse pe Bakker 
să verifice din nou datele pe laptop. 

Revăzu ceea ce aveau. 

Doi gangsteri surinamezi adolescenţi încercaseră să îl ucidă 
pe Theo Jansen. Eşuaseră și muriseră, unul împușcat, altul apa- 
rent se sinucisese, deși echipa de scafandri nu recuperase încă 
un al doilea corp. Ambii sosiseră legal prin aeroportul Schiphol 
săptămâna precedentă şi stătuseră la un hostel ieftin din centrul 
oraşului. Nimic nu îi lega de Menzo sau de vreun alt gangster 
cunoscut din Amsterdam. 

Jaap Zeeger era în continuare dispărut. Nu aveau nicio 
veste despre Katja Prins. Ziarele şi televiziunea erau pline de 
poveşti despre războiul dintre bandele orașului şi despre atacul 
împotriva lui Jansen. Nu aflaseră însă identitatea victimei din 
Prinsengracht sau faptul că fata lui Prins dispăruse. 

Telefonul lui Bakker sună. Pronunţă cuvântul „criminalist“ 
şi ascultă, cu faţa ei palidă cuprinsă de interes. 

- De cete sună pe tine? întrebă de Groot când ea terminase 
de vorbit. 

- Fiindcă le-am cerut eu să o facă, explică ea, de parcă răs- 
punsul ar fi fost ceva evident. Au găsit ceva pe păpuşă. Cea lă- 
sată la Rosie Jansen. Era o... 

Se duse la laptop, parcurse rapid mesajele primite. 

- O cameră video minusculă. Lipită de spate într-o mică 
pungă, ca să nu se ude. 

Din nou cu degetele pe laptop. Îşi duse mâna la faţă și dădu 
la o parte o şuviţă. 

- Are poze. Şi un fişier video. Ni le trimit acum. 

Cei trei aşteptară. Apărură o serie de imagini. Vos le privi 
cu atenţie. 

- Ce este asta? întrebă el. 

- Apartamentul lui Rosie Jansen, răspunse de Groot. Ştiam 
că a fost ucisă acolo. 

Opt instantanee în total. Fiica lui Theo Jansen moartă pe po- 
dea, în ceea ce părea să fie o cameră elegantă. Un covor şters la 
culoare. Tablouri moderne pe pereţi. Sânge întins pe perete. O 
împroşcătură. De la o singură împușcătură. 

Mobilă răsturnată. Vase sparte. Fragmente de sticlă pe covor. 

- S-a luptat, spuse Bakker. 

- Ca un tigru, consimţi Vos. Tipic lui Rosie. 

- Ceva nou? întrebă de Groot vizibil nerăbdător. Cum a in- 
trat ucigașul în apartament? Ce au găsit criminaliștii? 

- Nu există vreun semn de intrare forțată, răspunse ea, 
apăsând apoi din nou pe taste. Atât. Încă investighează. Presu- 
pun că au nevoie de timp. 

Vos se holba la propriile picioare. Pantofi maronii de velur. 
Cam purtaţi. leşind pe uşă, scosese câteva haine curate din sa- 
cul cu rufe pe care i-l pregătise Sofia. Alți ciorapi. Tot despere- 
cheaţi, unul de culoare gri-deschis şi altul închis. Nu observase. 
Acelaşi pulover din lână albastru marin. Sub el, un tricou ieftin 
de la C&A. Era îmbrăcat mai degrabă pentru o ieşire la un con- 
cert în Melkweg. Nu pentru investigația unei crime. 

- Nu avem timp, zise el. Cineva ne forțează mâna aici. Îl 
forțează pe Theo Jansen. 

Se uită stăruitor la de Groot. 

- Te forţează pe tine. Poate chiar și pe Jimmy Menzo. 

Comisarul spuse ceva despre întoarcerea în Marnixstraat şi 
despre discutarea cazului acolo. 

Vos scutură din cap. 

- Ieri ţi-am făcut o favoare. Ți-am plătit deja pentru brânza 
puturoasă. 

- Iisuse, Pieter! strigă de Groot. Ticălosul ţi-a lăsat-o pe 
Rosie Jansen în prag. Ţi-a intrat în casă. Eşti implicat, fie că îţi 
place sau nu. 

- Cu atât mai multe motive să nu o fac, răspunse Vos şi se 
ridică, privind ziua palidă de afară. 

Se putea întoarce la Drie Vaten. Să doarmă o vreme. Urmau 
să îi elibereze barca după plecarea criminaliștilor. Apoi avea să 
se ocupe de curăţenie. Să se schimbe în alte haine, mai vechi, 
mai jerpelite. Să se întoarcă la munca lui, cea lipsită de efort. La 
viața care nu însemna nimic. 

Poate să stea din nou la Rijksmuseum, ore întregi, holbân- 
du-se la casa de păpuși a Petronellei Oortman, încercând să 
desluşească lucrurile. 

Pe urmă să bea câteva beri. Şi să fumeze ceva, prima oară 
după mai multe săptămâni. 

Să piardă timpul. În definitiv, ce altceva mai bun avea 
de făcut? 

- Criminaliştii ne-au trimis şi o filmare, adăugă Bakker. Era 
şi ea pe aparat. Nu a fost făcută în acelaşi timp cu pozele. Cineva 
a pus-o acolo intenţionat. 

- De câte poze ai nevoie? întrebă Vos, exasperat. Rosie 
Jansen este moartă. Începeţi să căutați criminalul. 

- Nu este vorba de ea, continuă Bakker precaut. 

Apoi puse ceva nou pe ecran. 


Wim Prins era aşezat în bucătăria casei lui liniştite cu gră- 
dină. Era trecut de ora opt. Pe masă avea cafea şi pâine prăjită. 
Klaas Mulder, inspectorul adjunct din Marnixstraat, sosise cu 
zece minute mai devreme. 

Spre enervarea lui Prins, nu dorea să vorbească despre De 
Nachtwacht. Doar despre Katja. 

- Dacă ăsta nu este un joc — începuse bărbatul. 

- Nu este un joc, şuieră Liesbeth. Orice ar fi, nu este un joc. 

Mulder se uită urât la ea. Ștergea masa de bucătărie cu o 
cârpă, nu că ar fi fost nevoie. 

- Dacă a fost răpită Katja, trebuie să vă așteptați să fiţi con- 
tactaţi. Probabil că astăzi, spuse Mulder. Este posibil să existe o 
legătură cu atacul asupra lui Jansen. 

- Cum anume? întrebă Prins. 

Mulder ridică din umeri. Își luă cafeaua, începu să se joace 
cu O gogoaşă pe masă şi răspunse: 

- Le-ai promis că o să îi desființezi. Poate că Menzo s-a gân- 
dit că ăsta este un moment ideal să scape o dată pentru totdea- 
una de Jansen și de oamenii lui. Oricum nu vei putea scăpa de 
toți. Şi ce rămâne... îi rămâne lui. 

- Aici vorbim despre Katja, șopti Liesbeth. Nu de politică. 
Sau de vreo lege stupidă... 

Tăcere. Mulder îşi umplu din nou cana de cafea. Așteptă. 

- Este vorba despre fiica mea, consimți Prins. Îşi bate din 
nou joc de mine. Nu am nicio îndoială. Nu este prima oară. Şi 
nu va fi nici ultima. Însă trebuie să rezolvăm asta. 

Polițistul dădu din umeri. 

- Oricum, este o treabă serioasă. De Groot mi-a spus că nu 
va mai întoarce capul. Dacă este doar un joc, o să ajungă la tri- 
bunal pentru că ne-a pierdut timpul. Dacă a răpit-o cineva. Să 
zicem că Menzo... 

Liesbeth Prins îşi duse mâna tremurândă la frunte. 

- Dumnezeule, Wim. De ce ne-ai băgat pe toţi în rahatul 
acesta? Ce scop ai putea să...? 

- Termină, tună Prins. Ştii bine de ce. 

Dădu din cap spre Mulder. 

- Şi el ştie. Tot afurisitul de oraș ştie. Şi doar Dumnezeu ştie 
cât de des a apărut în ziare. Am avut o soție care s-a destrămat 
în faţa ochilor mei. O fată care a luat-o pe același drum. Este, 
pur şi simplu... 

- Deci este vorba despre tine, nu? întrebă ea, pe un ton jos, 
înverşunat. 

- Dacă vrei tu, rosti el mai încet, apoi i se adresă lui Mulder: 
Spune-mi ce vrei să facem. 

- Avem nevoie de o listă cu prietenii ei. Contactele ei... 

- Katja a plecat de acasă în urmă cu doi ani, îl întrerupse 
Prins. Îi ştii mai bine ca noi. 

Mulder își băgă caietul la loc în jachetă, mai mușcă o dată 
din gogoaşă, își privi ceasul şi adăugă: 

- Dacă sunteţi prea ocupați... 

- Are în continuare o cameră aici, preciză Liesbeth. Are lu- 
cruri în ea. Unele sunt de când era mică, zise ea făcând o pauză. 
De când era fericită. 

- V-aţi uitat în ea? întrebă polițistul. 

- Nu mult. Am întrebat-o dacă n-am putea să aruncăm din 
lucruri. Dar de fiecare dată când o făceam, o lua razna. 

Liesbeth Prins se strânse în braţe prin halatul subțire. 

- Chiar după ce a plecat. Nu este ușor. 

- Ce anume? 

- Să fii mamă vitregă. Sau fiică vitregă, presupun. Vrei să vezi? 

Polițistul termină de mâncat, scutură din cap. 

- Nu chiar, răspunse el, pe urmă se ridică, îşi şterse firimitu- 
rile de pe jachetă şi adăugă: Dacă sună cineva, să mă anunțați. 

- Nu am discutat despre De Nachtwacht, obiectă Prins. 

- Aşa este. Sunt cam ocupat acum, ca să fiu cinstit. Cu lu- 
cruri importante, rânji el. Oameni dispăruţi. Oameni morți. 

- O să facem asta, Mulder. Cei de la Marnixstraat nu or să 
mă împiedice. 

- Nu, consimţi el. Nu o să o facem. Dar din ce aud eu, nici 
nu o să fim nevoiţi. 

- Poftim? 

Mulder își azvârli cartea de vizită spre Liesbeth Prins. 

- Dacă auziţi ceva, veniţi direct la mine. Doar la mine. 


Laura Bakker porni filmarea trimisă de criminaliștii din 
Marnixstraat. O filmare tremurată. O zi însorită de vară, din 
alte vremuri. 

Era pe cardul de memorie, însă provenea de pe o altă ca- 
meră video. Data era cu puţin peste trei ani în urmă. Cu doar 
câteva zile înainte de dispariţia lui Anneliese. 

- Este fiica ta, nu? întrebă ea. 

Frank de Groot îşi acoperise fața cu mâinile, înjurând. 

Vos avu nevoie de ceva timp ca să răspundă afirmativ. 

Încercă să identifice locaţia. Iarbă. Familii cu copii. O clă- 
dire ştearsă care semăna cu o farfurie zburătoare în fundal. 

Vondelpark. Sau Ceainăria Albastră. Un loc liniştit unde să 
mănânci sau să bei ceva. Acolo obişnuiau să o plimbe pe 
Anneliese în cărucior când era mică şi lumea părea în continu- 
are întreagă. 

În filmare arăta la fel ca înainte să dispară. Tânără, frumoasă 
şi fericită. La limita maturității, a unei vieţi ce urma să fie trăită 
departe de casă. Fugea desculță pe iarbă, râzând și zâmbind celui 
care ţinea camera. Vos îşi putea aminti că o privise făcând asta. 
De parcă ar fi fost ieri. Îşi aminti cât de îngrijorat devenea. Dacă 
ceva - o viespe, o sticlă spartă - era ascuns în iarba verde de 
lângă Vondelpark şi el nu reuşea să vadă din timp? 

- Aceea este Anneliese? întrebă Bakker din nou. 

Dansând pe iarba verde, de parcă avea să trăiască o veşnicie. 

Pe Laura Bakker nu păru să o deranjeze că nu primise un 
răspuns. Continuă oricum. 

- Cineva din echipa de noapte a văzut filmarea, Vos. Au 
recunoscut-o. Îmi pare rău. Mi-au spus că este important. 

- Norma! că este important, zise Vos, cu ochii încleștaţi pe 
micul ecran. Cineva mă vrea implicat în cazul acesta. Ce altceva 
ti-au mai spus? 

- Nimic. 

El se aplecă și opri filmarea. 

Dispăruse în a treia săptămână din iulie. Fusese o vară căl- 
duroasă. Fără ploaie. Orașul părea letargic. Vos muncise zi și 
noapte încercând să convingă câţiva gangsteri lipsiţi de impor- 
tanţă să devină informatori. Nimic nu prevestise furtuna ce 
avea să vină. 

Se aplecă și privi cu mare atenţie iarba, oamenii din jurul ei. 
Fiica lui purta o bluză albastru pastel și blugi tăiaţi sub ge- 
nunchi. Îşi putea aminti că fusese cu ea când şi-i cumpărase. Un 
cadou pentru ziua de naştere. Se plictisea când ea avea nevoie 
de mult timp să se hotărască. 

Liesbeth nu putuse să vină cu ei, dintr-un motiv pe care el 
nu și-l mai amintea. 

Scutură din cap, încercând să își limpezească gândurile. 
Apăsă din nou pe tasta play. 

- Vos... începu Bakker. 

Anneliese se îndrepta spre Ceainăria Albastră. Țopăind ca 
un copil ce era. Apoi se așezase pe iarbă, cu mâinile în jurul ge- 
nunchilor, cu faţa cuprinsă de încântare. De... 

Fericire. Şi nu fusese așa întotdeauna. Își dădea seama de 
asta în clipa aceea. 

Filmarea tremura. Persoana care ținea camera încerca să se 
aşeze la rândul ei, ţinând în continuare aparatul. 

Vos se apropie atât de mult, că nasul aproape atinse ecranul. 
Privi fata care intră în cadru. Haine similare. Un tricou şters, roz 
de data aceasta. Blugi lungi, albaştri. 

Apoi faţa. 

Păr blond. Ochi albaştri-deschiși. Puteau să fie surori. 

- Iisuse Hristoase, murmură de Groot. Ce mama...? 

Bakker se aplecă, opri filmarea şi căută câteva fotografii 
vechi în arhivă. 

- Este fiica lui Prins, nu-i așa? 

Vos continua să se holbeze la ecran: două adolescente 
blonde. Ar fi putut să fie verişoare. Surori. Nu îşi petrecuse prea 
mult timp acasă, dar le cunoştea pe câteva dintre prietenele lui 
Anneliese. Katja Prins nu se numărase niciodată printre ele. 

- Katja nu mai arată aşa acum, zise ea. 

Trei fotografii. Cel mai probabil făcute la secția de poliţie. 
O faţă trasă, mohorâtă, cea a unei adolescente îmbătrânite îna- 
inte de vreme. Vos le răsfoi, privi datele. Erau vechi de doi ani. 

- Deci fetele se cunoşteau? întrebă de Groot. 

- Nu eram conştient de asta, recunoscu Vos. Lucram, ţii 
minte? Numai Dumnezeu ştie câte ore pe zi... 

Marnixstraat îl înghițise de îndată ce intrase pe acele uși. 
Liesbeth păruse mulțumită. Anneliese creştea, era ocupată în va- 
canţele de vară. Un tată nu ar fi avut niciun motiv de îngrijorare. 

De Groot îşi trecu degetele peste alte documente. 

- Katja Prins a luat-o razna după dispariţia lui Anneliese. A 
fost arestată de poliție prima oară la trei luni după aceea. Băută. 
Drogată. Prins a tras niște sfori și a fost eliberată pe cauţiune. 

Vos se aplecă din nou şi apăsă play. Patruzeci şi cinci de se- 
cunde cu Anneliese şi Katja Prins radiind spre camera video ca 
nişte prietene din copilărie, surprinse într-o vară caldă şi înso- 
rită ce nu avea să se termine niciodată. 

Apoi ecranul se înnegri. Era pe punctul să oprească filmul, 
când Bakker îi spuse că nu se terminase. Mai erau douăzeci de 
secunde. Aşteptară. 

După o scurtă pauză, se aprinse o lumină. O cameră întu- 
necată, mizeră. O faţă îngrozită, lipsită de sânge. 

Din nou Katja Prins. Trăsăturile trase. Mai subțire. Neferi- 
cită dintr-un motiv pe care Pieter Vos nici nu şi-l putea imagina. 

Țipa, cu gura larg deschisă, din ea îi zburau mici fragmente 
de scuipat. 

Vader, Vader, Vader. Ajută-mă... 

Nu mai era nimeni în imagine. Doar întuneric și pereţi 
albi, simpli. 

- Cineva ţine camera, zise de Groot. Cineva a răpit-o. 

Cei trei rămaseră împietriți un minut, fără să spună nimic. 

Pieter Vos îşi închise ochii şi încercă să gândească. „Uneori 
luai tu deciziile. Alteori, le lua viaţa pentru tine.“ 

Se întoarse şi o privi pe Laura Bakker. 

- Unde ai fost noaptea trecută? 

- Poftim? 

- Când m-am întors, am văzut că cineva îmi umblase pe 
barcă. Am crezut că ai fost tu. Am încercat să te sun. Mi-a răs- 
puns mesageria vocală. 

Ea nu clipi. 

- Eram atât de furioasă, că nu ţi-am răspuns. M-am gândit 
că erai beat. 

- Dacă vrei să lucrezi cu mine, trebuie să răspunzi la telefon. 

Ea acceptă. 

- Voi lucra cu tine. 

Apoi Vos se adresă lui de Groot: 

- Îi vreau pe Koeman, Rijnder şi pe Van der Berg. Pot să 
înceapă prin a strânge tot ce avem despre Katja Prins. Despre 
Menzo şi Jansen, zise el, se gândi un moment, apoi continuă: 
După care sunt ai mei, împreună cu Bakker. 

- Suntem cam întinşi, Pieter... replică de Groot. 

- Nu-mi pasă. Se poate ocupa Mulder de Rosie Jansen. Nu 
vreau să îşi bage nasul în asta. 

Un semn din cap, un mormăit uşor. 

Vos se ridică. 

- Unde te duci? întrebă de Groot. 

- Am de dat un telefon, răspunse Pieter, pe urmă se uită la 
Bakker: Du-te în Marnixstraat. Aranjează ca Jansen să fie 
transferat acolo. 

ÎI priviră. 

- Ai nevoie ca fata să fie identificată, nu? întrebă Vos. 

- Desigur, consimţi de Groot. 

Vos întinse un deget spre amândoi: 

- Nimeni nu îi spune un singur cuvânt lui Theo Jansen. Lă- 
saţi-o în seama mea. 

- Şi apoi? întrebă de Groot. 

- Pe urmă îl băgăm înapoi la închisoare. Nu îl vrei pe 
stradă, Frank. Nu după ce o să afle. 


Aproape de finalul încă unei întâlniri despre De Nachtwacht. 
Hendriks şi Margriet Willemsen în jurul mesei. 

- Ne-a sunat reporterul de la unul dintre ziare, începu 
Hendriks, nu a vrut să ne spună de ce. A zis că trebuie să-ţi vor- 
bească. O problemă personală. 

Prins trânti stiloul pe masă şi înjură. 

- l-am spus că nu este o explicaţie suficientă, adăugă 
Hendriks. 

Ochii lui Margriet Willemsen abia se ridicaseră de pe do- 
cumente din momentul în care începuseră şedinţa. 

- Este vorba despre fiica mea, zise politicianul. Au auzit că 
lipseşte din nou. 

Margriet îşi ridică privirea. 

- Ce s-a întâmplat, Wim? întrebă ea. Ai aflat ceva? 

EI se obişnuise cu ideea că totul se schimba atunci când in- 
tra în birourile consiliului. Că lăsa în urmă lumea de afară, că 
devenea altcineva. Însă nu era adevărat. Toate porcăriile îl ur- 
măreau, în sus pe scări, intrau după el în birourile ce dădeau 
spre canal şi spre De Wallen. 

- Am crezut că, de fapt, Katja își bate din nou joc de mine, re- 
cunoscu Prins. Poate că m-am înșelat. Este posibil să existe o legă- 
tură cu ceea ce s-a întâmplat ieri. Cu atacul asupra lui Theo Jansen. 

- Cum? întrebă ea. 

- Nu ştiu! Şi dacă poliţia ştie, mie nu mi-au spus. 

Ea nu mai zise nimic. 

- Nu mă voi lăsa şantajat, continuă Prins. Nu o să îi las pe 
ticăloșii aceştia să câştige. 

- Cel mai bine ar fi să nu complicăm lucrurile, fu de părere ea. 

- Ce înseamnă asta? 

- Putem amâna De Nachtwacht, sugeră Hendriks. Ar trebui 
să te concentrezi asupra fiicei tale. Nu dă bine dacă vei continua 
să te porți normal. De parcă nu ar conta ce se întâmplă. 

Prins dădu cu pumnul în masă. 

- Nu voi da înapoi. Nu voi... 

- Ascultă-mă... 

Ea se întinse și își puse o mână pe a lui. 

- Eşti supărat. Este de înţeles. Alex are dreptate. Să dăm o 
declaraţie. Să spunem că vrem să fim siguri că toată lumea vede 
la fel ca noi... 

- La naiba! tună Prins. Eu conduc aici. Eu spun ce se în- 
tâmplă. Avem un program de respectat. 

Ridică planul proiectului şi îl aruncă de-a lungul mesei 
spre Hendriks. 

- Ne ţinem de el. 

Ceilalți doi rămaseră tăcuţi. 

- Aveţi întrebări? 

- Dacă asta vrei, rosti ea încet. Ar trebui să cerem conduce- 
rii secției de poliţie din Marnixstraat să nu dea publicităţii toate 
poveştile despre Katja. Crezi că vor face asta pentru noi, Alex? 

Hendriks se încruntase. Nu îi plăcuseră niciodată vocile 
ridicate. 

- Dacă este vorba despre o răpire, bănuiesc că da, răspunse el. 

Apoi îşi luă telefoanele şi iPadul și plecă. 

- Nu ar trebui să îţi pierzi cumpătul cu colaboratorii tăi, îl 
sfătui Willemsen după ieşirea bărbatului. S-ar putea să ajungi 
să regreți asta. 

- Să o regret? întrebă Prins. 

Îi povesti apoi despre e-mail şi despre filmare. 

Ea nu clipi, ascultă doar şi întrebă: 

-O mai ai? 

- Par un imbecil? Dacă Liesbeth ar fi văzut... 

- Ce a spus? Cea cerut? 

Prins încercă să îşi amintească. 

- Nu a cerut nimic. Era un nume. Pop Meester. Acel fișier. 
Atât. Mama naibii. Cum au făcut rost de aşa ceva? 

Ea se ridică, se îndreptă spre geam. Costum business, în 
dungi. Niciun fir de păr nelalocul lui. 

- Cum? întrebă Prins din nou. 

Nu o putea privi în ochi. 

- Adică... fără să ştii tu despre asta? 

- Poftim? 

Se îndreptă spre el, îşi puse palmele pe masă, îl privi în faţă. 
Margriet Willemsen nu se înfuria niciodată. Devenea doar rece 
şi în acel moment părea mai glacială ca niciodată. 

- Mă întrebi dacă am filmat în timp ce ne-o trăgeam? Și 
dacă am dat apoi filmarea unui... şantajist? 

- Nuam... 

- De ce aş face una ca asta? Ce motiv aş putea să am...? 

- Dacă presa pune mâna pe filmare. Dacă Liesbeth... 

- Nu fi atât de slab. 

- Cum s-a întâmplat asta? întrebă el din nou. Aveau ceva la 
tine în cameră. 

Mâna ei se îndreptă spre părul lui grizonant. Afecţiune. 
Sau control. El nu era sigur. 

- Mă ocup eu de asta. Mă ocup și de raportul De Nachtwacht. 
Poate aştepta pe moment. 

- Nu. Asta își doresc ticăloşii, nu-i aşa? 

Telefonul de pe birou sună. El ezită să ridice receptorul. 
Aşa că făcu ea asta pentru el. 

Alex Hendriks. Cei de la Marnixstraat urmau să se ocupe 
de presă. Nu avea să fie făcută publică nicio informaţie despre 
Katja. Numele ei nu va fi menţionat în ziare sau în media. Ni- 
meni nu-i va aborda familia. 

- Cineva chiar a răpit-o, nu-i aşa? şopti Prins. 

Willemsen se aşeză pe marginea biroului. 

- Ar putea fi mai bine dacă te-ai duce acasă. 

- Să fac ce anume? 

- Să fii cu soția ta? sugeră ea. Ar da bine. 


Vos era acasă la Liesbeth Prins, o întâlnire stânjenitoare, 
punctată de tăceri dificile. 

- Ar trebui să ştiu ceva? întrebă el. 

- Anume? 

Liesbeth arăta teribil. De parcă nu ar fi dormit de zile întregi. 
Aproape la fel de rău cum arătase când dispăruse şi fiica lor. 

- Anneliese și Katja Prins erau prietene, zise el. Habar nu 
aveam. Tu ştiai? 

Stăteau la masa din bucătărie, în casa confortabilă, elegantă, 
ascunsă într-o curte selectă de lângă Willemstraat. Nu semăna 
deloc cu viaţa pe care o trăiseră împreună. El lucra atunci ore 
lungi pentru a urca în rang în Marnixstraat în timp ce ea o 
creştea pe Anneliese, având slujbe temporare. Nu duseseră 
niciodată lipsă de ceva. Nu se agitaseră niciodată prea mult în 
privința mobilei sau a decoraţiunilor. Toate acele lucruri păru- 
seră irelevante. Erau o familie şi, chiar dacă Vos îşi dorise ca ea să 
accepte să se mărite cu el, înţelesese şi acceptase motivele pentru 
care ea îl refuzase. Ce rost ar fi avut? O aveau pe Anneliese, un 
copil frumos, mai preţios, mai important decât ar fi putut să fie 
vreodată o verighetă. 

- Nu poate fi adevărat, spuse ea prea rapid. Aș fi ştiut. 

O vreme lucrase pentru o organizaţie care oferea asistenţă 
legală. Avocaţii veneau şi plecau. 

- Obişnuia Wim să treacă pe la voi cât lucrai în Damrak? 
Poate că o aducea pe Katja cu el? 

Ea se duse la chiuvetă, luă un pachet cu ţigări, se întoarse și 
îşi aprinse una. Îşi ţinea mâna aşa cum o făcea şi pe vremuri. 

- Unde vrei să ajungi, Pieter? 

Îi relată despre uciderea lui Rosie Jansen, despre cum fu- 
sese găsită lângă barca lui. 

- Se pare că nu eşti singura care vrea ca eu să mă implic în 
acest caz. 

Îi arătă legitimaţia de poliție. 

- M-am întors, deşi nu mi-am dorit-o niciodată. Am găsit 
o filmare. Anneliese şi Katja în Voldenpark. Erau prietene. Nu 
cu mult timp înainte să dispară. Fără discuţie. 

Ea se gândi la asta. 

- Poate că Wim a adus-o cu el. Nu țin minte. Nu am cunos- 
cut-o cu adevărat pe Katja până nu am început să ies cu el. 
Liese murise deja. Noi ne despărțiserăm de mult. 

„Nu era moartă, chibzui el. Doar dispărută.“ 

- Adolescentelor le plac secretele, sugeră Vos. Le cultivă. 

- Tu erai plecat zi şi noapte atunci când a dispărut. Eu deja 
părăsisem organizaţia. În vara aceea aveam o slujbă cu jumă- 
tate de normă. O duceam în continuare la şcoală. O aduceam 
acasă. Din câte ştiu eu, nu s-a întâlnit niciodată cu Katja. Eşti 
chiar sigur? 

- Am văzut imaginile. 

- Ei bine... zise ea ridicând din umeri. Nu-mi pot explica asta. 

El aşteptă. 

- De ce ai venit, de fapt? Mulder a trecut pe aici mai devreme. 
I-am spus tot ce ştiam. Când ne sună cineva, vă anunțăm. 

- Dacă, zise el. Dacă vă sună. 

- Deci crezi că este doar un alt joc al lui Katja? În timp ce se 
întâmplă toate porcăriile astea cu bandele? Mulder ne-a zis că 
poate ei au răpit-o. 

- Poate că au făcut-o. 

- Ei bine? 

- Nu ştiu. Eu pun doar întrebări. Aştept răspunsuri. Asta 
este tot ce fac. 

O privi tuşind spre ţigară, i-o luă dintre degete, o stinse în 
scrumieră. 

- Nu mai eşti responsabil pentru mine, acum, spuse ea. 

- Nu am fost niciodată, nu? Cum să fi fost? Nu am fost 
lângă tine. Slujba... 

Era adevărat şi regreta asta. 

- Îmi pare rău. 

Lui Liesbeth îi plăcuseră întotdeauna scuzele. Erau un 
semn că ea câștigase. 

- Mai are lucruri aici. Vechiul ei dormitor. I-am spus lui 
Mulder. Am crezut că poate l-ar interesa. 

- Nu l-a interesat? 

- El şi Wim s-au certat în legătură cu prostia asta cu De 
Nachtwacht. Niciunul dintre voi nu vreţi să aibă loc, nu-i aşa? 

- Sunt ofiţer de poliţie de doar şaizeci de minute, răspunse 
Vos oftând. Nu îmi cere să vorbesc în numele Marnixstraat. Aş 
vrea să îi văd camera, dacă este în regulă. 

Era în partea din faţă, cu vedere spre parcul privat din cen- 
trul curţii. Odaie micuță, cu un singur pat şi o curățenie studi- 
ată care venea, cu siguranță, din mâinile agitate ale lui Liesbeth, 
nu din cele ale unei adolescente. 

Postere lugubre cu staruri pop pe pereţi. O garderobă plină 
cu haine. Un dulap la fel. Un birou cu urmele fantomatice ale 
unui laptop pe suprafaţă. 

- Calculatorul... 

- Wim mi-a zis că l-a vândut pentru heroină. 

Se uită printre hainele din garderobă. Saci cu pantofi în 
spate. Mulţi. 

- A lăsat destule în urma ei. 

- Moda, Pieter. Toate lucrurile de ieri sunt lipsite de valoare. 

ÎI privi de sus în jos, îşi puse o scurtă vreme mâna pe pulo- 
verul lui jerpelit. 

- Nu ai înțeles niciodată asta. Nu arăţi nici măcar cu o zi 
mai bătrân. Cum reuşeşti asta? 

- Poate pentru că nu am făcut mai nimic în ultima vreme, 
răspunse el, ridicând din umeri. 

Liesbeth se aşeză pe pat şi păru gata să izbucnească în plâns. 

El se apropie de dulap. Doar lenjerie intimă, şosete, bluze, 
câteva cărți: vampiri şi steampunk!. 

- Mă urăşti? întrebă ea. 

Biroul avea un singur sertar. Era plin cu stilouri, bilete fo- 
losite de la concerte, agrafe şi creioane colorate. În spate era o 
agendă cu desene. O luă şi o răsfoi. 

- De ce te-aş uri? 

- Fiindcă am fugit atunci când aveai nevoie de mine. 

Vos veni şi se aşeză pe pat. 

- Eram amândoi prea distruși de cele întâmplate. Nu pu- 
team vorbi. Nu mai rămăsese nimic. 

Nu avuseseră niciodată această conversaţie și asta fusese o 
omisiune crudă şi tristă. 

- Nu aveai nevoie de mine, adăugă el. Nu din câte îmi 
dau seama. 

- Eu... 

Ea îşi închise ochii, nu mai spuse nimic. 

- Când a apărut Wim, părea să fie în stare să te scoată din 
hăul în care te adânceai. Din nefericirea ta. 

Făcu un gest spre cameră. 

- Te-a dus într-un loc ca ăsta. 

Vos râse, fără să simtă gelozie, invidie. Până şi regretul pă- 
rea să fi dispărut. 

- Nicio competiţie, de fapt. Nu-i aşa? 

Ea întinse mâna şi o strânse pe a lui. Nu îi dădu drumul. 
Arăta de parcă ar fi vrut să spună ceva, însă nu îndrăznea. 

Vos continua să se uite la birou. 

- Katja şi Anneliese se cunoşteau, repetă el. Erau apropiate. 
Nu cu mult timp înainte ca ea să dispară. Pe atunci... 

Nu îşi putea scoate acele imagini din cap. Cele două fete, 
frumoase şi lipsite de griji, în parc. Era posibil ca o prietenie 
care părea atât de apropiată să fie ţinută secretă? 

! (din engleză: steam - abur şi punk - conflict) Subgen al ştiinţifico-fan- 


tasticului şi ficţiunii speculative, devenit proeminent în anii '80-—'90 ai 
secolului trecut (n.red.) 

- Pe atunci şi Katja era bine. 

Îşi scoase mâna dintr-a ei. 

- Când a început să o ia razna? 

- Nu ştiu. Întreabă-l pe Wim. El este tatăl ei. 

- O săo fac. 

- Nu l-a ajutat că s-a însurat cu mine. Nu am fost niciodată 
suficient de bună. Bea era o figură grandioasă. Cunoştea pe 
toată lumea. Făcea ce naiba îşi dorea. Şi apoi drogurile au pus 
stăpânire pe ea. Şi s-a sinucis. Katja este în continuare doar un 
copil simplu. Îi place să se dea puţin în spectacol. Cum naiba aş 
putea să concurez cu asta? 

Când era ofiţer în Marnixstraat, capul îi funcţiona bine. 
Avea o memorie deosebită pentru date și secvenţe lineare. În- 
tre timp însă... 

- Când a murit Bea? întrebă el. Nu îmi amintesc. 

- Asta pentru că erai beat mort şi drogat, îi reproşă ea, 
dintr-odată furioasă. Cam pe când ne-am despărţit noi. 

- Cum a murit mai exact? continuă el. 

Ea se uită urât. 

- S-a împuşcat. Erai chiar atât de dus, că nu a ajuns vestea 
la tine? 

El se duse şi privi din nou biroul. Ceva era lipit sub unul 
dintre colţurile de la perete. Vos se târî pe covor și găsi obiectul: 
un stick de memorie USB. 

Zâmbind, îl ridică. 

- Mulder este un cretin, spuse ea. 

- Ai un calculator? Aş vrea să arunc o privire. 

Liesbeth îi arătă drumul spre birou. Calculatorul lui Prins 
era în stand-by. 

Îl reporni, băgă stickul în aparat. 

- Ai putea să îi verifici din nou dormitorul? întrebă el. Să 
vezi dacă nu mi-a scăpat ceva? 

O privire neagră, dar ea plecă oricum. 

Exista un singur mesaj în e-mailul lui Wim Prins, trimis cu 
doar câteva minute mai devreme. De la cineva care îşi spunea 
Pop Meester. 

Un nume interesant în circumstanţele date. Vos se gândi un 
moment, deschise mesajul. Pe el era un fişier arhivat. Spaţiu pe 
stick-ul USB, suficient cât să rezolve problema înainte ca 
Liesbeth să se întoarcă. Apoi se gândi o secundă şi marcă mesa- 
jul ca necitit. 

- Ei bine? întrebă ea. 

Deschise primul dintre fişierele lui Katja. Muzica pop 
țâşni din difuzoarele boxelor atașate la calculator. Pe stick erau 
doar MP3-uri. 

- Pirateria este un lucru rău, spuse el şi scoase stickul. Aş 
vrea să-l mai ţin, oricum. 

- Pot să îți mai fac cafea, se oferi ea, dintr-odată plină de 
speranţă. 

- Am o întâlnire. 

- Mereu ai una. Cu altă ocazie. 

Pieter băgă stickul de memorie în buzunar şi îşi luă la 
revedere. 


Morga se afla la parter, în partea din spate a secției de poli- 
ţie din Marnixstraat şi dădea spre parcare şi magaziile pentru 
biciclete. Şiruri întregi de maşini de poliție marcate se aflau în 
fața geamului. Fumul de motorină se combina cu mirosul pes- 
tilenţial al autopsiei, al chimicalelor şi al sângelui. 

Una dintre asistente era sprijinită de perete în curte, famând. 
Fumul cenuşiu de ţigară intra prin geamul deschis. 

Theo Jansen stătea lângă ieşire uitându-se în gol prin sticlă. 
Cu lacrimi în ochi. 

- Îmi pare rău, zise Vos. Am vrut să îţi spun eu însumi. 

- De ce? îl întrebă Jansen. Crezi că asta ne face egali? 

Corpul lui Rosie Jansen era întins pe o masă de autopsie 
din metal în mijlocul micii încăperi. Faţa îi era vizibilă deasu- 
pra cearşafului. Rana de glonţ fusese curățată şi acoperită cu 
un bandaj. 

De Groot pusese o echipă să lucreze la crimă peste noapte. 
O echipă mai mare decât cea alocată celor doi băieți surinamezi 
care încercaseră să îl ucidă pe Jansen în faţa tribunalului. Era 
devreme. Dar deja ar fi trebuit să ştie mai multe. 

- Nu egali, nu, recunoscu Vos. 

Barba albă îi era ciufulită, nepieptănată. Jansen părea mult 
mai bătrân decât arătase cu o zi înainte. 

- Totuşi suntem legați. A fost lăsată lângă casa mea. Păpușa 
pe care o ţinea în braţe. Este la fel cu aceea care mi-a fost tri- 
misă atunci când a dispărut Anneliese... 

- Nu am avut nimic de-a face cu asta! 

- Ştiu. Mi-ai spus şi te cred. Dar oricine ar fi acest bărbat... 
aceşti oameni... Mă vor implicat în acest caz, Theo. Au lăsat câ- 
teva fotografii ale fiicei mele la Rosie. 

- Vrei să îmi spui că există o legătură cu uciderea fetei tale? 
întrebă Jansen supărat şi nedumerit. 

- Nu am afirmat asta. Cineva vrea să mă implic. Nu ştiu de 
ce. Îmi doresc ca nimic din toate astea să nu se fi întâmplat. Cert 
e că s-au întâmplat, zise Vos ridicând din umeri. Şi iată-ne aici. 

Jansen se îndreptă spre scaunul de lângă uşa dinspre curte, 
se lăsă greu pe el. Laura Bakker îl întrebă dacă vrea ceva. Un pa- 
har cu apă. Cafea. Scutură din cap. Vos aranjase un transport 
sigur care să îl ducă înapoi la închisoare. 

- Cum au ucis-o? întrebă Jansen. 

Vos îi spuse ceea ce ştiau. 

- A deschis singură ușa. Înseamnă că era cineva cunoscut, 
nu-i aşa? Sau că a fost invitat să intre. 

- Rosie nu trăia în frică, spuse Jansen. Nu îi era teamă de 
nimeni. De ce să îi fie? Nimeni nu ar trebui să îţi omoare copiii, 
ce Dumnezeu! 

Îşi dădu seama ce spusese. Ridică din umeri. Ochii îi fu- 
giră spre masa argintie. Bakker îl chemă pe unul dintre asis- 
tenţii de la morgă. Bărbatul se apropie şi acoperi fața umflată a 
lui Rosie Jansen. 

— Ce fel de lume este asta? întrebă Jansen către nimeni anume. 

- Primise ameninţări? întrebă Vos. 

- Nu, răspunse Theo, apoi se sprijini în braţe, holbându-se 
în podea. Am primit eu câteva în închisoare. Era de aşteptat. 
Rosie avea doar grijă de lucruri până la ieşirea mea. 

- Nu avem prea multe de la care să pornim, recunoscu 
Vos încet. 

- Unde este el? întrebă Jansen. Ticălosul acela surinamez. 
lisuse... Pot înţelege să mă atace pe mine. Mă aşteptam chiar. 
Dar nu pe Rosie. Niciodată... 

- Este în continuare în Oostende. S-a dus acolo ieri-dimi- 
neaţă. Avion privat la aeroport. 

Jansen se îndreptă, se sprijini de perete, îl privi. 

- Se va întoarce, zise Vos. Când o face, o să îi punem 
întrebări. 

Tăcere. 

- Amândoi ştim că va avea un alibi pe care nu o să îl putem 
contesta, continuă Vos. Știm că unul dintre băieţi este mort. 
Putem presupune că şi celălalt s-a aruncat în propria sabie. Aşa 
că vom avea nevoie să vorbim cu cineva. Ai vreo idee? 

- Mi-am petrecut ultimii doi ani într-o celulă datorită tică- 
losului aceluia de Mulder. De ce continuaţi să îmi puneţi între- 
bări stupide? 

Vos dădu din cap şi zise: 

- Fiindcă suntem nevoiţi. 

- Îmi daţi drumul acum? 

- Ce crezi? 

- La naiba! Judecătorul a spus... 

- Este condiţionat, îl întrerupse Laura Bakker. Citeşte deci- 
zia. Eliberat pe cauţiune până la apel. În orice circumstanţe... 

Jansen se uită urât la ea, apoi la Vos. 

- Tu te ocupi de caz acum? Asta este tot? Toată echipa? 

- O căutăm pe fata lui Prins, preciză Vos. Am vrut să îţi 
spun chiar eu. Simţeam că îţi datorez asta. De Groot adună o 
echipă. Mulder se va ocupa de... 

Gangsterul masiv îndreptă un deget în direcţia lui. 

- Pe tine te vreau. Nu pe clovnul acela. Dacă nu m-ar fi bă- 
gat la răcoare, nu s-ar fi întâmplat nimic din toate astea. 

Vos se încruntă. 

- Nu poţi gândi aşa, Theo. Să te tot întrebi... ce-ar fi fost 
dacă? Vei înnebuni. Vorbesc din experienţă. Ți-am găsit o celulă 
de o singură persoană la Het Schouw. Pe cât de luxoasă posibil. 

Existau şase blocuri de celule în complexul penitenciar 
Bijlmerbajes de lângă râul Amstel. Jansen îşi petrecuse doi ani 
în Demersluis, unitatea rezervată prizonierilor periculoși. 

- Het Schouw este un sat de vacanță pe lângă fosta ta uni- 
tate. Trebuie totuşi să fii izolat, adăugă Vos. 

Jansen se holba din nou la podea. 

- Şi Rosie? Când am să pot să o îngrop? 

- Te anunțăm noi. Ai vreo rudă pe care să o contactăm? Pe 
mama ei... 

- M-a părăsit cu ani în urmă. Nici măcar nu ştiu unde s-a dus. 

Ochii îi erau din nou înlăcrimaţi. 

- De ce mă întrebaţi asta? Aveţi dosarele voastre. Ştiţi şi ce 
mănânc la micul dejun. Când mă duc la baie. Doar pe Rosie o 
mai aveam. 

- Te mai putem ajuta cumva? întrebă Vos după ce își veri- 
fică ceasul. 

- Pot să dau câteva telefoane? Private? Prieteni. Trebuie să 
vorbesc şi cu Michiel Lindeman. 

- Avocatul nu o să te scoată de aici, interveni Bakker. 

- Desigur, răspunse Vos. Este un telefon cu plată pe coridor. 

- Şi o baie, adăugă Jansen. 

Telefonul și baia erau la o distanţă considerabilă. Vos îi făcu 
un semn din cap unui tânăr ofițer să se ocupe de asta. După ce 
Jansen plecă, vorbi rapid cu un laborant al morgii şi îl rugă să 
verifice câteva date de la dosar. 

Bakker continua să citească fişele. 

- Ce facem acum? întrebă ea. 

Pieter îi întinse o carte de vizită într-o pungă din plastic 
pentru dovezi. 

- Cei doi băieţi ai lui Menzo aveau asta. Poppenhuis aan de 
Prinsengracht. O clădire abandonată. Orice ar fi fost, nu era o 
casă de păpuşi. 

- Acolo a avut loc explozia? întrebă ea, uitându-se la cartea 
de vizită. 

- Koeman este acum acolo, aruncă o privire. Vreau să mă 
conving singur. 

Ea nu se mişcă. 

- Este o poză a casei Oortman, nu-i aşa? Precum aceea pe 
care ai primit-o cu prima cutie, cea cu păpuşa în ea? 

- Aşa pare să fie, consimțţi el. 

- Poţi lua poza asta de oriunde, Vos, zise ea şi îi dădu cartea 
de vizită înapoi. Este o poză cunoscută. Se poate lua de pe net. 

- Poate că da. 

- Urmărim o fată dispărută? Pornind de la o carte de vizită? 
Aici... întrebă mirată Bakker, dând din cap spre ușile argintii 
ale morgii. Asta... este o crimă. Jansen vrea ca tu să te ocupi de 
ea. De Groot va fi de acord, dacă i-o ceri. 

- Sunt conştient de asta. 

Ea își încrucișă braţele. Costumul croit manual părea să 
atârne mai prost pe ea decât o făcuse predecesorul său. 

- Laura, niciunul dintre noi nu mai are ce să facă pentru 
fiica lui Theo Jansen. Katja Prins ar putea să mai fie în viaţă. Cu 
puţin noroc poate o putem găsi. Dacă ai prefera să rămâi aici și 
să te joci la calculator... 

- Fac rost de transport atunci. 

Vos privi pe geam. 

- Nu plouă; nu-i aşa? 


La zece minute după ce Vos şi Bakker ieşiseră din secţia de 
poliţie, Frank de Groot cobori din întâmplare la subsol. Morga 
era aproape părăsită. Corpul lui Rosie Jansen se afla în unul 
dintre sertarele frigorifice. Asistenta criminalistă era adâncită 
cu privirea într-un calculator. 

Niciun patolog nu era prezent. 

Sau vreun ofiţer. 

Sau Theo Jansen. 

Se îndreptă spre asistentă, o tânără femeie deşteaptă. O 
olandeză musulmană, cu o eșarfă roz în jurul capului. Din mi- 
cile căşti din urechile femeii se auzea muzică. 

- Unde este toată lumea? 

Ea își scoase căştile şi ridică privirea din ecran. Frank fu 
nevoit să repete întrebarea. 

- Au plecat, răspunse asistenta. 

- Pot să văd asta. 

Fata privi spre etaj. 

- Întâlnire administrativă în legătură cu cei doi puşti suri- 
namezi care l-au atacat pe Theo Jansen. Se pare că există o legă- 
tură cu acel loc de pe Prinsengracht unde a explodat bomba. Au 
fost acolo mai întâi. 

- Ce legătură? 

- Cred, spuse ea încet, că asta încearcă să desluşească. Băr- 
batul acela nou, de treabă, a plecat undeva. 

Comisarul înjură în barbă. Ea păru şocată. Frank îşi 
ceru scuze. 

- Pieter Vos nu este nou. 

- Pentru mine este. 

- Şi criminalul pe care îl avea în custodie? 

Fata se lumină. 

- Tipul cel mare? Au venit câţiva ofiţeri de la închisoare să îl 
ia, răspunse ea, pe urmă scutură din cap. Doamne, cât urăsc 
partea asta. Când vin și văd cadavrele. Trebuie să priveşti şi te 
urăşști pentru asta, adăugă asistenta, apoi se uită spre ansamblul 
de unităţi frigorifice. Tot nu îmi pot imagina cum se poate simţi 
cineva. Când un membru al propriei familii... 

- Theo Jansen ne-a trimis destule cadavre, mormăi de Groot. 

- Asta nu înseamnă că nu are şi el sentimente, nu-i așa? 

Toţi aveau ceva de spus, mai nou. 

Frank încercă să îl sune pe Vos şi dădu de mesagerie. Apoi 
pe Laura Bakker. Era undeva pe stradă. Pe bicicletă, bănui el. Ea 
reuşi doar să îi spună că se îndreptau spre casa care explodase 
pe Prinsengracht, când pierdu semnalul. 

- Iisuse, bombăni de Groot, primind o altă privire întune- 
cată de la tânăra femeie cu eșarfă roz. 

Baia era o încăpere izolată la capătul unui coridor lung, 
aproape de parcare. Se îndreptă în acea direcţie, se duse la zid, 
auzi autobuzele din staţia de afară și începu să urineze. Se rugă 
în tăcere, mulțumind pentru întoarcerea lui Vos şi începu să se 
simtă puţin mai bine. 

Un război între bande. Katja Prins dispărută. De Groot se 
confrunta cu destule probleme doar gândindu-se la modul în 
care avea să se descurce cu urmările planului nebunesc al lui 
Prins de a curăța orașul. Lăsase asta în cea mai mare parte în 
mâinile lui Klaas Mulder şi nu era sigur că fusese o decizie 
foarte înţeleaptă. 

Se încheie la şliț, când auzi un sunet înăbuşit. Un bărbat, 
în agonie. 

Privi de-a lungul cabinelor. Ultima uşă era pe jumătate des- 
chisă. Un picior, un singur pantof negru ieşea dintr-o parte. 

- Iisuse, exclamă el din nou, îndreptându-se spre cabină. 

Unul dintre tinerii ofițeri în uniformă, nu cu mult mai în 
vârstă ca Laura Bakker, cu fața însângerată, ochii învinețiţi. Ghe- 
muit într-un colț lângă toaletă, cu mâinile legate la spate, gura 
plină cu şervețele de hârtie ținute la un loc de o cârpă ruptă. 

De Groot se aplecă, îi scoase cârpă din gură, aşteptă ca băr- 
batul să scuipe şerveţelele, tuşind violent. 

Avu nevoie de ceva timp. Apoi îşi întoarse capul spre vasul 
de toaletă şi vomită, plângând, înecându-se. 

Nu avea armă în toc. 

Dispeceratul răspunsese deja. Când de Groot începu să vor- 
bească, tânărul ofițer din faţa lui îşi pierdu din nou echilibrul, 
căzând la podea. Comisarul renunţă la apel, îl ridică în picioare, 
cobori capacul la toaletă, îl ținu de braț, îl obligă să se aşeze. 

- Theo Jansen este într-o dubă de poliţie în drum spre 
Bijlmerbajes, o anunță el pe femeia dispecer. 

-ÎI avem pe listă, răspunse ea. L-au ridicat deja. Îl duc în 
blocul Het Schouw. 

- Fă-mi legătura cu şoferul. 

Își privi ceasul. Treizeci de secunde. Atât avea de gând 
să aștepte. 

Dar nu mai fu nevoie. Femeia reveni şi spuse: 

- S-a întâmplat ceva. Dau un apel. 


Așezat în duba care îl ducea spre complexul penitenciar de 
la Bijlmerbajes, Theo Jansen îşi putea imagina fiecare stradă pe 
care treceau. Întorci pe Marnixstraat, o ţii drept până la piaţa 
aglomerată, Leidseplein. După aceea era al lor. Aveau să fie pe 
drumurile publice, aglomerate. Şanse mici de evadare. Tre- 
buia să fie la fel de rapid precum fusese ca tânăr gangster în 
Amsterdam, încercând să supravieţuiască şi să prospere în 
acele timpuri periculoase. 

Până în acel moment fusese ușor. Îl bătuse pe polițistul 
costeliv din Marnixstraat, îi luase pistolul. leşise şi găsise duba 
închisorii așteptând în curte. Cei doi paznici păruseră uşor 
surprinși când îl văzură singur, tuşind şi gâfâind. Le spusese că 
nu se simţea prea bine şi că voia să plece. 

Verificară registrul. Theo Jansen era, teoretic, un om liber. 
Nu părea atât de ciudat că ajunsese neînsoțit în curte. Așa că îl 
priviră așezându-se pe o bancă, cerându-le un minut să îşi re- 
capete respiraţia, tușind mult și solicitând în van o ţigară. 

Apoi, într-un final, cu o mână de ajutor din partea amân- 
durora, se urcă în dubă. 

La câteva secunde după ce părăsiseră staţia își ținu respira- 
ţia până începu să transpire. Un minut mai târziu, se apucă să 
bată cu putere în plasa din metal care îi separa compartimentul 
de şofer şi de gardian. 

Trei bătăi. Pe urmă încă trei. Într-un final, micul geam se 
deschise. 

Jansen își băgă faţa roşie în deschizătură și zise: 

- Mi-e rău. 

- Te vede doctorul când ajungem acolo. 

Theo Jansen mai tuși de câteva ori, apoi se lăsă pe o parte. 

Duba începu să urce. Bănui că erau pe podul de peste 
Leidsegracht. Continuară să ruleze pe cea mai îngustă stradă de 
pe întregul parcurs. Linii de tramvai, piste pentru cicliști, ma- 
pazine din cărămidă roșie și apartamente de fiecare parte. Ca- 
fenele cu însemnele Heineken. Clădirea întunecată a hotelului 
American apărând din dreapta. 

Cu treizeci de ani înainte, când își rezolva singur treburile 
murdare, Jansen ucisese un gangster englez în holul acelui ho- 
tel, îl împușcase de trei ori, tipul nu murise ușor. 

Îşi aminti asta cât stătea întins pe podea gemând, simțind 
duba cum se opreşte. 

Nu aveau să îl lase acolo. Nu fără să arunce o privire. Poliţia 
avea reguli. Proceduri de urmat. 

Când ușile se deschiseră, îi studie. Unul mare, altul mic. Cu 
bastoane şi staţii de emisie-recepţie la brâu. Fără arme. Erau 
doar şoferi de fapt, plictisiţi şi nefericiţi. 

Urcară în spate. Cel mic se aplecă deasupra lui și întrebă: 

- Ce s-a întâmplat? 

Jansen îi dădu celui mare un șut în boașe, scoase pistolul și 
îl îndreptă spre faţa celuilalt. 

Bărbatul masiv căzu la pământ urlând. Celălalt îngheţă, 
înspăimântat. 

- Cheile, şuieră Jansen, ridicându-se rapid, mișcând arma 
dintr-o parte în alta. 

Nimic. 

Se îndreptă spre ușă, o închise. Mai era doar lumina joasă 
din interior. Nimeni nu putea să îi vadă. 

- Cheile sau vă împușc, repetă el pe un ton jos, plin de în- 
credere. Nu mă puneţi să o fac. Este mereu păcat când cineva 
trebuie să moară. 

Jansen îşi cobori privirea spre ei. Pantaloni de bumbac ca- 
fenii. Bluze albe. Jachete cafenii. 

- Şi urăsc să îmi murdăresc hainele de sânge. 

Cel mare își scoase primul cheile. 

- Şi alea, adăugă Jansen, arătând spre staţiile de la centuri. 
Şi portofelele voastre. 

Când terminară, aruncă staţiile, portofelele şi cheile la ușă. 
ÎL întrebă pe cel mic cum se închide duba. Deschise ușa, le mul- 
tumi, scoase lucrurile afară. 

Îşi băgă pistolul la brâu, ieși și încuie uşa în spatele lui. 

Începură să bată în ea de îndată, dar asta nu îl deranjă. 

Strada era aproape goală. Ridică portofelele, scoase banii, 
apoi le aruncă sub dubă împreună cu staţiile și cheile. 

O zi cenuşie, frumoasă. Prea răcoroasă pentru hainele de pe 
el. Theo Jansen se îndreptă spre aleile negre ale pieţei Leidseplein. 

Frizeria era mică, o singură ușă, un geam minuscul, un semn: 
Maartens. Intră, dădu din cap în oglindă spre bărbatul care tun- 
dea un singur client, se îndreptă spre camera din spate, aşteptă. 

Câteva minute mai târziu, frizerul intră. 

- Nu arăţi cu nicio zi mai bătrân, spuse Jansen. Ai o bere? 

Bărbatul se îndreptă spre frigider, scoase două sticle. 

- lisuse, Theo. Tocmai am auzit veştile. Despre Rosie. Ce 
naiba se întâmplă? 

- Nu ştiu, recunoscu Jansen. 

Frizerul dădu din cap spre exterior. 

- Ar trebui să fii liber? La radio au spus... 

- Este orașul meu. Unde altundeva să fiu? 

Jansen îşi atinse barba groasă albă, apoi părul lung alb. 
Schimbarea de culoare se petrecuse la treizeci de ani. Simţea că 
arăta așa de o veșnicie. Numai că vremurile se schimbaseră. 

- Poţi să îmi dai astea jos? întrebă el. Cu totul. Tunde-mă 
scurt, ca pe puști. N-am mai făcut asta până acum. 

Maarten ieşi în camera din faţă, întoarse cartonul pe care 
scria „Deschis“ şi trase jaluzelele. Când reveni, Theo Jansen își 
terminase berea, așa că frizerul mai scoase una din frigider și 
i-o dădu. 

- Poţi să iei loc pe scaun acum, îi spuse bărbatul lui Theo. 


Poppenhuis era la o distanță mare de Marnixstraat, pe o 
întindere liniştită a canalului Prinsengracht, în partea opusă 
scuarului Amstelveld. De-a lungul clădirii era întinsă banda 
galbenă a poliţiei. O echipă de constructori acoperea cu folie 
din plastic eşafodajele din față. Aproape de uşa de la intrare, un 
muncitor mătura sticla spartă. 

Koeman, un bărbat suplu, de înălțime medie, cu o faţă în- 
gustă, dominată de o mustață maronie, lăsată, stătea sprijinit de 
portbagajul maşinii de poliţie, lângă râu, fumând o ţigară. Scru- 
mul îi cădea pe haina scurtă de iarnă cenuşiu-închis, dar el nu 
observa. Făcu din mână un semn de bun venit, privi felul în care 
umbla Bakker, nu spuse nimic. 

Vos şi Bakker îl urmară pe ușă. Luară trei căşti de protecţie 
şi trecură de muncitori. 

- Bordel, preciză Koeman când începură să străbată came- 
rele distruse de la parter. Vreţi să faceți cunoştinţă cu matroana? 

Vos se oprise în ceea ce trebuia să fi fost zona de recepție. 
Fumul şi furtunurile pompierilor schimbaseră culoarea tutu- 
ror lucrurilor, însă bănui că la un moment dat fuseseră roz. 
Koeman se apropie şi deschise un fel de dulap mare în spatele 
unui birou. Îndărătul uşilor dulapului se afla un tablou lung: 
Casa Oortman, o copie aproape perfectă. Dar, în fiecare ca- 
meră deschisă, ceva diferit. O înşiruire de acte sexuale, de toate 
felurile. Bărbaţi, mereu întorși cu fața dinspre pictor. Femei, 
niciuna dezbrăcată, însă îmbrăcate ca nişte păpuși. Întinse pe 
spate. În genunchi. Într-o cameră, femeia era întinsă pe un 
aparat din lemn, cu picioarele desfăcute. 

- Cred că ăsta ar putea fi denumit meniul. Cel puţin, tre- 
buia să ceri ca să îl vezi. 

Koeman păru că ezită să spună ceva, totuşi o făcu, într-un 
final: 

- Asta te-a înnebunit pe tine atunci când a dispărut fiica ta, 
nu-i aşa? Copia de la muzeu? 

Vos dădu din cap. 

Koeman se încruntă. 

- Dacă aveau de gând să îi spună unui bordel „Casa păpu- 
şii“, era destul de evident că urmau să întrebuințeze acea poză, 
Pieter. Este faimoasă. Nu înseamnă că există o legătură. 

- Ştiu asta, spuse Vos. Era în dosarele noastre? 

- Am verificat adresa la moravuri. Este înregistrată ca o re- 
şedinţă privată. Nu avem la dosar nicio plângere. Sau vreo vizită 
făcută aici, zise Koeman ridicând din umeri. Nu avem nimic. 

- Trebuie să existe ceva documente, insistă Bakker. 

- Nu ai mai fost într-un astfel de loc, este? întrebă Koeman. 
Se numeşte privehuis. 

Bakker îl privi, amuzată. 

— O casă privată. Ca o mică petrecere, o lămuri Koeman, pe 
urmă făcu un semn în jurul camerei: Stai cu fetele. Discuţi o 
vreme. Beţi ceva. Îi zâmbești uneia. Apoi... 

- Pari să cunoşti subiectul, zise ea. 

Koeman zâmbi, nu într-un mod plăcut. 

- Lucrez în oraşul ăsta de când erai doar un cadet de opt- 
sprezece ani. Ai fi uimită să afli câte lucruri am văzut. Dar lo- 
cul acesta... 

Îşi scutură capul. ÎI privi pe Vos. 

- Ceva nu se leagă. Ar fi trebuit să ştim de el. Din ce am vă- 
zut la etaj, era o mică afacere înfloritoare. Apoi, în urmă cu 
aproape trei ani... 

Pocni din degete. 

- S-a terminat. S-a închis de tot. 

leşiră în spate într-o curte mică, murdară. O femeie asia- 
tică în haine țipătoare stătea pe un scaun de grădină ruginit, 
fumând o ţigară. Nu îi privi pe niciunul dintre ei când sosiră. 

Numele ei era Amm. Vos găsi un alt scaun ruginit, îl trase 
şi se aşeză în faţa ei. 

- Ai probleme mari, Amm, începu el. 

Ea îl privi încruntată. 

- Nu este adevărat. 

- De ce ai închis prăvălia? o întrebă Pieter. 

- Am plecat o vreme în vacanţă. Când m-am întors, toată 
fetele dispăruseră. 

- Toate? întrebă Koeman. 

- I-am spus şi lui, zise ea, îndreptând un deget spre poliţist. 
Toate. Târfele. Pe unele dintre ele le-am adus chiar eu aici. Le-am 
făcut rost de acte. Şi aşa m-au răsplătit. 

Bakker privi înapoi spre casă. 

- Ce vârstă aveau? întrebă ea. 

- Erau majore, veni răspunsul direct. 

- Ce vârstă? întrebă Bakker din nou, aplecându-se spre 
faţa femeii. 

- Toate aveau nouăsprezece ani. 

Koeman își dădu capul pe spate şi râse. 

- Oh, ce grozav. De ce nu optsprezece? Şi optsprezece este 
legal. Pe moment, spuse Koeman și îi făcu cu ochiul. Dar dacă 
noul tip din consiliu o să își facă mendrele, o să fie douăzeci și 
unu. Şi matroanele ca tine au dat de dracu, nu-i așa? 

- Era un privehuis, insistă ea. Aveam fete frumoase şi clienţi 
de treabă, răspunse Amm, pe urmă se strâmbă spre el. Poate că 
le şi cunoşti pe unele dintre ele. 

- Adică? întrebă Bakker. 

Koeman o privi şi făcu cu ochiul. 

- O gazdă bună nu discută niciodată despre afaceri, spuse 
femeia thailandeză aproape cu afectare. Altfel, unde am ajunge? 

Vos se ridică. 

- De ce nu ai deschis din nou, Amm? Ai fi putut face rost de 
fete noi. Acest loc... zise Pieter uitându-se din nou spre corido- 
rul înnegrit de fum şi tablourile de pe pereţi. Trebuie să fi costat 
o groază de bani. 

Ea strâmbă din nas la asta. 

- Nu am vrut. Nu am avut nevoie. Am destui bani... 

- Văgăuna aia din De Wallen unde te-am găsit nu arată așa 
grozav, interveni Koeman. Lucrezi ca ospătăriţă într-un restau- 
rant de trei parale. Şi locul acesta valorează... cât? Trei sau patru 
milioane. Poate şi mai mult. 

Nu veni niciun răspuns. 

- Unde s-a dus asigurarea? întrebă el. La Jimmy Menzo? 

Ea nu răspunse. 

Vos scoase o fotografie din buzunar. Katja Prins. I-o arătă. 
Nimic. Apoi ezită o vreme, scoase o altă fotografie. Anneliese. 
I-o arătă şi pe aceea. 

Thailandeza îl privi uimită. 

- Nu mă ocup de fete albe. De ce aş face-o? Târfele acelea 
din Rusia şi din alte locuri... ţi-ar tăia beregata pentru cinci 
euro, spuse ea dând cu mâna prin aer, a lehamite. Nu le-am vă- 
zut niciodată pe fete. 

Privi din nou fotografiile. 

- Sunt prea tinere pentru mine. 

- Sunt olandeze, adăugă Koeman. 

Râse de el atunci. În gura femeii deveni vizibil un canin de aur. 

- Eşti nebun. Ce ar căuta niște olandeze aici? Noi vă vrem 
doar bărbaţii. 

Vos dădu din cap spre Koeman. 

- Trebuie să mergi la secție împreună cu colegul meu. Va 
trebui să îţi verificăm documentele. Cele legale care au de-a face 
cu această clădire. 

Ea înjură în barbă. 

- Va dura ceva timp. 

Vos porni spre etaj şi începu să îl cerceteze, cameră după 
cameră. 

Bakker îl urmă și îl privi. 

- Ce vrei să fac eu? întrebă ea. 

- Ce crezi că ar trebui să faci? 

- Să mă întorc în Warmoesstraat şi să văd dacă putem să îl 
găsim pe Jaap Zeeger. Fata aceea... cum o chema... 

- Til Stamm. 

- Avea mai multe să ne spună. 

Vos se încruntă. 

- Să aruncăm o privire pe aici mai întâi. 

- Este o casă goală. Nu ar trebui să discutăm cu oameni? 

Nu rămăsese foarte mult la etajele de sus. Doar camere goale, 
cu mobilier roz lugubru, o chiuvetă şi un duș în colţ. Un pat. Cå- 
teva scaune. 

Într-un final, ajunseră la primul etaj. O cameră goală ce părea 
diferită. Doar un geam mic, undeva sus. Un covor gros, un tapet 
roz şters, un pat mare dublu cu o pătură de catifea plină de praf, 
pătată de fum. Două scaune. Obișnuitul duș în colț. Un candela- 
bru prăfuit, de parcă odaia ar fi fost cumva mai specială. 

Vos încercă să vadă afară pe geam. Era prea sus să se poată 
uita cineva pe el, chiar de dincolo de canal. 

Începu să cerceteze cel mai apropiat dulap. Plin mai ales cu 
prosoape. Fiecare dintre ele avea imaginea casei de păpuși 
Oortman brodată într-un colț. Scoase câteva cearşafuri, şi ele 
brodate la fel. 

- Acesta este un bordel? întrebă Bakker. Cu aşa lenjerie fină? 

- Se fac bani buni aici. Ce altceva mai ştim? 

Ea își încrucişă braţele. 

- De ce i-ai arătat thailandezei acele poze? 

- De ce nu? replică Vos ridicând din umeri. Se numeşte 
Casa Păpuşii. Asta sugerează că fetele de aici erau tinere. Nu de 
nouăsprezece ani. Poate nici măcar de optsprezece. Dacă localul 
ăsta era doar un alt privehuis, am fi aflat despre el, așa cum a zis 
şi Koeman. Poate abuzau sexual copii. Poate... Nu ştiu. 

Ea înţelese sugestia şi deschise un alt sertar, sub geam. 
Bakker era suficient de înaltă încât, atunci când stătea pe vâr- 
furi şi se urca pe scaun, putea vedea prin geamul spart, pătat de 
fum. Canalul, piaţa din partea opusă cu o biserică transformată 
în restaurant și bar. Două bărci, una comercială, cealaltă plină 
cu turişti, înaintau de-a lungul canalului. 

- Ce căutăm de fapt? întrebă ea, examinând alte prosoape 
şi cearşafuri, toate cu logo-ul Casei Păpușii pe ele. Şi de ce nu 
au luat de aici lucrurile acestea? 

- Era speriată, nu-i așa? întrebă el. Thailandeza. Nici mă- 
car nu a vrut să intre aici, zise Vos scărpinându-se în cap. 

Bakker continua să caute prin sertare. 

- Habar n-am ce căutăm, spuse Vos, părând descurajat. 
Nici în urmă cu trei ani nu am ştiut. Nu am idee. Frank va tre- 
bui să preia controlul aici. Eu nu pot... 

Se opri. Ea deschisese ultimul sertar, cel de jos, şi după faţa 
ei îşi putea da seama că găsise ceva. 

Vos se îndreptă spre sertar, aproape o dădu la o parte. Își 
băgă mâinile înmănuşate înăuntru. Patru păpuşi din porțelan. 
Cu păr blond. Feţe moarte, guri îngheţate într-o expresie îm- 
bufnată. Păreau scumpe. 

Sertarul de sub ele era plin cu cutii de cadou din carton fă- 
cute pentru păpuşi. Pe capacul fiecăreia se afla un desen din li- 
nii al casei Oortman. Dacă Vos ar fi avut la el un marker, ar fi 
putut desena colţurile unui sicriu pe una dintre ele. Nu că ar fi 
fost necesar. 

- Asta ţi-a trimis ţie? întrebă Bakker. 

El se îndepărtă, se aşeză pe pat, nu spuse nimic. 

- Un sertar plin cu ele, Vos. Este de parcă... le vindeau ca su- 
venire sau ce? 

Sună la secţie, îl prinse pe de Groot. 

- Am nevoie de o echipă întreagă, anunţă el, înainte să 
poată vorbi comisarul. Am găsit ceva. 

- Ce? întrebă de Groot şi ascultă. 

Când Vos termină, Frank întrebă: 

- Asta este tot? 

- Asta e tot, confirmă Vos. 

- Îţi pot da câţiva criminalişti. Nu am oameni liberi. Cei pe 
care ţi i-am dat deja primesc alte însărcinări. 

- Nu, nu. Ascultă-mă, Frank. Este important... 

- Theo Jansen tocmai a evadat, îi explică de Groot. Nu am 
timp pentru cazurile cu morţi. Sunt responsabil pentru prea 
multe vieți. 

- Dă-mi doar o şansă... 

- Există acolo vreo legătură cu cazul fetei lui Prins? 

- Asta încerc să aflu. 

- Înţeleg că nu, continuă de Groot. Îți pot trimite câţiva cri- 
minalişti. Oricum doreau să te vadă. 

- În legătură cu ce? 

~ În legătură cu ce le-ai cerut. 

- Am nevoie de ofiţeri, insistă Vos. 

- i-l pot da pe Van der Berg. Ține-l treaz, dacă poți, zise de 
Groot înainte să închidă. 

Wim Prins era la biroul lui, răsfoind câteva documente refe- 
ritoare la De Nachtwacht când asistenta lui sună și îi spuse că un 
reporter de la secția Crime a unuia dintre cotidianele orașului 
se afla afară şi cerea să-i vorbească. 

- Spune-i că sunt ocupat. Poate face o programare data 
viitoare. 

- Este o femeie şi nu cred că va pleca. 

Asistenta era dragonul de vârstă mijlocie pe care îl moște- 
nise odată cu postul. Nu îl plăcea prea mult. 

- Zice că este vorba de fiica ta. 

Prins își închise ochii. 

- Ce este cu ea? 

- Nu vrea să spună. Zice doar că are ceva ce tu trebuie să vezi. 

- Precum? 

Asistenta oftă. 

- Nu ar fi mai simplu să o întrebi chiar tu? 

Pe jurnalistă o chema Anna de Vries. Avea aproape treizeci 
de ani, era deşteaptă, cu o faţă incisivă, un zâmbet ironic. Câtuși 
de puţin intimidată de prezenţa lui. 

- Suntem foarte ocupați aici, zise Prins. Fii rapidă. 

Ea îşi scoase reportofonul. 

- Şi bagă aparatul acela la loc. 

Femeia ridică din umeri, zâmbi, făcu ceea ce i se ceruse. 
Asistenta se întoarse cu cafea şi apoi închise ușa în spatele ei. 
Anna de Vries se bâţâi pe scaunul din faţa lui. O fustă scurtă. O 
femeie drăguță. Ştia cum să se folosească de asta. 

- M-am hotărât să vin întâi la tine, începu ea. Înaintea po- 
liţiei. Vreau ca asta să fie decizia ta. Nu a mea. 

Se holba la el cu onestitate. 

- Nu i-am spus nici măcar editorului meu despre asta. 
Aşa că... 

Îşi puse mâinile pe birou. 

- Orice ai vrea să faci, este în regulă din punctul meu de 
vedere. 

Îşi luă pe urmă servieta și scoase din ea un plic simplu ma- 
roniu şi un iPad. 

- Este amuzant, de fapt. Săptămâni la rândul nu îţi pică ni- 
mic. Şi apoi primeşti două subiecte în aceeași zi. 

Puse plicul în faţa lui. 

- Ar trebui să te uiţi întâi la acesta. Eu așa am făcut. Le-am 
printat pentru tine. Au venit într-un attach la un e-mail în dimi- 
neaţa aceasta. Numele tău era deasupra. 

Şapte foi. Printate la imprimantă cu laser. Un mesaj: „Fă 
rost de o mie de bancnote de 500 de euro. Pune-le într-o ser- 
vietă mică. O Tumi din piele neagră. Ai o zi la dispoziţie. Apoi 
te contactăm noi“. 

Şi câteva fotografii. Katja, fără îndoială. În prima, speriată, 
într-un tricou simplu, murdar, ochii drogaţi privind spre aparat. 
Rimelul scurgându-i-se pe obraz sau, poate, o vânătaie. În a 
doua, epuizată, cu ochii morţi, părul unsuros. În a treia... 

Prins își frecă tâmplele. Îi venea să urle. 

Katja în lenjerie intimă, legată de un scaun, ţipând în timp 
ce ceva — un bici poate, sau o bară din fier — se apropia de ea atât 
de rapid, că mişcarea devenise neclară. 

- O jumătate de milion de euro, spuse reporteriţa încet. Uau! 

- Asta trebuie să ajungă la poliţie. 

Prins se întinse spre telefon. Mâna ei zvâcni şi îl opri. 

- Nu am terminat. 

Scoase și iPadul. 

- Ştii, adăugă Anna de Vries, sunt rareori ruşinată în 
această meserie. Te obişnuieşti cu ceea ce faci. Dar în momen- 
tul acesta... 

Își acoperi ochii teatral și apoi apăsă play. Oftă şi dădu volu- 
mul mai încet atunci când gâfâielile deveniră prea zgomotoase. 

Wim Prins se întinse şi opri aparatul. 

- Politici de coaliţie. 

Femeia rânjea neobrăzat. 

- Chiar apropie oamenii, nu-i aşa? E înduioșător, într-un 
fel. Deși, ce ar spune soția ta... 

- Ce vrei? 

Ea clipi. 

- Este o întrebare serioasă? Sunt reporteriţă. Vreau o po- 
veste. Povestea mea. Doar a mea. 

Își bătu jacheta. 

- A mea. 

El aşteptă. 

- Dacă aș putea scrie asta chiar acum, aş face-o, adăugă 
ea. Fiica ta. Faptul că îți regulezi adjuncta. Crăciunul ar veni 
mai devreme. 

Rânjetul dispăru. 

- Ai obţinut tăcere în privinţa răpirii de la Marnixstraat, 
nu-i așa? Aș putea umple primele şase pagini. Doar că nu pot 
scrie un afurisit de cuvânt. Mulţumesc. 

- Ce... anume... vrei? întrebă el din nou. 

Ea bătu darabana pe plicul maroniu. 

- Vreau să îţi recuperezi fiica. În siguranţă. Serios. Ce faci 
în legătură cu asta... 

Dădu din cap spre iPad. 

- Depinde de tine. Eu nu i-am arătat-o nimănui. Așa cum 
am mai spus, nici măcar șefului meu. Este vorba doar despre noi 
doi, Wim. Ia pozele și biletul și predă-le poliției, desigur. Asta... 

Degetul îi trecu de-a lungul micului ecran. 

- Cred că poate rămâne doar între noi, pe moment. 

O pauză, apoi din nou rânjetul. 

- Dacă eşti şi tu de acord. 

- Continuă. 

Ochii ei se îngustară. 

- Faci pe prostul intenţionat? Fă ce ai de făcut pentru Katja. 
Rezolvă situaţia. Apoi, când totul este gata... când se ridică in- 
terdicţia de publicare... vorbeşti cu mine. Doar cu mine. Ma- 
rea poveste. 

Mâna ei cuprinse întreaga cameră. 

- Cum ţi-ai recăpătat fata drogată. Cum familia ta va su- 
pravieţui. Cum veţi deveni mai puternici. 

Prins aşteptă. 

- Cum te-ai abătut de la calea cea dreaptă o vreme. Cum 
te-ai pierdut. Margriet Willemsen este o devoratoare de bărbaţi. 
Eşti singurul prost din oraş care nu ştie asta? Cariera ei este pe- 
riclitată. Nu a ta. Nu dacă eşti sincer. Nu dacă ne ocupăm cores- 
punzător de situaţie. 

Îşi luă iPadul, îl puse la loc în geantă. 

- Ştiu că toţi ar trebui să fim buni protestanți. Dar toți avem 
şi ceva catolic în noi. Putem ierta aproape orice. Atât timp cât 
cineva îşi mărturiseşte păcatele. Face bine sufletului. Nu crezi? 

Lui Wim Prins i se făcu rău. 

Ea se ridică în picioare, scoase o carte de vizită, scrise ceva 
pe spate, i-o azvârli pe masă. 

- Este numărul meu privat. Şi adresa mea. Nu stau departe. 
Dacă ai prefera să discutăm acolo... 

El privi cartea de vizită. Un bloc lângă Spui. 

- Este decizia ta. Sună... 

- Nu a mai văzut nimeni asta? Cât de puţin? 

- Nu ţi-am spus asta deja? Vreau reportajul. Nu arăt asta la 
birou. Nu înainte de momentul potrivit. 

După ce plecă, Wim sună în Marnixstraat. De Groot pă- 
rea agitat. 

- Cum au să te contacteze? întrebă comisarul. 

- Habar nu am. 

De Groot nu vorbi un moment. Apoi continuă: 

- Am să trimit pe cineva să ia cele primite. O să le ducem la 
analize să vedem dacă este ceva autentic sau nu. 

- Sunt poze. Îmi recunosc fiica. 

— Dacă este o răpire autentică, vreau să spun. Nu o escro- 
care. Oricum vei fi contactat din nou. Ca să aranjeze o întâl- 
nire. Trebuie să ştiu... 

— Asta este tot? 

Urmă o pauză. 

- Nu, nu este tot. Avem şi alte lucruri pe cap chiar acum. 
Sau nu ai auzit? 

Prins ascultă ştirile despre evadarea lui Jansen și se simți 
vinovat pentru sentimentul de ușurare care îl cuprinsese. Mă- 
car poliția nu avea să îi pună întrebări dificile pe moment. 

O sună pe urmă pe Margriet Willemsen și îi spuse: 

- Trebuie să vorbim. 

Begijnhof este o curte înconjurată de case înalte în spatele 
aglomeratei pieţe Spui. Un straniu anacronism într-un oraş mo- 
dern, agitat: o comunitate catolică, pentru femei, ce datează de 
secole. Tăcută, pașnică, izolată, cu excepţia fluxului de turiști ce 
intra prin micile uși boltite din stradă. Nu era chiar o mănăstire, 
dar nici departe nu era. 

Iarbă tăiată îngrijit, copaci, porumbei ciugulind firimituri 
în centru. Câţiva turişti treceau pe lângă gazonul îngrijit. Theo 
Jansen stătea aşezat într-unul dintre apartamentele de la ulti- 
mul etaj, aproape de geam, mângâindu-și barba și obrajii. 
făcuse și cu părul alb. Pielea îi era roșie şi iritată. Mintea hotărâtă. 

Femeia din cameră era cu doi ani mai tânără ca el. Păr vop- 
sit, un pic prea lung pentru ea și o față plăcută, deși plină de ri- 
duri. Purta o rochie cafenie, de modă veche şi un pulover simplu 
tras peste ea. Doar tatuajul şters de pe încheietura dreaptă vor- 
bea despre o altă viaţă. 

— Te vizitase des în ultima vreme? întrebă Jansen. 

- Eu eram duşmanul, nu? Femeia ce trebuia uitată. Cea 
care v-a abandonat. 

- Ai avut motivele tale. Nu era o viaţă pentru oricine. Eu 
niciodată... 

Jansen încercă din greu să-şi aducă aminte cum se despărți- 
seră. Lumea era atât de haotică, de agitată pe atunci. Stăpânirea 
lui asupra lumii drogurilor şi a cluburilor de noapte era departe 
de a fi sigură. Ar fi putut la fel de bine să fie el cel mort într-un 
şanţ, în locul celor pe care îi lăsase acolo. 

- Nu am crezut niciodată că vei pleca. Şi apoi ai făcut-o... 

Ce urma era adevărat. Trebuia să creadă asta. 

- Nu am vrut niciodată ca Rosie să fie separată de tine. 
Am sperat... 

- Ce, Theo? Că vom putea rămâne prieteni? 

Se întâlniseră pe când era studentă, lucrând la unul dintre 
barurile lui, disperată după bani. O fată isteaţă. Mereu gata să îi 
dea replica. Niciodată speriată de el, spre deosebire de toţi cei- 
lalţi pe atunci. 

- Suzi. Cu asta mă ocupam eu. Cu asta mă ocup. Altceva 
nu ştiu să fac. 

O privi, o văzu din nou pe femeia tânără, frumoasă, de care 
se îndrăgostise. 

- Nu am putut fugi. Să mă reinventez. Sau... 

Făcu un semn din mână spre lumea de afară. 

- Să devin religios sau ceva. 

Îşi scărpină capul dezgolit şi îşi dădu seama că îl durea. 

- Şi nu am ştiut niciodată că eşti catolică. 

O ameninţă cu degetul. 

- Dacă mi-ai fi spus, poate că nimic din toate astea nu 
s-ar fi... 

Ea plângea. Se ridică, o îmbrăţișă. Îi sărută părul vopsit şi 
conştientiză că nu mai mirosea ca pe vremuri, a flori și a fum 
de marijuana. 

- Îmi pare rău, șopti Suzi. Tot cred că este doar un vis urât. 
Tot sper... 

Braţele ei îl apucară de mijloc, dar nu se mai întâlniră în 
spate așa cum o făceau pe vremuri. Era gras și bătrân. Oricum, 
rămaseră aşa o vreme. Apoi ea își şterse ochii cu mâneca și el 
reveni la locul lui, sorbind din cafeaua călduţă. Ea auzise des- 
pre uciderea lui Rosie la radio. El nu avea ce să îi spună de 
vreme ce deja informaţiile deveniseră publice. Fiica lor era un 
titlu de ziar. Treizeci de secunde de ştiri împreună cu atacul de 
la tribunalul de pe Prinsengracht. Apropiatul război dintre 
bande era adevărata poveste. Oamenilor le era frică pentru ei 
înşişi, nu pentru nişte criminali. 

- Mulţumesc că m-ai primit, zise el. Nu ştiam unde să mă duc. 

- Dacă ştiu despre mine? Suntem în Begijnhof. Este un loc 
pentru femei. Te pot ţine aici o perioadă ca oaspete. O să le spun 
că eşti... vărul meu. Atâta tot. 

Îşi şterse din nou faţa cu mâneca. Locul era un fel de sanc- 
tuar. O închisoare chiar, însă una blândă. Suzi locuia în Houten 
Huys, clădirea din lemn, împărţită în apartamente similare cu 
celelalte. Un semn pe ușă anunţa că data de la începutul secolu- 
lui al XVI-lea. Jansen îl văzuse la intrare şi se întrebase cum 
arăta Amsterdamul în acele zile. Cât de diferit. 

- Când o vei îngropa? întrebă ea. Pot veni şi eu? 

- Nu ştiu. Depinde de caz. Dacă Pieter Vos s-ar fi ocupat de 
el aşa cum i-am cerut-o, atunci poate... nu peste mult timp. Este 
un om decent. 

Jansen îşi aminti expresia de pe faţa lui Vos atunci când se 
certaseră. 

- El cunoaşte acest fel de durere. Dar ticălosul acela de 
Mulder... 

- De ce? De ce Rosie? întrebă ea şi asta i se păru lui cea mai 
grea întrebare dintre toate. 

După o vreme, Jansen îşi cobori capul, îşi frecă ochii şi 
răspunse: 

- Nu îmi pot imagina. Să fi murit eu? Ar fi fost ceva normal. 
De ce nu? 

Împinse cafeaua la o parte şi îşi dori ca ea să fi avut o sticlă 
cu gin. 

- Rosie nu a fost niciodată parte a afacerilor mele. 

Ea se holbă la el. 

- Nu mult, oricum, adăugă el. 

Era imposibil să explice. Să îşi ceară scuze. Să facă orice alt- 
ceva în afară să plănuiască în tăcere o faptă care ar fi îngrozit-o 
pe această femeie, pe această persoană pe care odată o iubise. 
Ideea de răzbunare i-ar fi fost străină chiar atunci când erau îm- 
preună. În prezent, în sfințenia liniştită a Begijnhof unde ea se 
ruga de două ori pezi... 

- Nu rămân multă vreme, promise el. 

- Unde te vei duce? 

- La Maarten. ÎI ţii minte? 

Jansen își frecă absent capul tuns scurt. 

- Acum este frizer. l-am făcut rost de o frizerie atunci când 
a vrut să iasă din afaceri. Un loc destul de bun. Poate vorbi cu 
unii oameni. Ei mă vor scoate pe ascuns din oraş. Dacă fac rost 
de un pașaport de undeva, ne putem îndrepta spre Spania. Am 
o vilă acolo. 

Încercă să zâmbească spre ea. 

— Ai putea să vii să mă vizitezi dacă vrei. Este lângă Malaga. 

Faţa ei era împietrită şi cuprinsă de îndoială. 

- Aveam de gând să fac asta cu Rosie, după eliberarea mea, 
preciză Jansen. Căzuserăm de acord. Asta i-am spus și judecă- 
torului. Am renunţat la tot. Am devenit băiat bun, în sfârşit, 
adăugă el, salutând ca un cercetaș. 

- Atunci, de ce ai evadat, Theo? 

Mereu fusese la fel de ageră, în timp ce viclenia lui înnăs- 
cută se tocise în timpul petrecut la închisoare. 

- Deoarece, dacă mă bagă la loc în Bijlmerbajes, Jimmy 
Menzo o să mă ucidă acolo. 

Acea privire rece, critică, părând să spună: mincinosule. În 
acel moment își amintea de ce se despărţiseră, fără zgomot, 
fără resentimente. Pur şi simplu, din cauza unei lipse reciproce 
de încredere. 

- Ce vrei de la mine? întrebă ea. 

- Un pat pentru câteva nopţi. O bere sau trei... 

Ea râse la această remarcă şi asta îl înveseli şi pe el. 

- Hering proaspăt şi cârnaţi. Şi brânză. Şi... 

Ea se ridică şi îi sărută părul din nou. 

- ...compania ta. 

Lacrimile apărură dintr-odată ca două râulețe strălucitoare 
pe obrajii ei palizi. El îşi dori ca ele să nu se afle acolo, să poată 
face ceva. 

- Dumnezeu ştie doar cât îmi lipsise asta şi că îmi doresc ca 
și Rosie să fi fost aici să se bucure şi ea. 

- Bere şi hering, repetă ea ridicându-se. Brânză am. 

Părea rigidă. Bătrână. Nu bătrână şi urâtă ca el. Îmbătrânise 
frumos. O frumuseţe diferită, mult mai impresionantă decât 
cea strălucitoare, frivolă care îl fermecase prima oară. 

- Voi face ce voi putea, îl asigură ea, întinzând mâna şi atin- 
gându-i barba ţepoasă. Arăţi bine fără barba aia stupidă şi părul 
de hippie. Ca un bărbat nou. 

- Mă bucur să aud asta. 

- Dar nu eşti, nu-i aşa, Theo? Nu? 

E] se uită pe geam, încercând să îi evite privirea. 

- Trebuie să mă întâlnesc cu Maarten mai târziu. Să vor- 
bim despre bani şi paşaport. 

Ea încuviință, aşteptându-se la asta. 

- Nu am să te implic, promise el. Nu am să fac nimic care 
să îți aducă necazuri la uşă. 

Ea se gândi la asta și ştiu că el vorbea serios. 

- Dumnezeu mi-e martor că am făcut asta destul de des și 
că nu îţi merit iertarea. Sau? 

- Nu, consimți ea şi se întinse după haina ei, îşi ridică po- 
şeta, se uită la banii din ea. 

- Dar apoi, dacă i-am ierta doar pe cei care merită... care 
ar mai fi rostul? 

Van der Berg apăru împreună cu echipa de criminalişti. Era 
un bărbat greoi de patruzeci şi cinci de ani, cu o față ciupită de 
vărsat şi un păr grizonant. Mirosea a after shave suficient de pu- 
ternic cât să acopere izul de bere. Un truc vechi, dar ineficient. 

- E o nebunie afară, anunţă detectivul după ce își pusese 
costumul de iepuraş alb. Cu Theo Jansen din nou liber. 

Se aflau în camera de la primul etaj, cea cu pat dublu, can- 
delabru, cu cearşafuri şi prosoape. Totul era roz şi pătat de fum. 

- Toate acestea.,. Ce naiba se întâmplă? 

Vos întrebă cum evadase Jansen. 

- Theo a rămas singur, explică detectivul. A bătut un puşti 
în uniformă la baie. I-a luat pistolul. 

Criminaliştii făceau poze. Vos se întoarse spre şeful lor, 
arătă spre podelele goale şi spuse: 

- Nu mai faceţi poze acum. Vreau luminol. 

Se duse apoi spre geamul înalt cu intenţia de a trage per- 
deaua grea. 

- Este cam devreme pentru asta, răspunse criminalistul. 

- Katja Prins ar putea fi încă în viaţă. Nu am timp. 

Ofiţerul în costumul alb părea gata să îl contrazică, apoi se 
gândi mai bine. 

- Să o facem aşa cum trebuie atunci, zise el. 

Trase perdeaua. Vorbi cu echipa lui. Le ceru celor trei poli- 
țişti să aştepte afară în timp ce ei îşi vedeau de treabă. 

Pe palier, Van der Berg îi dădu lui Vos raportul pe care acesta 
îl ceruse mai devreme. 

- Te-ai uitat peste el? întrebă Vos. 

- De ce aș fi făcut una ca asta? 

Vos ridică din umeri, se duse într-un colț, începu să citească. 

ÎI priviră. Coborând și ieșind afară în ziua monotonă, rece. 
Pierdut în ceva ce ei nici nu puteau încerca să ghicească. 

- Ce a fost asta? întrebă Bakker. 

- A cerut ceva în cazul fetei dispărute. Un raport tehnic. 
Nu ştiu. 

Van der Berg se uită urât. 

- Nu îmi pasă ce spune Frank de Groot. Pieter nu ar trebui 
să facă asta. Aproape l-a ucis data trecută. 

- Şi ai vrea să stea acasă, pe barca aia stupidă, să taie frunze 
la câini? Sau la Rijksmuseum holbându-se la casa de păpuși? 

Bakker îi aruncă o privire ucigătoare. 

- Am fost şi eu pe casa plutitoare de câteva ori. Am încer- 
cat să îl scot de acolo. La o bere sau ceva. Asta crezi că făcea? Că 
se holba la o bucată din lemn? 

- Ce altceva? 

Ciudatul detectiv o privi blând, uşor condescendent. 

- Nu la casă se holba. Ci la păpuşi. Nu ştiu dacă avea con- 
vingerea că putea găsi un răspuns acolo. Sau dacă fata lui era 
aşa sau ceva... 

Se sprijini de zidul pătat de fum. 

- Cu mine nu a vrut să vorbească despre asta. Uite... este în 
regulă dacă totul se termină cu bine. Dar dacă nu se termină? 
Dacă o pierdem şi pe fata lui Prins? Şi tot nu aflăm ce naiba 
s-a întâmplat? 

Faţa ei era lugubră, una pe care zâmbetul apărea cu ușu- 
rință, însă nu pentru multă vreme. Van der Berg se uită la pe- 
rete, trase o linie lungă pe zidul înnegrit de fum. Pe tapetul roz 
de dedesubt. 

— Ceva nu îmi pare în regulă aici. 

- Ai lucrat la cazul lui Anneliese? 

- Fii sigură că am făcut-o. Absolut toţi am încercat să aju- 
tăm atunci. Dar asta... 

Se dădu din calea câtorva criminalişti care intrau în ca- 
meră ducând cu ei tuburi cu aerosoli şi substanță fluorescentă. 

- Tipul dinainte şi-a bătut doar joc de Pieter. Nu a cerut 
niciodată nimic. Dorea doar să îi facă viaţa un iad. Probabil că 
fata a fost moartă de la început. Noi ştiam asta. Şi el o ştia. 

- Crede că, de fapt, Katja Prins este în viaţă, observă Bakker. 

- Mda. Şi, de obicei, Pieter Vos are dreptate. Într-un final. 

Dădu din cap spre scări. 

- Dacă un tembel ca mine are un presentiment, nu este ace- 
lași lucru ca în cazul lui. Ştie mai multe decât ne spune. Obiş- 
nuia să ne înnebunească mereu cu asta. 

Bakker cobori şi îl găsi afară, sprijinit de perete, cu o ţigară 
în mână. 

- Nu ştiam că fumezi, spuse ea. Țigări obişnuite, cel puţin. 

Ochii lui erau sticloşi. Se întreba în privinţa lui. 

- Nu fumez, răspunse Vos şi aruncă ţigara într-un şanţ. 

— Eşti în regulă? 

El se holba la raport, cu o singură foaie în poală. O puse la 
loc în dosar când ea încercă să se uite. 

- Ar trebui să ştiu ceva? întrebă ea. 

- Katja a mers la dezintoxicare, ne-a spus Til Stamm. Tatăl 
ei a plătit pentru asta. Locul se numeşte Casa Galbenă. Este o 
asociaţie caritabilă. Terapie regresivă. Înfrunţi problemele 
din trecut. 

Bakker se sprijini de plasticul ce acoperea eşafodajul pus 
pe fațada arsă. 

- De ce ţi-ar trimite criminaliștii un raport despre o asoci- 
aţie caritabilă? 

- Nu au făcut-o. 

Scoase o bancnotă de 20 de euro. 

- După colţ este o friteshuis excelentă. Du-te să ne cumperi 
nişte cartofi prăjiți, bine? 

Faţa lui deveni nedumerită. 

— Ce fel de sos? Ce fel de sos...? 

Ea îşi încrucişă braţele. 

- Curry dacă au. Ia şi pentru Van der Berg, dar el o să vrea 
cu maioneză. Ceva pentru tine. Băuturi. Eu vreau apă. Plată. 
Nu minerală. Urăsc... 

- Urăşti apa minerală. 

- De unde ştii? 

Laura Bakker privi banii. 

- Ghiceam doar. Nu înțeleg. În urmă cu un minut mă tra- 
tai aproape ca pe un egal. Acum sunt servitoarea ta. Ce în- 
seamnă asta? 

- Sate!, răspunse el, fluturând bancnota. M-am răzgândit. 
Dacă au sate, asta vreau. 


! Specialitate indoneziană, similară cu frigăruile (n.tr.) 

În birou, ambii aşezaţi la masă, Prins îi povesti lui Margriet 
Willemsen despre jurnalistă. Ea păru calmă, stăpână pe sine. De 
parcă nimic din ce îi spunea el nu ar fi fost o surpriză. Apoi luă 
cartea de vizită a Annei de Vries, o privi. 

E] se lăsă pe spate pe scaunul din piele de lângă geam, încer- 
când să pară calm. 

- O cunoşti? întrebă ea. 

- Este reporteriţă la secția Crime. De ce să o cunosc? Ce 
altceva ai mai făcut? 

O tânără polițistă luase pozele şi biletul de răscumpărare. 
Prins îşi făcuse copii. Îi spusese că documentele veniseră în cutia 
poştală a consiliului în acea dimineaţă. 

- O mutare deşteaptă, Wim. Poliţia o să vrea filmările cu 
circuitul intern ale clădirii. Când o să își dea seama că nu a venit 
nimeni... ce o să le spui? 

- Jansen a evadat în dimineaţa aceasta. De Groot are pro- 
bleme mai mari de rezolvat. 

Fa luă copiile, răsfoi fotografiile, se opri la una în care Katja 
era în lenjerie, uitându-se înfricoşată la o persoană care nu in- 
tra în cadru. 

- Ar putea fi totuşi un joc organizat de ea. Ce ai de gând să faci? 

- Aproape că pot face rost de bani. Dacă este nevoie. Vreau... 

Îşi duse o mână la tâmplă, simţi presiunea de acolo. 

- O vreau pe Katja înapoi. Poate de data aceasta putem face 
ca lucrurile să funcţioneze. 

- De câte ori ai mai afirmat asta? Această de Vries... a mai 
arătat cuiva filmarea? 

- Ea zice că nu, răspunse el şi se întrebă cum reușise Margriet 
Willemsen să îl facă deja să devină defensiv. 

- Şi tu o crezi? 

Îşi pusese deja această întrebare. 

- Este ambițioasă. Vrea să ajungă la o înțelegere. Oricum nu 
poate scrie reportajul, nu cu interdicţia dată de Frank. Dacă îi 
fac jocul şi ea se alege cu o exclusivitate la final, atunci va fi... 
înțelegătoare. 

Willemsen dădu din cap, gândindu-se la asta. 

- Ceea ce înseamnă că vei recunoaşte că ai avut o aventură 
cu mine, te vei întoarce la Liesbeth, mână în mână cu fiica ta şi 
vei cere iertarea oraşului? 

- Pe moment... 

- În timp ce eu voi fi etichetată ca o femeie în roşu. O spărgă- 
toare de căsnicii. O târfă. Crezi că voi supraviețui acestui lucru? 

El scutură din cap. 

- Cred că putem negocia ceva. 

- Are o filmare cu noi în pat, Wim. Chiar crezi, la modul 
serios, că nu o va folosi? 

Nu avea un răspuns pentru asta. 

Margriet Willemsen îşi scoase telefonul, îl sună pe Alex 
Hendriks. Când termină, îl privi pe Prins și spuse: 

- Ascultă-mă. Putem supravieţui amândoi situaţiei. Chiar să 
ieşim mai puternici din ea. Însă trebuie să ai încredere în mine, 
să faci ceea ce îţi spun. Să fii de acord cu tot ce se întâmplă, pe 
moment. Nu aveam de gând să abordez problema azi. Dar pre- 
supun că târfa de la ziar mi-a forţat mâna. 

El îşi dorea să râdă. Însă nu putea să o facă. Situaţia îi scăpa 
de sub control în faţa ochilor. 

Ea își privi ceasul. Nu vorbi înainte să apară Hendriks. Cu el 
era și Danny Smit, adjunctul grupului progresiv al lui Prins, un 
tânăr contabil subțire, agitat, din suburbii. Prea timid şi prea 
prost pentru a face ceva dacă nu i se spunea direct. 

- Danny, salută Prins în timp ce se așezau. Alex. Despre ce 
este vorba? 

Willemsen se holbă la el. 

- l-am relatat lui Danny ce se întâmplă. Despre Katja şi 
despre ancheta poliţiei. 

- Mulţumesc, zise el. 

- Ai avut multă presiune de suportat cu raportul De 
Nachtwacht. Asta a fost evident pentru noi toți, continuă ea. 
Nu-i așa? 

Smit încuviinţă din cap obedient. 

- Acum... cu această anchetă de poliție... 

Prins pricepea mesajul. 

- Aşteptaţi o secundă. Nu puteți avea aceste discuţii fără 
mine... 

- Ba putem, interveni Hendriks. Şi trebuie să le avem. Ai 
responsabilități faţă de familia ta. Înţelegem cu toții asta. Dar 
avem datorii și față de consiliu. Este important să rezolvi pro- 
blema înainte să se ajungă prea departe, Wim. Ne-am dat cu 
toții seama de asta în ultimele douăzeci şi patru de ore. 

Un bec roşu se aprinse în capul lui Prins, care rosti spre 
Willemsen: 

- Ieri încerca să mă convingă să te dau afară. Ce naiba...? 

- Nu ţin minte o asemenea conversaţie, îl întrerupse 
Willemsen. Unde a avut loc? Când? 

Prins îşi închise ochii şi râse. 

- Oh, ce Dumnezeu. Este o lovitură de palat sau ce? 

Hendriks avea un dosar pregătit pentru el. Scoase o hârtie, 
o puse pe masă. 

- Aşa este cel mai bine, insistă Willemsen. Te retragi din 
funcţia de viceprimar din motive personale. Îţi poți păstra locul 
în consiliu. Te poţi concentra pe familie. Când lucrurile se liniș- 
tesc, te întorci. Îţi vom găsi un loc bun... 

- Şi De Nachtwacht? 

Danny Smit își regăsi, în sfârşit, glasul. 

- Consensul în grup a fost că poate am mers prea departe. 
Ideile pe care le urmăreai au fost un pic mai ambiţioase decât 
am stabilit inițial. 

- Cine a ajuns la tine, Danny? răbufni Prins. Menzo? Jansen? 
Alt tâlhar ticălos care inundă De Wallen cu târfe și traficanţi? 

Smit se burzului la această remarcă. 

- Este şi pentru binele tău. Toţi credem că este mai bine să 
te retragi o vreme. Margriet va prelua conducerea consiliului. 

Prins râse tare. 

- Eu voi fi noul adjunct, adăugă Smit. Apoi, după şase luni, 
când voi avea experienţă, voi prelua conducerea. Asta dacă nu 
te vei simţi pregătit să te întorci. 

- Crezi? întrebă Prins. 

Smit păru jignit. 

- Ar trebuit să te gândeşti la familia ta. Noi asta facem. 

Hendriks îi împinse hârtia mai aproape. 

— Este o formalitate, zise el. Decizia a fost luată deja. Nu avem 
nevoie de semnătura ta. Este în interesul tuturor să nu aibă loc un 
scandal prea mare. De Groot te așteaptă în Marnixstraat. Acolo 
ar trebui să fii. Cu toții ne-am gândit la tine. Ne-am rugat... 

- Du-te dracului, înjură Prins. Duceţi-vă toți dracului. 

- Îți putem da puţin timp să îţi aduni lucrurile, adăugă 
Hendriks. 

- Nu, nu putem, spuse Margriet Willemsen dintr-odată. 
Trebuie să pleci, Wim. Fără scandal, te rog. Ne vom ocupa noi de 
presă de acum înainte. 

Rămaseră acolo, holbându-se la el. 

- Aş prefera să nu chem paza, zise ea după o vreme. Nu în- 
greuna o situație şi aşa dificilă. 

El râse. Se ridică. Îi privi pe toți trei. Dădu cu pumnul în scaun. 

- ÎI vreau înapoi. 

- Avem destul timp să discutăm despre asta mai târziu, re- 
plică ea dând din cap. După ce se calmează lucrurile. 

Danny Smit arăta de parcă s-ar fi abținut să nu râdă. Prins 
nu mai spuse nimic, ieşi doar rapid din cameră. 

O tăcere lungă. 

- Primesc biroul acum? întrebă Smit. Astăzi? 

Ea se apropie şi ocupă scaunul mare din piele de la geam. 
Se răsuci o dată în el. 


Casa păpușilor 179 


- Nu. Mâine. Poţi pleca şi tu. 

Smit se gândi să obiecteze, pe urmă se ridică. Așa făcu şi 
Hendriks. 

- Nu tu, Alex. 

Margriet Willemsen aşteptă ca tânărul politician să pără- 
sească încăperea. 

- Nu mi-am dat seama că o să îl anunțăm atât de repede, 
zise Hendriks. Mă gândeam că o să se lupte mai înverșunat. 

- Serios? întrebă ea căutând ceva în servietă. 

- Ce vrei să faci cu programul lui? întrebă el. Întâlnirile 
pentru De Nachtwacht. Cu comercianții. Cu sindicatele. Vrei 
să le anulez? 

- Am să mă ocup de ele. Lucrurile continuă în ritm nor- 
mal. Asigură-te că toată lumea o să afle. Wim şi-a luat conce- 
diu temporar din motive familiale. Asta este povestea. 

Fl îşi scosese iPadul, verificându-şi mesajele în timp ce 
ea vorbea. 

- Chiar îţi iubeşti jucăriile, nu-i așa? întrebă Margriet 
zâmbind. 

- Da. Cred că da, răspunse Hendriks râzând. 

Ea scoase micuța cameră video pe care o găsise în dormitor. 

- Dar asta? Cât de bună crezi că este? 

Alex Hendriks ridică micul aparat, îl întoarse în mâini. Ezită 
un moment. O privi. Rânji. 

- Destul de bună, de fapt, răspunse el. Tu ce crezi? 

În faţa Poppenhuis, în costume albe de criminaliști. Mân- 
când cartofi prăjiți şi sos, puse în conuri de hârtie. 

Van der Berg tot arunca priviri spre barul de dincolo de ca- 
nal. Se întoarse spre Vos, care îi spuse: 

- Nici să nu te gândeşti. 

Aşa că, atunci când terminară, detectivul le luă conurile şi 
şervețelele, le aruncă la coş, îşi aprinse o ţigară. Nu o băgă în 
seamă pe Bakker care încerca să alunge fumul cu mâna. 

- Buni cartofi, Vos, zise ea. 

- Există şi mai buni, replică el ridicând din umeri. Vleminckx 
Sausmeesters, dacă ai răbdare să stai la coadă... 

- Nu voiam, de fapt, să vorbim despre cartofi. Ce așteptăm? 

- Aşteptăm, spuse Van der Berg. Cum ar fi viața fără 
aşteptare? 

- Mai interesantă? întrebă ea. 

- Anticipația, puștoaico. Învață să o apreciezi, spuse el râzând. 

- Abia aştept gluma despre vaci, adăugă ea. 

- Vaci? întrebă Van der Berg, nelămurit. 

- Las-o baltă... 

Un criminalist ieşi și le spuse că erau pata. 

- Rămâi în spate, îi ordonă Vos. Observă. Fă ce ţi se spune. 

Reveniră în camera de la primul etaj. Câţiva ofiţeri țineau 
folii groase din plastic aproape de draperii pentru a nu pătrunde 
lumina de afară. Alţi trei ţineau tuburi fluorescente, stinse. Șeful 
ținea câte o cameră în fiecare mâini, una fotografică, alta video. 
Le făcu un semn. Ofițerii ridicară foliile mai sus. Ceilalți aprin- 
seră tuburile. 

- Treizeci de secunde, spuse Van der Berg. Un minut. De 
atât este nevoie dacă e ceva de văzut. 

Tuburile se întoarseră spre podelele din spate. Nimic. 

Apoi spre centru. Nimic. 

În față, sub micul geam, o mică urmă albastră deveni vizi- 
bilă. Camerele se fixară pe ea. 

- Şefule, spuse cineva. 

- Lucrez, răspunse cel care ținea camera. 

- Trebuie să vezi asta. 

Vos păşi spre ei. Pe perete apăruse o pată albastră și mai mare. 

- Bun, exclamă cel cu camerele când ajunse acolo, potri- 
vind ambele lentile. 

Albastru-deschis. Albastru livid. Aproape viu sub tuburile 
fluorescente. 

Vos rămase lângă ei cât lucrau. 

- Nu este mult, declară ofițerul-criminalist șef. Este posibil să 
fi fost doar o luptă scurtă. Cineva a luat bătaie. Un accident chiar. 

Continuă să filmeze, să facă poze. Bărbaţii cu tuburi în 
mână se învârteau în jurul petei, ținându-le ca pe niște arme. 

Nu mai erau alte pete şi cele pe care le aveau dispăreau. 

Şeful criminaliştilor se întoarse spre Vos şi zise: 

- Ți-am spus că ar fi trebuit să facem cum zic eu. Nu este 
ordinea corectă. 

Dădu camerele unuia dintre ajutoarele lui, apoi ceru ca fo- 
liile din plastic să fie date jos de la geamuri. 

- Sunt urme vechi, adăugă el după o tăcere lungă. Nu pot fi 
de la fiica lui Prins. Sau de la cineva recent. În opinia mea, ca- 
mera nu a fost folosită de câţiva ani. 

- Sunt aproape trei de când nu a fost întrebuințată, con- 
firmă Vos. Thailandeza ne-a spus asta. A fost în vacanţă. Când 
s-a întors, locul era închis şi nu s-a gândit să îl redeschidă. 

Urmă o pauză. 

- În august. Atunci când... 

Nu era nevoie să o spună. 

- Putem obţine ADN, insistă bărbatul. Voi face o prioritate 
din asta. De îndată ce îl pot verifica la laborator, vei şti. 

- ADN, murmură Vos. În regulă. 

Cobori, ieși afară, îşi privi telefonul, se uită dacă primise 
mesaje. Nu găsi niciunul. 

Van der Berg îl urmă. Câţiva porumbei îi priviră de pe tro- 
tuar când Bakker apăru, scriind în carneţel. 

- Ar trebui să te retragi din cazul acesta, Pieter, începu Van 
der Berg. Devine prea personal pentru tine. Asta este. Am spus-o. 

- Katja Prins a dispărut. 

- Acesta este singurul lucru pe care îl cauţi? 

Bakker îl privi, așteptând un răspuns. 

- Este acolo, pe undeva, răspunse Vos. 

- Nu pot vedea nimic care să o lege de acest loc, observă 
Van der Berg. Tu poţi? 

- Nu, consimţi Vos. 

O privi pe Bakker. 

- Ce facem, atunci? 

- Ne întoarcem în Warmoesstraat, sugeră ea. Ultimul loc 
în care a fost văzută. La puştoaica aia. Til Stamm. 

- De ce? întrebă Vos. 

- Ceva nu se potrivea acolo, răspunse ea. Ți-am spus. 
Ne minţea. 

Telefonul lui Vos sună. Toţi tăcură, ascultând vocea puter- 
nică a lui de Groot crescând în receptor. 

- Warmoesstraat poate să mai aştepte, spuse el, terminând 
conversaţia. 

Margriet Willemsen râse şi îşi dădu seama că lui Hendriks 
îi făceau plăcere cele întâmplate. Aşa că poate ar fi trebuit să îi 
placă şi ei. 

- Cred că ar trebui acum să îți bagi jucăriile la loc, Alex. 
Avem lucruri mai bune de făcut. 

Hendriks ridică din umeri, îşi adună telefoanele și tableta, 
le puse în servietă. 

- Cât timp a fost acolo? 

- Contează? întrebă el. 

- Da. 

- Suficient de multă vreme. Uite... 

Se ridică, se duse la geam. Ea veni lângă el. 

~- Ceea ce dorea Prins era o nebunie, spuse el. Ar fi fost ră- 
niți oameni. Din niciun motiv. Nu poți da timpul înapoi. Îmi 
doream doar puţină muniţie. Nu intenționam să o folosesc. 

- Despre ce naiba vorbeşti? 

- Ceea ce contează cu adevărat... 

Dădu din cap spre orașul cenușiu de dincolo de sticlă. 

- Ce se află acolo. Oamenii. Oamenii noştri. Să curățăm lu- 
crurile puţin. Te voi ajuta eu. Dar nu suntem talibani. Să nu de- 
venim prea critici. 

Un zâmbet slab îi apăru pe față. 

- Asta nu s-ar potrivi niciunuia dintre noi. 

Ea ridică un deget spre fața lui calmă, lipsită de culoare. 

- Există deja o filmare acolo, îl anunţă ea. Jurnalista are o 
copie cu noi doi. 

- Nu este posibil, replică Hendriks încruntându-se. 

- O are. Wim a văzut-o. 

Deveni palid. 

- Nu am trimis nimic nimănui. Dacă Wim intenționa să 
continue cu nebunia asta... dacă încerca să mă concedieze.. 
atunci aveam de gând să i-o arăt. Dar nu am făcut-o... 

- Nu, nu, interveni ea. Nu te prosti. Vreau adevărul. 
Jurnalista... 

- Ce jurnalistă? întrebă el. 

Devenea furioasă. 

- Anna de Vries. Femeia care a fost aici mai devreme. Avea 
filmarea. Wim a văzut-o pe iPadul ei. 

Hendriks părea uimit. 

- Nu a venit de la mine. Nu vreau ca aşa ceva să devină public. 

Willemsen se întoarse la scaunul negru din piele, se aşeză, îi 
spuse să se aşeze în dreptul ei. Ridică micuța cameră de spionaj, 
i-o aruncă în poală. 

— Vreau să ştergi tot ce ai. 

- Sigur, sigur. Dar... 

Hendriks părea speriat. 

- Adevărul este, Margriet, că nu înţeleg. Cum au pus mâna 
pe filmare? Au de gând să o facă publică? 

- Există o interdicţie, nu-i aşa? Din cauza fiicei. Odată ce se 
termină situaţia... 

Scrise ceva pe un carneţel în faţa ei. 

- Mă ocup eu. Tu fă doar ce ţi-am cerut. 

Hendriks devenea agitat. 

- Pot depune mărturie că el s-a dat la tine. Să te facem să 
pari o victimă. 

Ochii lui Willemsen se îngustară. 

- Merită o victimă să conducă oraşul? 

Niciun răspuns. 

- Ţi-am spus, continuă ea. Mă ocup eu. Doar... 

Mâna ei tăie aerul. 

- Scapă doar de ceea ce ai. 


17 


Hendriks străbătu holul spre biroul lui, îi puse o întrebare 
secretarei, află numele jurnalistei, se întoarse la masa lui, o că- 
ută pe internet. 

Anna de Vries. Douăzeci şi opt de ani. Jurnalistă responsa- 
bilă de secţia Crime la unul dintre cotidianele din Amsterdam. 
Nu avea nicio legătură cu primăria, din câte îşi putea da el 
seama. Niciun interes în politică. 

Îşi ținea toate materialele private într-un cont cloud, accesi- 
bil de oriunde. Muzică, documente, fotografii. Din dormitorul 
lui Margriet Willemsen obținuse doar două fişiere video rele- 
vante. Unul era, în mod clar, cel cu Prins din ziua anterioară. 
Celălalt, din săptămâna precedentă... nu era sigur. Avusese loc 
la o oră mai târzie și lumina fusese stinsă. Nu era ușor de distins 
pe întuneric. Nu arăta ca Prins, dar nu era sigur. 

Hendriks se pricepea la calculatoare. Contul de cloud avea 
un registru de accesări. Un fişier text în dosarul-sursă. Privi în 
jurul lui în birou. În el era doar secretara. Mai fusese o angajată 
temporară, o tânără cu aspect neîngrijit trimisă de agenţia de 
plasament. Însă nu era acolo. 

Găsi jurnalul, îl deschise. 

Ar fi trebuit să fie doar trei adrese IP acolo, cea de pe calcu- 
latorul de lucru, cea de pe iMac-ul de acasă şi cea a contului său 
mobil folosit de pe iPod şi telefon. Dar Hendriks vedea și un al 
patrulea. Copie numărul, îl deschise în pagina de căutare a 
IP-urilor. Unul dintre furnizorii importanţi. O companie folo- 
sită de milioane de case pentru telefonie şi acces la internet. 


Dar nu şi de el. 

Îi fusese spart contul. 

Cu degete tremurânde, Hendriks şterse totul din cont, apoi 
apăsă pe Recycle Bin şi îl goli. 

Încercă să îşi limpezească gândurile. 

Nimeni nu întrase recent în apartamentul lui. Nu îşi pier- 
duse niciun telefon de ani de zile. Logica îi spunea că singurul 
loc nesigur de unde i s-ar fi putut fura parola era chiar acolo, 
în biroul secretariatului general al consiliului, un loc pe care îl 
considera - poate în mod stupid - ca fiind sigur, privat. 

Uneori nici măcar nu ieşea din contul de pe calculatorul de 
la primărie. Chiar dacă el oferea, pentru cei care cunoşteau 
asta, o cale de acces spre informaţiile lui private. 

Secretara lucra acolo de ani de zile. O servitoare a consiliu- 
lui, plictisitoare, loială, obedientă. 

Însă mai era şi asistenta neîngrijită. Venise în birou cu 
două săptămâni înainte, trimisă de o organizație de caritate ce 
încerca să îi ofere experiență de muncă. Apăruse sporadic la 
serviciu. Ar fi concediat-o, dacă asta nu ar fi dat prost. 

Se ridică şi se duse spre secretară. 

- Ce s-a întâmplat cu fata aceea pe care am angajat-o ca 
o favoare? 

Ea râse. 

- Oh, te referi la Til? 

- Aşa o chema? 

- Til Stamm. Venea din Limburg. Nu ţi-ai dat seama? 

Hendriks îşi scutură capul. 

- Nu am vorbit prea mult cu ea. Unde este? 

Femeia zâmbi, ridică din umeri. 

- Cine ştie? Nu s-a întors de la prânz. 

- Avem o adresă a ei? 

Ea tastă ceva la calculator, găsi informaţia, o scoase la 
imprimantă. 

- les o vreme, o anunţă Hendriks. Probabil pentru tot res- 
tul zilei. 

- Cei de la biroul de presă zic că vor da publicităţii declara- 
ţia în privinţa lui Prins, îl anunţă ea. 

E] îşi luă haina şi geanta. 

- Doar de declaraţia aceea o să aibă parte, spuse el. Fără in- 
terviuri. Niciun cuvânt în plus. 

Frizerul locuia într-un mic apartament la parter, în spatele 
frizeriei. O uşă dădea într-o alee din spate. Jansen reușise să 
părăsească reședința din lemn a lui Suzi din Begijnhof, ieșise 
pe una dintre porțile laterale şi ajunse la Maarten umblând mai 
ales prin zone ferite ochiului. 

Nu că ar fi fost prea îngrijorat în privinţa înfățișării lui. 
Fără barba albă şi părul lung, nimeni nu avea să îl recunoască. 
Luase în greutate la închisoare. Avea o burtă mai mare, muș- 
chii i se înmuiaseră, fiindcă nu se arătase suficient de încreză- 
tor să folosească sala de forță a închisorii. Fusese o experiență 
solitară, sufocantă. Nu își dorea să mai revină acolo. 

Şi, oricum, avea lucruri de rezolvat. „Nu ești un om nou“ îi 
spusese Suzi şi, ca de obicei, avea dreptate. 

Era aproape ora şase când bătu la ușa din spate a blocului lui 
Maarten. Frizerul apăru fumând o ţigară. Pusese un bilet pe ușa 
din faţă: Închis pe motiv de boală. Îşi petrecuse restul după-amie- 
zii dând telefoane cu voce joasă, făcând rost de lucrurile pe care i 
le ceruse Jansen: telefoane, bani, o armă. Şi un paşaport. Belgian, 
cu un loc gol pentru fotografie. 

Primul lucru pe care îl făcu când apăru Jansen fu să îi ofere 
o bere. Apoi îi făcu poza cu o cameră digitală mică. 

-O să o primesc înapoi diseară, zise el, scoțând cardul de 
memorie şi punându-l într-un plic, împreună cu pașaportul. 
Trebuie doar să îmi spui când vrei să pleci. 

Jansen îl bătu pe braţ. 

- O să mă revanşez pentru asta. 

Frizerul scutură din cap. 

- Nu trebuie să faci nimic. Ce s-a întâmplat cu Rosie... 
lisuse. Încă nu îmi vine să cred. Eşti sigur că a fost Menzo? 

- Cine altcineva? Cine ar îndrăzni? 

Privi arma butucănoasă de pe masă, cele două cutii cu car- 
tușe de lângă ea. 

- Ce este asta? O jucărie? 

- Mda, chicoti Maarten. M-am gândit și eu la asta. Este pri- 
mul lucru pe care l-am găsit. O Beretta nouă mii. 

Detaşă magazia, introduse în ea gloanţe. 

- Douăsprezece runde. 

Scoase două magazii de rezervă din buzunar. 

- Tipul a zis să fii atent să nu ți se prindă cătarea de buzu- 
nar când o scoţi. În afară de asta, este o armă bună. 

Jansen o ridică, îi simţi greutatea. 

- A trecut multă vreme de când ai făcut muncă de stradă, 
Theo. De ce nu laşi asta în seama altcuiva? 

- Nu în cazul acesta, răspunse Jansen. Ce știm? 

Maarten primise instrucţiuni stricte. Să vorbească doar cu 
oameni de încredere. Asta se aplica tuturor. Mai ales celor din 
cadrul poliţiei pe care îi plăteau. 

- Menzo a zburat la Oostende ieri. Şi-a pregătit un alibi. 

- Cu cine a plecat? 

- Cu femeia aia a lui. Prietena. Miriam Smith. Una dintre 
multele. Dar pare să ţină mai mult la ea. Tipa se ocupă de lu- 
cruri când el este plecat. 

- Şi? 

- Poliţia o caută pe fata lui Wim Prins. Nu sunt siguri dacă 
îşi bate joc de Prins sau nu. Se zvoneşte că ar fi primit un bilet de 
răscumpărare. Jumătate de milion de euro. Vos se ocupă de 
asta. Mulder se ocupă în continuare de cazul lui Rosie. 

O pauză. 

- Şi acum deal tău. 

- Mulder, mormăi Jansen. 

Şi-l putea închipui pe polițistul înalt, rânjind viclean la tri- 
bunal în timp ce minciunile cu care îi umpluse capul lui Jaap 
Zeeger erau prezentate ca adevăruri. 

-Îl aşteaptă pe Menzo să se întoarcă. Nu au destule dovezi 
să îl aresteze în Oostende. 

- Lindeman... 

- Spune că... 

Frizerul îşi linse buzele. Agitat. 

- Ce spune? întrebă Jansen. 

- Spune că ai dat-o în bară. Aveau oricum de gând să îți dea 
drumul peste o zi sau două. Porcăria asta cu De Nachtwacht pe 
care voia să o aplice Prins nu se va mai întâmpla totuşi. Este şi la 
ştiri. Prins s-a retras din consiliu. Din motive personale. Crede 
că se întoarce. Se înșală. Lindeman pare să ştie multe despre 
asta. Nu că mi-ar fi spus mie. 

Frizerul se duse la frigider să mai ia bere. Jansen scutură 
din cap și se ridică să își facă o cafea. 

- Vezi dacă poți să afli numărul lui Vos, zise Jansen. S-ar 
putea să am nevoie să vorbesc cu el. 

Frizerul îşi notă asta. 

- A fost la acel loc de pe Prinsen. Cel pe care îl foloseam ca 
privehuis. 

- Fir-ar să fie, Maarten. Ar trebui să îmi amintesc fiecare 
centimetru de proprietate pe care l-am deținut în orașul acesta? 

Frizerul ridică din umeri. 

- Presupun că nu. Pe acela l-am ţinut secret. Îi dădeam ba- 
nii unei prostituate thailandeze, treceau prin ea. 

- Nici măcar nu am ştiut că aveam un privehuis acolo. Ce 
are asta a face? întrebă Jansen. 

- Presupun că nimic. Nu mai este al nostru. Se pare că 
Menzo a intrat cu forța acolo. A convins-o să treacă de partea 
lui. A fost închis o vreme. După ce ai fost arestat, nu cred că a 
mai fost cineva atent. Dacă vrei, aş putea... 

Jansen îi făcu un semn cu mâna să stea jos. 

- Ce contează pentru mine? Un împuţit de privehuis. Am 
suficienţi bani să cumpăr un milion de locuri ca ăla. 

- Ei bine. Vos este interesat de el, din vreun motiv. Casa 
Păpuşii. Aşa i se spunea. Îți sună cunoscut? 

Bărbatul masiv se așeză, privi frizerul aflat de cealaltă parte 
a mesei. 

- Păpuşi? 

- Nu ai fost niciodată acolo? 

- i-am spus. Nici nu ştiam că era al meu. 

Frizerul Maarten se bâțâi pe scaun. 

- Tu? întrebă Jansen. 

- Doar o dată. 

Se strâmbă. 

- Erau copii. Nu era genul nostru de lucru. 

- Cine o controla pe thailandeză? 

- Nu eu, răspunse Maarten rapid. Şi nu îmi plăcea să pun 
astfel de întrebări. 

Ezită. 

- Lucrurile au devenit foarte grele când ai fost arestat, Theo. 
A fost un război şi noi îl pierdeam. 

Înainte ca Jansen să poată spune ceva, telefonul mobil al fri- 
zerului sună. Privi numărul, dădu din cap spre Jansen, zise: 

- Da? 

O conversaţie scurtă. 

- Avionul lui Menzo va ateriza la Lelystad la șapte, îl 
anunţă Maarten la final. Probabil va fi înapoi în oraş o oră mai 
târziu. Cel mai adesea foloseşte un loc al lui de lângă gară. 

Jansen apucă din nou arma, o întoarse în mână. 

- Câţi oameni ştiu că sunt aici? întrebă el. 

- Nimeni. Le-am spus tuturor că te ascunzi în altă parte. 
Că nu ştiu unde. Că mă suni doar când ai nevoie de ceva. 

Râse. 

- Este adevărat, nu-i aşa? 

Magazia intra uşor în pistol, ieşea la fel. Putea vedea cât de 
proeminentă era cătarea. Jansen băgă Beretta în buzunarul de 
la pantaloni, o scoase, exersă eliberarea armei masive dintr-o 
singură mișcare. 

- Ai nevoie de ajutor? întrebă frizerul, fără prea mult 
entuziasm. 

- Am nevoie de transport, răspunse Theo Jansen. 

Vos îl trimise pe Van der Berg să îi pună întrebări femeii 
thailandeze. Apoi el şi cu Bakker intrară în biroul lui de Groot. 
Prins era deja acolo cu Liesbeth. 

Primirea de politician, cafea şi biscuiţi pe masă. Nimeni 
nu le atinse. 

Frank de Groot stătea aplecat deasupra unui plic transpa- 
rent din plastic aflat în preajma ceştilor de cafea. 

Vos se apropie şi citi biletul, cu Bakker lângă el. Examină 
apoi şi fotografiile aflate în folii transparente. 

- Sunt reale? întrebă de Groot. 

- Este Katja, confirmă Prins. Ce facem? 

- Faci rost de bani! lătră Liesbeth la el. 

Aşteptară cu toții. 

- Fac rost de bani, consimţi Prins. M-am retras din 
consiliu... 

Îşi duse mâna agitată la cap. 

- Doar până se termină situația asta. 

Nedumerit, Vos îl întrebă: 

- De ce ai făcut asta? 

- Părea cea mai bună idee, mormăi Prins. 

Arătă spre bilet şi spre poze: 

- Ea inventează lucrurile astea sau nu? 

- Tu ce crezi? îl întrebă Vos. 

Toţi ochii se îndreptară spre Prins în acel moment. 

- Cred că mă urăşte. Nu ştiu de ce. 

Nimic mai mult. 

- Au cerut bani, zise Vos. Te vor suna să îţi indice un loc şi 
un timp predare. Trebuie să ne anunți. 

- Desigur, consimţi Prins. 

- Şi ce altceva mai faceţi? întrebă Liesbeth. În afară să dați 
drumul criminalilor. 

- Theo Jansen avea să fie eliberat oricum, răspunse Vos. 
Măcar, de data asta, când punem mâna pe el, o să rămână în în- 
chisoare. Pentru fapte pe care chiar le-a comis. 

Înapoi la Prins. 

- Te poţi gândi la altceva care ne-ar putea ajuta? întrebă el. 
Ai observat ceva? 

- Precum? 

- Nu ştiu. Vreo persoană purtându-se ciudat. Cineva la birou. 

Privi biletul de pe birou, mişcă plasticul transparent pe su- 
prafața din lemn. 

- Un e-mail ciudat poate. 

Politicianul înțepeni. 

- Nu. Asta este tot? Acum putem pleca? 

- Dacă vreţi, răspunse Vos. 

- Ce faceţi, Pieter? îl întrebă din nou Liesbeth. 

- Ți-am spus. Lucrăm la asta. 

Îl privi din nou pe Prins şi zise: 

- Astăzi ai primit vreun e-mail personal? 

- Am fost la birou. Prea ocupat. De ce? 

Vos se duse la birou, se aşeză pe scaunul lui de Groot, porni 
calculatorul. Scoase stick-ul USB din buzunar. 

- Chestia este că... Am o confesiune de făcut. Am vizi- 
tat-o pe Liesbeth de dimineață. Când ea a ieșit din cameră, am 
aruncat o privire pe calculatorul tău. Era un mesaj pe el. 

Se încruntă, amuzat. 

- În mod normal, nu m-aș fi uitat. Dar venea de la cineva nu- 
mit Pop Meester. Ceea ce m-a făcut curios. Cunoşti acest nume? 

Prins clipi. 

- Mi-ai citit e-mailul? Este ilegal. 

Vos dădu din mână și spuse: 

- Multe lucruri sunt. Fiica ta este dispărută. Cazul pare să 
aibă legături cu păpușile. Cineva care își spune Pop Meester îţi 
trimite un mesaj. 

Îi zâmbi lui Liesbeth. 

- Vrei ca eu să fac ceva. Contează? 

- Ce scrie în mesaj? întrebă de Groot. 

- Nimic, răspunse Vos. Absolut nimic. Era doar asta. 

Băgă stickul în calculator, găsi fişierul. Apăsă pe o tastă. 

Apăru o filmare. Se adunară toți să vadă. 

O cameră întunecată, două siluete mișcându-se, una dea- 
supra celeilalte. Sunete. Arcuri de pat, lemn scârțâind, gemete. 

- Nu sunt eu, strigă Prins. Nu sunt eu! 

Margriet Willemsen goală deasupra unei persoane abia vizi- 
bilă sub ea. Sânii legănându-se într-un ritm lent. Gemete ușoare, 
aproape de neauzit. Apoi un ultim mormăit jos și femeia căzu 
deasupra bărbatului, râzând. Filmarea se opri. Stop cadru. 

- Pop Meester, repetă Vos. Maestrul Păpuşar. Te-am între- 
bat dacă ştii acest nume. Nu mi-ai răspuns. 

- Nu ştiu afurisitul de nume! ţipă Prins. Nu sunt eu în 
filmare. 

- Am spus eu vreodată că ești tu? întrebă Vos, arătând spre 
ecran. Data fişierului, în urmă cu cinci zile. La ora opt seara. Tu 
erai la o convenţie în Rotterdam atunci. Am verificat. Deși 
aceste date pot fi falsificate. 

Scoase stickul din computer, i-l dădu lui Bakker, îi spuse să 
îl predea criminaliștilor pentru a vedea dacă ei pot obține mai 
multe detalii. 

- Este, evident, Margriet Willemsen. Cine este bărbatul... 
nu mi-am putut da seama. Poate pot lucra la asta. De ce ţi-ar 
trimite ţie filmarea... 

Prins transpira. Privea în jurul camerei. 

- Are de-a face cu De Nachtwacht, nu-i așa? întrebă el. De 
când am anunţat că mă iau de ticăloşii aceia, aţi fost cu ochii pe 
mine. Tu! 

Îndreptă un deget spre de Groot. 

- Tu ar trebui să ne protejezi de asta. 

Bakker luă biletul şi stickul USB și ieşi pe uşă. 

- Ai să faci rost de bani? întrebă Vos. 

— Aşa am spus. 

- Ține-i în bancă până îţi spun eu. Mai sunt întrebări? 

Nici măcar Liesbeth nu mai avea întrebări. Cei doi ple- 
cară. Frank de Groot ţinu un mic discurs despre ce era şi ce nu 
era permis. 

- La naiba, Pieter. Aș putea să te dau afară pentru asta. Ai 
putea ajunge la tribunal. 

Vos scoase legitimaţia, o puse pe birou. 

- Când vrei tu, este a ta, anunţă el. 

De Groot o împinse înapoi. 

- Nu mai fi atât de prost data viitoare. 

- De ce fac asta? întrebă Vos. Care este rostul? 

- Am nevoie de tine, spuse comisarul. Nu este suficient? 

- Nu tocmai. Îl ai pe Mulder. 

- Mulder este ocupat căutându-l pe Jansen şi pe cel care i-a 
ucis fiica! Nu am destui oameni... 

Era ceva ce de Groot nu voia să spună. 

- Haide, îl imploră Vos. Spune-o odată, Frank. Nu te pricepi 
să fii viclean. 

- Am fost sunat de la privehuis chiar înainte să ajungi aici. 
Criminaliştii au considerat că este bine să aud eu primul. 

Vos aşteptă. Când de Groot nu continuă, zise: 

- Nu era acolo nimic care să o lege pe Katja Prins de loc. 
Theo Jansen a oferit banii pentru pornirea afacerii în acel sta- 
biliment. Bănuiesc că Menzo a pus mâna pe el după ce Jansen a 
ajuns la închisoare. Era sângele cuiva acolo. Nu ştiu, dar cred că 
era al lui Anneliese. ADN-ul... 

- l-au găsit abonamentul de autobuz sub una dintre po- 
dele. Poza ei. Semnătura. 

Vos se aşeză, își închise ochii. 

- Este, cu siguranţă, ea, adăugă de Groot. Au trimis o mos- 
tră la laborator şi au verificat-o de îndată. Se pare că aveau deja 
ADN-ul lui Anneliese din vreun motiv. 

De Groot întinse mâna și o puse pe umărul lui Vos. 

- Îmi pare rău, Pieter. 

Vos dădu din cap. 

- Nu era mult sânge, spuse el. Asta nu înseamnă... 

Suna stupid, dar şi real. 

- Nu înseamnă că este moartă. 

De Groot oftă. 

- Când vrei să îi spunem lui Liesbeth? 

- Nu acum. Ce naiba căuta într-un loc ca ăla? 

- Şaisprezece ani, spuse de Groot. Nu eşti stăpânul lor. Nu 
le urmăreşti în fiecare minut al fiecărei zile, nu-i aşa? 

- Presupun că nu, consimţi Vos. 

Bakker îl aştepta pe coridor. 

- Trebuie să îți spun ceva... 

- Dacă este vorba despre abonamentul de autobuz... 

- Ce abonament? Jimmy Menzo. Avionul lui tocmai a ate- 
rizat la Lelystad. 

Patruzeci şi cinci de minute, o oră până în oraş. Menzo locuia 
într-un bloc vizavi de gara Centraal. Un tâlhar care, în acele zile, 
nu se mai ascundea. 

- Van der Berg poate verifica privehuis-ul, spuse el. Să 
aruncăm o privire în Warmoesstraat pe drum. 

Jimmy Menzo gară Beechcraftul în hangarul rezervat avi- 
aţiei civile de la Lelystad. Trecu de securitatea minimă împre- 
ună cu Miriam Smith, cărând geamantanul cu lucruri pentru 
o noapte. 

Nu era nimeni acolo. Nici măcar un singur poliţist. Nu se 
așteptase la asta. Probabil că îl aşteptau în oraş. 

O ploaie ușoară cădea din cerul plat. Se îndreptară spre 
Mercedesul argintiu, nu își vorbiră. Exista o regulă, una pe care 
o respectau mereu în astfel de ieșiri. Afacerile şi plăcerea nu se 
amestecau. Fără telefoane inutile. Doar mâncare bună, vin bun. 
Şi orice altceva mai avea el chef. Nu discutau despre Amsterdam 
sau Theo Jansen, nu se uitau la tv. Nu făcuseră altceva în afară 
să bea, să fumeze şi să şi-o tragă, după ce el rezolvase problema 
puştilor surinamezi, vorbind la telefon cu sora din De Wallen. 

Apoi se ocupase şi de ea cineva. Îi plăcea să se considere un 
om răbdător, care nu se grăbea niciodată. Care avea nevoie de 
timp să gândească. 

Mercedesul intră în traficul greu de seară, cincisprezece 
minute până acasă, când Miriam Smith ascultă, într-un final, 
titlurile serii. 

- Ce este? întrebă Menzo, când ea înjură în barbă. 

- A scăpat Jansen, anunţă ea. Nu au vrut să îi dea drumul, aşa 
că a evadat. Nu ar fi trebuit să le spui tuturor să ne lase singuri. 

- Am şi eu nevoie să trăiesc uneori, răbufni el. 

Comută repede butonul radioului de la postul cu muzică 
rock. Prinse ştirile la mijloc. Theo Jansen, șeful mafiot al 

Amsterdamului la un moment dat, era dat dispărut după ce eva- 
dase dintr-o dubă ce îl transporta la închisoare. Urma apoi 
descrierea rapidă a uciderii fiicei lui, cum corpul ei fusese găsit pe 
o bărcuţă pe Prinsengracht, lângă casa plutitoare a unui fost ofi- 
ter de poliţie, nu la multă vreme după atacul împotriva lui Jansen. 

Menzo ascultă, închise radioul când ştirea se termină. Scu- 
tură din cap, râzând pentru sine. 

- Mă ajută să ştiu şi eu anumite lucruri, Jimmy, spuse ea, cu 
accentul ei vest-indian tensionat. Mă enervează când mă ţii în 
întuneric. Mai ales dacă urmează un război. 

Şirul de maşini înainta lent. Aerul condiţionat făcuse interi- 
orul Mercedesului atât de rece, că îşi putea simţi cămașa lipin- 
du-i-se de piele. Lui Menzo îi plăcea asta. Copil în Paramaribo, 
îşi petrecuse prea multe nopți lungi fără de somn transpirând în 
căldura tropicală. 

- O să fie furios, continuă ea. 

- Nu, o contrazise Menzo. O să fugă. Theo nu este prost. În- 
țelege că a pierdut. Au nişte proprietăți în Spania. Şi în Florida. 
Va merge acolo. Şi ştii ce? 

Îşi duse un deget la gură. Ea cunoştea gestul, îi aprinse o ți- 
gară, i-o dădu. Menzo trase lung fumul în piept, apoi mută ți- 
gara în mâna dreaptă. 

- Nu îl voi urmări, hotărî el. Să fii retras e ca şi cum ai fi mort. 

Ea își încrucişă braţele puternice, se lăsă pe spate pe scaun, 
inspiră îndelung. Era extrem de furioasă. 

- Ce mai este acum? întrebă el. 

- Ţi-ai petrecut atâta vreme luptându-te cu acel ticălos bă- 
trân. Şi tot nu îl înţelegi. 

În faţa lor se băgă un Beetle albastru metalizat. Menzo 
claxonă, îşi agită pumnul în aer. Primi o privire şi o fluturare 
ironică din mână. 

- Spune-mi, zise el. 

- I-ai omorât fiica, strigă ea. 

Se apropiau de marginea oraşului. Dacă traficul se menţi- 
nea la fel, aveau să fie în curând în faţa blocului lor. Ar fi putut 

să comande ceva de mâncare. Să deschidă o sticlă cu vin. Să 
rămână ascuns, în apropiere, câteva zile. 

Oamenii legii aveau să îi aştepte. Ştiau, cu siguranţă, că s-a 
întors. Dar nu puteau face mai mult în afară să îi pună întrebări 
și să asculte liniştea ce avea să urmeze. 

- L-ai ucis fiica, repetă ea, bătând cu pantofii ei stilaţi şi lu- 
cioși în podeaua mașinii. Asta nu se face. Prostia asta cu acel 
Vos. Să o laşi lângă casa lui... 

- În numele lui Dumnezeu, taci din gură. Încerc să gândesc. 

Se holbă la el. 

- Ar trebui să ştiu şi eu lucruri, Jimmy. Dacă nu ştiu, cum 
naiba ar trebui să reacționez la astfel de porcării când lucrurile 
o iau razna? 

Nimic mai mult. 

- Ei bine? întrebă ea. 

- Aveam de gând să te întreb despre Rosie. 

Luă drumul spre malul apei. Mai aveau treizeci de minute. 
Maximum. 

- Credeam că... 

- Ce anume? 

- Aveam o înţelegere, explică Menzo. Eu şi cu Rosie. Ne în- 
țelegeam bine. Mai făcusem afaceri cu ea. Ne-am întâlnit săptă- 
mâna trecută. Totul era stabilit. Dacă putea, avea de gând să îl 
scoată pe Jansen din închisoare, să îl convingă să plece, la acel 
loc din Spania. Acela avea să fie finalul. 

Ea dădu cu palmele în bord. 

- Nu mi-ai spus niciodată. 

- Ce rost ar fi avut? întrebă Menzo, devenind mai gălăgios, 
înfuriindu-se. Era de acord. Dar apoi... 

Se gândise cu atenţie de această dată. Îşi dorise ca planul să 
funcţioneze. Dar Jansen nu era genul care să renunţe. 

- Theo nu avea să marşeze niciodată. Nu puteam risca. 

- Nu mi-ai spus niciodată. 

În spatele lor apăruse o dubă Ford, care se apropiase atât de 
mult de bara lui din spate, că nici măcar nu putea să vadă cine 
era la volan. 

- Şi tu cine dracului eşti, Miriam? O târfă promovată care 
face ceea ce i se spune. Taci din gură sau te pun din nou să con- 
duci un privehuis în Utrecht. Dacă ai noroc. 

Ea se întinse pe scaun, scutură din cap. 

Lui nu îi era uşor să conducă şi să gândească în acelaşi timp. 

- Vrei să spui că nu tu ai aranjat-o pe Rosie? întrebă Menzo. 
Ca un cadou suplimentar? 

- Eu nu ucid femei. Nu fără motiv. 

Menzo lăsă în jos geamul, aruncă ţigara pe strada aglome- 
rată. Deschise torpedoul din partea lui. Avea acolo un Walther 
PPS, nou-nouţ, cartuşe destule. 

- Atunci, cine naiba a făcut-o? se întrebă el. 

Şi un alt gând. 

- Şi de ce încearcă să îl aducă înapoi pe Vos în tot rahatul 
ăsta? Eu nu îl vreau înapoi. Nu din nou. 

Miriam Smith nu răspunse. Arăta speriată şi trecuse multă 
vreme de când el nu o mai văzuse aşa. 

Menzo se gândi un moment. Apăsă semnalizatorul pentru 
direcţia în care voia să întoarcă maşina. 

- Unde mergem? întrebă ea. 

- Înapoi la Lelystad, răspunse el. Este timpul pentru o va- 
canţă. Croaţia poate. Cipru. 

Drumul se eliberase. Patru benzi, două în fiecare direcţie. 
Nu aveau voie să întoarcă. Însă nu existau poliţişti rutieri prin 
apropiere. 

Menzo pregăti uşor Mercedesul pentru manevra respectivă. 

Atunci îi lovi duba albă, tare şi zgomotos, făcându-i să sară 
în sus de pe scaunele lor, centurile de siguranţă întinzându-se 
din cauza impactului. 

Un alt sunet. Unul pe care îl cunoştea prea bine. Geamuri 
se zdrobiră în jurul lor. Ceva îi zbură pe la ureche. 

Jimmy Menzo sparse restul parbrizului cu pumnul ca să 
poată vedea clar, apăsă pedala de acceleraţie până jos, făcu 
Mercedesul să se întoarcă la o sută optzeci de grade, încercând 
din răsputeri să scape de duba din spatele lor. 

La o distanţă suficient de mare putu să vadă fața dubei. Erau 
doi bărbaţi acolo, unul la volan, altul chel, cu o față roşcovană, 
furios şi hotărât, ieşit pe geam, cu un pistol în mână. 

Mercedesul viră pe drumul alunecos, cu spatele rotindu-se, 
izbind apoi o motocicletă ce venea pe contrasens. Menzo con- 
trolă balansul lateral, recăpătă puţin controlul. Văzu drumul 
înapoi spre Lelystad, traficul nocturn mediu, câteva spaţii goale. 

Şi duba albă întorcea, încercând să îi urmeze. 

Theo Jansen se afla pe locul pasagerului. Arăta altfel. Mai 
furios decât arătase vreodată. 

Menzo ieşi pe banda externă și apăsă din nou pe acceleraţie. 

Şase străzi de la birou până la micul ei apartament de lângă 
piața Spui. Anna de Vries se plimba prin oraşul aglomerat, dis- 
trată. Întâlnirea cu Prins nu decursese bine. EI se retrăgea din 
consiliu. Aici era o poveste politică. Nu avea nicio şansă să pună 
mâna pe ea. 

Aşteptarea nu ar fi trebuit să fie o parte a slujbei ei. O poveste 
apărea dintr-odată. Era scrisă. Apoi treceai la următoarea. Dar 
ceea ce îi spusese lui Prins în acea după-amiază era adevărat: 
opțiunile ei erau limitate. Fiecare ziar, radio sau post tv, fiecare 
website de ştiri din Olanda fusese contactat de Marnixstraat şi li 
se oferise o alegere simplă: fie erau de acord cu blocarea ştirii 
despre răpirea fetei lui Prins, fie suportau consecinţele. Cu răz- 
boiul bandelor care începea în oraş, nimeni nu îşi dorea să fie 
responsabil pentru o moarte nevinovată. Nu că lui Katja Prins 
i-ar fi putut fi cu uşurinţă aplicată eticheta „nevinovată“. De 
Vries trecuse prin suficiente articole decupate în biblioteca di- 
gitală pentru a înţelege că fata avusese destule întâlniri cu poli- 
ţia în ultimii doi ani şi că, în ciuda acestui fapt, nu ajunsese 
niciodată la tribunal. 

Influenţa. Wim Prins avusese influenţă şi atunci când fu- 
sese doar un avocat de seamă specializat în Dreptul penal. Ca 
viceprimar al consiliului... 

Avea să vină şi momentul potrivit. Era doar o problemă de 
răbdare. Oricum ar fi tratat povestea lui Prins atunci când lucru- 
rile se lămureau — fie că era găsită în viață sau nu Katja -, Wim 
Prins avea să fie distrus. Putea să joace rolul tatălui şi soțului plin 

de remuşcări oricât şi-ar fi dorit. Filmarea cu el şi Margriet 
Willemsen în pat spunea propria ei poveste, una care nu avea 
nevoie de un scenariu. 

De Vries se opri într-un bar liniştit, comandă un sandvici. 
Trăia singură. Acasă nu gătea. Nu avea timp să meargă la cum- 
părături. Nu conta, nu cu povestea pe care o avea în mâini, cea 
mai mare de ani de zile. 

În ceea ce o privea pe Margriet Willemsen... 

Regina gheții euro-scepticilor de dreapta. Arogantă, sobră, 
critică. Să o doboare avea să fie o plăcere. De Vries putea deja să 
audă în urechi aplauzele. Poate că avea să primească şi un pre- 
miu. Chiar fără premiu... 

Comandă o bere mică şi râse în sinea ei. Bărbatul de lângă 
ea, înalt, de vârstă mijlocie, cu aspect serios, zâmbi şi se oferi să 
îi facă cinste. 

- Îmi pot plăti singură băutura, spuse ea şi îl privi atât de as- 
pru, că omul dădu din umeri şi se îndepărtă. 

Nu avea timp de distrageri. Se luptase din greu să obțină 
slujba la ziar. Se luptase şi mai din greu să ajungă la secţia Crime. 
Şi luptele adevărate abia începeau. 

Băuse berea aproape pe jumătate, când telefonul din geantă 
începu să îi sune. 

De Vries îl scoase şi privi ecranul. Un mesaj. Numele: Wim 
Prins. Spunea: „Trebuie să ne întâlnim. Cafeneaua Singel, 30 
de minute“. 

O cafenea mică doar la câteva minute distanţă, nu departe 
de apartamentul ei. 

Părea ciudat că Prins voia să o întâlnească în acel local. 
Într-un loc atât de public. 

„Ar fi bine să nu îmi pierzi timpul“, îi răspunse ea. 

Nu primi alt mesaj. Anna de Vries îşi verifică geanta. IPad-ul 
era acolo. Îl bătu cu degetele, zâmbi şi apoi porni în noapte. 

Mercedesul zbura pe drumul principal spre Lelystad, evi- 
tând traficul. Jimmy Menzo continua să privească în oglinda re- 
trovizoare. Zdrobise cu pumnul cea mai mare parte a parbrizului 
din faţa lui. Aerul rece de aprilie străbătea vehiculul, ploaia rece 
îl înţepa în ochi. 

Miriam Smith privi în spate. Duba albă se ținea după ei, 
evitând maşini, imitându-le mișcările două, trei, patru secunde 
mai târziu. 

Nu părea să aibă de gând să renunţe. 

- Dă-mi pistolul, spuse ea. 

Menzo trase de volan, zbură pe lângă un autobuz cu un 
singur nivel. 

În stânga lor apăru un câmp punctat cu multe culori ce 
arăta de parcă un pictor gigant l-ar fi schiţat din cer. 

Lalele. Roșii, galbene şi mov, crescând în straturi lungi de ki- 
lometri. Erau în afara orașului, pe drumul spre aeroport. Ea în- 
cercă să îşi imagineze ce avea să se întâmple la Lelystad. Urmau 
să apară din nou cei de la securitate. Aveau să facă un plan rapid 
de zbor pentru orice călătorie internaţională. 

Nu puteau continua așa. 

- Dă-mi afurisitul de pistol, Jimmy! ţipă ea din nou. 

Menzo se aplecă, băgă mâna în torpedo, găsi arma, i-o 
aruncă, apoi făcu la fel cu magazia de cartușe. 

Verifică încărcătorul: era plin. Îşi desfăcu centura. Se auzi 
semnalul de avertizare. Înjură, apăsă butonul scaunului, îl cobori 
la orizontală cât de mult putu, se luptă să ajungă în spate, cu 

tocurile agățându-i-se în pielea scaunului şi în centură, cu pi- 
cioarele zburându-i în toate direcţiile. După câteva secunde, îşi 
regăsi echilibrul, se piti sub geamul din spate, ridică privirea. 

Trebui să se prindă de mânerele de la portieră pentru a nu 
se dezechilibra. 

Pistolul căzu. Cartuşele se împrăştiară peste tot, de-a lungul 
scaunelor, pe podea. Mercedesul se răsucea iar spre lateral. 
Roţile scrâşneau. Jimmy Menzo înjura şi striga la volan. 

Capul i se izbi de uşa din stângă. Apoi Menzo făcu iar ma- 
şina să zboare dintr-o parte în cealaltă şi capul i se izbi şi de cea 
din dreapta. 

Un moment scurt de ameţeală. Sentimentul că nimic din 
ceea ce se întâmpla nu putea fi real. Fusta i se ridicase în jurul 
coapselor. Gura o durea, simţea gustul sărat al sângelui în spa- 
tele buzelor. 

Ajunse cu capul în jos, cu mâinile căutând frenetic pe po- 
dea. Într-un final, reuşi să strângă arma între degete. 

Reveni pe bancheta din spate, privi pe geam. 

Duba albă părea înţepenită în spatele lor, la o lungime de 
două maşini. În spatele parbrizului se vedeau doi bărbaţi. Cel 
cu pistol era un Theo Jansen transformat, fără barbă și fără pă- 
rul lung. Moş Crăciun dispăruse pentru totdeauna. Şi nu îşi lua 
ochii de la ea. 

- La dracu, înjură Miriam Smith trăgând direct prin gea- 
mul din spate. 

Îşi scoase jacheta, îşi înfăşură mâna în material, încercă să 
facă o gaură cu pumnul în sticlă. 

După câteva secunde de lovituri dure, însoțite de urlete, re- 
uşi, într-un final, să vadă prin geam. 

Duba albă era în continuare acolo. Fără numere de înma- 
triculare. Neobosită. Îndreptându-se spre ei, zburând pe lângă 
câmpurile roşii, galbene şi mov. 

- Nu am făcut-o noi! ţipă ea şi ştiu că nu o puteau auzi. 

Altă împuşcătură sălbatică prin geamul zdrobit. Şi tot 
se apropiau. 

- Nu am făcut-o noi, şopti ea, încercând să se calmeze. 

Se sprijini cu mare atenţie de scaunul din piele. Ținti. Nu 
pe Jansen. Nu era suficient. 

Şoferul, gândi ea, şi începu să apese încet pe trăgaci, con- 
ştientă din mişcarea de sub picioarele ei că ceva începea să 
se schimbe. 

Nu era nimeni în casa de pe Warmoesstraat cu excepția ce- 
lor doi drogaţi plictisitori şi ameţiţi, strânşi în jurul pipei cu 
aburi în camera din față. 

Laura Bakker se uită urât la ei şi exclamă: 

- Asta numesc ei droguri? 

Til Stamm era ieșită în oraş, Jaap Zeeger lipsea în continuare. 

Căutară oricum prin casă, urcară la etaj, se uitară mai cu 
atenţie în camere. De Groot îi sună din Marnixstraat. Toate 
pistele pe care le încercaseră cu Theo Jansen eşuaseră. Niciu- 
nul dintre informatorii lor actuali nu avea nicio idee unde se 
afla acesta. 

- Poate că a părăsit oraşul, sugeră comisarul. 

- Crezi? întrebă Vos, privind baia murdară, verificând pro- 
dusele de pe etajere. 

Care păreau suficiente pentru o singură femeie. Era un loc 
controlat şi ocupat de bărbaţi. 

- Putem spera, răspunse de Groot. Te vei duce să te întâl- 
neşti cu amicul nostru surinamez? 

Merita încercat, gândi Vos. Nu aveau nimic concret care să îl 
lege pe Menzo de moartea lui Rosie Jansen. Nimic care să îl lege 
de atacul asupra tatălui ei. Sau de Katja Prins. 

- Deci, de ce vrei să vorbeşti cu el? întrebă de Groot. 

- Vreau să îi văd faţa, răspunse Vos şi conversaţia se încheie 
în acest fel. 

Se aflau la primul etaj, când auziră o voce la ușă. Un bărbat. 
Întrebând de Til Stamm. 

Bakker ajunse prima, îl înşfăcă pe bărbat chiar în clipa în care 
acesta se întorcea să plece. Se puse în faţa lui pentru a-i bloca 
orice speranţă de scăpare. 

Vos ieşi în lumina difuză. Serile de aprilie păreau să se 
stingă încet, de parcă oraşul nu ar fi vrut să renunţe la zilele sale. 

- Te ştiu, zise Pieter. 

De vârstă mijlocie, mărunt, elegant, aspect de intelectual. Ul- 
tima persoană pe care te-ai fi aşteptat să o întâlneşti într-o casă 
ocupată de drogaţi în De Wallen. 

- Da? întrebă bărbatul. 

Bakker îi arătă legitimaţia, apoi o ceru pe a lui. O scoase încet. 

Alex Hendriks. 

- Lucrezi pentru Wim Prins, spuse Vos. Tu conduci consiliul. 

- Sunt un angajat. Atâta tot. Prins îl conduce. Sau îl condu- 
cea. Şi îl va conduce din nou, când se va întoarce. 

Hendriks nu părea câtuşi de puțin îngrijorat de prezenţa lor. 

- Despre ce este vorba? 

- Căutăm nişte oameni. Pe Til Stamm. Aşa ca tine, zise 
Bakker. 

Hendriks îşi spuse povestea. Til Stamm lucrase ca angajată 
temporară la primărie, în birou, ca parte a unui plan de reabili- 
tare. Nu se întorsese de la prânz în acea zi. 

Aşteptară. Asta era tot. 

- Şi un angajat important al consiliului porneşte în căuta- 
rea oamenilor care își iau o zi liberă? întrebă Bakker. 

Fl scutură din cap la această întrebare. 

- Face parte dintr-un program social. Nouă ne pasă de 
aceşti copii. Vrem să îi vedem la lucru şi să ne convingem că re- 
nunţă la droguri. 

O privi, apoi pe Vos. 

- Voi nu? 

Alex Hendriks aşteptă un răspuns. Telefonul lui Vos sună. 

Era de Groot, din nou. Ceva se întâmpla în estul oraşului. 
Cineva raportase că Mercedesul lui Jimmy Menzo era condus 
cu viteză mare, urmărit de o dubă albă furată. Cele două vehi- 
cule se îndreptau înapoi spre Lelystad. 

- Trimite-mi o maşină, spuse Vos. 

Angajatul primăriei îl privea în continuare când lăsă 
telefonul. 

- Dacă auzi ceva despre Til Stamm, i se adresă Vos, ai să ne 
anunțţi, nu-i aşa? 

- De ce vreţi să vorbiţi cu ea? întrebă el. 

Vos se gândi un moment, pe urmă dădu din cap spre locu- 
inţa mizeră. 

- Acesta este ultimul loc în care a fost văzută Katja Prins. Til 
Stamm o cunoştea. 

Nu era ușor să citeşti expresia de pe faţa lui Alex Hendriks. 

- Dar ştiai asta deja, nu-i aşa? întrebă Vos. 

- Normal că nu ştiam, zise Hendriks. Asta este tot? 

Două minute mai târziu, un BMW alb, cu dungi portocalii 
şi albastre, cu Politie scris pe o parte, apărea de după colţ cu gi- 
rofarul pornit. Vos și Bakker se urcară în spate. 

Jimmy Menzo nu ştia de ce alesese ieşirea îngustă de pe au- 
tostradă. Nu avea nicio idee unde mergea. După un kilometru, 
își dădu seama că era un drum pentru fermieri, din felul în care 
asfaltul lăsase locul pietrişului şi apoi al noroiului alunecos. Era 
doar un mod de a intra pe câmpurile nesfârşite de lalele din ju- 
rul lor, flori pentru pieţe şi pentru export, în culori care, de 
aproape, erau la fel de vizibile în lumina serii ce se stingea încet. 

Fusese o idee idioată. Precum cea de a merge la Oostende 
când ar fi trebuit să fie acasă ocupându-se de urmările a ceea ce ar 
fi trebuit să fie o lovitură fatală, ultima lovitură, cea care să îi asi- 
gure o stăpânire de fier asupra lumii criminale a Amsterdamului. 

Toate lucrurile aveau un sfârşit. Carierele şi regatele. Vieţile 
şi micile drumuri de țară. 

Se apropiau de poarta care semnaliza sfârşitul drumului. În 
faţa porţii se afla un tractor. Locul era prea îngust pentru a în- 
toarce cu ușurință, chiar dacă ar fi avut timp. Înaintau într-o 
fundătură îngustă fără posibilitate de întoarcere. 

- Împușcă-l, ordonă el, fără să-şi întoarcă privirea. Îm- 
puşcă-l! ţipă Menzo din nou. 

- Încerc... 

Miriam Smith mai trase o dată prin geamul spart din spate 
şi glonţul se înfipse în masca din fier a dubei. De undeva în- 
cepu să iasă abur. Şi totuşi continuau să vină după ei. 

- Doar... 

Menzo vorbise către rămășițele parbrizului. 

Doar ce? 

„Scoate-mă de aici“, se gândi el. 

O altă împușşcătură din spate. O altă înjurătură. Nu şi-o 
amintea folosind prea des pistolul. Să tragi printr-un geam, în 
mișcare, să încerci să nimereşti cabina unei dube sărind dintr-o 
parte în alta, oricât de aproape ar fi fost... 

„Nu o să se întâmple“, chibzui Menzo. Învârti violent de 
volan, apăsă piciorul pe frână, simți ABS-ul împotrivindu-se. 

Exista o cărare alunecoasă care ducea spre cel mai apropiat 
câmp de lalele. Porni în acea direcţie, dar Mercedesul mergea 
atât de rapid, că nu reuşi să oprească înaintea porţii din metal. 
Maşina avariată reuşi să treacă peste aceasta, se înălță în aer, 
căzu în mijlocul mării de boboci şi apoi ricoşă în malul unui 
canal de irigații. 

Un țipăt ascuţit şi o siluetă neagră zbură pe lângă el, trecând 
prin locul unde fusese parbrizul. O explozie. Se declanşară 
airbagurile, în fața şi în dreapta lui, cel de la volan apăsându-i 
pieptul cu o lovitură asemenea pumnului unui gigant blând. 

Reuşi doar să vadă corpul sfărâmat al lui Miriam Smith 
lovindu-se de capota argintie, zburând apoi prin marea de flori, 
doborând tulpini, retezându-le capetele drăguţe, rostogolindu-se 
dincolo de câmpul lui vizual. 

Mirosuri puternice. 

Transpiraţie, sânge şi motorină. Dulcea şi ameţitoarea mi- 
reasmă a florilor. 

Sunete. Şuieratul airbagului. Scârţâitul roților maşinii. 

Menzo privi pe geam, abia capabil să se mişte. Ea avea sin- 
gura armă a lui. Era captiv, fără apărare. 

Şi duba albă era deja acolo, o coloană mică de fum ridicân- 
du-se din masca din față. Două persoane coborâră din cabină. 

Se luptă împotriva airbagului şi a centurii. Renunţă. 

O faţă la geam, un pistol în mână. 

- Theo? întrebă Menzo, făcând ochii mici. 

Bărbatul arăta diferit. Tot ce păruse să îl definească înainte, 
barba prietenoasă, părul curgător, zâmbetul dispăruseră. 

Niciun răspuns. 

- Nu am atins-o, imploră Menzo. Rosie. Nu aş face una 
ca asta. 

Celălalt înaintase pe câmpul de lalele doborâte. Se întoarse 
târând un corp însângerat, mutilat. Deschise uşa din spate, 
aruncă trupul zdrobit al lui Miriam Smith pe bancheta din 
spate. Menzo privi. Gura îi era deschisă. Şi ochii îi erau des- 
chiși, dar morți şi goi. 

- Rahat, murmură el, luptându-se în continuare cu centura 
de siguranţă. 

Theo Jansen trase un glonţ în airbag. Acesta explodă. Cartu- 
şul dispăru undeva lângă pedale. Menzo inspiră adânc, speriat. 

Al doilea tip se dusese la dubă şi pe urmă reveni cu ceva. O 
sticlă din plastic. Ajuns lângă ei, îi scoase capacul. 

Un miros cunoscut. Benzină care acoperea mirosul 
câmpului. 

- Nu am atins-o pe Rosie. Jur... 

Jansen se aplecă și ținti un cartuș spre genunchiul drept al 
lui Menzo. Gangsterul surinamez ţipă de durere. Apoi bărbatul 
din afara geamului zdrobit trase şi el în genunchiul stâng. 

Sânge şi ţipete. O durere atât de puternică, încât reuși să îi 
amorțească mintea înfricoşată. 

Mirosul de benzină devenea mai pregnant. Menzo reuşi să 
îşi întoarcă anevoie capul, îl văzu pe al doilea tip vărsând conți- 
nutul sticlei pe capota Mercedesului, pe corpul lui Miriam. Pe 
scaune. Pe covoraşe. 

Într-un final, pe el. 

- Nu am... mormăi Menzo. 

Lumea se închidea în jurul lui. Totul duhnea a combustibil 
şi lalele, avea culoarea sângelui și a florilor. 

Theo Jansen se îndepărtă de ușă. Stătea printre florile 
înalte, aprinzându-şi o țigară. Celălalt aruncă sticla pe scaunul 
din dreapta şi se îndepărtă. 

Jimmy Menzo privi bricheta urcând spre gura lui Theo 
Jansen, o mică flacără roşie se aprinse. 

Îl zări apoi aruncând ţigara aprinsă prin aer, rotindu-se, 
rotindu-se... 

Anna de Vries aşteptă în bar treizeci de minute. Wim Prins 
nu apăru. Îi trimise un mesaj ca răspuns la ale lui. 

Două cuvinte: „Unde EŞTI?“ 

Privi ecranul. Nimic. Era penibil. De parcă ar fi aşteptat un 
iubit infidel. Cunoştea bine acea senzaţie. 

Lui de Vries îi plăcea să fie reporteriţă. Era o slujbă care o 
făcea să fie mereu alertă. Ceva nou în fiecare zi, mai ales de când 
trecuse la secţia Crime. O făcuse să îşi petreacă mult timp cu 
oameni interesanți. Avocaţi. Detectivi. Criminali uneori. 

Cel mai interesant lucru: în ciuda profesiilor lor diferite, 
aproape toţi arătau la fel. Bărbaţi în căutarea a ceva care să îi 
întregească. Să dea puţin înţeles vieților lor neînsemnate. 

„Și da, reflectă ea. Aproape întotdeauna bărbaţi.“ Până şi în 
poliţie, femeile se fereau, de obicei, de partea mai dură, mai în- 
tunecată a oraşului. Locul în care se aflau şi aveau să se afle 
mereu reportajele. 

Încă cincisprezece minute. Nimic pe telefon. Anna de Vries 
se plictisi, găsi un loc întunecat tăcut, îşi scoase iPadul. Privi pe 
furiş videoul care apăruse neanunţat în căsuţa ei de e-mail în 
acea dimineaţă. 

Prins şi Willemsen în pat. Oricum ea părea să aibă iniția- 
tiva. În sfârșit, o femeie care era la conducere, chiar dacă era 
vorba de a-i oferi un pic de plăcere şefului ei. 

Îl opri. De Vries copiase cu atenție fișierele care îi fuseseră 
trimise în contul ei privat şi pe urmă le ştersese de pe adresa de 
la serviciu. Toate copiile locale dispăruseră. Filmarea era doar a 

ei, trimisă de pe un cont fals spre adresa de e-mail a ziarului, ce 
apărea în partea de jos a tuturor reportajelor ei. 

Şi când fata urma să fie găsită, într-un fel sau altul, avea să 
îi lase lui Wim Prins câteva momente de linişte înainte să îi dea 
un ultimatum: o mărturisire exclusivă integrală, aventura, vii- 
torul, starea căsătoriei lui. Asta, sau Anna de Vries va aborda 
varianta mai plină de cruzime şi va pune totul, filmarea şi cele- 
lalte, on-line. 

Un moment de amuzament. 

Asta avea să se întâmple oricum. Numai că nu din partea 
ei. Nu direct. 

Într-un final, fiecare primea ce merita. 

Îşi privi ceasul. Încă cinci minute trecute. Ticălosul nu avea 
de gând să apară. 

Apoi telefonul începu să sune şi să vibreze. 

- Era şi timpul, zise Anna de Vries şi privi MMS-ul de 
pe ecran. 

Clipi, încercând să înţeleagă ce vedea în faţa ochilor. 

O cunoștea pe tânăra femeie care se holba la ea direct din 
micul ecran, palidă, trasă la faţă, speriată. Îi privise pozele de la 
dosar. Era Katja Prins. 

Sub poză, un scurt mesaj. 

„Nu mă poţi auzi ţipând, Pieter? Nu îţi pasă?“ 

Bâjbâi cu degete incerte. Băutura îi punea piedici. Anna de 
Vries tastă un răspuns rapid: 

„Katja. Sunt prietena lui Pieter. Te pot ajuta. Unde eşti?“ 

Și aşteptă. 

Întors în apartamentul din casa înaltă din lemn din Begijnhof, 
Theo Jansen se îndreptă direct spre duş. Duhnea a transpiraţie 
şi sânge, a fum şi a flori. Duba albă era în acel moment doar o 
carcasă fumegândă la câţiva kilometri de câmpul unde îl lăsa- 
seră pe Menzo. Maarten le făcuse rost de un mijloc nou de 
transport. Maşina se afla în acel moment într-o parcare subte- 
rană în oraş, așteptând să fie găsită. 

Ea îl privise când deschisese uşa, nu îi vorbise. 

Îi aduse nişte prosoape la cererea lui. Şi haine, proaspăt 
cumpărate în acea după-amiază. 

După aceea, Jansen îşi îmbrăcă pantalonii albaştri ieftini, luă 
cămașa și puloverul pe el, băgă hainele vechi într-o pungă, se fu- 
rişă în noapte, ieşi din curtea liniștită, se strecură prin umbrele 
de pe stradă. Găsi tomberonul unui restaurant, le lăsă acolo. 

Când se întoarse, ea îl întrebă: 

- Vrei ceva de mâncare? 

Scutură din cap, nu o privi, se aşeză, aprinse televizorul. 

Nimic la ştiri. Se menţiona un accident la marginea orașu- 
lui. Un accident de mașină pe un câmp izolat. Victime. 

Jansen închise televizorul. Avea să dureze ceva vreme. Poli- 
ţia, probabil, ajunsese deja acolo. Întrebându-se cum să îi des- 
prindă pe Jimmy Menzo şi pe prietena lui dintre rămăşiţele 
maşinii. Peste o oră, avea să se afle ştirea. 

Ea îi aduse o bere oricum, o aşeză pe scaunul de lângă el. 

După o vreme, îl întrebă: 

- Te simţi mai bine acum? 


216 DAVID HEWSON 


Niciun răspuns. 

- Ai rezolvat ceva cu asta, Theo? 

- Nu ştii unde am fost. Ce am făcut, spuse el, amintindu-și 
de felul în care îl ataca ea cu astfel de lucruri atunci când erau 
încă împreună. Nu ai ştiut niciodată și nici nu ai vrut să ştii. 

Se uită lung la ea şi înţelese că nu exista pic de afecțiune la 
niciunul dintre ei în acel moment. 

- Dar ţi-ai dorit mereu o parte din câştigurile mele, nu-i așa? 

Ea nu clipi. Nu zâmbi și nu se încruntă. Își scărpină doar ve- 
chiul tatuaj de pe încheietură. „Poate rugăciunile ți-au făcut 
asta“, medită el. Îi luaseră furia, pasiunea, dorința. Le înlocui- 
seră cu un fel de moarte vie. O formă de acceptare. O recunoaș- 
tere tăcută şi pioasă a înfrângerii. 

- Pe atunci da, răspunse ea, într-un final. Acum nu. Nu îmi 
mai doresc nimic. Cu excepția... 

Îi răsfiră în joacă părul ei castaniu lung. Vopseaua era bună. 
Arăta aproape natural, aceeaşi culoare pe care el o iubise atunci 
când aveau amândoi douăzeci de ani. 

- Vreau să te poți ierta. Chiar dacă nu mă poți ierta pe mine. 
Aşa cum nu poți ierta pe nimeni, de altfel. 

El îşi spuse că nu înțelegea nimic din ce zicea ea. Că erau 
aiurelile unei catolice revenite în turmă, înghițită de false pro- 
misiuni liniștitoare şi de iluzii desprinse din basme. 

Că, încuiată în spatele uşilor micului ei apartament dintr-un 
vechi şi înalt sanctuar din lemn numit Houten Huys, era ușor să 
trăieşti într-o lume a viselor. 

- Ai Skype? întrebă el. 

Maarten frizerul îi găsise numărul pe care îl ceruse. 

- Îmi sun prietenii din Italia uneori, zise ea şi se duse la un 
dulap, din care scoase un telefon ieftin cu USB. 

Jansen se ridică, zâmbi, îi puse o mână mare pe braţul slab. 

- Nu voi rămâne mult aici. Nu mai mult decât am nevoie. 

- Asta mă îngrijorează, zise ea. 

Luă telefonul şi îl conectă la calculator. Câteva trucuri pe care 
le învățase în ultima vreme. Avea de gând să vorbească personal 

doar cu Maarten şi să îl lase pe frizer să discute cu alții. Şi, chiar 
dacă Maarten habar nu avea unde se afla, urmau să comunice 
doar printr-un singur telefon mobil cu o cartelă SIM furată în el. 

Numai că telefoanele te dădeau de gol. Primul lucru pe care 
poliţia îl făcea în acele zile, înainte să iasă temătoare în ploaia 
din afara secţiei, era să verifice originea apelurilor suspicioase. 
Nu şi Pieter Vos. Acel bărbat era diferit. Însă ceilalți... 

Jansen se întreba dacă ceilalți polițiști din Marnixstraat 
aveau vreo idee ce se întâmplase în ziua precedentă. Cât de greu 
încercaseră să afle. Rosie era moartă. El era în viaţă și pe fugă. 
Într-un fel, era o ţintă mai bună, mai ușoară. 

Skype nu era un telefon real. Puteau să identifice ce furnizor 
de internet fusese folosit pentru a da apelul. Poate chiar orașul 
din care fusese dat. Dar nimic mai mult. Exceptând cazul în 
care reușeau să pună mâna, efectiv, pe calculator şi existau mo- 
duri de a evita până şi asta. 

Învățase aceste lucruri la închisoare, de la unul dintre ad- 
juncţii lui închis pentru o înşelăciune cu carduri de credit. 

Era un laptop ieftin, recent. Jansen deschise calculatorul, 
porni Skype, introduse detaliile contului fals pe care îl folosise 
uneori şi când fusese liber. Avea în continuare nouă euro cre- 
dit. Suficient. 

Verifică lista cu numere pe care i-o dăduse Maarten. 

Cel pe care îl dorea era în vârful listei. Jansen formă, ascultă. 

O voce joasă, gânditoare, aproape tânără, răspunse, vorbind 
cu cineva înainte să răspundă la telefon, zicând apoi: 

- Da? 

- Theo Jansen la telefon, Vos. Trebuie să vorbim. 

Primi apelul stând în picioare lângă Laura Bakker pe câm- 
pul luminat de reflectoare. Duhoarea de fum, carne prăjită și 
un iz slab de flori. Vos pocni din degete spre ea când auzi vocea 
lui Jansen, arătă spre telefon, mimă din buze cuvintele: „Urmă- 
reşte apelul“. 

Aşteptă un moment, pe urmă întrebă: 

- Ai băut berea aceea? Prea devreme pentru heringi noi, 
Theo. Îmi pare rău. 

O echipă de criminalişti lucra la carcasa contorsionată a 
Mercedesului lui Menzo. În costumele lor albe din plastic, ară- 
tau ca nişte fantome ocupate care zburau printr-un coșmar ce 
devenise realitate. 

- Nu îţi mai pierde timpul, spuse Jansen. Nu vei putea ur- 
mări apelul. Nu sunt atât de prost. 

- Ai evadat ieri. Erau şanse mari să fii eliberat înainte de 
finalul săptămânii. Spune-mi tu mie. 

Un tunet la celălalt capăt. Putea să o vadă pe Bakker vorbind 
rapid la telefon cu cei de la secţie. 

- Dacă ai de gând să strigi, zise Vos când volumul cobori, 
putem încheia convorbirea chiar acum. Sunt ocupat. Bănuiesc 
că ştii cu ce anume. 

- Ocupat găsindu-l pe ucigaşul lui Rosie? întrebă Jansen. 

Vos se îndepărtă de mașină. Începeau să mute cadavrele. 
Era o scenă urâtă. Existau lucruri de care nu avea nevoie şi pe 
care nu voia să le vadă. 

- Nu, răspunse el. Aceea este treaba lui Mulder. Am crezut 
că am fost clar în privinţa asta. Sunt vremuri agitate. Par să de- 
vină din ce în ce mai... 

- Clovnul acela m-a băgat în închisoare! Chiar crezi că o să 
îl găsească pe ticălosul care a ucis-o pe fiica mea? 

- Mulder nu este singurul care... 

- În această dimineaţă. Voiai să vorbeşti doar despre fiica 
ta. Și despre fata lui Prins. Nu despre mine. Nu despre fiica mea. 

Vos încercă să își amintească, își dădu seama că era adevărat. 

- Îmi pare rău. Eram preocupat. Nu mă mai ocup de ceva 
vreme de asta. Nu este atât de ușor. 

Vos îşi trecu mâna prin păr. Părea să fi trecut atât de mult 
timp. Detaliile slujbei îi reveneau cu fiecare minut ce trecea. Nu 
mai putea repeta acel truc cu aruncarea legitimaţiei spre de Groot. 
Nimeni nu avea să îl creadă. Nici măcar el nu ar fi crezut. 

- Mă descurc greu, continuă el, făcând un pas în spate pen- 
tru a lăsa să treacă o echipă de criminalişti cu două tărgi. 

Bakker nu mai vorbea la telefon, scutura din cap. Nu era de 
mirare că Jansen se bucura să-i vorbească lui Vos. Nu avea să 
fie găsit urmărind un simplu apel. 

- Tu nu? 

Tăcere. Poate că Jansen închisese. Bakker se apropie şi îi 
şopti ceva la ureche. 

- Theo? întrebă Vos. Se pare că am găsit o dubă albă arsă la 
câţiva kilometri distanță. Avem o echipă acolo acum. Am dat 
alarma la aeroporturi. La cei de la graniță. Peste tot. Nu scapi 
din oraş... 

- Cine spune că vreau să plec? 

- Ar trebui să ne întâlnim, propuse Vos. Doar noi doi. Îţi fac 
cinste cu o bere. Sau câte beri vrei tu. Apoi chemăm o maşină. 
Poţi să îl aduci şi pe Michiel Lindeman, dacă vrei. Mă asigur că 
primeşti o cameră decentă la Bijlmerbajes. 

Nimic. 

- Nimeni nu o să plângă după Jimmy Menzo, adăugă Vos. 
Destui oameni vor spune că ai făcut o favoare orașului. Poate 
chiar Wim Prins. 

- Jimmy a răpit-o şi pe fata lui Prins? 

Vos încercă să găsească un răspuns. 

- Nu cred. Sper că nu. Dacă a făcut-o, am dat amândoi de 
dracu, nu-i aşa? 

Jansen mormăi ceva, apoi răspunse: 

- Mi-a spus că nu a atins-o niciodată pe Rosie. Că nu a avut 
de-a face cu asta. 

- Ţi-a mai zis ceva? 

- Nu a avut timp. 

- Păcat. Nu-i aşa? 

O pauză lungă, după care Theo Jansen adăugă: 

- Nu crezi că a ucis-o, nu-i aşa? 

Vos reveni pe cărarea îngustă. Erau aduse corpurile. Pe lângă 
linia de maşini şi dube de poliţie, lalelele îşi plecau capetele încet 
în lumina reflectoarelor şi în briza nopții ca nişte martori uimiţi, 
treziți dintr-odată în mijlocul unei tragedii inexplicabile. 

- Predă-te, Theo. Lasă-mă să îți fac cinste cu acea bere. 

- De ce? răbufni Jansen şi Vos ştiu că îl pierdea. Pentru că 
avem multe de discutat? Suntem la fel acum. Aşa ai spus. Aşa că, 
poate, am să te sun din nou. Sau probabil că nu. 

Închise. 

Anna de Vries aşteptă în apropierea barului din Singel. Pu- 
sese filmarea şi pe Wim Prins într-un plan secundar. Mirosea 
un reportaj mai bun. Fiica fugară a politicianului căzut în diz- 
graţie implorând ajutor. 

De ce? 

Cunoştea poveştile. Katja era o elevă modestă care o luase 
razna după ce mama ei se sinucisese. 

Existau destule locuri în oraş unde te puteai pierde, dacă îţi 
doreai asta. Anna de Vries putea vedea deja reportajul. Pagină 
după pagină. Trebuia doar să o găsească pe Katja, să discute cu 
ea, să o ducă într-un loc sigur, să îi aducă pe avocaţii ziarului, să 
îi lase să negocieze ceva cu poliţia. 

După ce articolul era scris. După ce exclusivitatea era 
garantată. 

Stătea pe strada rece de lângă canal, agitându-se în aştepta- 
rea unui răspuns. 

Avea să aibă nevoie de poze. Un fotograf serios, pe care să 
te poţi baza. Ziarul colabora şi cu un fotograf independent. Un 
bărbat discret, tăcut, care făcea şi poze de paparazzi. Îl sună re- 
pede, află că nu era ocupat, îl puse în gardă. 

- Unde? întrebă fotograful. Când? 

- Te anunţ eu peste câteva minute, promise de Vries. Trebuie 
să discut întâi cu cineva. Când este ea de acord. Atunci te sun. 

Lui nu îi plăcu asta. Dar își dorea slujba, aşa că ei nu îi păru rău. 

La douăzeci de minute după primul mesaj, începu următo- 
rul schimb scurt: 


222 DAVID HEWSON 


Katja: Cine ești? 

Anna: Prietena lui Pieter. Este îngrijorat în privinţa ta. Vrea 
să te ajute. Ne putem întâlni? 

Katja: Mi-e prea frică. 

Anna: Te putem duce într-un loc sigur. 

Katja: Mă vor ucide. 

Femeia în haina subțire de ploaie tremură, întrebându-se 
în ce se băga. 

Anna: Nimeni nu o să-ți facă rău, Katja. Îţi promit. 

Se sprijini de peretele umed şi murdar. Se simţea entuzias- 
mată. Şi puţin speriată. Secţia Crime era una destul de bună. 
Producea destul de multe reportaje de primă pagină. O adu- 
sese în contact cu oameni de ambele părţi ale legii. Dar, mai 
ales, era o meserie care se făcea în lumina strălucitoare a zilei. 
Nu în umbrele nocturne ale oraşului ploios. 

Katja: Slaperssteeg. În spatele parohiei Oude Kerk. Mergi 
până la capăt. 

Anna: Cum te găsesc? 

Katja: Te găsesc eu. 

Lăsă telefonul, porni. Se gândi să mai scrie un mesaj şi să 
pună întrebarea evidentă... Cum? 

Dar mintea îi era deja hotărâtă. Acea parte decăzută a De 
Wallen era la doar zece minute distanţă. Nu era genul de loc 
unde s-ar fi dus la o asemenea oră. Însă era reportajul ei şi tre- 
buia să pună mâna pe el. Şi pe Katja Prins. 

Se întoarseră în Marnixstraat la 9.30. Vos insistase ca ea să 
meargă acasă, să se odihnească. Dar Bakker nu avea chef de asta. 

În faţa biroului de recepție, el o întrebă: 

- Ți-e foame? 

- După lucrurile pe care tocmai le-am văzut... 

- Unde locuieşti, de fapt? 

- Ai întrebat! În sfârșit, ai întrebat! 

El dădu din cap, aşteptă. 

- Lângă Westermarkt. 

- Sună pretenţios. 

- Nu ai văzut locul... 

- Am un câine care trebuie plimbat... 

Se trase de păr. 

- Sofia va trebui să îl ţină la ea o vreme. 

Echipa lui Mulder nu aflase nimic despre Theo Jansen. Nu 
apăruse nimic nou în cazul uciderii lui Rosie şi nimic nou des- 
pre Katja Prins de la aparentul bilet de răscumpărare. 

- Dacă îmi faci cinste cu o bere şi un sandvici, spuse ea, îl 
plimb pe Sam cu tine. 

- Îmi place ideea, consimţi Pieter. 

Pedalară în josul Elandsgracht unul lângă celălalt pe o bur- 
niță puternică. El vorbi destul de vesel la început, despre Jordaan, 
despre anii pe care şi-i petrecuse în cartier. Dar, pe măsură ce se 
apropiau de casa lui plutitoare, la doar zece minute de reşedinţa 
ei, răspunsurile lui Pieter Vos deveniră mai scurte, până când 
abia îi mai răspundea la întrebări. 

În loc să intre în bar, se îndreptă spre canal și își legă bici- 
cleta. Bărcuţa dărăpănată dispăruse pe mâinile criminaliştilor 
care o desfăceau încet, bucată cu bucată, fără prea mult succes. 
Echipa terminase cu barca lui, căutare care se dovedise la fel de 
inutilă. Doi bărbaţi în uniformă stăteau în capul scărilor. Vos 
vorbi cu ei, le spuse să se întoarcă în Marnixstraat. 

Zece minute îl plimbară în tăcere pe Sam de-a lungul cana- 
lului Prinsengracht. Apoi se întoarseră şi se așezară împreună 
sub un afiş cu Casablanca: două beri, două ouă fierte, reci, cu 
sare, două sandviciuri calde cu brânză, niște şuncă şi chipsuri. 
Ea privi mâncarea ieftină, simplă şi scutură din cap. 

- Ce s-a întâmplat? întrebă Vos. 

- Tu mănânci vreodată la restaurant? 

- De ce aş face asta? 

- Pentru ceva... de calitate? 

El ridică un ou, îl sără, luă o mușcătură mare şi spuse: 

- Presupun că ai fost răsfăţată în Dokkum. 

- Nu... În cea mai mare parte doar vânăm și mâncăm ani- 
malele moarte de la marginea drumului. 

Sam era la picioarele lor, holbându-se la acest dialog, pă- 
rând ușor nedumerit. Vos o certă pentru că îi dădea chipsuri. 

- Nu sunt bune pentru câini. 

Dar şunca era, așa că îi dădu şuncă. Apoi îl întrebă: 

- Ce ştim? Cu adevărat? 

Barul era gol, dar el privi oricum în jur, pentru a se asigura 
că discuţia lor era una privată. 

- Ştim că Theo Jansen i-a ucis pe Menzo şi pe prietena lui. 
A crezut că erau responsabili de moartea lui Rosie. La început, 
cel puţin. 

- Mai crede asta? 

- Nu, din discuţia avută cu el. 

- Asta este tot? Un cuvânt de la Pieter Vos. Doar de atât 
este nevoie? 

În ochii lui apăru o strălucire scurtă. 

- Nu tocmai. Bănuiesc că Theo ştia deja. Este genul impe- 
tuos. Furios. Violent. Totuşi un om admirabil, din anumite 
puncte de vedere... 

- Admirabil? Este un ucigaș şi un tâlhar. 

Vos dădu din cap. 

- Şi multe altele pe lângă. Însă are un fel de cod moral. Este 
născut în Amsterdam. Un om practic. Ştie că vor exista mereu 
criminali. Crede că este mai bine să fie localnici. 

Rulă o bucată de carne și i-o dădu câinelui. 

- Menzo oricum n-ar fi ucis-o pe Rosie. 

- De ce nu? întrebă ea. 

- Ai spus-o chiar tu de dimineață. Nimic de câştigat şi multe 
de pierdut. Transformă ecuaţia într-o problemă de sânge. Una 
care se revarsă asupra tuturor la final. Menzo nu era un prost. 

- Faci totul să sune atât de logic. 

Comentariul îl surprinse. 

- Este logic. Avem de-a face cu bărbaţi inteligenți. Oameni 
de afaceri. Atâta doar că afacerile lor... 

Scutură din cap. 

- Sunt imaginea noastră în oglindă. Eliberează oamenii, dar 
în felul lor. În timp ce noi încercăm să le spunem ce să nu facă. 

- Nu noi greşim, Vos. 

Îşi scutură din nou capul. 

- Uneori o facem. Uneori ne depăşim atribuţiile, ca Wim Prins 
şi planul lui stupid. Care, apropo, are de-a face doar cu puterea... 

- Fiica lui lipseşte, strigă ea, un pic prea tare. 

Sofia Albers îi privi aspru de la bar. 

- Fiica lui lipseşte, repetă ea încet, aproape în şoaptă. 

- Sunt conştient de asta, replică Vos, ridicând din umeri 
întristat. Crezi că Menzo este responsabil? Aşa cum a ucis-o și 
pe Rosie Jansen? Sau, poate, cineva angajat de Theo, un bărbat 
pe punctul să fie eliberat de o sentință pe care nu o merita? 

Ea îşi termină berea. 

- Habar n-am. Tu ai vreo idee? 

- Niciuna, răspunse el imediat. Dar știm ceea ce nu știm. 
Ceea ce este un început. 

Dorea să adauge ceva, însă nu o făcea. 

- Ce este? întrebă ea. 

- Trebuie să privim dincolo de aparenţe, răspunse Vos și își 
goli conţinutul paharului. În cazul în care această aparentă 
vendetă... este doar fabricată? 

Ochii lui îşi pierduseră concentrarea, erau obosiţi. 

- Sincer, nu ştiu. Orice reputaţie aş avea, este exagerată și 
în cea mai mare parte nemeritată. 

- Nu îi spune asta lui Frank de Groot. Se bazează pe tine. 

Ea ezită. l 

- Şi eu mă bazez. 

- Pentru ce anume? 

- Pentru o educație, răspunse ea direct. 

Ceva în asta îl puse pe gânduri. Se ridică şi făcu un semn din 
cap spre bar, îi ceru Sofiei Albers să îl mai țină pe Sam o noapte și 
apoi plăti. 

O privi în ochi, din nou alert. 

- Dacă te-aş scoate de la acest caz și te-aș trimite înapoi 
mâine să dai amenzi de parcare în Marnixstraat ... 

Ea ţipă. Câinele se holbă la amândoi. Așa făcu şi femeia din 
spatele barului. 

- Dacă aş face asta, repetă Vos. 

- Nu poţi! Mai bine m-ar da afară direct. 

- Te-ai putea întoarce acasă în Dokkum. 

- Nu vreau! Vreau să fiu aici. 

Bătu din cizme pe podeaua din lemn, una după cealaltă. 

- Aici. 

- În regulă. Atunci, trebuie să vezi ceva. Pe barca mea, 
spuse el, şi fără un cuvânt ea îl urmă afară, în noapte. 

O fundătură îngustă. Ţepi la geamuri. Un semn în engleză 
deasupra intrării: NO SEX. 

La capătul dinspre canal, un singur felinar stradal clipea în 
mod neregulat. Câţiva beţivi străini pândeau în faţa unui bar 
pe strada principală. Un cuplu fuma marijuana, braţ la braţ, de 
parcă s-ar fi aflat în luna de miere. Clădirea masivă a vechii 
biserici apărea de după colţ. Dar acea parte a De Wallen era 
acaparată, în principal, de industria Cartierului Roşu. Cabine 
aprinse de tuburile fluorescente, corpuri unduindu-se în drep- 
tul geamurilor. Cafenele. Baruri şi restaurante ieftine. 

Şi în Slaperssteeg... nimic. 

Anna de Vries străbătu întreaga lungime a pasajului murdar, 
de la canal până la fundătura din spatele Warmoesstraat. Capul i 
se învârtea de la bere. Tânjea după mâncare adevărată. Și era 
obosită. Era greu să gândeşti corespunzător după o zi atât de 
lungă şi de plină de evenimente. 

Îşi strânse geanta mai puternic la umăr, se gândi la prețio- 
sul iPad din ea. Tâlhăriile nu erau ceva comun în acea parte a 
De Wallen. Dar nici chiar neobişnuite. 

Scoase telefonul, mai scrise un mesaj: „Katja? Unde eşti? 
Sunt aici. Unde ai spus tu“. 

Privi ecranul. Aşteptă. Nimic. Apoi literele dispărură încet, 
parcă din plictiseală. 

- La naiba, mormăi de Vries. Cred că e mai bine să merg 
acasă. 

Cineva îşi bătuse joc de ea. Asta era sigur. 

Pe urmă telefonul începu să sune şi o făcu să tresară atât de 
tare, că aproape scăpă aparatul pe pietrele murdare. 

Înjură scurt. Privi numele de acolo şi răspunse. 

- Nu s-a confirmat, îi spuse ea fotografului. Îmi pare rău. 

Inevitabila întrebare. 

- Nu. Nu vei fi plătit. Bună încercare. 

Când termină apelul, auzi pași. Felinarul licări. Făcu un pas 
în spate. Un bărbat era acolo, speriind-o de moarte un moment. 

Apoi de Vries îi văzu faţa, râse de uşurare şi spuse: 

- Iisuse Hristoase. Ce cauţi aici? Era să fac pe mine... 

Se gândi la asta. 

- Ah. 

Ridică degetul în aer. 

- Deci Katja te-a sunat şi pe tine. Normal că a făcut-o. Îmi 
cer scuze. Este logic... 

Îl privi din nou. Pe mâini avea pungi din plastic. La fel şi 
pe picioare. 

În pasajul întunecat şi îngust al Slaperssteeg, Anna de Vries 
scutură din cap. Bărbatul ţinea ceva în faţa lui, ceva ce strălucea 
în lumina galbenă ca de ceară a felinarului. 

Casa plutitoare era mai curată decât şi-o amintea ea. Și în- 
duioşătoare de asemenea, ca încăperea unui adolescent, plină 
cu afișe, o pereche de blugi și şosete atent împăturite în mă- 
nunchiuri întâmplătoare. Criminaliştii, probabil, făcuseră cu- 
rat după ce trecuseră prin lucrurile lui, negăsind nimic care să 
sugereze că cineva intrase cu forţa şi pusese un vechi CD cu 
jazz la aparat. După ce lăsase un cadavru alături, într-un fel ce 
păruse menit să îl ademenească înapoi în Marnixstraat şi în 
ancheta unei crime. 

Bakker se simţea sfârşită, dar nu avea de gând să meargă 
acasă. Micul apartament cu o singură cameră de lângă 
Westermarkt era o magherniţă, atât își permitea. Unii dintre 
vecini stăteau până târziu, ascultând muzică. O dispreţuiau din 
cauza meseriei ei, a accentului din Friesland. Fiindcă nu era 
una dintre ei și nu avea să fie niciodată. 

Însă ea îşi dorea să ştie cum funcționa orașul. Îşi dorea să 
înveţe. Pieter Vos părea un loc bun de unde să înceapă. 

El căuta ceva la prora, acolo unde două uşi mari blocau ceea 
ce părea să fie o zonă de depozitare. Bakker se duse și i se ală- 
tură, ajutându-l să dea la o parte mobile vechi, pentru a căuta 
ceva în partea din spate. 

- Nu ţineam minte să fie așa, spuse Vos: 

- Cum anume? Aşa dezordine? 

Se întoarse şi o privi. 

- Nu îmi aminteam să fie atât de curat. 

Apoi dădu un vechi picup la o parte şi spuse: 


- Ah... 

Bakker îşi dădu seama că trebuia să facă un pas sau doi în 
spate, să găsească un scaun, să se aşeze viguros pe acesta. 

Pieter Vos o adusese acolo să îi arate o casă de păpuşi. Un 
metru în înălțime, poate mai mult. O copie exactă a casei 
Petronellei Oortman, până la camerele deschise cu mobila lor 
mică şi figurinele în miniatură. 

- Ce este asta? şopti ea, simțind dintr-odată cum este cu- 
prinsă de un fior în cabina caldă, înăbuşitoare. 

- Mă poţi ajuta? Este destul de grea. 

Se ghemui lângă el la prora, încercând amândoi să apuce 
pereţii din lemn prăfuit ai casei de păpuși în miniatură. Într-un 
final, Vos reuşi pe jumătate să o întoarcă, pe jumătate să o ri- 
dice în afara zonei de depozitare. Ea îşi băgă degetele sub aco- 
periş şi împreună o ridicară peste marginea compartimentului 
aducând-o în partea deschisă a cabinei. 

- Ce este asta? întrebă ea din nou. 

- A fosta lui Anneliese, răspunse el, de parcă ea ar fi trebuit 
să ghicească asta. Am comandat-o pentru ea cu ocazia aniver- 
sării ei de zece ani. 

Rânji. 

- A adorat-o trei săptămâni încheiate. Apoi a devenit o ju- 
cărie pentru copii şi nu s-a mai uitat la ea niciodată. 

Vos şterse praful de pe acoperiș cu cotul, se uită înăuntru. 

- Am păstrat-o atunci când ne-am despărţit. Nu ştiu de ce. 

Ridică din umeri. 

- Aşa se face cu păpuşile, nu-i aşa? 

Laura Bakker întinse mâna şi îi atinse mâneca un moment. 

- Pieter. Ar trebui să scapi de ea. 

- De ce? întrebă el, nedumerit. 

Bakker nu avea un răspuns. 

- Vezi tu, continuă el, așa este viaţa. O serie de camere. Des- 
chizi una. Treci prin ea. 

Se plimbă cu degetele la primul etaj. Ridică mica păpuşă de 
pe podea, o puse în minusculul scaun de nuiele. 

- Crezi mereu că ştii la ce să te aştepţi. Dar uneori treci 
prin uşa următoare şi... 

Îşi dădu capul pe spate şi oftă. 

- Îmi pare rău. 

Vos se ridică şi se duse spre servieta lui. 

- Trebuie să vezi asta. 

Scoase un plic din servietă. 

Acesta avea pe el ştampila criminaliștilor. 

- Rămâne între noi. Vreau să încerc să înțeleg... 

Erau două rapoarte, fiecare despre mostre ADN. Unul 
pentru Katja Prins. Celălalt pentru Anneliese. 

Bakker le citi. Apoi din nou. Le lăsă jos. Îl privi şi spuse: 

- Deci, de aceea a venit rezultatul atât de repede în du- 
pă-amiaza asta? De la criminaliști, în Casa Păpușii? Îl ceruseşi deja. 

El se întorsese să se joace cu lucrurile din casa de păpuși, 
aranjând masa, punând micuţele figurine înapoi la locul lor. 

- Înseamnă ce cred eu? întrebă ea. 

- Anneliese şi Katja aveau acelaşi tată, răspunse Vos. Wim 
Prins. Liesbeth lucra pentru el când ne-am întâlnit prima oară. 
Ea a avut o mulţime de slujbe temporare de-a lungul anilor. O 
vreme a fost voluntară la un centru de consiliere juridică pe care 
îl vizita şi el. Eu niciodată... 

Se opri un moment, arătând de parcă nu ar fi vrut să 
continue. 

- Am fost atât de... fericiți. De normali. Atât de... monotoni, 
plictisitori şi previzibili, presupun. Sau, cel puţin, eu am fost. 

- Ai cerut aceste rapoarte în după-amiaza asta. Trebuie să 
te fi gândit... 

- Nu am crezut niciodată că eram în vreun fel neobișnuiţi. 
Doar o altă familie încercând să facă ceea ce era corect. Pierzi 
totul într-un final, nu-i aşa? Totul... tot ce iubeşti. Ți se ia tot, 
într-un fel sau altul. 

Era ceva important. Ea înţelegea asta. Înţelegea şi că pro- 
blema îl nedumerea pe Vos într-un fel pe care ea şi-l putea 
doar imagina. 

- Trebuie să te fi întrebat, Pieter, repetă ea. Altfel, de ce ai fi 
verificat? 

Vos termină de aranjat micile camere de la primul etaj. 

- Ți-am spus. Într-o zi deschizi o uşă, ştiind ce se află în 
spatele ei. Știind. Dar, de fapt, este doar o iluzie. O adunătură de 
minciuni. Totul. Până la ultimul lucru. 

Mai aşeză o figurină miniaturală pe un scaun. 

- Şi cel mai rău este... atunci când te minţi singur. 

Ea aşteptă, nu spuse nimic. 

- Am muncit zi şi noapte în Marnixstraat întrucât mi-am 
spus că pentru asta eram plătit. 

Ridică din umeri, zâmbi. 

- Nu era adevărat. Nu tocmai. Stăteam departe de ea. Bă- 
nuiesc că trebuia să fi ştiut că ceva nu era în regulă. Însă nu am 
vrut să văd asta. Să înfrunt realitatea. Nu am observat că stă- 
team la distanţă şi de Anneliese. 

Dădu din cap, încercă să se asigure că erau cuvintele 
potrivite. 

- M-am minţit singur pentru că era mai simplu aşa. Poate că 
atunci când Anneliese creştea, am fi rezolvat situaţia. Poate că nu. 

Un râs înăbuşit. 

- Nu sunt foarte matur, nu-i aşa? Nu jucaţi astfel de jocuri 
în Dokkum. 

- Oamenii joacă astfel de jocuri peste tot. Nu te amăgi. Ce 
ai să faci? 

- O să vorbesc cu Liesbeth mâine. Despre sânge. Despre... 
Anneliese. 

O privi în ochi. 

- Rămâne între noi doi de acum încolo. 

— Nu poți să ţii asta pentru tine. 

- Ştiu. De asta ţi-am spus ție. 

Ea se ridică, îşi strânse haina în jurul ei. Avea nevoie de aer 
proaspăt. 

- Van der Berg crede că ar trebui să stai departe de caz, 
spuse ea. Poate că are dreptate. 

- Mi-ar mulţumi Liesbeth pentru asta? Vreau să o găsesc 
pe Katja Prins. Vreau asta mai mult ca orice. 

- Ca să o poţi întreba despre fiica ta... să o întrebi de ce a 
murit Anneliese într-un bordel din Amsterdam? 

- A fost fiica mea, insistă Vos. ADN-ul nu are nimic de-a 
face cu asta. Eu am crescut-o. Eu sunt tatăl ei. Şi nu ştiu că a mu- 
rit. Nu încă. 

- Nu, dacă... Nu, dacă spui tu. 

Laura Bakker se opri. Era de parcă nici nu ar fi fost acolo. 
Adâncit în gânduri, obsedat, Vos îşi întoarse atenţia spre etajul 
al doilea, dormitorul principal. Îi ceru să bage mâna în servieta 
lui şi să scoată o pereche de mănuși pentru criminaliști. Apoi, 
cu dibăcia şi atenţia unui chirurg, băgă mâna în casă, ridică 
cearşafurile micuţe, scoase ceva de sub lenjerie. 

O altă fotografie. Două fete tinere, fericite, sănătoase, zâm- 
bind către aparat. Nu în Vondelpark de această dată. Erau în 
faţa unei case înalte cu draperii de tul la geamuri. 

Anneliese şi Katja Prins pozând în faţa privehuis-ului nu- 
mit Casa Păpușii. Înainte ca ea să explodeze. 

- Criminaliştii au făcut o treabă grozavă, nu-i aşa? 

- Aşa se pare, consimţi Vos. 

- Cineva încearcă să îţi spună ceva, Pieter. 

Încuviinţă, o privi, poate surprins. 

- Adevărat, zise Vos. Dar ce anume? 

Anna de Vries privea. Nu se putea mişca. 

Bărbatul avea un cuţit. Simţi lama rece şi crudă atunci când 
vârful ascuţit o lăsă fără respiraţie. 

Telefonul îi alunecă dintre degete şi el nu păru să observe. 
Era prea ocupat să ţină lama în ea, să o forţeze atât de tare și de 
insistent, că ea nu putu nici măcar să mai ţipe. 

De Wallen. Cartierul Roșu. Nu era un loc în care să te plimbi 
noaptea. Ştiuse asta de la început. 

Iar ce i se întâmpla era într-un fel o tâlhărie. Doar că auto- 
rul era ultimul bărbat din Amsterdam de la care s-ar fi aşteptat 
la una ca asta. 


PARTEA A TREIA 


MIERCURI, 19 APRILIE 


Jaap Zeeger intră în Marnixstraat puțin după ora opt dimi- 
neaţa, ceru să discute cu „domnul Vos“, aşteptă răbdător la bi- 
roul de recepție, cu mâinile pe genunchi. 

Coborâră şi îl duseră într-o cameră de interogatoriu, unde 
Bakker porni reportofonul. 

- Este prima oară când ne întâlnim şi nu mă ameninți, 
domnule Vos, zise Zeeger rânjind. 

Bakker adusese dosarul cu ea. Zeeger avea treizeci şi patru 
de ani. O serie de condamnări mărunte la activ, cele mai multe 
legate de droguri. Fusese la închisoare. Şi la dezintoxicare. 

Lui Vos nu îi venea să creadă că avea în față același om. Slab, 
cu păr negru curat, o față ciupită de vărsat, dar mai sănătoasă ca 
înainte. Părea comun. Nu aghiotantul bolnav, trist care lucrase 
pentru Jansen. Zeeger purta o jachetă neagră din piele, blugi 
negri, pantofi de aceeaşi culoare, curaţi. Le povesti că lucra cu 
jumătate de normă pentru un serviciu de curierat şi că spera să 
obţină în curând o slujbă cu normă întreagă acolo. Fusese plecat 
în vacanţă la un camping pentru rulote din Texel. Se întorsese în 
noaptea precedentă. Auzise de la Til Stamm că poliția îl căuta. 

Între timp plecase ea la Texel, la aceeași rulotă pe care o fo- 
losise şi el. Una deţinută de Casa Galbenă, organizaţia de cari- 
tate pentru dezintoxicare pe care ea o amintise şi în privința 
căreia spusese că nu avea nicio legătură. 

Bakker întrebă în legătură cu asta. Zeeger se burzului. 

- Til este o fată de treabă. Nu minţea. Rulota se elibera, aşa 
că am întrebat. Mi-au zis că poate să o ocupe ea. 

Scoase nişte gumă dintr-un buzunar al jachetei, o băgă 
în gură. 

- Nu mai fumezi? întrebă Vos. 

- Am renunţat. Am renunţat la toate porcăriile care mi s-au 
băgat pe gât. Și ştii unde am învăţat să folosesc rahaturile alea? 
Acolo unde m-aţi băgat voi. 

- Suntem oameni îngrozitori uneori, recunoscu Vos. Unde 
este Katja? 

- Nu ştiu. Am plecat la Texel în urmă cu o săptămână. Era 
în continuare acolo. Părea destul de fericită. 

- Ce ştii despre privehuis-ul de pe Prinsen? întrebă Bakker. 
Casa Păpușii? Un loc frumos pentru tinere fete. 

Își flutură mâna slabă spre ea. 

- Nu am fost niciodată acolo. Pentru domnul Jansen trans- 
portam doar iarbă şi pastile şi ridicam bani din când în când. 
V-ar fi spus şi el asta, dacă nu i-aţi fi dat drumul. Nu mă interesa 
partea de bordeluri. Pe lângă asta... 

Era prima oară când părea şmecher. 

- Pe lângă asta, ce? întrebă Vos. 

- Am auzit zvonurile. Lucruri rele. Fete tinere. Nu cred însă 
că domnul Jansen ştia. Era foarte strict în legătură cu ceea ce se 
întâmpla. Apoi locul s-a închis şi femeia thailandeză care îl con- 
ducea a fost cumpărată de Jimmy Menzo. Nu aveam de gând să 
mă apropii de el. Nici atunci când am fost foarte bolnav. 

Strânse pumnul şi lovi masa. Atât de tare, că reportofonul 
sări în aer. 

- Şi am fost bolnav. Nu eram un om rău. Nu malefic, așa 
cum aţi spus voi. Am fost bolnav şi m-am vindecat. Ce vă spun 
este adevărul. Nu mai îmi pasă ce spune domnul Mulder. Oricât 
m-ar lovi în cap şi m-ar ameninţa cu lucruri pe care nu le-am 
făcut. Nu... 

- Unde este Katja? întrebă Vos din nou. 

Bărbatul slab în negru își împinse scaunul de la masă. 
Spuse că ar dori o cafea. Bakker plecă și reveni cu trei cești din 
plastic. Vos aşteptă, se gândi. Tăcere. 

Îi făcu lui Laura Bakker semn să tacă atunci când ea începu 
să îi pună din nou întrebări lui Zeeger. 

Dorea să fie auzit. Asta era clar. Dorea să spună ceva în 
propriul ritm, în propriul fel. 

- Nu am avut nimic de-a face cu fiica dumneavoastră, 
domnul Vos, spuse Zeeger, luând o gură de cafea. Credeţi asta, 
nu-i aşa? 

Vos dădu din cap. 

- Nu ştiu cine a trimis lucrurile acelea la mine. Am ajuns 
acasă şi am descoperit că cineva îmi lăsase un pachet. O păpușă. 
Hainele acelea. Eram prea în lumea mea atunci pentru a ob- 
serva anumite lucruri. Poate că a fost altcineva dintre cei care 
lucrau pentru Jansen. Sau dintre oamenii lui Menzo. Poate... 

Ochii îi fugiră spre ușă. 

- Poate cineva de aici. V-aţi gândit la asta? 

- Nu ne interesează ce a fost atunci. Trebuie să o găsim pe 
Katja, spuse Bakker. 

- Nu vă pot ajuta, răspunse el, scuturând din cap, începând 
să arate agitat. Sincer. Era acolo când am plecat. Şi îi era bine. 
Am fost la Casa Galbenă în acea după-amiază. Eu și Kat ne în- 
dreptaserăm. Nu ne mai drogam. Nu mai beam. 

Ridică un deget, de parcă ar fi încercat să își amintească ce 
fusese învăţat. 

- Suntem clari şi curaţi. Clari şi curaţi. Așa era. 

Bakker înjură uşor. În acea dimineaţă purta un model dife- 
rit de costum. Pantaloni verzi, o jachetă de tartan prea deschisă, 
un pulover verde și un crucifix la gât. Culorile nu erau în con- 
tradicţie, se certau de-a dreptul vehement. Nimic nu se potrivea 
prea bine. Din nou mătușa Maartje, ghici Vos. Nu că hainele 
lui - o pereche nouă de blugi, un alt pulover închis, un tricou cu 
guler sub el — ar fi fost ceva deosebit. 

- Unde...? întrebă ea. 

- Eu... nu... ştiu. 

Îşi scoase guma din gură, o înfăşură într-un șervețel, îl 
băgă în buzunar. Luă o altă bucată. 

- Vă spun atâta însă. Dacă mă gândesc mai bine acum, cred 
că era speriată. 

Vos ridică privirea. 

- De ce anume? întrebă el. 

- De cine, vrei să spui. 

Nimic mai mult. 

- Rămânem aici până ne spui ceva, îi promise Vos. Chiar 
dacă stăm toată ziua. 

- Poftim! Eşti exact ca Mulder, este? 

Vocea îi era ridicată şi plină de o durere neașteptată. 

- Nu contează că m-am îndreptat, nu-i aşa? În ceea ce vă 
priveşte, sunt doar un ticălos de care vă puteţi lua oricând. Să 
daţi vina pe mine... 

Laura Bakker își puse capul în mâini şi oftă. 

Zeeger tăcu. 

Apoi ea reveni cu coatele pe masă şi îl privi în ochi. 

- Este foarte simplu, Jaap. Katja a dispărut. Se pare că a fost 
răpită. Aşa cum a fost răpită fata lui Vos în urmă cu trei ani. Se 
cunoşteau... 

Faţa lui palidă, de vulpe, căzu. 

- Se cunoșteau? 

- Se cunoşteau, continuă ea. Şi nu vrem ca, Doamne fereşte, 
Katja să dispară de pe faţa pământului, aşa cum s-a întâmplat cu 
Anneliese. Tu vrei? 

Nimic o vreme. Apoi vorbi: 

- De ce mă întrebaţi pe mine? Eu nu contez. Nu pentru voi. 
Nu pentru oamenii importanţi... 

Dădu din cap spre geamul opac, spre soarele strălucitor de 
dincolo de el. 

- ...de afară. 

Vos îşi încrucişă brațele. Îşi verifică ceasul. 

- Nu vorbea prea mult despre asta, continuă Zeeger, ară- 
tând pregătit să dezvăluie un secret. Doar o dată şi nu avem 
voie să vorbim despre asta. Ce se întâmplă la sesiuni rămâne 
la sesiuni. 

- Cine zice asta? 

- Doamna Jewell. De la Casa Galbenă. Nu poţi deveni clar 
şi curat dacă nu spui adevărul, nu-i aşa? Şi nu poţi spune ade- 
vărul dacă ştii că cineva o să ciripească mai departe de îndată 
ce ieşi din cameră. 

Bakker oftă, lung și încet. 

- Pentru voi este simplu! ţipă Zeeger și, în acel moment, 
semăna cu cel ce fusese cândva. Nu o să bată la ușa voastră, este? 

- Menzo este mort, zise ea încet. Jansen e pe fugă. Dacă îl 
găsim, îl băgăm la închisoare ani de zile. Dacă nu îl... 

- Nu de ei mi-e frică! La naiba! Kat nu avea de-a face cu 
domnul Jansen sau cu ticălosul acela surinamez. Voi... 

Îşi scutură capul. Își trecu degetele prin părul negru, 
pieptănat. 

- Nu înţelegeţi prea multe, este? Credeţi că singurul lucru 
rău pe lume suntem noi. Nu vedeţi dincolo de vârful nasurilor 
voastre arogante. 

Vos părea interesat, Bakker foarte. 

- Continuă, Jaap, zise ea. 

- Şi să sfârșesc și eu mort? 

- Credeam că, de fapt, Kat îţi era prietenă, îi spuse Bakker. 
Nu te-a ajutat ea să devii... clar şi curat? Nu îi datorezi...? 

- Taci din gură, lătră el. Tăceţi amândoi din gură. 

Luă o nouă gură de cafea. Rece. Se strâmbă la gustul ei. 

- Era înspăimântată. V-am spus. I-a scăpat asta o singură 
dată când eram la sesiune. 

- Cu doamna Jewell? întrebă Bakker. 

Nimic. 

- Jaap, zise ea, încercând să pară răbdătoare. Tot îți repet 
asta şi tu tot mă ignori. Nimeni nu a mai văzut-o pe Katja de o 
săptămână. Am primit un bilet de răscumpărare. Fotografii cu 
ea. O filmare... 

Nu reacţionă. 

- Vrei să le vezi? întrebă Vos. 

Niciun răspuns. 

- În regulă, spuse Bakker, apoi îşi scoase smartphone-ul, îl 
puse pe masă, porni filmarea care însoţise păpuşa de pe corpul 
lui Rosie Jansen. 

Camera întunecată. Katja pe un scaun. Țipând. Arătând de 
parcă ar fi fost lovită. 

Zeeger nu îşi putu desprinde ochii de la micul ecran. 

- Opreşte-l, strigă el după câteva secunde. În numele lui 
Dumnezeu, opreşte-l. 

Bakker apăsă pe butonul de pauză. Faţa lui Katja rămase 
pe ecran, cu gura schimonosită, înghețată într-un țipăt lung, 
agonizant. 

- Nu ştiţi nimic, se văicări Jaap Zeeger. 

- Este adevărat, recunoscu Vos. Lămureşte-ne tu. 

Capul lui Zeeger zvâcnea dintr-o parte în alta. 

- O să avem grijă de tine, Jaap, promise Bakker. Nu o să ți se 
întâmple nimic. 

El râse la asta. Dar, după o vreme, începu să vorbească. Bakker 
clipi, verifică reportofonul, se asigură că aparatul înregistra fie- 
care cuvânt. 

Douăzeci de minute mai târziu terminase şi Vos se ridică și 
îi strânse mâna. 

- Am nevoie să dai o declaraţie acum, Jaap. Repetă doar 
ceea ce ai spus, în mod oficial. Pe urmă semnează. 

- Tocmai v-am spus... 

Vos zâmbi. 

- Așa merge treaba. Ştii asta. Pentru întâia oară ești de par- 
tea dreaptă. 

ÎI lăsară în camera de interogatoriu, chemară doi ofiţeri să 
îi ia declaraţia. Rămaseră tăcuţi un moment. 

- Ce urmează? întrebă Bakker. 

Aşteptă. 

- ÎI chemăm pe Wim Prins? sugeră ea. 

- Nu. În primul rând verificăm dosarele despre soția lui. 
Eu am fost... 

Toate se întâmplaseră cât era în concediu medical, pe 
punctul să îşi dea demisia. Nu avea nicio idee cine se ocupase 
de moartea lui Bea Prins. O presupusă sinucidere. 

- Nu eram aici atunci. 

Se dădu la o parte și lăsă doi ofițeri în uniformă să intre, cu 
carnete în mână şi formulare de declaraţie pentru martori. 

- Trebuie să îi spun lui Frank. Până ieri, Wim Prins condu- 
cea oraşul. Dacă îl vom acuza de crimă... 

Vos arătă spre lift. Biroul lui de Groot era la al patrulea etaj, 
lângă birourile celor din conducere, cele ale tehnicienilor care se 
ocupau de spionajul pe calculator și de cele ale criminaliştilor. 

— Ai dreptate, consimţi Bakker. 

Şi totuşi, Vos nu se mișcă. 

— Ce facem acum? întrebă ea. 

- Ai fost bună acolo, Laura, zise el. Foarte. 

Bakker se înroși, mormăi ceva. Urcară în lift. 


Un mic dejun scufundat în tăcere. Liesbeth Prins îşi termină 
cafeaua şi croasantul, își aprinse o ţigară ştiind că asta îl enerva. 
Neras, nepieptănat, purtând o cămașă albastră şi o pereche de 
pantaloni pe care nu îi mai îmbrăcase de ani de zile, Prins stătea 
aplecat deasupra unui bol de cereale, abia atingându-le. Fumul 
de la ţigara ei se rostogolea spre el. Nu o privi. 

- La ce oră te-ai întors? îl întrebă ea. 

- Nu te-ai uitat? 

- La 23.30. 

Dădu bolul la o parte, inspiră adânc, îndurerat. 

- De ce îmi pui o întrebare la care ştii deja răspunsul? 

- Ziariştii au sunat toată noaptea. Nu am ştiut ce să le spun. 

- Asta e ceva nou, răspunse Prins cu un zâmbet ascuţit, 
sarcastic. 

Ea stinse ţigara pe jumătate fumată în ceea ce rămăsese 
din brioșe. 

- Îți pasă, Wim? Te afectează în vreun fel? Încă mai crezi că 
îşi bate joc de tine? 

- Poate, răspunse el ridicând din umeri. Nu mai știu nimic. 

- Unde ai fost noaptea trecută? 

- Am mers la o plimbare. Am băut câteva pahare... 

- Câteva? 

- Nu suficient de multe. 

Citise deja titlurile ziarelor. Două povești. Uciderea unui 
gangster şi a prietenei lui. Şi demisia șocantă a liderului consi- 
liului. Toate raportau linia oficială: era doar ceva temporar. 
Continuau apoi prin a face bucăţi această ipoteză. 

Cineva îi informase. Avea o idee bună cine. 

- I-o tragi? Lui Willemsen? 

El râse. 

- Ce te face să spui asta? 

- Tu. Felul în care te furişezi. Modul în care te porți în 
preajma ei. Eşti un mincinos prost. 

Era amuzant. 

- Am reuşit să îi păcălim pe Bea şi pe Vos destulă vreme. 

- Nu mi-ai răspuns la întrebare. 

Ridică din umeri. 

- O vreme. A fost stupid. S-a terminat acum. 

Partea aceasta îl nedumerea în continuare. 

- Problema este că... atunci când te afli acolo eşti politi- 
cian și eu nu am fost niciodată cu adevărat politician. Trebuie 
să îţi aminteşti că nu este ceva real. Eu nu am... 

Resturile de cafea îi zburară în faţă. Apoi ea sări asupra lui, 
zgâriind cu unghiile, înjurând, țipând. 

O durere ascuţită în obraz, cioburi pe podea. Firimituri şi 
cereale vărsate pe gresia albă şi neagră a bucătăriei. 

|Scăpă din calea degetelor ei ascuţite, o prinse de încheie- 
turi, aşteptă până când furia energică se domoli puţin. 

- Aţi fost doar tu şi Bea înainte de asta, spuse Prins. Nu 
sunt făcut pentru aşa ceva. Cred că de asta am şi făcut-o. Am 
crezut mereu... 

Presiunea braţelor ei se diminuă, aşa cum scăzură și 
înjurăturile. 

- Cred că mi-au lipsit secretele. Nu ai obiectat când a fost 
vorba de noi doi. 

- Ticălosule... 

Era ridicol şi îi spuse asta. Pactul lor era unul al cearşafuri- 
lor ilicite, al momentelor furate. De două ori plecaseră în va- 
canță în Aruba, Prins spunându-i lui Bea că era pentru a lucra la 
vilă, Liesbeth minţind că mergea cu o prietenă. 

Se desprinse de el. El ridică un şervet de pe masă, își şterse 
cafeaua de pe faţă. Își atinse obrazul. Durere și piele sfâșiată. Prins 
îşi trecu un deget de-a lungul rănii, o atinse ca să îl vadă şi ea. 

Avea sânge pe el. Îşi privi reflexia în geam, încadrat de teii 
verzi din curte. O dâră pe partea dreaptă a feţei. Una care avea 
să aibă nevoie de timp ca să se vindece. 

- Să nu mai faci asta niciodată, spuse el pe o voce joasă, 
rece. Nu suntem îngeri. Niciunul dintre noi. 

- Nu am pretins vreodată că aș fi unul. 

Se auzi soneria. Ea cobori. Prins o privi plecând. Părul îi 
era răvăşit, îşi strângea halatul în jurul ei. Nu fusese aşa când se 
furişau împreună în primele zile ale relaţiei lor, plini de dogoa- 
rea tinereţii. 

- Poşta, anunţă ea, întorcându-se la etaj, desfăcând un plic 
maroniu mare, o livrare specială. 

- Îmi citeşti scrisorile acum? întrebă el, privind numele 
scris pe partea din faţă cu un marker. 

Scutură din cap, se îndreptă spre cafetieră, mai făcu o por- 
ţie de cafea. Rutina de dimineaţă. Asta devenise viaţa. O serie 
de acțiuni și gesturi mecanice, ce nu conduceau nicăieri, din 
care nu obțineai nimic. 

Liesbeth se liniştise. Era o linişte pe care el o cunoştea. O li- 
nişte care îi cerea lui ceva. 

Aparatul de cafea se opri din măcinat, începu să huruie. 

- Ce este? întrebă el, îndreptându-se spre masă. 

O singură coală albă. Cerneală groasă, neagră. Scrisul părea 
juvenil. Asemenea scrisului unui şcolar stângaci. 

Scria: „Zeedijk şi Stormsteeg. 11.30 dimineaţa. Valiză Tumi. 
Banii. Aşteptaţi acolo“. 

Ea nu spuse nimic. 

Wim Prins se întoarse la aparatul de cafea, își turnă o por- 
ție în cană, o sorbi. Citi din nou biletul. 

Privi ceasul. Aproape nouă. 

- Banca nu va reuși să proceseze tranzacţia până la zece. 
Nu îmi dau prea mult timp, nu-i aşa? 

- Vrei să spui că nu poți face rost de ei? 

Se gândi. 

- Va trebui să îmi iau pașaportul sau ceva asemănător. Nu 
poţi scoate o asemenea sumă de la bancomat. 

- Faci rost de ei? 

- Da, răspunse el. Dar am nevoie de timp. Și de spaţiu. 

Se holbă la ea. 

- Nu vreau să îl anunţi pe Vos încă o oră. În regulă? 

Ea își scutură capul, agitată. 

- Nu fă prostii acum, Wim. Este vorba despre Katja aici. 
Nu despre tine... 

Îşi pierdu cumpătul. Sări pe ea. Îi scutură umerii slabi, 
osoși. Era cu faţa lipită de a ei, furios. Pierdut în furie. 

Aproape o lovi. Ceea ce l-ar fi şocat pe el la fel de mult ca pe ea. 

Îi dădu drumul. În continuare furios. Se lupta să se controleze. 

- Trebuie să îmi spăl cafeaua de pe față. Să incerc să arăt cât 
de cât decent. Să încerc să mă gândesc cum să fac rost de mai 
mulți bani decât am văzut în toată viața mea, să îi bag pe toţi 
într-o servietă stupidă şi să stau în Chinatown ca un turist exci- 
tat la vânătoare de curve. Nu îmi îngreuna şi tu situaţia. Să nu 
îndrăzneşti. 

Plecă. Intră în baie. Apoi în dormitor. leşi cu un bandaj pe 
obraz, cu un pulover deschis la culoare, pantaloni de zi cu zi, 
pantofi maronii. Ca un bărbat în vacanţă sau în drum spre una. 

Intră pe urmă în birou să își ia din lucruri. 

Ea rămase în bucătărie, nefericită, la masă, fumând. Pri- 
vind biletul. 

La nouă și zece el își luă jacheta şi haina, o făcu să jure că își 
ține gura până la ora zece, apoi plecă. 

Liesbeth Prins se întrebă de ce îl asculta. Ce motiv bun ar fi 
avut să nu Îl sune pe Pieter Vos chiar în acel moment? Îşi dorea 
oricum să îl vadă. Îi era dor de compania lui agreabilă, plăcută. 
Ceea ce odată păruse ceva de rutină şi plictisitor părea în acele 
clipe o dovadă de afecţiune și de grijă. 

Nimic din asta nu contase atunci când se furişase spre pa- 
tul lui Wim Prins. 

Mai privi o dată biletul. Nu avea să sune. Nu până la ora 
convenită. 

El avusese dreptate într-o singură privinţă. Nu erau îngeri. 
Nu avea rost să se prefacă. 


Frank de Groot arăta de parcă nu ar fi dormit. Stătea lângă 
geamul biroului lui de la etajul cel mai de sus al Marnixstraat, 
privind afară. Se lucra la podul de peste Lijnbaansgracht. Băr- 
baţi cu ciocane pneumatice duduiau în asfalt, trecători se chi- 
nuiau să străbată haosul. Zgomotul se strecura în biroul lui 
de Groot. Nu îi ameliora cu nimic dispoziţia. 

Îl ascultă pe Vos făcând un rezumat al spuselor lui Jaap 
Zeeger şi zise direct: 

- Las-o baltă. 

- Să o lăsăm baltă, strigă Bakker. Zeeger ne-a spus... 

- Zeeger este un criminal cu condamnări la activ. Un hoţ. 
Un traficant. O să pui cuvântul lui în balanţă cu cel al unui po- 
litician? Cu cel al unui avocat, în numele lui Dumnezeu? 

Vos tuşi în pumn şi se așeză în faţa biroului comisarului. 
De Groot primi mesajul, se așeză de cealaltă parte. Bakker îşi 
încrucișă braţele, se sprijini de peretele despărțitor, fumegând 
ca o adolescentă într-o dispoziţie proastă. 

- Trebuie să investigăm asta, Frank, zise Vos. Omul a dat o 
declaraţie. 

- Bea Prins s-a împușcat în parcarea de la Beursplein. Era 
dependentă de droguri. Sunt destui martori în privinţa asta. Nu 
redeschid cazul în baza unor zvonuri auzite de la un criminal. 

Un moment de tăcere, după care Vos întrebă: 

- Tu te-ai ocupat de caz? 

- Da! tună de Groot. Eu. Şi nu. Nu eram ofiţerul cel mai 
potrivit pentru asta. Dacă ai fi fost pe jumătate normal la cap, 
te-aș fi lăsat pe tine să te ocupi. Dar nu erai. 

Apoi mai încet: 

- Şi înţeleg de ce. Niciunul dintre noi nu era normal 
atunci. O căutasem pe Anneliese de trei luni de zile şi nu ajun- 
sesem nicăieri. 

O privire dură de-a lungul biroului. 

- Ştiu că ai suferit. Nu ai fost singurul. 

- Trebuie să văd acele dosare. 

- Bine, bine. Şi dacă găseşti ceva, spune-mi. Însă nu-l aduce 
pe Prins la secție doar pentru că Jaap Zeeger a intrat pe ușă ară- 
tând ferchezuit și s-a hotărât să îți spună o poveste de adormit 
copiii. L-am băgat pe Theo Jansen la închisoare în urma mărtu- 
riei ticălosului aceluia și uite unde am ajuns din cauza asta. De 
ce naiba ar trebui să îl credem... 

- Prins a încercat să fugă de situaţie încă de la început, îl 
întrerupse Bakker. Nu a arătat niciodată ca un bărbat care toc- 
mai şi-a pierdut fiica. Din ce spunea Zeeger, Katja a luat-o 
razna tocmai pentru că bănuia că Prins a ucis-o pe Bea - şi el 
ştia asta. Nu se potriveşte cu ceea ce am văzut? 

- Aveţi nevoie de mai mult decât cuvântul unui trepăduș. 
Un mincinos recunoscut, repetă comisarul. Până nu văd ceva... 

- Dă-mi nişte oameni atunci, ceru Vos. O am doar pe 
Bakker. Acces la criminaliști. Pe Van der Berg. Nu pot... 

O altă tiradă agitată, după care de Groot îi aruncă o foaie 
printată de cealaltă parte a mesei. 

— Ai văzut asta? Ai auzit cele mai noi știri? 

Vos ridică foaia. Raportul unei crime. În acea dimineaţă 
la ora 6.34. Cadavrul fusese găsit în canalul Oudezijds 
Voorburgwal în De Wallen, lângă Oude Kerk. O localnică de 
douăzeci și opt de ani. Înjunghiată o singură dată în abdomen. 
Scoasă din apă după ce o echipă de curăţători stradali a văzut-o 
la răsărit. Echipa trimisă la fața locului credea că era vorba des- 
pre o tâlhărie care a decurs prost. O reporteriţă de la unul dintre 
ziarele importante ale orașului. O identificaseră cu ajutorul tele- 
fonului, găsit pe aleea unde fusese atacată. 

- Am întâlnit-o pe fată de câteva ori, adăugă de Groot. A 
venit la secția Crime după ce te-ai pensionat tu. Așa că Jansen 

este în continuare liber şi toată lumea ţipă la mine pentru asta. 
Menzo și prietena lui au fost ucişi noaptea trecută. Şi acum asta... 

- Katja Prins este dispărută, interveni Bakker. Credea că 
tatăl ei a ucis-o pe mamă. Cumva şi asta se leagă de cazul fiicei 
lui Vos. Poate... 

- Poate ce? întrebă de Groot. Spune-mi. 

Îndreptă un deget gros spre ea. 

- Dă-mi ceva concret. Ceva pe care să îl pot arăta oameni- 
lor care conduc acest loc şi să le spun: „Poftim. Pentru asta i-am 
reţinut pe ofiţerii care urmăreau gangsterul ucigaș liber prin 
Amsterdam“. Nu știi dacă răpirea asta este reală sau nu. Sau dacă 
Prins are dreptate și fata își bate doar joc de toți. 

- Este adevărat, recunoscu Vos. 

- Cereţi-mi resurse suplimentare când aveţi ce să faceţi cu 
ele. Nu acum, Pieter. Ştii că nu pot să fac asta. 

Vos ridică din umeri. Bakker rămase tăcută. 

- Deci, ce mai aşteptaţi? întrebă de Groot. 

Vos se opri pe coridor, admirând priveliștea spre stația de 
autobuz dinspre Westerkerk. 

- Omul este un idiot, mormăi Bakker. De ce...? 

Se opri când văzu privirea din ochii lui. 

- Nu este un idiot. Are dreptate. Sunt doar zvonuri. Atât. 

Îşi privi ceasul. 

- Frank nu a lucrat niciodată la crime. Nu dacă putea să 
evite asta. 

Auziră pași pe coridor. Van der Berg se apropia ţinând un 
dosar albastru cu numele Beatrix Prins pe copertă. Deschise 
geamul, lăsă aerul de primăvară să intre. Zâmbi, cu ochii înce- 
țoşaţi, emanând un miros de băutură chiar și la acea oră. 

- Te-ai ocupat de caz atunci când s-a întâmplat, Dirk? îl 
întrebă Vos. 

- Din păcate nu, șefu' Eram în vacanţă cu soția. 

Își dădu ochii peste cap. 

- Un tur european al berii. A plouat mult. 

Se strâmbă. 

- Simţeam nevoia unei pauze după toate rahaturile de aici. 

Vos bătu cu degetele pe dosar. 

- Vreau să te așezi. Să citeşti fiecare rând. Să uiţi concluziile 
la care au ajuns alţii. Să vezi totul dintr-o perspectivă nouă. 

- Ce anume caut? 

- Vreau să îmi spui dacă ți se pare ceva ciudat. 

Van der Berg dădu din cap şi se îndreptă spre lift. 

-ÎI va ţine asta departe de bar? întrebă Bakker, după ce 
bărbatul plecă. 

- Este cel mai bun anchetator pe care l-am avut, zise Vos. 
Nu judeca oamenii după aparențe. 

Ea mimă un salut ironic. 

Vos scutură din cap. 

- Şi noi unde mergem... șefu'? 

El aşteptă. 

- La Casa Galbenă, zise ea și Vos rămase tăcut. Oh, și 
lasă-mă să ghicesc. Mergem cu bicicletele. 


- Există o capelă jos, Theo. Ai vrea să o vizitezi? 

O dimineaţă luminoasă. Câţiva turişti în acea parte a curţii 
Begijnhofului, care era deschisă pentru turişti. 

Avea o durere de cap. Rămăsese treaz până târziu, dând 
peste cap toate patru beri cumpărate de ea, până când, în jurul 
orei două, se târâse până la canapea şi adormise. Chiar şi după 
ce făcuse încă un duş şi se îmbrăcase cu un set proaspăt de 
haine se simţea murdar și stupid. 

Nu era nimic la ştiri care să îl îngrijoreze. Niciun mesaj de 
la Maarten. Îi spusese frizerului să stea ascuns, să nu spună ni- 
mic. Să nu îl deranjeze, dacă nu era necesar. Totuși, se simţea 
singur şi cumva ruşinat. Îl crezuse pe Menzo când îi spusese că 
nu el era ucigașul lui Rosie. Nu avea nevoie să audă asta de la 
Pieter Vos. Şi totuși, îl arsese de viu pe bărbat, cu amanta lui 
moartă pe scaunul din spate. 

Odată asta nu l-ar fi preocupat prea tare. În acel moment 
ceva îl irita. 

— Vrei să mă rog? întrebă el, glumind doar pe jumătate. 

Ea purta o fustă cenușie, largă, care îi cădea aproape până 
la glezne. O bluză albă cu volane rotunde. Faţa îi părea insufici- 
ent de acoperită de ridurile specifice vârstei. Suzi era împăcată 
într-un mod cum nu fusese niciodată cât erau împreună. 

- Nu, răspunse ea. M-am gândit doar... 

Acea linie severă a zâmbetului. Îl judeca şi lui niciodată nu 
îi plăcuse asta. 

- M-am gândit doar că ai vrea să ieşi puţin de aici. Nimeni 
nu are să te vadă. 

Ochii ei erau atât de ficşi. Îl ţintui cu ei. 

- Nu te-ar recunoaşte nimeni. Nu aşa cum arăţi acum. 

Se apropie de el şi îi atinse obrazul țepos. 

-Îmi place. Ţi-am cumpărat o lamă şi spumă de ras. Sunt în 
baie. Ar trebui să le foloseşti de două ori pe zi. De asemenea... 

Se duse la plasa de cumpărături de lângă geam şi scoase din 
ea o cutie cu două aparate de tuns părul. 

- Am luat asta. 

Îi flutură un deget în față. 

- Ca persoana care ai fost odată să nu revină. 

Jansen bău o ceaşcă de cafea. Mâncă un croasant şi două 
bitterballen! cu muştar din frigider. Apoi se duse în baie şi făcu 
ce îi ceruse ea. 

Când ieşi, ea își luase deja haina şi ținea o jachetă nouă, cu 
mânecile pregătite pentru el. 

- Dacă vrei bani pentru ea... începu el. 

- Nu îți vreau banii. Putem pleca? 

Afară erau alți turişti, un grup mare condus de o femeie ja- 
poneză cu un steag în mână. Fotografiau locul, deşi un semn le 
interzicea asta. Făceau un zgomot uşor, ce părea nelalocul lui 
în acel sanctuar paşnic aflat chiar lângă aglomerata piaţă Spui. 

Se aşeză lângă Suzi pe o bancă din zona privată, acoperită 
cu iarbă. ÎL privi urât când o întrebă dacă își poate aprinde o ți- 
gară. Așa că îşi vâri mâinile în buzunare ca un copil neastâm- 
părat. Era şi fericit, şi iritat că ea nu încerca să discute cu el. 

Când grupul părăsi curtea, ea se ridică şi îl conduse spre 
capelă. Îi relată o poveste despre o călugăriță din secolul 
al XVII-lea îngropată în șanțul de afară, deoarece afirmase că 
biserica fusese murdărită de prezenţa prezbiterienilor. 

- Deci aveţi bande şi în religie, nu-i aşa? mormăi Jansen în 
timp ce intrau pe uşa joasă. 

Un magazin modest de suvenire în partea dreaptă. O micuță 
capelă în stânga. Nu prea multe lucruri care să îl intereseze. 


! Chiftele specifice olandeze (n.tr.) 

- Există mereu conflicte, Theo, zise ea, zâmbindu-i. Aici 
nu te contrazic. 

Îşi bătu pieptul. 

- În interior sau în afară. Niciodată nu scăpăm de ele. 

- Nu încerca să mă schimbi, o sfătui el. Sunt un caz fără 
speranţă. 

Rămase tăcută. 

- Şi pe mine au să mă îngroape în şanţ, adăugă Jansen. De 
acolo mă trag. Am să mă întorc doar unde îmi este locul. 

- Tatăl tău a fost un bărbat onorabil. A muncit toată 
viaţa lui... 

- Şi a fost plătit mizerabil. Nu a avut nici măcar un loc al lui 
în care să locuiască. Nu a... 

Tatăl lui fusese un modest reprezentant al clasei munci- 
toare, taciturn, mândru, lucrând din greu pe linia de producţie 
a fabricii Heineken. Mama lui Jansen murise când el avea doar 
şapte ani. Tatăl lui fusese apoi răpus de cancer la gât în ziua în 
care Jansen împlinea treizeci de ani. Nu spusese niciodată un 
cuvânt despre munca pe care o făcea fiul lui. Era de parcă totul 
ar fi avut loc în altă lume. 

— Sssst.... 

Degetul ei moale se duse spre buzele lui aspre. Vocea lui 
Jansen se ridicase prea tare pentru interiorul întunecat şi liniş- 
tit al capelei Begijnhof. 

- Bănuiesc că te rogi pentru mine acum, şopti el, disperat 
să iasă de acolo. 

- Nu, spuse ea uşor. Mă rog pentru toată lumea. Nu aș 
îndrăzni... 

Se puse în faţa lui, îşi încrucișă braţele. În acel moment el îşi 
putu aminti cum erau amândoi, tineri şi puternici, cu corpurile 
încleştate pe patul micului lui apartament, înainte ca banii să 
înceapă să îi inunde viaţa. 

Nimic nu fusese complicat atunci. Fiecare zi fusese o bătă- 
lie, de câştigat sau de pierdut. Îşi dorise victoria deoarece ştia că 
alternativa era înfrângerea, ruşinea, moartea. Nu îşi imaginase 
niciun moment că prețul triumfului avea să fie pierderea ei. 


Casa păpușilor 255 


- Nu pot să mă gândesc la nimic ce aş putea să îţi dau, zise ea. 
Dar ia ce vrei. Rămâi cât ai nevoie. Cere-mi ce vrei. Le poți avea. 

Ea își închise ochii. El putu să vadă lacrimi la colţuri, ca 
nişte mici perle transparente. 

- Există suficientă durere între noi. Să nu mai creăm alta. 

Telefonul lui ieftin sună. În întunericul micii, înăbuşitoarei 
capele de la Begijnhof toți ochii se întoarseră spre el. Nu aparţi- 
nea acelui loc. 

leşi pe terasă, răspunse. 

Maarten. Dorea să i se spună ce să facă. 

- În legătură cu ce? întrebă Jansen, conştient că ea trecuse 
pe lângă el, ieşise în aerul dimineţii, hotărâtă să nu audă. 

- Toată lumea vrea să ştie, Theo. Am revenit în afaceri? 
M-au sunat până și câţiva dintre băieţii surinamezi. Nu îşi do- 
resc un război acum. Nu după moartea lui Jimmy. 

Jansen se simţi stupid. Nu se gândise deloc la urmarea uci- 
derii lui Menzo. Nu exista un lider evident care să preia condu- 
cerea. Bărbatul condusese afacerile ca un despot de modă 
veche. Miriam Smith fusese adjuncta lui şi în prezent era şi ea 
moartă. Avea să urmeze un război. Ceea ce era necesar la un 
moment dat. Dar nu chiar atunci. Liniile de aprovizionare tre- 
buiau menținute. Datoriile trebuiau colectate. Facturile plătite. 
Vieţile trăite. 

- Ce spun oameni? întrebă el. 

- Te vor înapoi... 

- Marnixstraat o să continue să mă caute până mă va găsi, 
Maarten. Ştii că nu se poate întâmpla asta. 

- Nu şi dacă te scoatem din oraș. Poţi fugi în străinătate. 
Poți... 

Jansen nu îl asculta. Suzi se holba la el cu acei ochi trişti, 
cunoscători. Înţelesese întotdeauna meandrele politice ale cri- 
mei. Mai bine ca el uneori. Probabil ghicise că asta urma. 

- Trebuie să ne întâlnim, zise frizerul. Tu şi oamenii lui 
Jimmy. Michiel Lindeman a spus că va fi şi el acolo. El 
poate... media. 

Un avocat dispus să discute cu un evadat. O idee interesantă. 

- Aranjează ceva, zise Jansen. Anunţă-mă după aceea. 

Se întoarse cu ea, din zona publică a Begijnhof în curtea 
privată, apoi la casa înaltă din lemn și modestul ei apartament. 

- Mă duc la cumpărături mai târziu. Ce ai vrea la prânz? 
întrebă ea, închizând ușa. 

- Hering, răspunse el. Pâine bună. O bere. Una singură. 

Cincisprezece minute mai târziu, Maarten sună. Fusese 
aranjată o întâlnire. În curând. 

— Lasă mâncarea, îi spuse Jansen când termină de vorbit. 
Trebuie să plec. Găsesc eu ceva de mâncat pe drum. 


Era galbenă, dar nu era o casă. Doar o clădire joasă, post- 
belică, la o stradă în spatele gheretelor cu flori şi al magazinelor 
ce vindeau bulbi din Bloemenmarkt. Înghesuită între un resta- 
urant și un bar, zugrăvită în ocru, cu uriaşe plante de floa- 
rea-soarelui întinzându-se spre ferestrele curate, strălucitoare, 
părea ciudat de curată şi nelalocul ei în mijlocul clădirilor ce- 
nușii care se întindeau în jurul pieţei de flori. 

Pe semnul de pe uşă scria: „Casa Galbenă, Directoare 
Barbara Jewell“. 

Vos şi Bakker îşi legară bicicletele de grilajele din faţă, ne- 
gociară cu o recepţioneră insipidă în zona anostă de recepţie şi 
se treziră în biroul lui Jewell fără să întâmpine cea mai mică 
obiecţie sau piedică. 

Tablouri de van Gogh peste tot. Citate din o varietate de 
erudiţi, de la mistici sufişti la Steve Jobs. Jewell stătea așezată în 
faţa un iMac mare, tastând frenetic în timp ce îi asculta. Era o 
americancă solidă de vreo patruzeci de ani, cu păr scurt, vopsit 
portocaliu, ochi albaştri pătrunzători. Purta un costum albas- 
tru asortat, business, ce părea scump. De la început vorbi în 
engleză pe un ton ferm, hotărât. 

Bakker o întrebă cu ce se ocupa organizaţia. 

- Vindecăm oameni, răspunse Jewell cu un zâmbet onest, 
interesat. Dacă putem. 

- Aţi vindecat-o pe Katja Prins? întrebă Vos. 

Jewell ridică din umerii voinici. 

- Cred că da. Aveţi vreun motiv să credeți altceva? 

- Nu v-a spus Til Stamm? întrebă Bakker. Când a venit 
după cheile de la rulotă? 

Americanca zâmbi, nedumerită. 

- Ce să îmi spună? 

Vos o informă. Păru şocată, îngrijorată. Apoi începu din 
nou să tasteze. 

Bakker se înfurie. 

- Poţi termina un moment cu tastatura? 

- Caut ultima dată când Katja a fost aici, răspunse Jewell. 
Mă gândeam că vreţi să ştiţi. 

Găsi ceva, apăsă o tastă. O imprimantă din capătul biroului 
începu să huruie. Barbara Jewell le dădu singura pagină prin- 
tată. O programare la unsprezece dimineața. O perioadă de trei 
ore denumită „sesiune de antrenament“. 

Bakker întrebă ce însemna asta. 

- Înseamnă că ne gândeam să îi oferim lui Katja o slujbă la 
un moment dat. Un profesor trebuie să îşi înțeleagă materia. 
Katja o înţelegea mai bine ca oricine. Droguri. Băutură. 

Ezită. 

- Relaţii abuzive. 

- Te referi la tatăl ei? întrebă Bakker. 

Americanca oftă, păru să regrete că vorbise. 

- Este ciudat, continuă ea. Vreau să vă ajut cât de mult pot. 
Dar este vorba de lucruri spuse într-un cadru confidenţial. 

- Nu eşti preot, observă Bakker. 

- Nu. Totuşi sunt o persoană care aude secrete pe care oa- 
menii nu vor să le dezvăluie. Dacă mi-ai spune ceva în privat, 
te-ai bucura dacă aş povesti apoi altcuiva? 

- Dacă ar salva o viaţă, da, răspunse Bakker. Ai o datorie... 

- Cât v-a plătit Wim Prins? interveni Vos. 

Femeia luă o broşură de pe birou, i-o dădu. 

- Lucrăm pe bază de donaţii. Dacă oamenii îşi permit să 
contribuie, foarte bine. Dacă nu o pot face... sau nu vor să o 
facă... şi asta este bine. 

Zâmbi scurt, ironic. 

- Nu se îmbogățește nimeni aici, dacă asta insinuați. 

Aşteptă. Cei doi nu își găseau cuvintele. 

- Cine a văzut-o aici ultima oară? întrebă după câteva 
clipe Vos. 

- A fost la sesiunea mea. Katja era un pacient grozav. 
Atentă şi motivată. Îşi rezolvase multe probleme la noi. Aveam 
speranţe mari. 

- Cine erau prietenii ei? 

Barbara Jewell se încruntă. 

- Pe noi ne interesează bunăstarea şi vindecarea. Să fim... 

- Clari şi curaţi, completă Bakker. Da. Ştim. Cine îi erau 
prieteni? 

Femeia ridică din umeri. 

- Se înţelegea bine cu Jaap Zeeger. Făceau parte din acelaşi 
grup. În afară de asta... 

Bakker îşi notă ceva pe carneţel, apoi întrebă: 

- V-a spus unde se ducea? 

- Acasă, am presupus. Avea un loc închiriat undeva lângă 
Warmoesstraat. Cred că i-a făcut rost şi lui Jaap de o cameră 
acolo, o vreme. Avea nevoie de un loc ieftin. 

- Nu pari câtuşi de puţin îngrijorată de dispariţia lui Katja 
Prins, observă Bakker. 

Pentru un scurt moment, calmul dispăru de pe faţa Barbarei 
Jewell. Părea iritată. 

- Oamenii vin aici şi pe urmă pleacă. Nu aş citi prea 
multe în... 

Vos îi dădu câteva dintre detaliile dispariţiei lui Katja. 

- Fie a fost răpită. Fie se preface, adăugă el. 

- Ce anume vreţi? 

- Dosarele tale despre Katja şi Zeeger. 

Femeia ezită, apoi scutură din cap. 

- Îmi pare rău. Nu este posibil. 

- Undeva, o tânără femeie are probleme, îi spuse Vos. Nu 
cunosc circumstanţele. Dar ştiu că este într-un fel de pericol. 
Fiica mea a dispărut... 


- Ah! 

Femeia îşi ridică degetul zdravăn. 

- Tu eşti acela. Katja a amintit de tine. 

Cobori din nou degetele pe tastatură. 

- Şi de fiica ta. Erau prietene. Ştiai asta, nu-i așa? 

Vos îşi închise ochii un moment. Lângă el, Bakker devenea 
furioasă. 

- Aş putea să te îngrop în procese, adăugă el. Să dărâm 
acest loc. 

Lui Barbara Jewell nu îi plăcu asta. 

- Suntem o asociaţie caritabilă. Lucrăm mână în mână cu 
guvernul, cu consiliul orașului. Cu agenţiile de voluntariat. Nu 
cred că sunt obligată să ascult asta... 

- Jaap Zeeger ne-a spus oricum ce a zis Katja, interveni 
Bakker. Vrem doar să o auzim de la tine. Altfel va trebui să... 

Se gândi. 

- Va trebui să îl arestăm pentru că a pierdut timpul poliţiei. 

- A dat o declaraţie oficială în Marnixstraat, adăugă Vos. 
Dacă sunt doar invenţii răutăcioase, îl putem duce în faţa unui 
judecător chiar în după-amiaza aceasta. Wim Prins este un băr- 
bat acuzat de o răpire. Nu i-aş da prea multe șanse lui Zeeger în 
aceste circumstanţe. 

Jewell se holbă la ei şi spuse: 

- Dumnezeule. Este, oare, de mirare de ce acestor oameni 
le este atât de greu să își pună viaţa la loc pe şine? 

Bătu din nou în tastatura wireless. 

- Nu aţi primit asta de la mine, OK? 

Imprimanta începu din nou să huruie. O transcriere a ceea 
ce la Casa Galbenă se numea „grup mărturisire“. Totul dat pe 
faţă, oricât de ruşinos, oricât de adânci ar fi fost cicatricele. 

- Katja este un copil cu adevărat tulburat, preciză Jewell. 
Aproape autistă şi nu cred că a primit vreodată tratament. 
Mi-am dat seama că este ceva acolo, însă a trebuit să o forțez să 
îmi spună. Era de parcă aş fi scos veninul dintr-o rană. Avea 
nevoie de asta. 

Doar trei persoane se aflaseră în încăpere: Jewell, Katja şi 
Jaap Zeeger. Fiecare cuvânt rostit de el se confirma. Katja era 
convinsă că Prins o ucisese pe mama ei. Că el era devină pentru 
colapsul ei de după moartea lui Bea. 

- Şi nu te-ai gândit niciodată să suni în Marnixstraat? în- 
trebă Bakker, uimită. 

- M-aţi fi crezut? se întrebă Jewell. Cuvântul unui drogat? 
Nu prea deştept. Cunoscut de poliţie. Aţi fi pus cuvântul ei în 
balanţă cu cel al unui bărbat precum Wim Prins? 

Era rândul lor să rămână tăcuți. 

Afară, în zgomotul făcut de turişti pe debarcaderul de lângă 
piața de flori, Vos era pe punctul să îşi scoată telefonul pentru a 
ordona arestarea lui Prins, când aparatul începu să sune. 

De Groot. Liesbeth încerca să dea de el. Apăruse un bilet 
de răscumpărare. Prins plecase să facă rost de bani. 

- Unde este? întrebă Vos. 

- Nu ştie. Nu îi răspunde la telefon, răspunse de Groot. 
L-am pus pe Mulder la treabă, cum tu erai plecat. Zeedijk şi 
Stormsteeg. Unsprezece treizeci. Vei fi acolo, Pieter? 

Vos se gândea. 

- Te anunţ eu, răspunse el. 

Bakker stătea în stradă, sprijinindu-se de uriaşele plante de 
floarea-soarelui pictate pe zid. Nedumerită, nu iritabilă cum fu- 
sese cu o zi înainte. 

- A fost uşor până la urmă, nu-i aşa? întrebă ea. 

- Ceva ar trebui să fie. Mulţumesc pentru acea idee cu 
Zeeger. Mă blocasem. 

Asta o înveseli. 

- Presupun că există un motiv pentru care nu i-ai spus lui 
de Groot că femeia de la nebuni tocmai ţi-a confirmat tot ce a 
zis Zeeger despre minunatul Wim. 

- Minunatul Wim tocmai a primit un bilet de răscumpă- 
rare. Avem mai puţin de o oră să organizăm supravegherea şi o 
echipă de intervenţie în Chinatown, o anunţă Vos. Cealaltă in- 
formaţie poate aştepta. 


Zece minute mai târziu, după un drum rapid pe bicicletă, 
Vos şi Bakker intrau în Marnixstraat. De Groot convocase o şe- 
dinţă la etajul al patrulea. Koeman reuşi să îi intercepteze în 
timp ce străbăteau coridorul lung. 

- Nu am timp, spuse Vos, încercând să îl dea la o parte. 

- Fă-ţi timp, insistă Koeman. 

Se propti în fața lor blocându-le calea, până când reuși să 
spună ceea ce dorea. Anna de Vries, reporteriţa ucisă, îl vizitase 
pe Wim Prins în biroul lui în după-amiaza precedentă. 

- De ce? întrebă Bakker. 

- Nu ştiu, recunoscu Koeman. Mai este ceva. Noaptea tre- 
cută, nimeni nu ştie unde a fost Wim Prins. Nici oamenii de la 
consiliu. Nici nevasta lui. I-a spus că s-a dus la băut de unul 
singur. Nu s-a întors până la 23.30. Credem că femeia a fost 
ucisă cu o oră mai devreme. 

Koeman se strâmbă. 

- Una dintre prostituatele din zonă ne-a declarat că a auzit un 
țipăt pe la acea oră. Nu că ar fi făcut ceva în privinţa asta, desigur. 

- Mai târziu, repetă Vos, încercând să treacă de el. 

- Asta nu este tot, continuă Koeman, scoțând câteva poze 
dintr-o folie din plastic. Telefonul lui de Vries a căzut în șanț pe 
aleea unde a fost înjunghiată. L-am recuperat. Există un mesaj, 
în aparenţă de la Prins, în care îi cere să se întâlnească în cafe- 
neaua Singel. El nu a apărut. Am verificat. Apoi un alt mesaj, 
aparent de la Katja Prins. Numele tău este menţionat... 

Koeman îi împinse o foaie în faţă, îi arătă cele câteva rânduri. 

„Nu mă poți auzi țipând, Pieter? Nu îţi pasă?“ 

Vos se chinui să vorbească. 

- Şi tu ai primit un astfel de mesaj. În aparenţă de la 
Anneliese, spuse Koeman. Este la dosar, aici. Doar că în acela ţi 
se spunea tată. Nu Pieter. Câţi oameni ştiu asta? În afara ticălo- 
sului care ți l-a trimis? 

Prea multe posibilități. Prea multe amintiri. 

- Toate sunt false, continuă Koeman. SIM-uri furate. Mesa- 
jele au fost trimise prin același releu, deci este vorba de aceeași 
persoană folosind două telefoane. Cineva a atras-o acolo pe fe- 
meie ca un peşte într-un cârlig. Trebuie să îl aducem pe Wim 
Prins la secție. Să aflăm undea fost noaptea trecută. Iisuse... 

Își scărpină mustața maronie, ca de morsă. 

- Am întâlnit-o şi eu de câteva ori. Era de treabă, pentru 
o ştiristă. 

Vos bătu cu degetele în pagina cu mesajele. 

- Dacă ar fi fost Prins... și-ar fi folosit propriul nume? 

- Nu ştiu, spuse Koeman direct. S-ar fi dus ea la întâlnire 
dacă el și-ar fi zis Donald Duck? Haide să îl întrebăm chiar pe el. 

- Tu ai ceva împotriva politicienilor, observă Vos şi, de 
data aceasta, reuși să treacă de bărbat. 

O voce ridicată, înfuriată răsună pe coridorul din spatele lui. 

- Nu cu toţii avem? strigă Koeman. 


Wim Prins folosise aceeaşi bancă de aproape un sfert de 
secol. O mică instituţie privată, cu sediul într-o clădire-turn 
din Districtul Muzeelor. Responsabil de administrarea contu- 
lui său în cea mai mare parte a acestei perioade fusese Kees 
Alberts, un funcţionar cu vechime, morocănos, bun cunoscă- 
tor al legislaţiei internaţionale ce reglementa impozitarea şi 
oportunităţile de investiţii. Prin intermediul acestui bărbat, 
Prins cumpărase vila din Aruba, redirecționându-și cu atenție 
o parte din venitul de la firma de avocatură, printre ai cărei 
parteneri se număra la acea vreme și Michiel Lindeman. Mai 
avea investiţii și în alte părți ale lumii. O altă vilă în Grecia. 
Proprietăţi în Florida. Acţiuni în portofolii într-o varietate de 
paradisuri fiscale din Caraibe. 

Banii nu fuseseră niciodată o problemă prea mare pentru 
Prins. Valoarea lui netă, luând în considerare fiecare bun, tre- 
cea undeva de zece milioane de euro. Dar cea mai mare parte a 
acestei sume era blocată în fonduri şi proprietăţi. Nu avusese 
nevoi reale de bani lichizi de-a lungul anilor şi, într-adevăr, nu 
avea nicio idee dacă putea strânge cu uşurinţă o jumătate de 
milion de euro. 

Alberts îl lămuri de îndată. După ce Prins îl sunase în ziua 
precedentă, făcuse câteva calcule rapide. Prins avea acces ime- 
diat la două sute patruzeci de mii de euro. Banii se aflau pe bi- 
roul bancherului, într-o geantă Tumi neagră din piele, aşa cum 
o ceruse chiar el. Aceasta costase patru sute de euro, deja reţi- 
nuți din grămadă. 

- Ar trebui să fie mai mulţi, insistă Prins. 

- Mult mai mulţi, consimţi Alberts. Dar nu pot, pur şi sim- 
plu, să îi transform în lichidităţi de îndată ce pocneşti tu din 
degete. Lasă-mă până mâine şi, probabil, aş mai putea adăuga o 
sută de mii. O săptămână şi e posibil să putem lichida un mi- 
lion. Majoritatea banilor tăi se află în proprietăţi, Wim. Pot să 
îţi fac rost de împrumuturi, dacă garantezi cu ele. Împrumuturi 
scumpe. Dar nu peste noapte. Şi... 

Bancherul îl privi. 

- Trebuie să te întreb pentru ce. Există reguli în ziua de azi. 
Pentru spălarea de bani... 

- Arăt eu a persoană care spală bani? 

- Regulile nu ne întreabă cum arăţi. Doar ce faci. Şi de ce. 

Tăcere. 

- Şi de ce? repetă Alberts. 

- Deoarece se pare că cineva mi-a răpit fiica. Şi dacă nu le 
dau o jumătate de milion de euro... 

Îşi privi ceasul. 

- Peste o oră ar putea fi moartă. Verifică în Marnixstraat 
dacă vrei. Ei ştiu despre ce este vorba. 

Bancherul se albi la față. 

- Tu ai întrebat, zise Prins. 

- Este un moment dificil, nu-i aşa? Cu poveştile din ziare... 

- Lasă baltă ziarele. Cum pot lua banii? 

Alberts ridică din umeri. 

- Nu poţi. Nu de aici. Poate va găsi poliţia o soluţie. Banc- 
note marcate. O geantă cu vopsea în ea sau altceva. De asta 
sunt acolo. 

- Nu am timp. Şi nu îmi vor face mie favoruri. 

- Suntem în secolul al XXI-lea, Wim. Nu ţinem sume mari 
de bani la îndemână. Cine şi i-ar dori? Cine ar avea nevoie de 
aşa ceva? 

Bătu servieta. 

- Cea mai mare parte din suma de aici a trebuit să o iau de 
la altcineva. 

Prins aşteptă. Nimic mai mult. 

- Dacă nu îi vrei... începu Alberts, întinzându-se spre 
servietă. 

- Doar sunt ai mei, nu? răbufni Prins, înşfăcând servieta și 
ieşind în ziua rece, luminoasă. 

De Nachtwacht era un plan atât de simplu, unul la care se 
gândise în timp ce se holba la colosalul tablou al lui Rembrandt 
din Rijksmuseumul aflat la doar câteva minute depărtare. Un 
grup de oameni de vază ai Amsterdamului, pregătit să iasă în 
oraş. Tobe bătând, arme la îndemână. Era printre ei şi o tânără, 
cu ochii deschişi la culoare, cu părul blond, cu o găină moartă 
în mod misterios lipită de talie. Un fel de simbol, bănuia el. Nu 
aflase niciodată. Nu îl interesaseră niciodată micile detalii. Era 
un tablou despre bărbați dispuși să lupte pentru un lucru la 
care țineau. Oraşul. Să îl facă sigur pentru familiile lor. Să 
aducă lumină în întuneric. 

Vanitatea făcea ca respectivul tablou să fie atât de atrăgător 
pentru el? În cea mai mare parte a căsătoriei lui fusese infidel. 
Culcându-se pe furiş şi cu Liesbeth. Câţi dintre bărbaţii lui 
Rembrandt, în costumele lor de calitate, oameni înstăriți, obiş- 
nuiți ai bisericii, făcuseră acelaşi lucru? Îşi dorea, oare, să puri- 
fice oraşul? Sau pe sine? 

Prins privi traficul înaintând leneş pe lungul și dreptul 
drum al Weteringschans. Un taxi se îndrepta agale spre el. În 
acea dimineaţă îşi cumpărase o pereche ieftină de ochelari de 
soare, cu rame groase, de la un magazin pentru turişti de lângă 
Leidseplein. Când Mercedesul se opri şi-i puse pe ochi şi apoi se 
urcă în spate, se aşeză ţinând o mână pe servieta Tumi. 

Nu spuse nimic. 

- Suntem la întâlnire sau vrei să mergi undeva? întrebă 
șoferul. 

- Vreau să merg undeva, răspunse Prins. Nu asta vor toți? 

Bărbatul ridică din umeri, aşteptă. 

Wim Prins se privi în oglindă. Doar un alt bărbat de vârstă 
mijlocie, cu păr grizonant, ochelari grei de soare, mari şi ief- 
tini, ascunzându-i cea mai mare parte a feţei. 

- Schiphol, spuse el, punându-și apoi geanta neagră în poală. 

Bagaj de mână. Suficient cât să ajungă în cealaltă parte a lumii. 


Margriet Willemsen stătea la geam când Hendriks intră. 
Tocmai vorbise la telefon cu un detectiv, Koeman. Îi spusese 
cât de puţin posibil. Îi confirmase doar ceea ce el părea deja 
să ştie. 

Asta nu îl mulțumi pe Alex Hendriks. 

- Reporteriţa care a murit a fost ieri aici. Avea filmarea, 
fir-ar să fie. Ce ne facem? 

- Ne distanțăm, răspunse ea, revenind la birou. Rămânem 
calmi. Le spunem adevărul, atât cât putem. Aşteptăm şi vedem ce 
se întâmplă. Nu ne afectează asta, Alex. Păstrează-ţi cumpătul. 

- Cumpătul? 

El îşi închise ochii, întrebându-se ce avea să urmeze. 

- Trebuie să vorbim cu Prins. Să lucrăm la varianta noastră. 

- Wim nu este aici pe moment, insistă ea. Lasă-l în seama 
mea. Tu ştii ce s-a întâmplat? 

Trebui să recunoască adevărul. 

- Mi-a fost spart calculatorul. Era o fată în birou. O anga- 
jată temporară de la una dintre asociaţiile caritabile pentru 
drogaţi. Acum a dispărut pe undeva. Sunt destul de sigur că ea 
mi-a spart contul. Trebuie să fi văzut ce era acolo. 

- Ştii, Alex, dacă nu aș crede că vei fugi direct în Marnixstraat, 
te-aș da afară pe stradă gol-goluţ chiar în momentul acesta. 

Hendriks se uită urât. 

- Dar asta crezi, zise el. Şi ai nevoie de mine. Am vrut doar 
să îl pot controla puţin. Atâta tot. Unde naiba este? Am încer- 
cat să îl sun acasă. Soţia lui suna... 

Hendriks o plăcea pe Liesbeth Prins. Era ceva înflăcărat 
şi independent la ea. Nu putea înţelege ce vedea ea la soţul ei 
sec, introvertit. 

- Suna îngrozitor. 

- Nu ştiu unde a dispărut, spuse Willemsen. Cui îi pasă? 
Marnixstraat are destule pe cap. Dacă încep să pună întrebări, 
trimite-i la mine. 

- Nu așa funcţionează treaba! Sunt poliţia. Pot să facă ce vor. 

Ea încuviinţă. 

- Şi eu sunt viceprimarul consiliului oraşului. Mulder este 
omul nostru de legătură pentru De Nachtwacht. Dacă apare ci- 
neva din Marnixstraat, spune-le să discute cu el. 

Hendriks aprobă din cap. Mai era o întrebare. Care nu voia 
să dispară. 

— Acea reporteriţă... 

- Poliţia crede că a fost vorba despre un jaf care nu a mers 
bine, zise ea. 

- Doar nu crezi că... Wim... Iisuse, era extrem de furios 
când l-am dat afară de aici. Liesbeth mi-a zis că a fost în oraş 
noaptea trecută. Nu ştie unde. Dacă încep... 

-În numele lui Dumnezeu, Alex, nu vrei să taci? ţipă ea. 
Doar tu ai dat naştere coșmarului ăstuia, nu-i aşa? 

- Nu chiar, răspunse Hendriks. Am aruncat doar puțin 
combustibil pe un foc deja aprins. 

Ei nu îi plăcea când lumea îi răspundea. Şi nu avea o replică 
bună de această dată. 

- A naibii coincidenţă, să fie jefuită la doar câteva ore după 
ce a fost aici, speriindu-l de moarte, adăugă el. 

De data aceasta, Margriet Willemsen zâmbi. Acel zâmbet 
de pe afişele pentru alegeri. Larg şi fals. 

- O coincidenţă, zise ea. Atâta tot. Suntem împreună în afa- 
cerea asta, Alex. O să trecem prin ea tot împreună. 

Făcu din mână spre uşă. 

- Acum poţi pleca. Fă doar ce îţi spun. Totul va fi în regulă. 

Afară, pe coridor, telefonul îi sună. Hendriks privi ecranul. 
Un mesaj text. 

Til Stamm scrisese: „Mă cauţi?“ 

„Oh da;, se gândi Hendriks. Avea atâtea întrebări pentru ea. 

Îi răspunse: „Trebuie să ne întâlnim. Unde? Când?“ 

O pauză lungă. Crezu că o pierduse. Se întrebă ce avea să 
facă în acel caz. Apoi... 

Til Stamm îi scrise: „Zeedijk & Stormsteeg 11.30“ 

Hendriks se sprijini de geamurile ce dădeau spre De Wallen. 
Cunoştea oraşul atât de bine, că îşi putea imagina acea intersec- 
ție. Două străzi înguste, pietruite, întâlnindu-se într-o intersec- 
ție care nu era făcută pentru traficul modern. Restaurante 
chinezeşti şi câteva magazine. Un bar pe care îl vizitase de câ- 
teva ori, Cafe Oost-West. 

De ce naiba şi-ar dori angajata temporară drogată care îi 
intrase în contul privat să-l întâlnească în Chinatown, în mijlo- 
cul dimineţii? 

Alex Hendriks îi răspunse: „Haide la birou. Totul este în 
regulă“. 

O altă pauză şi de data asta crezu, într-adevăr, că o pier- 
duse. Apoi... 

„Nimic nu este în regulă, Alex. Nu ai observat? Să fii acolo.“ 


Nouăsprezece bărbaţi şi o femeie în sala operativă din 
Marnixstraat. Mulder în față dând ordine, Vos şi Laura Bakker 
în primele rânduri de scaune. 

De Groot le trasase sarcinile mai devreme. Mulder era res- 
ponsabil de operațiunile pe teren. Vos se va ocupa de interoga- 
toriile care aveau să urmeze. Logica părea de fier. Vos tocmai se 
întorsese la serviciu, avea de-a face cu oameni cu care nu mai 
lucrase recent. Mulder fusese ofițer superior în tot acest timp, 
cunoştea cele mai noi coduri şi argoul recent. 

Discuţia se terminase înainte chiar să înceapă. 

Vos şi Bakker ascultară planul de supraveghere. Bărbaţi în 
haine civile pe stradă. În birourile cu vedere spre intersecție. 
Doi în Cafe Oost-West. Maşini gata să blocheze toate rutele de 
ieşire. Un elicopter de supraveghere la înălțime mare deasupra 
oraşului, nu fix, întrucât asta ar fi atras doar suspiciune. Legă- 
turi rapide cu toate releele apropiate de telefonie mobilă, pregă- 
tite să dea de urma apelurilor efectuate. 

Toţi la locurile lor cu cincisprezece minute înainte de mo- 
mentul în care ar fi trebuit să apară Prins. Însă despre bărbat 
nu auziseră încă nimic. La parter se afla doar soția lui, aştep- 
tând veşti la recepție. 

Vos auzi asta, își închise ochii, îşi propuse să iasă cu Bakker 
prin spate. Apoi, când discursul lui Mulder era gata, întrebă: 

- Şi noi? Noi unde mergem? 

Ofiţerul înalt îl privi şi scutură din cap. 

- Voi aşteptaţi aici, răspunse Mulder. Am trimis o echipă la 
fața locului. Nu am loc pentru novici. 

Bakker începu imediat să obiecteze, amuţită însă de îndată 
de intervenţia energică a lui Frank de Groot. 

- Este o echipă, Vos, repetă Mulder. Tu nu ştii cum lucrăm 
noi şi nu am timp să încep să îţi dau lecții acum. 

Arătă spre unul dintre calculatoarele aflate pe un birou 
dintr-o parte a încăperii. 

- Am montat câteva camere cu circuit închis. Dacă poți 
găsi un birou liber, poţi privi ce se întâmplă de acolo. Noi îl 
arestăm pe cel care ia banii. Dacă putem afla şi locaţia lui Katja 
Prins, ne ocupăm şi de asta. 

Îşi privi ceasul. 

- Treizeci de minute să fim pe poziţie. Dacă mai aveţi 
întrebări... 

Laura Bakker îşi ridică mâna, ca o elevă dornică să pună o 
întrebare. 

— Ce este? întrebă Mulder. 

- ÎL veţi aresta pe Wim Prins deci? Ca să putem aranja noi 
câteva lucruri. 

Mulder îl privi pe Vos. 

- Da, confirmă Vos. Şi eu mi-aş dori asta. 

Schiphol. Prins se îndreptă direct spre ghişeul KLM, plăti 
aproape cinci mii de euro pentru un bilet dus la clasa business 
până în Oranjestad, în Aruba. Avionul avea să decoleze la 
11.45. Nouă ore şi cincizeci de minute de zburat dintr-un 
Amsterdam friguros până în căldurosul Caraibe. După aceea 
un taxi până în San Nicolas, o barcă închiriată cu care să stră- 
bată cei douăzeci şi şapte de kilometri până în Venezuela, un 
sanctuar aflat dincolo de jurisdicţia olandeză. 

De acolo îşi putea depune banii în cel mai sigur paradis finan- 
ciar pe care îl putea găsi. Pe urmă să gândească. Să aştepte. Să bea. 

Poate chiar să fumeze şi să-și găsească o prostituată. Aşa 
făceau toţi. De ce nu? Era un nou început, o nouă lume. 

Avea doar bagajul de mână. La ghişeu primi permisul de 
îmbarcare. În trei minute trecu de biroul de Imigrări cu paşa- 
portul lui electronic. Nu trebui nici măcar să privească vreun 
vameş în ochi. 

Aeroportul era întotdeauna ocupat, un complex întins de 
porţi boltite şi magazine de cumpărături ce păreau să se în- 
tindă la nesfârşit. Exista şi un salon business. Îl evită. Acolo ar 
fi putut întâlni o persoană cunoscută. În schimb, Prins pierdu 
timpul într-o expoziţie gratuită a tablourilor din Rijksmuseum, 
apoi stătu de unul singur într-un bar retras, sorbind dintr-o 
bere, ronțăind un hot dog, ţinând strâns servieta, cu ochelarii 
de soare grei nedesprinşi de pe faţă. 

Trecuse de unsprezece. Poliţia avea să inunde Chinatown. Îşi 
privi telefonul. Mesaje de la Liesbeth. Se dusese în Marnixstraat, 
dar nu spusese un cuvânt în plus. 


Casa păpușşilor 273 


„Unde eşti? De ce nu mă suni?“ 

Se gândi, tastă un răspuns. 

„Totul este în regulă. Ai răbdare. O să trecem de asta.“ 

Ea răspunse de îndată. 

„Trebuie să vorbim, Wim.“ 

„Dar nu trebuie, chibzui el. Nu ai făcut-o până acum.“ De 
multă vreme. De la căsătorie. Asta schimbase totul. Înainte, 
când fusese o aventură, ceva secret, pe furiş, fuseseră uniţi de o 
pasiune nerostită, interioară. O căldură frenetică pe care inelul 
căsniciei o răcise aproape peste noapte, transformând magia în 
ceva banal. 

„Te sun când pot.“ 

Din Venezuela. De pe Isla Margarita, poate. Fusese acolo 
odată cu Bea. Ea îşi petrecuse cea mai mare parte a timpului 
drogată cu cocaină. 

Liesbeth nu era aşa. Nu încă. Şi avea să o sune. La un mo- 
ment dat. Însă nu prea repede. 

Îşi privi telefonul. Îl puteau găsi cu ajutorul lui dacă îşi do- 
reau asta. Așa că îl opri. Îi scoase bateria. Se aşeză de unul sin- 
gur, simțindu-se ca un criminal, rugându-se să vină mai repede 
momentul îmbarcării. 

Vos şi Bakker găsiră un birou cu un computer conectat la 
camerele cu circuit închis ale lui Mulder. Era trecut puțin de 
ora unsprezece. Nu se întâmplau prea multe pe cele şase ca- 
mere de supraveghere de pe stradă. Asta nu părea în neregulă. 
Apoi îi ceru lui Bakker să o aducă pe Liesbeth, două cafele și pe 
urmă să îi lase singuri. 

Două minute mai târziu, Bakker se întorsese cu o Liesbeth 
Prins cu aspect nefericit şi două cești de cafea de la cel mai bun 
aparat, unul deținut de criminalişti, care îi lăsau arareori pe al- 
ţii să îl folosească. Laura Bakker putea fi convingătoare, atunci 
când şi-o dorea. 

Lăsă ceştile şi plecă să găsească un alt calculator. Vos închise 
ecranul computerului. Liesbeth se aşeză lângă geam, nu îl privi 
în ochi. Nu îi răspunse când el o întrebă dacă ştia unde fusese so- 
tul ei în noaptea precedentă. Unde se afla în momentele acelea. 

După o serie de întrebări pe care abia le băgă în seamă, ea 
îi răspunse: 

- A făcut rost de bani. Sau aşa zicea. Ce altceva mai vrei? 

Cu blândeţe, o întrebă din nou despre Anneliese şi Katja. 
Cum s-ar fi putut cunoaşte. Dacă existase vreun indiciu că s-ar 
fi dus la o casă de pe Prinsen în timpul lor liber. Era obişnuit să 
pună întrebări stânjenitoare. Dar niciuna atât de apropiată şi de 
dureroasă precum cele pe care tocmai le aborda. 

- Avea şaisprezece ani, rosti Liesbeth obosită. Tu nu erai 
niciodată acolo. Eu aveam viața mea. Tu chiar crezi că eu ştiam 
ce făcea ea în fiecare minut? 

- Locul de pe Prinsen unde mergea era un bordel, preciză 
Vos, neluându-și ochii de la ea. 

- Ce? 

- Un privehuis. Un fel de club. Probabil unul unde fetele 
erau... destul de tinere. Erau abuzate. 

Nimic. 

- l-am găsit sângele acolo. Abonamentul de autobuz. A 
fost în acel loc. Poate împreună cu Katja. Dumnezeu ştie cu 
mai cine... 

Ea îşi închise ochii strâns un moment, gura i se fixă într-o 
grimasă de furie şi durere. 

- Liesbeth, repetă el. Am găsit sângele lui Anneliese... 

- Eşti fericit? strigă ea. Poţi semna certificatul de deces 
acum? Să închizi cazul? 

- Nu, nu pot. Nu ştiu ce s-a întâmplat. Asta încerc să aflu. 

- De ce îmi spui rahatul ăsta acum? Am făcut tot ce am pu- 
tut. Am fost acolo când tu nu ai fost. Nu în fiecare minut. În fi- 
ecare afurisită de secundă. Însă am fost... 

- Nu este vorba despre vină aici, adăugă el. Nu simt asta. 
Cred că nici tu nu o simți. 

Ea nu voia să îl privească. Sorbea cafeaua. 

- Despre ce este vorba, atunci? 

- Despre adevăr. Onestitate, continuă Vos ridicând din 
umeri. Ce altceva ne-a mai rămas? 

- Vorbeşti ca Wim. Implorând voturi. Folosind cuvinte 
mari care nu înseamnă nimic... 

- Există o procedură, o întrerupse el. 

- Ce procedură? şuieră ea. 

Îşi încrucişă braţele, își ţinu ochii pe ea. 

- Lucruri pe care le verificăm în fiecare caz. ADN-ul. Îl aveam 
peal lui Anneliese, desigur. Acum îl avem şi pe cel al lui Katja. 

Pe lângă lacrimile care îi umpleau ochii, apărură şi furia, 
şi teama. 

- Nu contează ce indică o picătură de sânge, adăugă Vos. 
Este fiica mea. Fiica noastră. Presupun că... Munceam foarte 

mult. Noaptea. Eram destul de plictisitor şi când eram acolo. Şi 
Wim... cu toți banii lui... o soţie care nu îl iubea... 

Pe jumătate aplecată, strângând ceaşca de cafea în mână, se 
uita urât la el. 

- Am rămas cu tine pentru că nu mă puteam mărita cu el, 
mărturisi ea. Asta ai vrut să auzi? 

- Nu chiar. 

- Şi nu ai bănuit niciodată, Pieter? Nici măcar o dată. Dacă 
m-ai fi întrebat... dacă ai fi observat că nu eram acolo atunci 
când ar fi trebuit să fiu... 

- Atunci, m-ai fi părăsit, completă Vos. 

Şi trebui să se întrebe: îşi dăduse seama de la început? O 
parte din el ţinuse în tăcere acea voce tulburată, suspicioasă, din 
cauza fricii de consecinţele care ar fi urmat dacă ar fi ascultat-o? 

- Bănuiesc că da, replică ea. 

- Ştiai că erau surori vitrege? întrebă el. Avea Anneliese 
vreo idee că Wim era tatăl ei real? Ar putea fi important. Încerc 
să înţeleg... 

- Nu. 

Aşteptă şi, când ea nu spuse nimic, întrebă iar: 

- Eşti sigură de asta? 

- Da. 

O pauză. 

- Adică... Eu nu i-am spus. Tu nu aveai acum. Wim... 

- Ştia? 

Cafeaua îi zbură din mână. Nu spre el. Spre perete, spre lume. 

- În numele lui Dumnezeu! Crezi că îmi este uşor? Nu am 
ştiut niciodată. Nu am vrut să ştiu. Ar fi putut fi a ta. Mi-am 
dorit din toată inima să fie. Poate că lucrurile s-ar fi întâmplat 
altfel. Poate... 

- Este posibil ca Bea să fi ştiut? întrebă el. Ar fi putut 
Anneliese să afle de la ea? 

Ea ridică din umeri, îl privi. 

- Nici acum nu vrei să înfrunţi situaţia, nu-i așa? Nu ştiu ce 
gândea Bea. M-am întrebat uneori dacă bănuia. Mă privea la 
firma de avocatură şi... 


Casa păpuşilor 277 


- Este important. Dacă Anneliese ştia... 

- Liese, zise ea tăios. Aşa o chema. Nu mai era copil. Liese. 
Era adolescentă. Devenise curioasă. Devenise... şi parșivă. 

- Liese. 

Nu avea nicio idee de ce nu îi prescurtase niciodată nu- 
mele. Cumva, nu i se păruse necesar. Şi în acele clipe acea omi- 
siune simplă, facilă, părea să îl condamne. Nu fusese un părinte 
rău. Doar unul neglijent, distrat. 

- Nu cred... 

- Nu, zise ea. Erai prea ocupat salvând alți oameni. Eşti atât 
de bun în a desluși vieţile străinilor, nu-i așa? Dar nu ai fost în 
stare să vezi ce se întâmpla în fața nasului tău. În propria ta casă. 

El nu răspunse. 

- Sau dacă ai fi fost, adăugă ea, nu ai fi avut curajul să o afirmi. 

Mâinile ei fragile îi atinseră pieptul. 

- Dacă ai fi spus ceva. Dacă aș fi văzut că te răneam... 

Tăcere între ei un lung moment. Apoi ea continuă: 

- Am urât felul în care lucrai zi şi noapte. Mă făcea să mă 
simt mică şi neînsemnată. Când te întorceai acasă, îi acordai 
atenţie doar ei. Nu mie. 

- Îmi pare rău, șopti el. Cred că nu arăt ceea ce... 

- Nu mă vedeai, Pieter. Nu căuta scuze. 

- Poate că nu. Dacă o pot găsi pe Katja... Dacă aşa aflăm ce 
s-a întâmplat cu Anne... cu Liese... 

- A murit, spuse Liesbeth Prins cu o voce plată, înfrântă. 
Nu ştii asta? Nu o poţi simţi? 

- Nu. Nu pot. 

- Nu până nu îi vezi cadavrul? Nu ai părăsit niciodată locul 
acesta, nu-i așa? Nu în capul tău. De multă vreme nu îmi mai 
doresc asta. Nu am vrut să înnebunesc. Nu aşa ca tine. Ar fi fost 
prea ușor. 

El dădu din cap. 

- Dacă mai este ceva ce ar trebui să ştiu... zise Pieter. 

- Nu am putut-o controla în acea vară. Tu nu erai aproape 
deloc acasă. Nu era la şcoală. Eu lucram cu jumătate de normă 

la criminalişti, aici. Tu mi-ai făcut rost de slujbă, ţii minte? Vo- 
iam să fac ceva. Ți-am spus că aveam nevoie de bani. 

Râse. 

- Era o minciună. Eram, pur şi simplu, plictisită. Mă sătu- 
rasem să fac pe dădaca unei adolescente nerecunoscătoare şi să 
te privesc cum te întorceai acasă epuizat în fiecare noapte, prea 
obosit ca să vorbeşti cu mine. 

Vos îşi aminti în momentul ăla. Ea fusese în solda 
Marnixstraat câteva luni în acea vară, îndosariind documente, 
făcând muncă de birou la etajul de sus o vreme. 

- Nu ţi-ai dat seama niciodată, spuse ea. Dar devenise re- 
belă. Se întorcea târziu. Nu îmi spunea unde mergea. Cu cine. 

- Ai fi putut să îmi zici. 

Liesbeth Prins râse şi o făcu atât de neașteptat, de subit, că 
sunetul îi îngheță lui Vos sângele în vene. 

- De ce? I-ai fi dat nişte bani şi i-ai fi spus să se ducă să își 
cumpere țoale. Te rog... 

Îşi întinse mâna spre degetele lui. 

- Ai fost un om îngăduitor. Întotdeauna. Cu ea. Cu mine, 
când mă sinchiseam să îţi cer asta. 

Trebuie să fi văzut ceva pe faţa lui. 

- Măiculiţă, continuă ea. Uită-te la mine cum îţi zdruncin 
iar toate iluziile. De câte ori trebuie să-ţi repet înainte să pri- 
cepi? Nu am fost o familie perfectă, Pieter. Nu am fi fost nici 
dacă eu nu mi-aş fi făcut de cap cu Wim. Viaţa nu este așa. Or- 
donată și curată... 

- Nu, recunoscu el, îndepărtându-şi mâinile. 

Ea își muşcă buza, se gândi la ce dorea să spună. 

- Într-o zi am văzut-o cu o fată. Semănau foarte mult. 
Într-un fel am recunoscut-o. Nu ştiam de unde. Wim și cu 
mine... eram întotdeauna discreţi. Nu am fost niciodată în casa 
aceea a lui. Casa noastră acum. 

Ridică din umeri. 

- Aşa că le-am urmărit. Până în Vondelpark. Le-am pri- 
vit cumpărând înghețată. Aşezându-se. Arătând... frumoase 
şi fericite. 


Casa păpușilor 279 


O privire amară, acră. 

- Apoi a apărut Bea. S-a așezat și ea. Nu ca mine. O intrusă. 
Duşmanul. Arăta de parcă era una de-a lor. O altă puştoaică. 
Înţeleasă cu ele. Orice ar fi fost. N-am aflat niciodată... 

Degetul ei trasă un cerc în cafeaua vărsată pe masă. 

- Nu am îndrăznit niciodată să întreb. Şi, câteva zile mai 
târziu, Liese dispăruse. 

- Ai fi putut să îmi spui... repetă el. 

- Nu fi stupid. Nu am vrut să deschid cutia Pandorei. Pe 
lângă asta... Toți aţi spus că era vorba despre acei gangsteri care 
se răzbunau. Sau de vreun nebun. Nu aveam nimic de spus. Nici 
acum nu am. 

— Bea te-a văzut? 

Râse scurt, sumbru. 

- Oh, da. M-am dus acolo şi m-am prezentat. Liese nu a 
vrut să mă privească în ochi. Bea a făcut-o însă. Javra nebună. 

- Ai fi putut să îmi spui. 

Ea se holbă la el, nedumerită. 

- Cum? De ce? 

Aproape două decenii împreună. Şi în continuare o pră- 
pastie între ei. Ziduri invizibile, secrete întunecate sub ele. 

- Locul în care i-am găsit sângele... acel privehuis... era pe 
Prinsen. Vizavi de Amstelveld. ÎL cunoști? 

Ea îşi scutură capul. 

- Sângele ei? 

- Nu era mult, zise el. Nu cred că a fost ucisă acolo. Dar 
acel loc... 

- Nu am urmărit-o. Nu o spionam. Era adolescentă. La ce 
bun să o fi făcut? Nu sunt ca tine. Căutând mereu ceva de în- 
dreptat. Lumea este stricată. Nu o poţi repara. Nimeni nu poate. 

Vos nu ştia ce să spună. Laura Bakker îl salvă. 

Intră, fără să bată la ușă, se îndreptă direct spre computer, 
aprinse monitorul, începu să bată la tastatură. 

- Trebuie să vezi asta, spuse ea. Se întâmplă ceva. Eu nu... 

- Nu ce? întrebă el, când ea nu continuă. 

- Nu înţeleg. 

O privi pe Liesbeth Prins. 

- Cred că ar trebui să pleci, îi sugeră Bakker. 

Însă deja începură să apară imaginile de la camerele cu cir- 
cuit închis. Siluete traversând intersecţia dintre Zeedijk şi 
Stormsteeg. Ocazionalul cârâit al unei transmisiuni de poliţie 
pe canalul radio. 

- Unde este Wim? întrebă Liesbeth Prins. Nu îl pot vedea. 

Vos îşi privi ceasul. Unsprezece şi douăzeci. 

- Mai sunt zece minute, constată el. 

- Ajunge mereu mai devreme, niciodată nu întârzie, șopti 
Liesbeth. 

ÎI privi şi adăugă: 

- Îmi pare rău. Toate lucrurile pe care le-am făcut... s-au 
întâmplat, pur și simplu. Nu le-am cerut niciodată. Nu le-am 
vrut niciodată cu adevărat. 

- Ar trebui să pleci! rosti Laura Bakker mai tare. 

Dar ochii lui Liesbeth Prins erau fixaţi pe ecran. 

- Uite-l pe omuleţul acela din consiliu, zise ea, punând un 
deget pe o siluetă înaintând încet pe pietrele cubice. Cel care lu- 
crează pentru Wim. 

Vos nu privea. Scrise un bileţel, i-l dădu lui Bakker, îi ceru 
să verifice informaţia. 

- Ce naiba caută el aici? mormăi Theo Jansen, așezându-se 
în camera din spate a prăvăliei lui Maarten. 

Locul era în continuare închis. Frizerul arăta tulburat şi 
obosit. Îngrijorat în privinţa celor doi bărbaţi care li se alătura- 
seră în apartament, sorbind cafeaua instant, privindu-se unul 
pe celălalt circumspect. 

Michiel Lindeman venise de bunăvoie când Maarten reve- 
nise la el. Ezitarea din ziua precedentă dispăruse. Existau mo- 
tive. Jimmy Menzo era mort. Controlul întregului oraş atârna 
în balanţă. 

- Este aici pentru că l-am invitat eu, răspunse Lindeman 
fără să clipească. Fiindcă este nevoie de el. 

Scund, musculos, de aproximativ treizeci şi cinci de ani, cu 
pielea închisă la culoare, ochi alunecoşi, Max Robles zâmbea 
prea mult, râdea prea mult. Fusese intermediar și în negocierile 
anterioare dintre Jansen şi Menzo. Demn de încredere, atât cât 
puteai să ai încredere într-un gangster surinamez. 

- Nu sunt sigur că am nevoie de tine, îi spuse Jansen lui 
Lindeman. În privința celor ca el... 

- La naiba, Theo. Nu ar strica să ai un strop de gratitudine, 
comentă avocatul. Eşti un criminal evadat. Un ucigaș. Oricare 
dintre noi ar putea fi arestat doar pentru că ne aflăm în aceeași 
cameră cu tine. 

Jansen pufni, nu avu nimic de spus. 

- Crezi că poţi deveni mofturos acum? 

- Domnilor, interveni Maarten. Să abordăm problema cu 
calm. Avem afaceri de discutat. Câteva probleme practice de 
rezolvat. Trebuie să gândim cu capul limpede. 

Îl privi pe Jansen într-un fel în care nu ar fi făcut-o mai 
demult. 

- Cu toţii. În regulă? 

- Theo. 

Robles radia ca de obicei. Dinţi mari, albi. O mână masivă, 
întinsă peste masă. 

- Noaptea trecută l-ai împușcat pe şeful meu. Am venit aşa 
cum mi-a cerut-o domnul Lindeman. Nu este asta o dovadă de 
bunăvoință? 

- Asta să îmi spui tu, răspunse Jansen. 

Dădu din cap spre Maarten. 

- L-ai căutat de pistoale atunci când a intrat? 

Robles râse. Aşa făcu și Maarten. Apoi frizerul scoase un 
mic pistol din pantaloni, îl arătă celor de la masă. 

- De ce mă aflu aici? dori Jansen să afle. 

Apoi ascultă. 

Cel mai mult vorbi Lindeman. Despre nevoia de pace. Des- 
pre deciziile urgente de afaceri în legătură cu bani și linii de 
aprovizionare. Despre cum Theo Jansen putea să rămână re- 
gele Amsterdamului de la distanță. Peste o zi sau două, atunci 
când lucrurile se mai linişteau, îl puteau pune într-o mașină cu 
direcţia sud, până în Belgia. Să îi aranjeze apoi un avion privat 
de la Oostende. Același loc în care Jimmy Menzo zburase săp- 
tămâna anterioară. 

După aceea... 

- Orice vrei tu, declară Maarten rapid. Oriunde. 

Opt la sută din profituri pentru nimic. Munca de zi cu zi 
avea să cadă în sarcina acelora rămași dintre oamenii lui Menzo, 
lucrând sub Max Robles, împreună cu orice doritori dintre cei 
care lucraseră pentru Jansen. 

- Sunt foarte mulţi bani ca să stau întins la soare, observă 
Jansen. 

- Este adevărat, consimţi Robles. Dar care este alternativa? 

Nimeni nu vorbi. 

- Vă spun eu, continuă el. Să luptăm în continuare. Unul 
contra celuilalt. Şi apoi apar şi turcii. Şi sârbii. Dumnezeu mai 
ştie cine. Deja adulmecă pe aici. Devin tupeişti. 

Bătu de trei ori cu degetul în masă. 

- S-a creat o gaură neagră în oraș şi cineva trebuie să o um- 
ple. Sau le arătăm unde le este locul, sau s-a zis cu noi. 

- În urmă cu două zile ai încercat să mă ucizi, zise Jansen. 

Bărbatul solid din fața lui dădu din cap, recunoscu: 

- Da. A fost cam nepoliticos, nu-i așa? Dar gândește așa. 
Jimmy şi Miriam sunt morţi. La fel cei doi băieţi care te-au ata- 
cat. Dacă suntem dispuși să iertăm şi să uităm... 

- Cineva mi-a ucis fiica, interveni Jansen. Nu pot ierta asta. 
Şi nici nu o să uit. 

- Nu, spuse Robles. Şi eu aş simți la fel. Sincer. 

Îşi întinse din nou mâna. 

- Nu noi suntem responsabili. Nu am avut nimic de-a 
face cu asta. Jimmy nu vorbea cu noi când mergea la Oostende 
cu Miriam. Era timpul lui privat. Cred că nu a aflat până nu 
s-a întors. 

Mâna rămase întinsă, fermă ca o stâncă. 

- Strânge-mi mâna dacă mă crezi, spuse Robles. Dacă nu, 
ne pierdem cu toţii timpul. 

Jansen nu se mișcă, spuse doar: 

- Cineva a ucis-o. 

- Nu noi, repetă Robles, iar buna dispoziţie îi dispăruse din 
voce. De ce am fi făcut-o? Jimmy te voia pe tine mort. 

Privi în jurul mesei, pentru întâia oară neliniştit. 

- Să îţi spun adevărul. El și Rosie aveau o înţelegere. Au 
discutat, cu două săptămâni înainte să apari tu la tribunal. Tre- 
buia să ieși, să pleci din oraș, să nu încerci să reintri în joc... 
asta era tot. Fără alte prostii. 

- Atunci, de ce a încercat să mă omoare? pufni Jansen. 

Mâna mare, întunecată rămânea întinsă peste masă. 

- Deoarece nu credea că o să fii de acord, răspunse Robles. 
Jimmy putea fi stupid uneori. Dar în acea privinţă... cred că 
avea dreptate. 

Îşi flutură mâna. 

- Dacă o retrag, nu se mai întoarce. Avem amândoi de su- 
ferit. Gândește-te la asta. 

Theo Jansen se ridică de la masă, veni în faţa lui, furios, 
înroșindu-se. 

- Cine mi-a ucis fiica? tună el. 

Lindeman vorbi primul. 

- Cel care a răpit-o şi pe fata lui Prins, declară el. Nu este 
evident? 

- Pentru mine nu, spuse Jansen. Cine...? 

- Nu știu cine! strigă Lindeman. 

Atât de tare, că îl surprinse pe Jansen. Avocatul era unul 
dintre oamenii cei mai stăpâniți, mai calmi pe care îi cunoştea. 
Nu îl mai auzise să își ridice vocea. 

- Cineva își bate joc de toată lumea, adăugă Lindeman. De 
tine. De Prins. Nu ştiu... și de Pieter Vos. De ce altfel ar fi lă- 
sat-o în barca de lângă a lui? Cineva încearcă să îl facă să se 
întoarcă și... 

- Rosie nu a avut nimic de-a face cu fata lui Vos, interveni 
Jansen. Niciunul dintre noi nu a avut. 

ÎI privi pe Robles. 

- Sau? 

- Nu cred, consimţi bărbatul din Paramaribo. 

Lindeman oftă, își încrucișă braţele, aşteptă ca Jansen să 
devină atent. 

- Jimmy i-a trimis pe acei băieţi la privehuis, sugeră avoca- 
tul. Trebuie să fi ştiut ceva... 

- Era vorba de asigurare, îl lămuri Robles. Pe ei îi voia 
morţi, însă a vrut să încaseze și asigurarea pentru clădire. Stă- 
tuse degeaba de când a pus mâna pe ea. Un privehuis nu îl inte- 
resa prea mult pe Jimmy. Nu iese un profit prea mare dintr-o 
asemenea afacere. 

Jansen nu părea convins. 

- Este adevărat, insistă Robles. Mă crezi sau nu. Tu alegi. 

- Adevărul? 

Jansen îi privi pe toţi trei. 

- Ce ştim de la Marnixstraat? Am avut oameni acolo. Şi 
Menzo trebuie să fi avut. Poate chiar aceiași, din câte ştiu eu... 

- Şi ei bâjbâie în întuneric ca și noi, rosti Lindeman cu 
atenţie. Se pare că Prins ar putea fi acuzat de ceva. Nu știu ce. 

- Wim Prins? întrebă Jansen. Domnul Curat? Fostul tău 
partener? 

- Uneori crezi că cunoşti oamenii, spuse Lindeman ridi- 
când din umeri. Uneori te înșeli. 

Jansen mormăi ceva, apucă mâna din faţa lui. O strânse. 

- Găsiţi-l pe cel care a ucis-o pe Rosie, promise el, și puteți 
avea orice doriţi. Luaţi acei opt la sută. Din partea mea, împăr- 
țiţi-i între voi. 

Cei trei părură interesaţi. 

- O să dau câteva telefoane, spuse Robles. O să vorbesc cu 
niște oameni. 

- Fă asta, încuviinţă Jansen. 

Dădu din cap spre frizer. 

- Maarten poate da de mine, dacă afli ceva. 

leşi din nou afară, era disperat după o bere. Își privi ceasul. 
Mai era un minut până la unsprezece treizeci. După colţ era un 
bar, tăcut și discret. 

Se îndreptă spre intrare. Pe stradă se aflau câțiva poliţişti în 
uniformă. Unul dintre ei privea spre el. 

Theo Jansen traversă drumul, intră pe aleea ce ducea spre 
Begijnhof. Se simţea ca un străin în propriul oraș și asta era 
ceva nou. 

Klaas Mulder stătea aşezat în cafeneaua Oost-West, aproape 
goală, amestecând zahărul într-un dublu espresso mocirlos. 
Era mulţumit de dispoziţia oamenilor lui. Nu atât de mulţumit 
de faptul că ofițerul care stătea aşezat lângă el era Koeman, o 
persoană care nu arătase niciodată suficient respect pentru su- 
periorii săi. 

- Deci, ce se întâmplă? întrebă Koeman. Dacă îl înhăţăm pe 
cel venit după bani? Cum ne ajută asta să o eliberăm pe biata fată? 

- Biata fată ar fi trebuit de mult să fie acasă, răspunse Mulder. 
Nu avem de-a face cu o şcolăriță aici. 

Koeman se trase de mustață. 

- Îmi pare rău. Încerc să înţeleg relevanța remarcii tale. 

Mulder se duse la geam, cercetând intersecţia pietruită 
dintre străzi. 

- Şi unde naiba este Prins? întrebă Koeman. 

Îşi privi ceasul. 

- Mai are cinci minute să apară. Dacă era fata mea, aș fi... 

- Nu este, replică scurt Mulder. 

Se uită atent la un bărbat de vârstă mijlocie, micuţ, într-o 
haină maronie elegantă, care stătea în faţa restaurantului chine- 
zesc de vizavi. 

- Cine naiba este ăsta? Fă-i o poză. Verific-o în baza de date. 

Koeman veni la geam. 

- Alex Hendriks. Cineva important din consiliul orașului. 
Conduce secretariatul general al consiliului sau ceva de genul 
ăsta. L-am căutat în ziare, de dimineaţă. Înainte să sun acolo. 
Lucrează direct pentru Prins. Scuze — lucra. 

- De unde ai ştiut? 

Koeman îi spuse direct. Aflase de la ziarul Annei de Vries 
că reporteriţa vizitase biroul consiliului şi vorbise cu Prins în 
după-amiaza dinainte să fie ucisă. 

- Este politician, spuse Mulder. Presa vorbeşte cu el tot tim- 
pul. A fost un jaf. O să ne ocupăm de cei morţi când rezolvăm 
tot ce este de rezolvat cu cei vii. 

Detectivul se burzului. Îşi scoase carnetul și citi mesajele 
de pe telefonul Annei de Vries. 

- De ce nu am ştiut despre asta? întrebă Mulder. 

Koeman flutură un deget în aer şi răspunse: 

- Fiindcă erai prea ocupat fugind dintr-o parte în alta, or- 
ganizând o echipă de intervenţie? 

- O să mă provoci prea mult într-o zi... 

- Abia aştept. 

Koeman îşi verifică ceasul, privi în stradă. 

- Unsprezece treizeci fix. Nu văd nicio urmă de Domnul 
Curat. Doar pe Hendriks. Poate ar trebui să îl arestăm. Poate... 

Se opri. 

- Ce naiba este asta? întrebă Mulder, privind în josul stră- 
zii Zeedijk. 

Punctul de control de securitate la Schiphol era aproape de 
poarta de îmbarcare. Prins se apropie, îşi puse telefonul pe tavă 
alături de curea, apoi, ca să fie sigur, pantofii negri de afaceri. 
Femeia de la scaner bătu în geanta Tumi. 

- Aveţi laptop? 

- Nu. 

- Fără lichide. Nimic ascuţit. Fără... 

Îşi tinu ochelarii pe ochi şi îi zâmbi femeii. 

- Sunt destul de plictisitor, de fapt, zise el, privind geanta 
trecând pe sub scaner. 

Traversă pe urmă bolta, nu se auzi niciun bip, ridică geanta, 
se îndepărtă. 

Poarta KLM era chiar în față. Nu era coadă la clasa business. 

Privi avionul albastru-deschis şi alb de dincolo de ea. Unul 
dintre cele mai vechi modele MD11. Dădu permisul de îmbar- 
care, urcă la bord. 

Trei rânduri cu câte două scaune în față. Al lui era lângă 
geamul din stânga. Cea mai mare parte a cabinei de la clasa bu- 
siness era goală, din câte îşi putea da seama. 

Apăru un pahar de şampanie, primi o jumătate de zâmbet 
de la însoțitoarea de bord. 

Totul părea să fie colorat într-o tentă lugubră de albastru. 
Asta şi băutura matinală îi provocară o durere de cap. 

Prins o sorbi oricum. Aşteptă, sperând. Auzi, în sfârşit, 
uşile închizându-se, simţi că este împins în spate. 

Privi apoi pe geam şi văzu avionul rulând încet pe pistă. 

Cinci diavoli pe stradă, unul negru, ceilalți îmbrăcaţi în 
roşu, portocaliu, albastru şi verde vineţiu, învârtindu-și cozile, 
împungându-i jucăuş cu furcile lor pe oamenii în trecere. 

Cel mai înalt era negru din cap până în picioare, cu coarne 
lungi de capră și părea aproape gol. Avea cu el un casetofon 
mare pe care îl purta pe umăr, țopăind ca toţi ceilalţi pe ritmuri 
pop asurzitoare. 

Dinţii îi erau vopsiți cu roşu şi rânjea mult. Cu toții o făceau. 

Dinţi roşii. Costume macabre. Atitudini arogante. 

Koeman încerca să îşi amintească. Îi mai văzuse undeva. 

- Asta ne mai lipsea, mormăi Mulder. 

Cel mai scund, strălucitor în costumul lui stacojiu, însân- 
gerat, fugărea un om îmbrăcat în haine normale, clănțănind 
sălbatic din dinţi, împungându-l cu furca, scoțând sunete de 
monede zdrăngănind atât de zgomotos, că îl puteau auzi chiar 
şi în cafenea. 

Cântecul deveni clar. 

Stevie Wonder. Un cântec vesel, în contradicție cu specta- 
colul straniu, pe jumătate sinistru care se desfăşura pe stradă. 

Cântecul se auzea tare, inconfundabil şi cei cinci demoni 
dansau pe refren. 

- La mulţi ani... răsuna refrenul în intersecția pietruită din- 
tre Zeedijk şi Stormsteeg. 

- La mulți ani? şopti Koeman. Ce mama drac...? 

Mulder vorbea pe linia sigură. Koeman își privi ceasul. 
Douăsprezece fără douăzeci şi cinci. Era greu să îşi imagineze 

că un avocat devenit politician ar rata momentul răscumpără- 
rii propriei fiice. 

Şi mai greu să îşi imagineze un răpitor finalizând afacerea 
cu acei clovni de afară. 

Prea multe coincidenţe. 

- Nu mai vine, murmură Koeman pentru sine. Nu avusese 
niciodată de gând să o facă. 

Nu că Mulder l-ar fi ascultat. Hoofdinspecteurul! lătra la te- 
lefon, încercând să dea de cineva. De Vos, din ce putea auzi. Şi 
nu ajungea la niciun rezultat. 

Koeman se apropie, aşteptă o pauză în monologul aprins 
şi spuse: 

- Nu mai vine, Mulder. 

Trupa de diavoli se apropia, cercetând strada. Cel înalt, ne- 
gru scoase o foaie de hârtie de undeva. Koeman recunoscu, în 
sfârşit, fețele. Erau câţiva artişti ai străzii din una dintre comu- 
nele anarhiste. Le plăcea să străbată oraşul dând spectacole ra- 
pide de stradă, întinzând apoi pălăria în faţa turiştilor suficient 
de proşti încât să se oprească. 

- Nu este... 

- Ştiu... începu Mulder. 

Se auzi apoi o voce, cu un accent forțat, străin. 

- Prins! Oh, Wim! La mulţi ani, Wim! 

Muzica deveni mai intensă. Începură din nou să se învârtă, 
fluturându-şi braţele, dând din palme în ritmul cântecului. 

- La mulţi ani. 

Koeman nu înţelegea. Nu îi venea să creadă ce vedea. 

Wim Prins nu era acolo. Doar bărbatul din consiliu, Alex 
Hendriks, plimbându-se dintr-o parte în alta ca un idiot rătăcit. 

- La naiba cu asta, zise Koeman. Este al meu. 

Nu aşteptă să audă ce gândea Mulder. leşi direct pe strada 
aglomerată. 

Oamenii se holbau la falseto-ul strident al demonilor. 


! Locotenent (în olandeză, în orig.) (n.red.) 

- Wim! Wim! Unde ești? Oh, Wim... 

Mulder era în spatele lui. Le spusese ofițerilor din magazi- 
nele şi birourile înconjurătoare să se retragă. Totul era ana- 
poda, fusese de la început. Nu avea să aibă loc o răscumpărare 
acolo. Cu sau fără Prins. Fuseseră păcăliți. 

Echipa se adună în jurul artiştilor. Unul dintre ei luă case- 
tofonul și opri muzica. Diavolii începeau să își dea seama ce se 
întâmpla. Amsterdamul era un oraș relaxat, tolerant. În mod 
normal, ar fi scăpat nepedepsiţi pentru ceea ce făcuseră sau, în 
cel mai rău caz, ar fi primit un avertisment tacit. 

Dar nu în momentele alea. 

Koeman rezolvase deja totul în minte. Cineva îi plătise să 
vină acolo. Le spusese că era ziua unui bărbat pe nume Wim 
Prins. Că avea să fie după colţ şi că urma să fie surprins. 

Nu aveau să fie găsite urmele celui care dăduse comanda. 
Probabil îi plătise cu bani lichizi. Şi chiar dacă diavolii dansatori 
ştiau cine era, nu le-ar fi spus niciodată. Erau ca un trib, trăiau 
despărțiți de restul oraşului, de poliţie. Creaturi diferite, de pe o 
altă planetă. 

Deci îl aveau doar pe Alex Hendriks, un funcţionar cum- 
pătat, membru al consiliului orașului, stând la colțul dintre 
Zeedijk şi Stormsteeg, arătând confuz şi pierdut. Şi mai mult 
decât înfricoșat. 

Deveni și mai înfricoşat atunci când Koeman se îndreptă 
spre el, îi flutură în față legitimaţia, se prezentă. 

Apoi zâmbi, arătă spre trupa de diavoli. 

- Ce zici de spectacol, Alex? 

- Eram doar în trecere... 

- Ei, haide, nu îmi spune asta! 

Koeman își duse mâna aproape de faţa bărbatului. 

- Orice ai face, nu spune asta. Eram doar în trecere. Nu, este 
de-a dreptul nepoliticos. 

Detectivul privi înapoi spre cafenea şi făcu din ochi. 

- Suntem înăuntru de cincisprezece minute. Zece dintre 
ele ni le-am petrecut privindu-te cum stai aici, pe punctul să 
faci pe tine. 

Apăru şi o dubă de poliţie cu luminile aprinse, cu sirena 
urlând. Diavolii intrară în ea, cu toate protestele lor. 

- Trebuie să mă întorc la birou, spuse Hendriks, încercând 
să se îmbărbăteze singur. 

- Fostul tău şef ar fi trebuit să fie aici, îi răspunse Koeman. 
La unsprezece jumătate fix. Ar fi trebuit să aibă o jumătate de 
milion de euro, răscumpărare pentru fiica lui. 

Zâmbi. 

- Nu a apărut. În schimb, tu ai făcut-o. Împreună cu câţiva 
diavoli care îi strigau numele. 

Koeman își băgă la loc legitimaţia, cercetă strada de-a lun- 
gul şi de-a latul ei. 

- Arăt eu a bărbat care crede în coincidențe? Sau, pur şi sim- 
plu, ca un imbecil? 

Hendriks tremura deja. 

- Mergem în Marnixstraat, anunță Koeman. Pentru o dis- 
cuţie lungă şi interesantă. Singura întrebare este... 

Se încruntă, scoase o pereche de cătuşe, le învârti pe dege- 
tul arătător. 

- Vii de bunăvoie? Sau trebuie să te târăsc până acolo? 

Urma să fie cald şi însorit în Aruba. Îşi putea imagina drumul 
de treizeci de minute de-a lungul coastei. Negocierea cu unul 
dintre pescari pentru o barcă ce avea să îl ducă în Venezuela. ÎI va 
costa minimum o mie de euro. Şi dacă va alege omul greşit... 

Prins își dădu seama că îşi plimba degetul de-a lungul gen- 
ţii ascunse în compartimentul de depozitare de la geam. Atât îi 
mai rămăsese. Singurul lucru aflat între el și prăpastie. 

- Domnule...? 

Însoţitoarea de la clasa business era o tânără femeie dră- 
guță, cu păr creţ, ascuns sub boneta albastră, ce tocmai se aple- 
case deasupra lui cu atenţie, dorind să îi ia paharul. Prins privi 
în jurul lui. Mai era un singur pasager în cabină, în partea opusă 
a acesteia. Următoarele nouă ore şi jumătate se anunțau liniștite. 
Poate că avea să doarmă. Dacă făcea asta, urma să își bage 
geanta sub scaun. 

- Trebuie să vă iau paharul înainte să decolăm. 

Prins bău şampania dintr-o înghiţitură şi îi dădu paharul. 
Privi din nou în jurul cabinei. Îi venea să râdă. Aşa fusese viața 
şi în birourile consiliului de lângă Operă. Ca într-un cocon. 
Protejat de lumea de afară. La fel fusese şi ca avocat, chiar 
atunci când Michiel Lindeman începuse să umble pe sârmă, 
prins între poliţie şi lumea interlopă. Nimic din afară nu îl atin- 
sese vreodată, la vremea aceea. Şi nimeni. 

Se uită pe geam la câmpurile plate care se întindeau în ori- 
zontul cenușiu. Acest pământ bidimensional îl ţinuse întot- 
deauna captiv, îl ținuse aproape. Era ciudat să se gândească la 

faptul că evada? Că simplul act de a zbura avea să îl detașeze de 
trecutul nemărginit ca trucul unui magician? 

Băutura nu se număra printre viciile lui. Dar în următoa- 
rele câteva ore... 

Avionul continua să înainteze. Mai erau câteva în fața lui. 
Decola ultimul. Prins își strânse centura mai puternic în jurul 
taliei. Întinse din nou mâna spre servietă. 

Însoţitoarea de zbor era așezată în fața lui. O privi. Ea îi 
zâmbi. Apoi telefonul sună lângă ea. Răspunse, îl privi scurt, îşi 
desfăcu centura, se ridică şi se îndreptă spre cabina piloților. 

Prins privi pe geam. Un alt avion apăruse în faţă. Se în- 
dreptă spre capătul pistei. Se alinie. Porni zgomotos pe asfalt. 

Însoţitoarea de bord nu se întoarse. Avionul nu se mai mișca. 
Își privi ceasul. Aproape ora douăsprezece. Se întrebă ce se în- 
tâmplase în intersecţia pietruită dintre Zeedijk și Stormsteeg. 
Ştiu că nu avea să mai vadă niciodată acea stradă murdară din 
Chinatown. Sau vreo altă stradă din Amsterdam. 

Apoi sunetul se schimbă. Motoarele se opreau. Privi pe 
geam. O mașină Volvo, albă, cu marcajele albastre-roşii ale poli- 
ției, se oprise pe pistă în dreptul lor. Era urmată de câteva vehi- 
cule ale aeroportului. 

Tânăra femeie în uniformă albastră ieși din carlingă. Îl 
privi. Jenată. 

- Domnule Prins. Este o problemă... 

- Nu îţi face griji, spuse el, desfăcându-și centura, luând 
geanta. 

Zâmbindu-i. Era extraordinar de drăguță și lui nu îi plăcea 
ideea că îi încurcase ziua în vreun fel. 

Ușile din spate ale mașinii Volvo de poliţie se deschideau. 
Ştia ce avea să vadă acolo. Pe Pieter Vos. Un bărbat care nu în- 
ceta niciodată să caute. Într-adevăr, Vos ieși îmbrăcat în haina 
lui albastră șifonată, își dădu pe spate părul castaniu prea lung, 
privi avionul, agil, entuziast, alert. Cumva și tânăr, de parcă tre- 
cutul l-ar fi înghețat în acel moment când fiica lui dispăruse. Un 
bărbat care știa de îndată ce își dorea, se gândi Prins. După el 

ieși o tânără femeie subțire, înaltă, cu părul roşu zburându-i li- 
ber, învăluind-o în vântul puternic care venea de la un alt avion 
ce tocmai pornise pe pistă, pregătit să se înalțe și să se desprindă 
din strânsoarea neiertătoare a gravitaţiei. Să evadeze. 

Să evadeze. 

Atât își dorise. Un moment de liniște. Puţină distanţă de 
lumea lacomă, abjectă din jurul lui. 

Se ridică. Îşi netezi hainele. Își vâri geanta sub braţ. O urmă 
pe însoțitoare până la uşă. Aşteptă și o privi manipulând mâne- 
rul lung de sub geamul lateral. 

Într-un final, deschise uşa, o împinse cu umărul, aducând 
lumina ascuţită a zilei în cabină, împreună cu briza înghețată 
de afară. 

Dincolo de braţul ei întins, putea să vadă totul. Câmpurile 
şi asfaltul. Avioanele şi micii oameni strânşi sub ele. Care 
aveau să îl ducă înapoi în oraș. În Marnixstraat la atâtea între- 
bări fără sfârșit. 

Femeia avea brațul întins, ţinându-l pe Wim în spate. Dar 
el nu se uita. Nu era nevoie. 

O împinse, pur şi simplu, la o parte, făcu un pas, rămase la 
marginea uşii avionului, privi în jos, își ţinu respiraţia. 

Pista cenușie, cu iarba crescând printre spărturi. Cinci- 
sprezece metri sau mai mult până la pământ. Suficient, bănui el 
şi se lăsă în faţă, deschizând servieta în cădere, răsucindu-se să 
cadă cu capul în jos, tăcut, cu ochii închiși, învăluit într-un nor 
de bancnote zburătoare. 

O evadare. Una rapidă şi uşoară, fără întoarcere. 

Jaap Zeeger îşi termină de scris declarația puţin după ora 
11.30. Aşteptă o vreme. Îşi dădu seama că nimeni nu era foarte 
interesat de el. Marnixstraat părea să aibă lucruri mai bune 
de făcut. 

Afară, îşi strânse hanoracul ieftin mai bine în jurul umeri- 
lor, traversă strada, se îndreptă spre Prinsengracht. Era rece şi 
părea că o să plouă. O cafea undeva. Ceva de mâncat. Poate o 
vizită scurtă la Casa Galbenă, să văruiască pereții şi să ajute la 
decorat aşa cum promisese. Apoi, la patru, să se ducă la servi- 
ciul de curierat ca să lucreze în ultima tură. 

Avea destule lucruri de făcut. Nu simţea nevoie de droguri, 
băutură sau de ţigări ca să reuşească să le ducă la bun sfârşit. 

Clar şi curat. 

Asta le promisese Barbara Jewell. Asta obținuseră. 

Acea parte a oraşului era atât de banală. De liniştită. De... 
normală. Pe Elandsgracht oamenii îşi plimbau micii căţei, cu- 
rățând după ei când plecau. Cumpărători şi turişti ocazionali. 
Oameni care cumpărau pâine şi carne de la măcelăria bio. 
De Wallen nu era deloc aşa. Într-o zi, se gândi Zeeger, avea să 
se mute în Jordaan. Să facă rost de o slujbă cu normă întreagă. 
Să se aşeze la casa lui. Poate să îşi găsească o prietenă. Să se în- 
soare chiar. Să înceapă genul de viață de care, la un moment 
dat, îşi bătuse joc. Să scape de nesiguranța şi de ameninţarea 
constantă a violenţei. 

Trecu de o cafenea, strâmbă din nas la duhoarea ţigărilor 
cu marijuana fumate de câțiva pierdevară aşezaţi pe o bancă 

afară. Statuile lui Johnny Jordaan și ale membrilor trupei sale 
erau în fața lui. Podul. Drumul înapoi spre centru. Timp de 
pierdut. Timp de reflectat. 

O voce îl strigă. 

- Hei, Jaap! 

Continuă să umble. 

Unul dintre ratații care fumau în afara cafenelei părea cu- 
noscut. Niciun nume. Doar o reputaţie. 

Se grăbi. Canalul. Bărci. Polițistul Vos trăia pe undeva prin 
apropiere. Ştia şi asta. 

- Hei... 

O mână pe braţul lui. Fermă şi puternică. O față nefericită, 
bărboasă, înnegrită de murdărie şi fum. Ochi pierduţi. Întune- 
Caţi și răuvoitori. 

Așa arătase și el la un moment dat. Înainte să îl salveze 
Casa Galbenă. 

- Mă ţii minte? îl întrebă vagabondul. 

Prietenul lui venise lângă el. Un tip corpolent. Nu erau po- 
liţişti prin preajmă. Doar oameni obișnuiți care știau să nu se 
oprească din mers. 

- Cred că m-aţi confundat, răspunse Zeeger. Îmi pare rău... 

Celălalt vorbea la telefon. 

- Eşti căutat, spuse primul, apropiindu-se, punându-și bra- 
țul în jurul umerilor subțiri ai lui Zeeger. Anumiți oameni vor 
să discute cu tine. 

Încercă să se elibereze. Mormăi, se sperie, era confuz. 

Situaţia îi amintea de trecut. Nu se mai simţea atât de clar şi 
de curat. 

Aşa că făcu un lucru stupid, genul de lucru pe care l-ar fi 
făcut înainte. Dădu din picioare, îl lovi pe tip în tibie, începu să 
fugă spre pod şi micul bar de pe colţ. 

Nu reuși să facă mai mult de patru paşi înainte ca ei să îl în- 
hațe. Drogurile nu îi făceau pe toţi mai înceți. Aşa cum nu îi 
făceau nici mai pașnici. Primi câteva lovituri în picioare care îl 
doborâră şi alte câteva în burtă, care îl făcură să tacă. 

Cineva de vizavi striga. Amenința să cheme poliția. Dar, din 
ceea ce auzise Zeeger în Marnixstraat, ultimul lucru la care s-ar 
fi gândit poliția ar fi fost bătaia încasată de un consumator de 
droguri de la câțiva golani în umbra statuii lui Johnny Jordaan 
din Elandsgracht. 

Se ghemui la pământ, încercă să se facă minge, mormăi 
ceva patetic. 

- Vor să discute cu el, cretinule, spuse celălalt tip. Lasă-i ti- 
călosului câțiva dinți. 

- Da... 

Cizmele se opriră din lovit. Nu avea rost să fugă sau să facă 
altceva în afară să aştepte. 

Jaap Zeeger își petrecuse cea mai mare parte a vieții primind 
ordine de la alții, spunându-i-se ce să facă, ce să gândească și 
cum să simtă. Dacă nu de la trepădușşii lui Jansen vârându-i dro- 
guri pe gât, atunci de la Barbara Jewell vorbindu-i răbdător, la 
nesfârşit, încercând să descâlcească dezastrul care era viaţa lui. 

Așa stăteau lucrurile. Nu aveau să se schimbe niciodată. 

Câteva minute mai târziu, un Mercedes se opri lângă ei. Doi 
bărbaţi, înalți, în costume, cu ochelari de soare, ieşiră din el. Vor- 
biră cu drogaţii. Le dădură nişte bani și le spuseră să dispară. 

Unul dintre ei se aplecă și îl ridică pe Zeeger de guler. 

O altă față cunoscută. Lucrase pentru Jansen, sau pentru 
Menzo, nu era sigur. 

- Oamenii vor să te reîntâlnească, Jaap, îi spuse bărbatul în 
mod plăcut. Intră în mașină, bine? Aşa ar fi politicos. 

Zeeger se ridică anevoie, îşi şterse sângele de la gură. Se pi- 
păi. Nu avea coaste rupte. Nu încasase lovituri prea puternice. 
Primise bătăi și mai rele. 

Se îndreptă apoi spre Mercedes, urcă în el. 

Sânge pe asfalt. Bancnote de culoarea lavandei zburând în 
jurul avionului izolat, ca nişte frunze prinse într-o vijelie exo- 
tică. Poliţie şi ambulanţe. Prins zăcând pe o targă, cu medici în 
jurul lui lucrând frenetic. 

Vos îi urmă în cea mai apropiată ambulanţă. Bakker era în 
spatele lui. 

Patru medici lucrând. Linii. Monitoare. Seringi. 

Nu respira. Capul îi era un dezastru. Umărul îi era lăsat 
într-o parte, sângele îi curgea prin cămașă. 

Vos găsi o breșă între cei doi bărbaţi care lucrau în dreapta, 
se aplecă, încercă să îi ajungă la ureche: 

- Vorbeşte cu mine, Wim. În numele lui Dumnezeu... 

Ochii bărbatului erau deschişi, pupilele dilatate, clipeau de 
teamă şi uimire. 

- Vorbeşte cu mine, repetă Vos, ridicându-şi vocea. Fiica ta 
a dispărut. A mea nu mai este. 

Îl apucă de mânecă. 

- Vorbeşte... 

Ambulanţa porni. leşeau de pe pistă. Laura Bakker cobori 
un mic scaun montat pe uşa din spate, se aşeză pe el cu braţele 
încrucişate, cu fața împietrită. 

- Vos... zise ea. 

Nu o asculta. ÎI ţinea de braţ pe bărbatul lovit și medicii de- 
veneau nervoși. 

- Trebuie să te dai la o parte, îi spuse cel mai apropiat. 

Vos îşi scoase legitimaţia. 

- Sunt ofiţer de poliţie. Acest bărbat este implicat într-o ră- 
pire. O crimă. Nu ştiu... 

- Nu ştii? spuse medicul, împingându-l într-o parte. Cât de 
interesant. Acum... 

- Pieter! strigă Bakker. 

Linia de pe monitor deveni plată. Ochii lui Prins se albiră. 
Un bip lung, continuu. Unul dintre medici înjură, ceru un defi- 
brilator. Bakker își întinse mâinile, îl prinse pe Vos de braţ, îl 
trase în spatele ambulanței. ÎI ținu cât timp se agită şi, într-un 
final, îi spuse: 

- A murit. Nu poţi vedea...? 

- Nu. 

Vos încercă să se elibereze, dar nu foarte tare. 

- Nu poate fi... 

- S-a aruncat dintr-un afurisit de avion, ce Dumnezeu! strigă 
ea. Ai văzut și tu. Ce naiba credeai că avea să se...? 

Medicul veni spre ei, se aplecă, spuse: 

- Dacă nu încetaţi chiar acum, opresc maşina şi vă arunc 
pe amândoi în stradă. 

Unul dintre ceilalți doctori îi sfătui să rămână în spate. O 
zdruncinătură subită, un duduit. Corpul lui Prins săltă din ca- 
uza șocului. 

În continuare sunetul monoton. Linia orizontală. 

- A murit, zise Bakker. Ştiu cum arată asta. Şi tu o ştii. 

Medicul certăreț era înapoi la targă, muncind, fără să îi 
mai vadă. 

- A murit, repetă ea. Nu este vina ta. Nu mai avem ce face. 

- Ar fi trebuit să îi anunţ numele la Imigrări de îndată ce a 
intrat Zeeger la noi în birou. 

- Dacă de Groot nu a vrut să te lase să îl aduci la secţie, 
cum ai fi putut? 

- Să nu fi aşteptat să vorbesc cu Liesbeth. Să nu... 

Ceva de pe faţa ei îi domoli furia fără scop. 

- Nu priveşti înapoi, spuse Laura Bakker cu vocea ei nor- 
dică, simplă, seacă. Nu priveşti niciodată înapoi. A murit și asta 
este. Începe să gândeşti, bine? Ce naiba facem acum? 

Nu o întrebase niciodată despre cele întâmplate cu părinţii 
ei în Dokkum. De Groot spusese că ea îi văzuse după accidentul 
de maşină. Să îi pună întrebări părea o impostură jenantă. Şi to- 
tuşi el îi relatase ei toată istoria lui semănând cu o tortură. 

- Asta să fie tot? întrebă Vos. 

Ea își strâmbă nasul. 

- Ce altceva să mai fie? 

Ajunseră la spital în douăzeci de minute. Medicii nu se 
opriră din încercări. Din a pompa medicamente în bărbatul de 
pe masă. Din a încerca periodic cu defibrilatorul. 

Şi apoi erau acolo. Uşile se deschiseră. Soarele puternic de la 
amiază se revărsă în ambulanţă, peste sângele și fiolele aruncate, 
peste medicii epuizați strânşi în jurul corpului bărbatului. 

Unul dintre ei trăgea un cearșaf peste cadavrul lui Prins. 

- Îmi pare rău, spuse cel mai apropiat și începu să strângă 
firele şi seringile. 

Dădu din cap spre Bakker. 

- Are dreptate. Nu avea prea multe șanse după aşa o cădere. 

O privire spre uniforma lui pătată, însângerată. Ridică 
din umeri. 

- Totuşi. Trebuie să încerci. 

Nu îl ţinură pe Hendriks multă vreme în Marnixstraat. 
Aveau lucruri mai bune de făcut după vestea primită de la 
Schiphol. Când se întoarse în clădirea consiliului, intră direct 
în biroul lui Margriet Willemsen. Aşteptă ca ea să îşi ridice în- 
cet capul din ziarele din fața ei. 

- Prins este mort, anunţă el. 

Nimic. 

- M-ai auzit? 

Vocea îi era înaltă, spartă. 

- M-au sunat, spuse ea. Ştii ce s-a întâmplat? 

Cele mai lapidare detalii. Prins nu ajunsese la întâlnirea de 
răscumpărare, încercase, în schimb, să fugă din ţară. Se arun- 
case din avion atunci când aparatul de zbor fusese oprit pe pistă 
chiar înainte de decolare. 

- Ce naiba făceai acolo? întrebă ea. 

- Am primit un mesaj. De la Til Stamm. Cred că ea este cea 
care mi-a spart contul. Cea care a furat filmarea. Mi-a scris să 
ne întâlnim acolo... 

Willemsen se gândi la asta. 

— Ai declarat asta poliției? 

Bărbatul scutură din cap. 

- Desigur că nu. Or să revină însă. 

Ea lăsă jos stiloul, dădu la o parte hârtiile din faţa ei. Se ridică 
şi se duse la geam. Aşa cum o făcuse şi Prins în ziua anterioară, 
când toți complotau pe la spatele lui, plănuind să îl doboare. 

- Lasă-mă să văd dacă am înţeles bine, adăugă ea. O anga- 
jată temporară de aici ţi-a intrat în cont şi a luat acele filmări? 

- Așa se pare, confirmă Hendriks. 

- Şi unde a vrut să vă întâlniți? 

- În Chinatown, răspunse el. 

La aceeaşi oră când Prins fusese chemat să dea banii pen- 
tru răscumpărarea fiicei sale. 

Willemsen părea rareori pierdută. Însă în acel moment... 

- Trebuie să mă aşez şi să lămuresc problema asta cu cei de la 
Marnixstraat, continuă Hendriks. A scăpat din mână. Poţi avea 
demisia mea. Ştiu că nu ar fi trebuit niciodată să vă spionez. Am 
vrut doar să opresc idioțenia asta cu De Nachtwacht... 

- Nu fi atât de prost! strigă ea. 

Hendriks se burzului. 

- Wim este mort, spuse el. Fiica lui a fost răpită. Til Stamm 
trebuie să ştie ceva... 

- Habar nu ai cine ţi-a trimis mesajul, i-o tăie Willemsen. 
Iisuse, Alex. Chiar nu gândești lucrurile până la capăt, este? 

- Suntem depăşiţi de situaţie aici. Mor oameni. Wim. Re- 
porteriţa aceea. Marnixstraat începe să creadă că el a ucis-o. Că 
a avut ceva de-a face cu dispariţia fetei lui. Nu vreau să fiu părtaş 
la asta. Să mi se ia capul... 

Ea se așeză din nou, se holbă la el atât de intens, că Hendriks 
fu nevoit să tacă. 

- Nu este doar capul tău, nu-i așa? 

- Nu putem să îngropăm asta, Margriet... 

- Normal că putem. Wim este mort. O să rămână în coș- 
ciug cu el. 

El râse, dorindu-și să nu o fi făcut. 

- Este ridicol. Trebuie să le spunem... 

- Fă asta şi te retez de la genunchi, răbufni ea. Ai putea fi 
condamnat la închisoare pentru că mi-ai pus camera aceea vi- 
deo în dormitor. Nu îţi vei pierde, pur şi simplu, slujba. Ai ajunge 
la închisoare. Ruinat. 

Privi în jurul biroului, apoi pe geam, spre acoperișurile din 
De Wallen. 

- Dacă eu pierd toate astea, tu ai mult mai multe de pierdut... 

- Katja Prins este în continuare dispărută, în numele lui 
Dumnezeu! Dacă ştim ceva ce ar putea ajuta? 

- Precum? întrebă ea. Serios. Ce anume? 

El ezită. Til Stamm o cunoștea pe Katja. Poliţia îi spusese 
asta. Til Stamm, sau cineva folosind acel nume, îl condusese 
până la intersecţia din Chinatown, unde Prins ar fi trebuit să dea 
cuiva banii de răscumpărare. Doar că Wim stătuse în tot acel 
timp într-un avion la Schiphol, sperând să poată fugi din ţară. 

- Ştii ce cred eu? întrebă ea, cu un zâmbet fugar. Cred că cei 
din Marnixstraat au dreptate. Wim este vinovat. Ne-a păcălit pe 
toți. Nu şi-a făcut niciodată prea multe griji în privinţa fetei lui, 
nu-i așa? Ai văzut asta. Cred... 

Îşi notă ceva. 

- Asta este poziţia noastră. Nu judecăm pe nimeni. Sun- 
tem, pur şi simplu... nedumeriţi. 

- Nedumeriţi? repetă el. 

- Corect. Tragem acum o linie. Să... 

- Dacă spui „trecem peste asta“, cred că o să ip. 

Ea râse. 

— Să trecem peste asta, îl tachină Margriet Willemsen. 

Biroul de la ultimul etaj al lui Frank de Groot. De cealaltă 
parte a geamului se însera. Începuse o ploaie de primăvară. Vos, 
Mulder, Bakker şi Koeman revizuiau cele mai noi informaţii 
ale cazului. 

Vânătoarea lui Theo Jansen nu adusese niciun rezultat. 
Mulder nu făcuse niciun progres în găsirea ucigaşului lui Rosie 
Jansen. O femeie ofiţer îi luase o declaraţie lui Liesbeth Prins. 
Aceasta nu avea nicio idee unde fusese soţul ei în noaptea ante- 
rioară. Nu văzuse nicio dovadă potrivit căreia complotul răpirii 
era unul real. Prins fusese reticent şi rece pe parcursul întregii 
dispariţii a lui Katja, lucru observat şi de colegii lui din consiliu. 

Artiştii străzii care apăruseră în Chinatown îmbrăcați în dia- 
voli fuseseră eliberați. Cineva la băgase un plic pe uşa din faţă în 
ziua anterioară, cu cinci sute de euro în el. Promitea încă cinci 
sute dacă apăreau la intersecţia dintre Zeedijk şi Stormsteeg la 
11.30 în ziua următoare. O surpriză pentru o zi de naştere. Îi 
scoaseră greu din Marnixstraat; doreau să ştie când aveau să îşi 
primească restul banilor. 

- Dacă Prins s-ar fi aflat în spatele răpirii lui Katja, începu 
Bakker, cu siguranţă, ar fi jucat rolul tatălui afectat de dispari- 
ție. Nu? 

- Tipul era de gheaţă, spuse de Groot. Nu ar fi putut da o 
asemenea reprezentaţie nici dacă ar fi vrut să o facă. Trebuie să 
privim asta ca prima noastră opțiune. 

Se uită lung la Vos. 

- Înţelegi asta, nu-i așa? 

- Aşa se pare, confirmă Vos. 

De Groot prezentă o posibilă versiune a evenimentelor. Katja 
Prins ajunsese să creadă că Wim Prins o ucisese pe mama ei. Bea 
le dusese pe Katja şi pe fiica lui Vos la Casa Păpușii dintr-un mo- 
tiv rămas necunoscut. Anneliese fusese răpită acolo. 

- Ne gândim că Prins a fost unul dintre clienţi? întrebă 
Koeman. Dacă da, apar mai multe probleme... 

- Nu ştiu, îl întrerupse de Groot. Află tu. 

- Deci crezi că mama și tatăl foloseau acelaşi bordel cu fete 
adolescente? întrebă Koeman. 

- Spune-mi tu! lătră comisarul. Adu-l pe Jaap Zeeger îna- 
poi aici. Vorbeşte din nou cu femeia thailandeză. 

- Tipul acela din consiliu, Hendriks, mormăi Koeman. Nu 
ar fi trebuit să îi dăm drumul, pur și simplu. Ştia ceva. Ce naiba 
făcea în Chinatown chiar atunci când Prins ar fi trebuit să li- 
vreze banii? 

De Groot mormăi o înjurătură. Dădu din cap spre Mulder: 

- Zi-le şi lor, spuse Frank. 

- Am fost sunat de la consiliu înainte să vin aici. Eu eram 
omul lor de legătură pentru porcăria aia cu De Nachtwacht. Bă- 
nuiesc că Willemsen nu mai avea la cine să apeleze. 

Koeman îi aruncă lui Mulder o privire ucigătoare, oftă pre- 
lung şi se întinse pe scaun. 

- Til Stamm frecventa acea cafenea de pe colţ, continuă 
Mulder. Consiliul o căuta. Erau îngrijoraţi în privinţa dispariţiei 
ei. Hendriks se întreba dacă... 

- El conduce secretariatul general al consiliului, interveni 
Bakker. De ce bate străzile în căutarea unei angajate temporare? 

- Priorităţi, răspunse Mulder. Hendriks nu este printre ele 
acum. Willemsen mi-a mai spus ceva. Anna de Vries venise să-i 
vorbească lui Prins despre răpire. Deţinea ceva informații. El a 
fost agitat după aceea. Au verificat filmările cu camera cu cir- 
cuit închis, curierul intern. Nimeni nu i-a adus nimic lui Prins 
în acea dimineaţă. Biletul venise de la ea. 

- Asta a fost ieri! strigă Koeman. De ce aflăm abia acum? 

- Abia acum au verificat, răspunse Mulder ridicând din 
umeri. Gândeşte-te şi tu. Fiica lui Prins credea că el era un uci- 
gaş. Apoi dispare. Ceva din cele spuse de reporteriţă l-a tulburat. 
A inventat acele fotografii. Biletul de răscumpărare. Era în oraş 
noaptea trecută când ea a fost ucisă. Pe urmă, în această dimi- 
neaţă, scoate cât de mulţi bani poate de la bancă şi încearcă să 
fugă în Aruba. Pentru mine este logic. 

Îi privi pe rând pe fiecare. 

- Şi pentru mine, consimți de Groot. 

- În acest caz... spuse Vos, ridicându-se de pe scaun. 

- Unde naiba te duci? întrebă Mulder. 

- Van der Berg a găsit mașina lui Bea Prins, spuse Vos. Este 
în garajul criminaliștilor. A fost vândută după moartea ei. 

Ridică un dosar. 

- Aş vrea doar să arunc o privire. Să citesc notele originale 
ale cazului. Asta dacă nu are altcineva...? 

- Deci, o să mă faci să arăt ca un prost? întrebă de Groot. 

- Ai spus că pot să mă uit peste doare. 

- Tu... 

De Groot împunse un deget spre Mulder. 

- Continuă să îl cauţi pe Jansen. Să aflăm mai multe și des- 
pre fiica lui. Lucrează pe presupunerea că cele două lucruri sunt 
de acum separate. Partea cu Jansen are de-a face cu bandele. 
Katja Prins... 

Oftă. 

- O să vedem. 

Bakker îşi scutură capul. 

- Ce mai este acum? întrebă de Groot. 

- Cineva a lăsat-o pe Rosie Jansen lângă barca lui Vos, plus 
o poză pentru el. Cum să nu existe o legătură? 

Cu faţa roşie, comisarul le ordonă tuturor să părăsească în- 
căperea, cu excepția lui Vos şi a lui Bakker. Ea se ridică şi ră- 
mase, cu braţele încrucișate, sprijinită de perete. 

- Ascultă-mă, fată, lătră de Groot. Nu te mai afli în 
Dokkum... 

- Nu sunt o fată şi sunt perfect conştientă unde mă aflu, 
mulțumesc. 

- Aş putea să te scot chiar acum de la acest caz. Să te trimit 
acasă. Nu este nevoie să aşteptăm evaluările... 

- Nu, Frank, interveni Vos. Nu poţi. Nu dacă mă mai vrei aici. 

Comisarul se uită urât la amândoi. 

- Asta este noua echipă deci? Un aspirant şi un detectiv care 
şi-a petrecut ultimii doi ani pe o casă plutitoare, fumând până la 
tâmpire? 

- Tu m-ai chemat înapoi, îi aminti Vos. Dacă te-ai răzgândit... 

- Uite ce îmi doresc! strigă de Groot. Vreau să se lege ceva 
pe aici. Primarul, ministrul Justiţiei şi presa îmi suflă în ceafă. 
Patru crime nerezolvate... 

- Două, îl corectă Bakker. Ştim că Theo Jansen i-a ucis pe 
Menzo şi pe prietena lui. 

Ridică două degete subțiri. 

- Două. Rosie Jansen. Anna de Vries. Wim Prins nu a ucis-o 
pe Rosie. A fost acasă în acea noapte, dacă este să o credem pe 
soţia lui. Şi ce motiv ar fi avut? Reporteriţa... 

Îl privi pe Vos. Îşi verifica mesajele de pe telefon. 

- Alo? zise Bakker. Este cineva acasă? 

Vos lăsă telefonul. 

- Uciderea lui Rosie Jansen este treaba lui Mulder, Laura. 
Comisarul ne-a spus asta foarte clar. Să facem ce ne cere, te rog. 

De Groot se lumină puţin la asta. 

- Dacă s-ar dovedi că toate astea au fost cauzate de un poli- 
tician mort, vorbi el cu înflăcărare, toată lumea s-ar bucura. 
Doar un gând. 

- Doar un gând, consimţi Vos. 

De Groot părea în continuare stânjenit. 

- Cineva trebuie să discute cu Liesbeth, spuse el. Ştie că a 
murit. Dar... 

Umerii lui mari păreau să se lase sub o greutate invizibilă. 

- Este ceva ce trebuie făcut, Pieter. Dacă ai prefera să nu... 

- Nicio problemă, zise Vos. 

Jaap Zeeger nu era sigur unde îl duseseră. Într-o zonă in- 
dustrială. Lângă apă. Putea auzi sunetul traficului maritim. 
Nave îndepărtate. Erau trei bărbaţi cu el în ceea ce părea să fie 
un depozit gol şi rece, cu o podea prăfuită, o singură masă în 
mijloc. Scaune. Un geam pătrat, cu bare, pe un perete. Soarele 
luminos al primăverii intra prin el. 

Era emoționat. Îl priviră urinând într-o găleată, îl trimiseră 
pe cel de-al treilea bărbat, un bătăuş oacheș, cu un accent străin, 
să o golească. 

Rămase astfel cu Theo Jansen şi cu bărbatul pe care îl cu- 
noştea doar sub numele Maarten. 

Zeeger stătea pe scaunul fragil pe care i-l dăduseră, încer- 
când să nu tremure. 

- Îmi pare rău pentru Rosie, domnule Jansen, începu el. A 
fost întotdeauna bună cu mine. 

Jansen stătea în picioare, mângâindu-şi barba, fumând o 
țigară, fără să îl privească. 

- Şi toate prostiile alea, atunci când ticălosul de Mulder a 
pus mâna pe mine... adăugă Zeeger. Nu am vrut să spun acele 
lucruri. M-a bătut. M-a ameninţat. 

Scutură din cap. Amintirile îi reveneau. 

- Un om oribil. Mi-a fost frică de moarte de el. 

- Ți-e frică de moarte şi de mine, nu-i așa? îl întrebă Jansen, 
întorcându-și ochii reci, duri spre el. 

- Îmi este, recunoscu Jaap. Mai mult ca de el. Aveţi motive 
să fiți supărat pe mine. V-am trimis la închisoare, nu-i așa? 

Maarten înjură. Jansen încuviință din cap, nu spuse nimic. 

- Ei bine, îmi pare rău, adăugă Zeeger. Chiar îmi este. Nu ar 
fi trebuit să o fac. Dacă aş fi fost ca în prezent... nu aș fi făcut-o. 

Jansen ridică privirea și îl întrebă: 

- Ce s-a schimbat? 

- Eu. Sunt diferit. Clar şi curat. Nu mai beau. Nu mă mai 
droghez. Am o slujbă. Doar o jumătate de normă. Dar o să fie 
cu normă întreagă până la Crăciun, aşa mi s-a promis. Atâta 
vreme cât rămân curat. Şi o voi face. 

- Eşti un erou, Jaap, declară Maarten, pe un ton morocă- 
nos, neîncrezător. 

- Nu, nu sunt, răspunse Zeeger. Ştiu exact ce sunt. Ştiu şi ce 
am fost. Un fraier pentru voi. Făcând slujbele de nimic care 
nu contau prea mult şi din care se câştiga puţin. Şi ce am pri- 
mit în schimb? 

Se întrebă dacă să o spună. Dacă să îndrăznească. 

- Cineva mi-a înscenat crima fetei lui Vos, nu-i aşa? Mi-a 
pus în apartament haine asemănătoare cu ale ei. Şi o păpuşă. 
Aproape că mi-au pus în cârcă... 

— Aşteaptă, îl opri Jansen. Despre ce vorbeşti? 

Zeeger se înfuriase. 

- Presupun că eraţi prea ocupat să observați. Vorbesc des- 
pre faptul că cineva a încercat să dea vina pe mine pentru uci- 
derea acelui copil. Au trimis acele lucruri... 

- Nu am fost noi, îi spuse Maarten. De ce am face noi una 
ca asta? Serios, Jaap... 

- Ei bine, cineva a făcut-o, nu? Ştiu cine sunt. Doar o insectă 
pe stradă pentru cei ca voi. Cine altcineva mai ştia de mine? 

Tăcere. 

- Deci, atunci când a apărut Mulder... erai deja supărat pe 
noi? întrebă Jansen după câteva clipe. 

- S-ar putea spune aşa, consimţi Zeeger. Nu îmi amintesc 
exact. Eram un dezastru pe atunci. Am spus că îmi pare rău, 
domnule Jansen. Chiar îmi este. Nu mai pot schimba... 

- Povesteşte-ne despre Katja Prins, îl întrerupse Maarten. 

Aşa că o făcu. Tot ceea ce spusese în Marnixstraat în acea 
dimineaţă. 

Theo Jansen ascultă cu atenţie, apoi, când Zeeger termină, 
râse. Semăna puţin cu vechiul el, agreabil şi ameninţător în 
același timp, când făcea asta. 

- Vrei să sugerezi că ticălosul acela arogant care credea că o 
să curețe Amsterdamu! și-a ucis propria soţie? 

- Nu afirm eu asta. Katja o spunea, răspunse Zeeger. Părea 
destul de sigură. 

- Acum oricum este mort, zise Jansen. Presupun că şi ea. 

Zeeger clipi. Îi spuseră şi lui cele auzite la ştiri. 

- Este logic atunci, nu? întrebă el, când Jansen terminase. 
Dacă fugea cu toţi acei bani. 

Îl întrebară apoi despre acel privehuis de pe Prinsengracht 
şi Jaap Zeeger începu să se agite pe scaunul ce se zguduia sub el. 

- Ar trebui să vorbiţi cu acea femeie thailandeză. Nu cu mine. 
Ea conducea locul. Eu nu făceam decât să transport bani şi alte 
lucruri din când în când. Nu am trecut niciodată de ușa din faţă. 

- A fugit, îi explică Maarten. Cei din Marnixstraat au dus-o 
ieri la secție. Cum a ieșit de acolo, a luat un avion spre Bangkok. 
Aşa că te întrebăm pe tine. Ce se petrecea acolo? 

Se agită pe scaun. 

- Era locul dumneavoastră, domnul Jansen. De ce mă în- 
trebaţi pe mine? 

- Fiindcă nu ştiu! tună Jansen. Conduceam un imperiu, ce 
Dumnezeu! Nu mă ocupam în detaliu de fiecare locșor. 

Bătăușul întunecat reintră. Mirosea a fum de ţigară. Fusese 
calm până atunci. În mână avea un ciocan și câteva cuie. 

Zeeger tremura din nou. 

- Aşa a reuşit târfa aia thailandeză să îi vândă tot locul 
lui Jimmy Menzo chiar sub nasul meu, tună Jansen. Şi apoi, 
Dumnezeu mai ştie ce se petrecea acolo... Doar Dumnezeu... 

- Nu am avut de-a face cu acel om, spuse Zeeger. Nu mă 
întrebaţi de el... 

- Ceva s-a întâmplat în acel loc! strigă Jansen. 

Degetul arătător îi era întins peste masă. 

- Cred că tu ştii ce anume. Cred că de aceea nu mai am 
eu fiică. 

Zeeger clipi. 

- Nu ştiu nimic. Era al dumneavoastră când eram și eu 
prin zonă. Nu al lui Menzo. El l-a luat doar mai târziu. După... 

Un cuvânt - doar de atât era nevoie. De un singur cuvânt. 

Jansen îl privi amenințător de-a lungul mesei. Ca în vre- 
murile vechi. Cele despre care Zeeger crezuse că nu aveau să se 
mai întoarcă după tot timpul şi durerea și toată munca pe care 
o depusese cu Barbara Jewell la Casa Galbenă. 

- După ce? 

- Ştiaţi, nu-i așa? zise Zeeger strident. Trebuie să fi ştiut. 
Maarten... 

Acolitul lui Jansen rămase nemișcat. Părea şi el nedumerit. 

- Spune-i tu. Credeam că ştiţi cu toţii. 

Bătăușul cu ciocanul și cuiele se aşeză, puse uneltele 
pe masă. 

- Nu am auzit niciodată detaliile, continuă Zeeger. Nu am 
vrut să le aud. Nu trebuia să ne apropiem sau să trimitem clienţi 
acolo. Erau copii înăuntru. Şi apoi... 

Acele vremuri erau învăluite în ceaţă chiar când se întâm- 
plau. Cu atât mai mult în prezent. 

Bărbatul pe care nu îl cunoştea ridică ciocanul, îl cântări în 
mână, începu să se joace cu cuiele. 

- Rosie era cea care conducea Casa Păpușii. Rosie era cea 
care mă punea să fac comisioane pentru acel loc. 

Faţa lui Jansen era o mască, împietrită de furie și neîncredere. 

- Rosie i-a vândut-o lui Jimmy Menzo. Credeam... 

Jaap Zeeger se trase de părul lung, simţi cum transpiraţia 
începea să îi cadă pe față. 

- Credeam că aţi ştiut. Era fiica dumneavoastră, domnule 
Jansen. Trebuie să fi știut, nu-i aşa? 

Camera de interogatoriu de la subsol. Liesbeth Prins gâr- 
bovită într-un colţ, fumând ţigară de la țigară, o cană goală de 
cafea în faţa ei. Nu ridică privirea atunci când Vos și Bakker 
intrară. Nu păru nici măcar să observe când el se aşeză lângă 
ea, cu Bakker de cealaltă parte, cu reportofonul scos împreună 
cu un caiet şi un stilou. 

Vos cunoştea toate frazele pentru acel gen de ocazii. Între- 
bările simple, lipsite de sens, gen cum te simţi? Expresiile inu- 
tile de simpatie şi regret. 

Trecu prin ele într-o manieră distantă, ireală, încercând să 
dea fiecărui cuvânt câtă însemnătate putea. Ura să o vadă aşa. 
Era la fel de rău ca atunci când Anneliese dispăruse. Părea 
stoarsă de viaţă. La despărţirea lor ea încetase să mănânce, trăise 
din alcool şi ţigări, îşi petrecuse ore întregi holbându-se în afara 
geamului micului lor apartament din Jordaan, privind în josul 
străzii în căutarea unei siluete tinere, luminoase, care nu avea să 
mai apară niciodată. 

În prezent nici asta nu se mai sinchisea să facă. 

La jumătatea discursului lui, ridică privirea şi îl întrebă: 

- Ai fost acolo? La aeroport? 

El dădu din cap. 

- Ai văzut? 

- Amândoi am văzut. 

Se uită urât la Bakker şi întrebă: 

- De ce este ea aici? 

- Fiindcă este un interviu. Şi acestea sunt regulile, explică 
Laura Bakker încet, cu o simpatie pe care Vos nu o mai obser- 
vase la ea înainte. 

Liesbeth Prins o privi cu ură. 

- La ce sunt bune? Regulile. Wim credea că trăia după ele. 
Credea că trebuia doar să ne înveţe pe toţi să facem la fel şi că 
totul urma să fie bine. 

Vos o privi pe Bakker. Dorea ca ea să se implice cât mai pu- 
țin în discuţie. 

Îi povesti apoi lui Liesbeth cele afirmate de Jaap Zeeger în 
acea dimineaţă. Îi privi faţa transformată de neîncredere. 

- Vorbeșşti serios? Wim nu ar fi făcut rău nici unei muşte. 
Nu a ridicat niciodată mâna la mine. Şi numai Dumnezeu ştie 
câte motive i-am dat. 

- La clinica de reabilitare unde se ducea Katja ne-au con- 
firmat că ea a spus asta, îi zise Vos. Trebuie să investigăm asta. 

- De ce? Amândoi sunt morţi acum. 

- Poate şi Katja... reuşi Bakker să rostească, înainte ca o 
privire din partea lui Vos să o facă să tacă. 

- Katja ne urăşte pe amândoi. Nu ştiu cum a pornit asta. 
Am încercat cu ea. Zău că am făcut-o. Şi Wim a încercat. 

— Ea crede că el a ucis-o pe Bea, repetă Vos. 

- Nu a făcut-o. Este imposibil. Katja nu este întreagă la cap. 
Este o drogată care trăieşte în lumea ei imaginară. În vreo hrubă, 
pe undeva... 

Vos îşi scutură capul. 

- Nu prea cred. Avem trei martori care susțin că nu se mai 
droga. Katja se îndreptase. Nimeni nu a văzut-o de mai bine de 
o săptămână. Este, oare, posibil ca răpirea să fi fost ceva...? 

Ezită să o spună. Cuvintele nu sunau cum trebuia. 

- Este posibil ca Wim să fi regizat asta? Păpuşile? Telefoa- 
nele? Fotografiile? 

- Cum? întrebă ea. Voi sunteţi poliţia. Spuneţi-mi voi mie. 

- Dacă ar fi încercat, ar fi putut, zise Bakker. Mai există o pro- 
prietate în oraș de care se folosea? Un apartament? Un birou? 

- Nu. 

- A menţionat vreodată numele unei reporteriţe, Anna 
de Vries? 

Din nou râse cu ochii străpungători, furioși. 

- Cea care a fost ucisă? Este ridicol. A fost în oraş, îmbă- 
tându-se. Tocmai îl dăduseră afară din consiliu. Nu se mai în- 
torcea acolo, orice i-ar fi spus ei. 

- Nu ştii ce a făcut, observă Bakker. 

- Oricum, nu a ucis pe cineva în De Wallen. Îmi cunosc 
soțul. Asta era ideea, Pieter? Să dai toată vina pe Wim, odată ce 
nu mai este? 

- Trebuie să o găsesc pe Katja, spuse el. 

Liesbeth o privi furioasă pe Bakker. 

- Vreau să vorbesc cu tine. Nu cu ea. 

- Este un interviu, îi reaminti Bakker. Este nevoie de doi 
ofiţeri, altfel... 

- Interviul s-a terminat, spuse el, dând din cap ușor spre ușă. 

O înjurătură înăbuşită şi ea plecă, luând reportofonul şi ca- 
ietul cu ea. Fără să mai protesteze de data aceasta. 

- Este o vacă proastă din nord, se plânse Liesbeth, după ie- 
şirea lui Bakker. Mai bună ca ea n-aţi găsit? 

- Îmi place de ea, spuse Vos. Este diferită. O tânără hotărâtă. 
Vrea să lase o amprentă. Uşor distrată. Cam depășită de situaţie. 

Se încruntă. 

- Dar nu este singura. Vei fi în regulă? Pot face ceva? 

- Cum ar fi? 

- Nu ştiu. De aceea am întrebat. 

- Wim nu a ucis pe nimeni, repetă ea. Nu l-am văzut nicio- 
dată violent. Ura confruntările. Îl înnebuneau. 

Un scurt moment de amuzament. 

- Era ca tine. Puteam să strig şi să țip şi să arunc lucruri spre 
el. Şi el stătea doar acolo şi nu spunea nimic. 

- Dar fugea, nu-i aşa? 

- Şi tu o făceai, îi aminti ea, dintr-odată vehementă. Nu îți 
aminteşti? Fugeai afară şi te ascundeai acolo, înfricoşat să intri. 

- Katja... 

- Nu te pot ajuta cu Katja. Ți-am spus tot ce ştiu. 

Ochii reci, trişti îi fixau pe ai lui. 

— Mai mult decât aş fi vrut să îţi spun. 

Degetele ei se întinseră spre mâna lui. 

Vos se ridică. Văzu părul roşu al Laurei Bakker prin geamul 
cu sticlă mată al ușii. Sprijinit de el ca o adolescentă, scriind 
ceva pe un caiet. 

- Ce face ea aici? întrebă Liesbeth. Este doar un copil. 

- Știu. Asta mă îngrijorează. 

- Când îmi pot îngropa soţul? 

- În curând, îi răspunse Vos. Sper. 

Theo Jansen îl privi pe Maarten frizerul. Apoi pe Max Robles. 

- Nu am avut de-a face cu asta, protestă Robles. Nu am ştiut 
niciodată că Jimmy încheiase acea înţelegere pentru privehuis, 
înainte să fie gata. Ținea toate acele informaţii doar pentru el. 

- Nu a făcut absolut nimic cu el după ce l-a cumpărat, îi 
aminti Jansen. De ce? 

Robles ridică din umeri. 

- Nu cred că îşi dorea cu adevărat locul. Un bordel sinistru 
cu fetiţe sau ceva asemănător. Thailandeza voia să scape de loc. 
Nu ştiam pe nimeni căruia să îi placă așa ceva. Jimmy nu era 
prost. L-a luat pentru valoarea imobiliară. Mi-a spus că l-a cum- 
părat atât de ieftin, încât ar fi fost o prostie să îl refuze. 

Maarten se agită pe scaun, stânjenit, tăcut. Robles puse o 
scândură lângă ciocanul și cuiele de pe masă. 

- Să vedem ce mai ştie? Daţi-mi puţin timp... 

- Nu ştie nimic! tună Jansen. 

Jaap Zeeger stătea pe scaun, rigid, ca un şcolar certat. 

- Dar ştie despre Rosie. 

Jansen privi bărbatul subțire, înfricoşat, din fața lui. 

- Eşti sigur în privinţa asta, Jaap? 

- Sunt sigur că ea m-a pus să duc lucruri acolo, domnule 
Jansen. lată adevărul! Am crezut că era pentru dumneavoastră. 
Am crezut că știaţi... 

- Ei bine. Nu ştiam. 

Jansen se aplecă, îl privi pe Maarten în ochi. 

- Sau? 

- Am fost o dată acolo, recunoscu frizerul. O dată. Rosie 
m-a rugat să o verific pe thailandeză. Să văd dacă nu lua mai 
mult decât ar fi trebuit din registre. 

- Şi o făcea? întrebă Jansen. 

- Sigur. 

Ridică din umeri. 

- l-am dat nişte sfaturi. Am ieşit de acolo cât de rapid am 
putut. Era un loc sinistru, Theo. Așa cum zicea Jaap. Bărbaţi în 
costume și fetițe. Am crezut că era al tău. Că tu îl conduceai. Că 
era afacerea ta. Nu a noastră. Așa că ne-am ţinut deoparte... 

- Şi ai lăsat un bordel cu adolescente să fie asociat cu nu- 
mele meu? 

- Tu erai şeful, nu? se plânse Maarten. Singura persoană 
suficient de curajoasă să te înfrunte era Rosie. Ea conducea 
afurisitul de loc. Şi apoi... 

Îl privi pe Robles. 

- ...l-a vândut lui Jimmy Menzo când erai la închisoare. 
Ne-am bucurat cu toţii pentru asta. 

Jaap Zeeger dădu din cap. 

- Ne-am bucurat, confirmă el. 

- Cine era omul lui Rosie în Marnixstraat? întrebă Jansen. 

- Nu ştiu, răspunse Maarten. Nu a vorbit niciodată despre 
asta. Nu cu noi. Era un lucru privat. Nu am vrut să fim băgăcioși. 

Ezită, apoi o spuse oricum: 

- Ca să fiu sincer, nu cred că cineva ar fi îndrăznit. 

Jansen întinse mâna cu palma deschisă. Maarten scutură 
din cap şi întrebă: 

- Ce? 

- Bani, spuse Jansen. Cât de mulţi aveţi la voi. 

Îl privi pe Robles. 

- Şi tu. Îi luaţi din procentul vostru când ne întoarcem. Cu 
dobândă. 

Bărbatul din Paramaribo îşi băgă mâna în jachetă. Se părea 
că adunase datorii. Cu banii lui Maarten, se strânseră aproape 
cinci mii de euro. Jansen îi verifică, îi dădu peste masă lui Zeeger. 

Bărbatul slab privi banii, mai speriat ca niciodată. 

- Nu vreau asta, domnule Jansen. Am o slujbă... 

- Lasă slujba. Te vreau plecat din ţară înainte ca lucrurile să 
devină publice. Vreau... 

Jansen încercă să îşi clarifice gândurile. Era mai mult o 
scuză decât altceva. 

- Distrugem vieţile oamenilor, nu? 

Îi privi pe Maarten, pe Robles. 

- Dar nu pe ai noştri. Nu familiile noastre. Am avut mereu 
grijă de oamenii care lucrează pentru mine. Am să o fac mereu, 
dacă o merită. Ceva ce nu înţeleg a mers greşit aici. Până nu îmi 
dau seama ce anume, nu te vreau pe aici, Jaap. 

Îi întinse o mână mare lui Zeeger. 

- Nu a fost vina ta. Haide să dăm mâna. Poţi ajunge în gara 
Centraal de aici. Să iei un bilet pentru noul tren spre Bruxelles 
despre care am auzit atâtea. Să te duci în vacanţă într-un loc 
cald. Să îl suni pe Maarten peste o lună. Te informează el atunci. 

Delicat, Zeeger îi strânse mâna. Apoi, la fel de precaut, luă 
banii de pe masă şi îi îndesă în buzunarele jachetei din piele. 

Se ridică, privindu-i de parcă nu i-ar fi venit să creadă. Se 
îndreptă spre ușă, ieși afară, liber. 

Maarten şi bărbatul din Surinam nu ştiau în ce direcție 
să privească. 

Jansen nu își putea scoate imaginea lui Jimmy Menzo din 
cap. Prins în partea din față a Mercedesului distrus. Un glonţ în 
fiecare genunchi. Maarten turnând benzină pe mașină. Miriam 
Smith moartă pe bancheta din spate. 

„Nu m-am atins de Rosie. O jur...“ 

- Propria mea fiică îşi făcea de cap pe la spatele meu în tot 
acest timp. Chiar înainte să intru la închisoare. După... 

Încerca din răsputeri să înţeleagă. 

- Ce nu i-am dat? Trebuia doar să îmi ceară. 

Maarten îl atinse pe braţ. 

- Ai făcut tot ce ai putut, Theo. Ai fost un tată grozav. Cel 
mai bun... 

- Prostii! urlă Theo Jansen. 

Mâinile lui mari coborâră sub masă, o ridică, o întoarse. 
Ceşti de cafea pe podea împreună cu ciocanul şi cuiele. 

Un act spontan de violență. Vechiul Theo. Cel care nu mu- 
rise niciodată. 

„Arăţi bine fără barba aia stupidă şi părul de hippie. Ca un 
bărbat nou... Dar nu eşti, nu-i aşa, Theo? Nu?“ 

- Du-mă de aici, ordonă Jansen. Vreau să merg acasă. 

Un lucru stupid de spus. 

- Oriunde naibii ar fi asta. 

Aproape de ora şase, îşi terminaseră tura şi erau în continu- 
are în garajul criminaliştilor privind BMW-ul alb, seria 3, cu 
acoperiş moale al lui Bea Prins. Van der Berg fusese exclus de la 
operaţiunile din Chinatown. Aşa că îşi petrecuse cea mai mare 
parte a zilei adâncit în rapoartele despre moartea lui Bea şi în- 
cercând să găsească maşina. 

Noul proprietar era o doctoriță. Care nu fusese mulțumită 
când i se luase noua jucărie. Fusese şi mai puţin mulțumită 
când Van der Berg îi explicase istoria maşinii şi motivul pentru 
care avea nevoie de ea. 

Vos şi Bakker stăteau aşezaţi în fața unui birou în garaj, 
ascultându-l în timp ce răsfoia prin dosare. 

Bea Prins avea patruzeci şi unu de ani atunci când murise. 
Dosarele ei medicale menționau tratamente sporadice pentru 
abuzul de droguri şi alcool. Efectele amândurora erau evidente 
în raportul de autopsie. Exista şi o declaraţie din partea lui 
Wim Prins în care acesta amintea despre o căsătorie dificilă, 
dar plină de iubire. Ambii hotărâseră să rămână împreună, de 
dragul fiicei lor. Bea lucrase o scurtă vreme ca asistentă când 
avea douăzeci de ani, acesta era felul în care se cunoscuseră. 
O dădacă avusese grijă de Katja în cea mai mare parte a timpu- 
lui. Nu mai lucrase în altă parte. 

Examinară lucrurile aflate în maşină atunci când fusese gă- 
sită cu trupul lui Bea Prins în ea. O geantă de mână, cu nimic 
în ea în afară de bani şi de câteva obiecte personale. Trei sute de 
grame de cocaină într-o pungă din plastic în torpedo. Niciun 

bilet. Fusese la cumpărături, zicea soțul ei, de aceea luase ma- 
şina şi nu bicicleta. 

- Nicio femeie nu se duce la cumpărături şi după aceea se 
sinucide, zise Bakker. 

- Poate că nu a găsit ceea ce căuta? sugeră Van der Berg. 

Bakker îi aruncă o privire ucigătoare. 

- O glumă proastă, adăugă detectivul. Îmi cer scuze. Nu am 
găsit cumpărături în maşină. Nu apare pe niciuna dintre came- 
rele cu circuit închis de la magazinele din apropiere. Minţise. 

Dădaca fusese plecată în acea săptămână. Prins declarase că 
el rămăsese acasă citind şi uitându-se la televizor. Katja era 
într-o excursie. Când Bea nu se întorsese acasă, a presupus că 
era ieşită cu o „prietenă“ şi s-a dus la culcare. Nu era acolo când 
s-a trezit, aşa că a sunat poliţia. 

Corpul ei fusese găsit deja, la prima oră, odată cu deschide- 
rea parcării. Ora morţii se credea a fi undeva între opt şi zece în 
noaptea precedentă. O singură împuşcătură în tâmpla stânga cu 
un pistol Ruger LCP calibrul .38 neînregistrat. Urme de praf de 
puşcă pe mâna stângă. Arma aruncată în spaţiul pentru pi- 
cioare din stânga. Glonţul înfipt în scaunul din spate. 

Vos răsfoi ultimele pagini. 

- S-a sinucis? întrebă Bakker. 

- Frank este priceput. A făcut o treabă temeinică. De 
profesionist. 

O pauză. 

- De rutină. 

- Toţi erau epuizați deja în acel moment, explică şi Van der 
Berg. Ne petrecuserăm luni de zile căutând-o pe fata lui Pieter. 
Nu ajunseserăm nicăieri. Nu este vina lui Frank că nu a avut 
destui oameni la îndemână. 

- Nu, confirmă Vos. Nu este. 

Van der Berg nu îl sâcâia în legătură cu o bere. Era ceva 
neobişnuit. 

- Deci, ce te deranjează? 

Detectivul ridică una dintre foile raportului criminaliştilor 
şi îi conduse spre maşina albă de pe rampă. Cei doi mecanici 

care se ocupau de ea lucrau la garaj de ani de zile. Însă nu lucra- 
seră la maşină atunci când fusese adusă prima oară. Ambii 
erau în vacanţă la acea dată. Angajaţi temporari de la o agenţie 
se ocupaseră de investigație. Nimeni nu ştia cine erau, cât de 
temeinic lucraseră. 

Un rând din raportul tehnic îl deranja pe Van der Berg. Fu- 
seseră găsite urme mici de alcool izopropilic pe tapiţerie şi pe 
bord. Nu era dată nicio explicație. 

Primul mecanic se holbă la el când citi asta cu voce tare 
şi spuse: 

- Valeţii de la restaurante. Folosesc substanța când îţi cu- 
răță maşina. Nu este cine ştie ce. 

Van der Berg nu era convins. 

- Dar ai putea să o întrebuinţezi şi ca să ştergi dovezi, nu-i 
aşa? Să scapi de amprente? 

Al doilea bărbat căută în torpedo, găsi fişa de service. Ma- 
şina fusese dusă la verificarea anuală cu o săptămână înainte. 

- BMW, comentă el. Se întorc mereu fără nicio problemă 
de la verificări. Nicio surpriză în asta. 

Van der Berg le ceru să coboare rampa. Ambele uşi erau 
deschise. O puse pe Laura Bakker să stea pe scaunul şoferului, 
înconjură maşina până la uşa pasagerului din dreapta. 

- Imaginaţi-vă asta, le spuse Van der Berg. Bea Prins este la 
volan. Să zicem că începe să se joace cu geanta. Întrebându-se 
dacă nu ar trebui să tragă ceva pe nas înainte să meargă acasă. 

Bătu în geam cu degetele. 

- Apare cineva cunoscut. Poate este o întâlnire aranjată. 
Dealerul ei. Cine ştie? El deschide uşa din dreapta. Se întinde. 

Mâna i se îndreptă spre faţa lui Bakker. 

- Bang. Direct în tâmplă. Moartă. 

Priviră în direcţia braţului său. Glonţul ar fi intrat exact 
unde l-au găsit. 

- Erau reziduuri pe mâna ei stângă, observă primul mecanic. 

Van der Berg dădu din cap, se întoarse pe cealaltă parte. 
Luă mâna Laurei Bakker, apăsă un pistol imaginar în mâinile 
ei, se prefăcu că trage cu el pe geam. 

- Reziduuri, zise el. Şi da, era stângace. Așa că era vorba de 
cineva cunoscut. 

- Dovezi? întrebă Vos. 

- Dă-mi ceva timp, spuse el. Parcarea era în cea mai mare 
parte goală noaptea. Trebuie să mă duc să văd dacă există urme 
ale celei de-a doua împușcături. Totul este posibil. 

Criminaliștii nu spuseră nimic. 

- Spuneţi-mi că este posibil. 

Unul dintre ei se întorsese la banca lungă de lucru pentru a 
sorta uneltele și instrumentele de acolo. 

- Două împușcături? întrebă cel rămas lângă ei. Din urmă 
cu doi sau trei ani? 

Van der Berg dădu din cap. Al doilea inginer se întoarse cu 
un spray. 

- Din ce pot vedea eu, zise el, au găsit reziduuri ale împuș- 
căturii pe partea șoferului. Acolo unde ai căuta. În mod logic. 

Nu doar pe mâna ei. Erau și pe plastic, și pe materialul scau- 
nelor și al uşii. 

Inginerul cu sprayul spuse: 

- Daţi-vă cu toții la o parte, vă rog. 

Vorbi despre cât de mult puteau rezista reziduurile de praf 
de puşcă. Şi cum un ucigaș atent, unul cu timp la îndemână, ar 
putea încerca să scape de toate urmele folosind șervețele cu al- 
cool izopropilic. Dar era imposibil. Împuşcătura unei arme 
forţa particulele mărunte în fibrele scaunului, în materialul po- 
ros din lateral, în elementele din plastic. Rămânea acolo ani de 
zile. Dacă Van der Berg avea dreptate... 

Unul dintre bărbaţi filmă, în timp ce celălalt se urcă în ma- 
şină și începu să pulverizeze în interior cu o sticlă albă de spray. 

Apoi ieșiră, continuară să filmeze, așteptară. 

Un nor roz apăru aproape de vârful stâlpului de lângă ușa 
pasagerului. Urme mărunte, slabe, de neconfundat. 

- Daţi-i omului acestuia o acadea, zise primul mecanic. 
Au fost două împușcături. A doua este cea care a pus reziduuri 
pe mâna femeii. O poziţie mai înaltă. În afara maşinii. Aș paria 
pe asta. 

Dădu din deget spre ei. 

- De aceea nu trebuie niciodată să angajezi idioţi printr-o 
agenţie. 

- Lasă acadeaua. Aş prefera o bere, răspunse Van der Berg, 
dintr-odată fericit. Una singură. 

Vos îşi privi ceasul. Tura lor se terminase de mult. 

- O bere, consimţi el. Una singură. 

- Ce? strigă Bakker. Tocmai ai aflat că Bea Prins a fost ucisă 
şi vrei să mergi la un bar? 

— A aşteptat de ceva vreme să afle asta cineva, puştoaico, 
replică Van der Berg. Încă puţin nu o să o afecteze. Mai mult... 

Oftă. 

- Dacă soţul a ucis-o, discuţia este inutilă. Nu ne ajută să îi 
găsim fata. 

Se scărpină în cap. 

- Înseamnă doar că ea avea dreptate. Ştia, şi el ştia că ea 
ştia. Hristoase! Este moartă, nu-i aşa? 

Niciun răspuns. În costumul lui şifonat şi uzat, arăta pro- 
fund nefericit în acel moment. 

- Propria ta fiică. Mi-ar plăcea să cred că este de neimaginat. 
Dar, dacă îţi petreci suficient timp aici, începi să îţi dai seama cât 
de imaginabil este. 

- De asemenea, adăugă Vos, trebuie să văd şi ce face Sam. 

- Chiar te duci? întrebă ea. Acum? 

- Nu locuiesc aici, Laura. Odată poate era aşa. Acum nu. 
Vii cu noi sau nu? 

Ea nu se mişcă. 

- Alegerea ta, zise el. Noi am plecat. 

Înapoi în micul apartament al casei din lemn din Begijnhof. 
Suzi se întorsese de la cumpărături. Se agita cu un aspirator în 
mână, fără să îl privească pe Jansen în ochi. El făcuse un duş. 
Asta îl calma de obicei. Apoi se aşeză să privească ştirile. 

O singură poveste. Wim Prins. Bărbatul care cu o zi înainte 
conducea Amsterdamul. Mort după ce se aruncase dintr-un 
avion la Schiphol. Scandalurile începeau să apară în jurul lui. 
Zvonuri că poate s-ar fi aflat chiar el în spatele răpirii fiicei lui. Că 
era suspectat de uciderea unei reporteriţe specializate în crime 
care se părea că îl şantaja. Şi Marnixstraat redeschidea dosarul 
primei lui soţii, Bea, găsită moartă în urma unei împuşcături 
într-o parcare din centrul oraşului cu doi ani înainte. 

Jansen ascultă, devenind din ce în ce mai morocănos. Nimic 
despre Rosie. Menzo și amanta lui veneau târziu în programul de 
ştiri. Împreună cu ei era pentru prima oară menţionat şi numele 
lui. Ca suspect principal. Şef mafiot proaspăt evadat dintr-o dubă 
a închisorii. Un localnic get-beget. Subiectul unei căutări intense 
a poliției care părea să nu ducă nicăieri. 

- Te ascunzi bine, Theo, spuse ea, venind să se aşeze lângă el. 

Purta din nou o rochie cenușie simplă. Aproape ca a unei 
călugăriţe. Ținea o cană în mână. El simți mirosul de ceai de 
plante şi se întrebă cum de se înțeleseseră vreodată. Cum de 
rămăseseră împreună suficient cât să facă un copil. 

- Nu este adevărat. Sunt, pur şi simplu, prea ocupați cu 
alte porcării. Poliţiştii sunt şi ei oameni. Au un număr limitat 
de agenți. 

Nicio remarcă la tv care să lege cele întâmplate lui Prins de el, 
de Rosie, de Menzo. Cei de la Marnixstraat chiar credeau asta? 
Putea fi adevărat. 

- Mă caută, continuă el. Mai devreme sau mai târziu cineva 
va vorbi. Mă vor găsi. 

Se întoarse spre ea. 

- Dacă stau destulă vreme aici. Încă o zi. Două. Apoi plec. 

O pauză. 

- Este în regulă cu tine? 

- Contează ce zic eu? 

Nu îi plăcu asta. 

- Da. Contează. Spune-mi să plec chiar, dacă asta vrei. Pot 
să o fac. 

- Atunci, te vor găsi. Şi mă vei uri din nou. 

- Voi fi la închisoare. Şi ce dacă? 

Ea nu mai spuse nimic. Se uită doar la el cu acea privire cri- 
tică pe care el o detesta. 

- Oh, adăugă Jansen. Înţeleg. Ceea ce contează este... 

Făcu un gest spre tavan. 

- Ce crede El. A făcut ea ce trebuie față de un păcătos? A 
făcut el ce trebuie faţă de ea? 

- Nu îţi bate joc de mine. Este sub demnitatea ta. 

Se gândise tot drumul de întoarcere la cele discutate cu Jaap 
Zeeger. O conversaţie care se aşteptase să se termine cu Max 
Robles folosind ciocanul și cuiele pe care le adusese special pen- 
tru acea ocazie. Însă nu se terminase așa. Zeeger spunea adevă- 
rul. Nu în întregime. Asta nu era de așteptat. Dar suficient. Era 
onest. Într-un mod pe care ipocriţi ca Wim Prins și această fe- 
meie nu îl vor înţelege niciodată. 

Theo Jansen nu avea nimic împotrivă să îi înșele pe alţii. 
Era parte a meseriei lui. Totuşi, nu se minţise niciodată pe sine. 
Nu ar fi permis asta. 

- Este scump să trăieşti aici? întrebă el. 

- Nu. Desigur că nu. 

- Costă totuși ceva, nu? 

Ea nu răspunse. 

- Şi nu ai venit niciodată să îmi cer ajutorul. Nici măcar 
o dată. 

- Nu ţi-am vrut banii. Nici măcar când eram împreună. 

El râse. Ei nu îi plăcu asta. 

- Ce este atât de amuzant? 

- Tu. 

Dădu din cap spre geam. 

- Asta. 

Un deget întins spre rochia ei cenuşie. 

- Asta. Prefăcătoria. Şandramaua. Minciuna. 

- Cred că ar trebui să pleci. 

- Nu. 

- Ai spus că o vei face. 

El se duse spre bucătărie, își luă o bere, ridică sticla. 

- M-am răzgândit. 

Jansen aşteptă. Ea nu vorbi. 

Ridică telefonul, i-l dădu. 

- Sună în Marnixstraat dacă vrei. Spune-le că sunt aici. 
Pot aştepta. 

Ridică din nou sticla. 

- Mai am bere. Pot aştepta toată noaptea dacă vrei. 

Suzi nu se mişcă şi el ştiu că are dreptate. 

- Toţi aceşti ani. În care m-am simţit vinovat că o lipsisem pe 
Rosie de mamă. Dar nu era adevărat, nu? Am fost doar un prost. 

Chiar îşi putea imagina momentul. Probabil cu zece ani 
înainte, când Rosie începuse să îşi petreacă mai puţin timp cu 
el. Se gândise că, poate, era vorba de un iubit, însă acesta nu 
apăruse niciodată. Era mulțumit că ea devenise mai interesată 
de afacerea lui. Nu se sinchisea să o verifice prea mult. Era fami- 
lia lui. Acelaşi sânge. Cei din familie nu te furau şi nu te înşelau. 
Nu în lumea lui. 

- Nu ţi-am dat niciun șfanţ. Şi totuşi nu lucrezi. Nu cred să 
fi avut vreodată o slujbă. Şi cu toate acestea... 

Zâmbi. 

- Ai un loc frumos aici. M-am uitat prin camera ta cât ai 
fost plecată. 

- Nu aveai dreptul! ţipă ea, cu mâinile zburând spre el. 

O singură privire o opri. 

- Aveam tot dreptul. 

Scoase poza din buzunar, i-o aruncă pe masă. Rosie și Suzi 
în faţa unui templu undeva. Orientul Îndepărtat, bănuia el. Sta- 
tui cu monștri colorați și dragoni în spatele lor. Arătau fru- 
moase. Fericite. Mama și fiica. Sau cuplul perfect, cuplul secret. 

- Întrebarea este... zise Jansen. Casa Păpușii. Locul de pe 
Prinsen. Tu o conduceai pe Rosie? Sau ea te conducea pe tine? 

Nu părea înspăimântată. Era printre puţinii care niciodată 
nu fuseseră. 

- Era a noastră, mărturisi Suzi pe o voce joasă, dură. Aceea 
şi alte câteva lucruri despre care nu ai ştiut niciodată. Îmi pare 
rău, Theo. Ştiu că tu credeai că erai stăpânul nostru. Așa cum 
stăpâneai toate celelalte lucruri. Însă nu erai. 

- Şi acum ea este moartă. 

-~ Şi... acum este moartă. 

El își apropie scaunul mai mult, puse berea pe masă, uită totul 
în afară de această femeie și de fata pe care o aduseseră pe lume. 

- De ce? 

Ea scutură din cap. Lacrimi din nou, de data aceasta izvo- 
râte din furie. Asta era clar. 

- Mi-aş dori să ştiu. 

Vorbiră. Îndelung și pe un ton jos, în timp ce seara din 
Amsterdam se lăsa ușor peste curtea tăcută şi goală a capelei 
Begijnhof, dincolo de geamuri. 

Se făcuse aproape ora opt înainte să termine. Jansen îi 
spuse să iasă de acolo o vreme. Nu voia să o vadă. Şi avea ne- 
voie să gândească. 

Apoi, la opt şi zece minute, se întinse spre calculator şi căş- 
tile ieftine pentru Skype, începu să se gândească la ce avea să 
spună, ce urma să facă. Pe cine va suna. 

Vos îl luase pe Sam de la Sofia Albers din Drie Vaten îm- 
preună cu rufele lui curate, duse hainele pe casa plutitoare, iar 
Van der Berg îl privea precaut cum le despacheta şi pe urmă 
cum le împăturea în dulapul de la prora. 

- Fără supărare, începu Van der Berg, în timp ce câinele 
începuse să ţopăie rapid în jurul bărcii, recuperând jucării de 
sub masă şi scaune. Dar... 

- Nu o spune. 

- Ce să spun? 

- Haine noi. 

Van der Berg luă un pulover albastru. Ridică încet cotul. 
Băgă un deget printr-o gaură. 

- Va trebui să îl cârpesc acum! protestă Vos. 

O cămaşă albastră de blugi, de cowboy, apăru din coş. Gu- 
lerul era lipit de haina de dedesubt. 

- Eşti singurul detectiv pe care l-am întâlnit până acum 
care arată de parcă ar fi pe punctul să dea o audiție pentru pos- 
tul de basist într-o trupă înfiinţată ca un omagiu adus formaţiei 
Iron Maiden, declară Van der Berg. 

- Urăsc Iron Maiden. 

- Ei, asta e. Ţi-ai cumpărat vreo haină nouă de când ai ple- 
cat de la noi? 

Se gândi la asta. Îşi scutură capul. 

- Şi, adăugă Van der Berg, nu mă luă cu tâmpenii de genul 
„va trebui să o cârpesc“. 

Vos luă cămașa și puloverul, le îndesă în dulap, îl închise. 
Sam se apropie de Van der Berg, cu un os din cauciuc în gură, 

își puse labele pe genunchii bărbatului, implorându-l să se 
joace. Polițistul apucă partea din spate a jucăriei, ţinu de ea cât 
micul câine trase şi mârâi vesel. 

- Lasă-mă să înțeleg, continuă el. Sofia are grijă de Sam. Îţi 
spală şi calcă hainele. Te serveşte cu bere şi sandviciuri. Şi, pro- 
babil, te cicăleşte din când în când. 

Radie. 

- Ce lipseşte din relaţie? Oh, ştiu! Sex şi însurătoare. 

- Ha, ha. 

— Păcat că nu îţi oferă şi tunsori. 

Un potop de înjurături. Când Vos terminase, simțindu-se 
deja vinovat pentru izbucnirea necaracteristică, Van der Berg își 
ținea mâinile la urechile căţelului. Sam se holbă la Vos cu ochii 
mari şi rotunzi. Nu era speriat. Doar nedumerit de ceva nou. 

- Mititelul acesta este prea mic să audă aşa un limbaj, zise 
Van der Berg cu şiretenie. leşim la o plimbare și o băutură un- 
deva. La Pieper cred, întrucât nu mai pot suporta să o văd pe 
femeia aia drăguță de la Drie Vaten privindu-te cu ochii aceia 
tânguitori. Dacă îţi regăseşti autocontrolul, ni te poţi alătura. 

Vos strânse pumnul, râse, chiui spre acoperișul casei pluti- 
toare. Se apropie, ridică micul terier, îl ţinu în braţe, îl pupă pe 
cap. Dirk Van der Berg îi privi, zâmbi şi spuse: 

- Oh, în numele lui Dumnezeu, să mergem odată. Mi-e sete. 

Pedalară unul lângă celălalt, cu Sam în coșul bicicletei lui 
Vos, înaintând pe marginea canalului liniştit, a cărui suprafață 
oglindea luminile de la terasele înalte din partea opusă şi rarele 
ambarcaţiuni turistice ce treceau, pline de vizitatori cu gura 
căscată. Din arborii de tei cădea deasupra lor un potop con- 
stant de frunze ofilite. Apoi barul, în fapt o casă cu o încăpere 
din faţă amenajată pentru băutori, îi întâmpină când ajunseră 
la podul Leidsegracht. 

Van der Berg îi spuse că îi plăcea acel loc pentru bere. Vos 
nu avea nimic împotrivă. Sofia făcea atât de multe pentru el şi 
primea, în schimb, doar mulțumirile lui şi ceva bani. Probabil 
prea puţin din amândouă. 

Pieper era unul dintre cele mai populare baruri tradiţionale 
de la marginea Jordaanului, dar în acea noapte din mijlocul săp- 
tămânii era abia pe jumătate plin. Câţiva bărbaţi bine afumaţi 
începuseră să cânte la bar. Van der Berg îşi duse din nou mâinile 
la urechile lui Sam şi începură să discute despre bere. 

Englezească în acea noapte, hotărâră. Tocmai sosiseră câ- 
teva sortimente noi. 

Vos găsi o masă izolată în spate, lângă un rând de postere 
vechi cu spectacole. Sam stătea aşa cum o făcea de obicei în 
locuri necunoscute: jumătate pe piciorul drept al lui Vos, 
sprijinindu-se de cracul pantalonului. 

- Proosti, zise detectivul şi îşi ciocni paharul de cel al lui 
Vos, oprindu-se apoi şi ridicând sticla. Uită-te ce tâmpenii. 

Arătă spre eticheta de pe spate. 

- „Vă rugăm să beţi responsabil.“ Ce mama naibii mai în- 
seamnă și asta? Să nu vărsăm berea sau ce? 

- Probabil, gândi cu voce tare Vos. 

Van der Berg îşi sorbi berea, se strâmbă, se întoarse la bar şi 
reveni cu un sortiment belgian. 

- Despre ce naiba este vorba, Pieter? Ai vreo idee? Şi dacă 
ai, nu vrei să îl luminezi şi pe bufonul secţiei? 

- Dacă te-aş fi crezut bufon, te-aş fi pus să cercetezi dosa- 
rele lui Bea Prins? 

Bărbatul ridică din umeri. 

- Dacă onestitate vrei, lasă-mă să-ţi spun adevărul. Nu ar 
trebui să te apropii de acest caz şi o ştii şi tu. Eşti prea implicat. 

- Spune-i asta lui de Groot. 

— El este doar disperat. Mulder nu s-a ridicat la așteptările 
lui. Încurcătura aia cu Jansen o să se sfârșească prost fie că îl 
prindem pe bătrânul ticălos, fie că nu. Lui Frank îi lipsesc jucă- 
torii de calitate. Are nevoie de tine. Te place. 

Ciocniră din nou paharele. 

- Toată lumea are. Dar o să scoată castanele din foc cu mâi- 
nile tale, Pieter. Dacă de asta este nevoie. Şefii. Cu asta se ocupă. 


1 Noroc (n-tr.) 

Vos încuviinţă, nu spuse nimic. 

- Şi fata ta de la fermă... 

- Nu este a mea, îi aminti Vos. Şi nu cred că se pricepe prea 
mult la ferme sau că le iubeşte prea tare. 

- Tot o să o facă pachet. Iese în evidenţă de la un kilometru 
în secție. Şi totuși, atârnă pe acolo. O să fie la fel de greu să scapi 
de ea ca de prietena ta din Drie Vaten. Fata arată ca un peşte pe 
uscat. Adică.... sunteţi o pereche stranie. 

Câinele se relaxase. Se plimba pe sub masă. Van der Berg îi 
mângâie capul moale. 

- Ce mai priveliște. Tu arăţi de parcă tocmai te-ai fi îm- 
brăcat de la Armata Salvării. Ea de parcă ar fi moștenit garde- 
roba mamei. 

- Mătușa ei, Maartje, îi face hainele, explică Vos, pe jumă- 
tate serios. După modele. În Dokkum. 

- Mătuşa Maartje are nevoie de un nou hobby. Nu este bine 
când lucrurile devin personale. Spre asta se îndreaptă coşma- 
rul acesta. Este timpul să îl oprim. 

Vos râse, scutură din cap. 

- Nu fă pe deşșteptul cu mine, continuă Van der Berg. Nu 
suntem de serviciu acum. Pot să spun ce vreau. 

- Nu mi-am dat niciodată seama că ai nevoie de un mo- 
ment privat pentru asta. 

Un moment de tensiune, aproape de ostilitate între ei. Câi- 
nele păru să observe asta şi se aşeză echidistant între picioarele 
lor. Primi câte o bătaie ușoară pe spate de la fiecare. 

- Eşti un bărbat deştept, adăugă Van der Berg. Cu excepţia 
momentelor în care nu ştii să te opreşti. Şi nu mai vezi nimic în 
faţa ta în afara lucrului pe care îl urmăreşti. Așa este şi fata asta, 
Bakker. Este suficient de rău să avem un singur obsedat la sec- 
ție. Doi este de-a dreptul nesănătos. 

- De asta am ieşit noi la bere? 

- Parţial. Am vrut să aflu şi dacă ai de gând să îi dai lui 
Frank ceea ce doreşte. Capul mort al lui Wim Prins pe un pla- 
tou. Pentru soţie și fiică. Şi pentru acea reporteriță găsită în ca- 
nal de dimineaţă. 

- Este prea devreme ca să ştiu, zise Vos. 

- Ei, haide. Eşti Pieter Vos. Toată lumea aşteaptă să audă... 

- Tu ce crezi? 

Van der Berg îşi ridică paharul, îl bău până la fund. 

- Cred că este o problemă de două beri. Şi nu englezești. 

Se duse la bar, se întoarse cu încă două beri locale. Două 
Brouwerijt IJ cu struț pe etichetă. 

- Bea Prins a fost ucisă, spuse el cu o voce monotonă, plic- 
tisită. Sunt de acord cu asta. Fiica... 

Un bărbat candid, direct. Nu îl privea pe Vos în acel moment. 

- Înseamnă asta că a răpit-o şi pe Anneliese? se întrebă Van 
der Berg. Ca apoi să facă să pară că exact acelaşi lucru i s-a în- 
tâmplat și fiicei lui. Nu știu. Dacă nu... 

Se agită, nu dorea să o spună. 

- Dacă nu? îl încurajă Vos. 

- Dacă nu era cumva client la acel privehuis. Şi a întâlnit-o 
pe Anneliese acolo. 

Vos rămase tăcut. 

- Dacă ela fost, nu o să afli niciodată, nu? Despre Anneliese? 
Despre fiica lui? 

— Aşa s-ar părea, răspunse Vos precaut. Nu că am avea vreo 
dovadă că vreuna dintre ele ar fi moartă. 

- Speranţa este un lucru minunat, comentă Van der Berg. 
Atât timp cât nu o laşi să te orbească. Mi-e greu totuşi să cred 
că ar fi trecut de la conducerea Amsterdamului într-o clipă la 
înjunghierea unei reporteriţe în următoarea. Împreună cu 
toate celelalte. 

Cu braţele pe masă, arăta în acel moment de parcă ar fi lo- 
cuit în Pieper. Cert e că Dirk Van der Berg avea acest obicei feri- 
cit în fiecare bar pe care îl vizita. 

- Şi ţi-e greu, adăugă el. Ceea ce înseamnă că Frank de Groot 
are să fie dezamăgit... 

Telefonul lui Vos sună. ÎI scoase, privi ecranul, aşteptându-se 
să vadă numele lui Bakker acolo, să o audă chemându-l înapoi 
în Marnixstraat din vreun motiv. 

În schimb pe ecran era scris: „Număr necunoscut“ 

Răspunse în zgomotul din Pieper. 

- Eşti într-un bar, observă vocea cunoscută, joasă, neferi- 
cită. Pot mirosi berea de aici. 

Vos îi spuse exact unde. 

- Ticălosule, replică Theo Jansen. Eşti norocos că mai vor- 
besc cu tine. 

După scurta ceartă cu Vos, Laura Bakker intră în cantina de 
la subsol, cumpără o sticlă cu apă şi o salată cu brânză. Se aşeză 
de una singură la o masă de lângă geam. 

Alţi ofiţeri veniră și plecară. Nimeni nu vorbi cu ea. Ni- 
meni nu o prea observă. 

Apoi, când aproape terminase, Koeman, detectivul cu ochii 
ca de mărgele, care revenise să lucreze cu Mulder la cazul 
Jansen, veni lângă ea şi îşi trase un scaun. 

Nu îi ceru voie. Nu părea genul de bărbat care să fi făcut asta 
vreodată. 

Aveam cam patruzeci de ani, purta haine de zi cu zi, fru- 
moase. Şi era chipeș, gândi ea, deşi mustaţa maronie mult prea 
lungă era stupidă. Genul de mustață pe care l-ar fi purtat un ofi- 
ter de la narcotice în anii '70. Koeman avea și ochi lacomi, scru- 
tători. Privea toate femeile care treceau prin Marnixstraat în 
acelaşi mod. Nu însemna nimic, bănui ea. Ceilalţi spuneau că 
avea o căsnicie fericită. Doar un obicei, unul la care, probabil, 
nici măcar nu se gândea. 

- Spune-mi despre vaci, zise el, repezindu-se apoi asupra 
unui hamburger plat. 

- Nu este prea mult de zis despre ele. 

- Fac mu în Friesland? Sau vorbesc ciudat? Așa ca tine. 

Ea zâmbi sarcastic. Își ridică tava. Braţul lui se întinse, o opri. 

- Să vorbim, insistă el. Avem timp. 

- De ce? 

El îşi cobori mâna și oftă. 

- Fiindcă încercam să fiu prietenos. Atâta tot. 

Îşi puse jos hamburgerul. Luă o înghiţitură din sucul de 
portocale. 

- Serios. Ştiu că oamenii au fost cam... răi cu tine. 

- Nu am observat asta, minţi ea. 

Koeman râse. 

- leşi în evidenţă, puştoaico. Arăţi diferit. Vorbeşti diferit. 

Făcu un gest spre etajul de deasupra lor. 

- Este un loc mare. Dar noi, ceilalţi, nu arătăm diferit unul 
de celălalt, zise el, pe urmă rosti mai încet: Ne faci să ne simţim 
stânjeniţi. Îmi pare rău. 

Ea încercă să îşi amintească ultima oară când cineva din 
Marnixstraat îşi ceruse scuze în legătură cu ceva. 

- Dar ce contează? întrebă ea. Urmează evaluarea săptă- 
mâna viitoare. Mă vor da afară. Toată lumea ştie asta. 

Koeman scutură din cap. 

- Săptămâna viitoare e săptămâna viitoare. Se pot întâmpla 
multe până atunci. 

- Nu mă potrivesc aici. Ai spus-o chiar tu. Vos a spus-o. 
De Groot... 

- Nimeni nu se potriveşte aici, o întrerupse el cu o vehe- 
menţă subită. Nici eu nu m-am potrivit când am venit. Nici 
Pieter Vos. Este o secţie de poliţie. Nu un spital sau o mănăstire 
sau altceva. Nu suntem aici să îndreptăm lucruri. Doar să le gă- 
sim, dacă putem. Apoi să pasăm problema mai departe, con- 
chise el, după care adăugă ridicând din umeri: Legea. 

Râse crispat şi pe urmă dădu din cap spre geam. 

- Oamenii de afară. Publicul general. Care ne disprețuiește 
cel mai mult dacă ne facem treaba. Şi care abia aşteaptă să ne 
atace dacă nu o facem. 

Încerca să îi spună ceva şi ea nu era sigură ce anume. 

- Nu îmi pasă câtuşi de puţin dacă mă dau afară, insistă 
Bakker. Pot să fac altceva. Ceva normal. Ceva... 

- O să te bosumfli, o să strigi şi o să plângi. 

- Nu mă cunoşti, Koeman! 


338 DAVID HEWSON 


Oamenii de la mesele din jur începeau să se holbeze la ei. 

- Ştiu mai multe despre tine acum decât ştiam luni. Atunci 
credeam că erai doar o puştoaică proastă, înspăimântată, lipsită 
de talent, care se urcase cumva în trenul greşit. Şi se trezise 
într-un oraş mare și rău. Prea speriată să revină acasă. Prea spe- 
riată să rămână. 

Bakker îşi încrucişă braţele. Îl privi muşcând din nou din 
burger. 

- Şi? întrebă ea. 

- Şi am greşit. E ceva de capul tău. Vos poate vedea asta. Se- 
meni cu el, măcar puţin. Şi el este speriat. Este speriat de noi. 
Speriat că se va întoarce acolo unde a fost înainte, pentru că to- 
tul a fost prea mohorât şi gri pentru el atunci. 

Dădu la o parte burgerul pe jumătate terminat cu o 
strâmbătură. 

- Nu doar pentru el a fost aşa. 

- Va pleca de îndată ce se termină cazul, zise ea. Dacă se 
dovedeşte că Prins a fost în spatele dispariţiei lui Katja. Că 
nu este nicio legătură între fată şi fiica lui. Sau că el nu poate 
găsi nimic... 

- În regulă, spuse Koeman. Dacă asta funcționează pentru el. 

- Dar nu va funcţiona, nu-i aşa? întrebă ea încet. Vrea să afle. 

- Nu asta vrem cu toţii? 

- Încerci să îmi sugerezi ceva anume? 

El mormăi. 

- Fir-ar să fie, greu mai este cu tine. 

- Koeman... 

- Nu. Ascultă. Este important. Poate că suntem înceți şi 
proşti. Poate că suntem porci din când în când. Dar observăm 
anumite lucruri. Am observat ce i-ai făcut lui Pieter de când s-a 
întors. Poate că doar la asta ne pricepem. 

O privi. O expresie onestă şi prietenoasă. 

- Suntem totuşi experţi în aşa ceva. Să observăm. Să privim. 

O pauză. 

- Să vânăm. 

Ea se simţi înceată şi stupidă. 

- Nu am făcut nimic pentru Vos. Sugerezi că...? 

- Nu! Nu! 

Se ridică în picioare, îşi luă tava. 

- Renunţ. Este imposibil. 

Se uită urât la ea. 

- Tu ești imposibilă. Încerc să te ajut, Laura. Asta face și Vos. 

- Este trist, replică Bakker pe o voce joasă, fragilă. Nu poţi 
vedea asta? 

- Pot, recunoscu el. Dar, când este în preajma ta, este viu. 
Ceva îl face să gândească. Şi când Pieter Vos gândeşte... într-un 
final, lucrurile se mişcă. Dacă avem noroc. Şi chiar am avea ne- 
voie acum de un strop de noroc. 

Trebuia să se întoarcă la treabă, se scuză el. Koeman își în- 
tinse mâna. Ea o luă automat, ridicându-se în picioare cu tava 
în mână. Tava se înclină, se înclină într-o parte, era pe punctul 
să pice pe podea, împrăştiind farfurii şi sticlă peste tot. 

Un alt moment de stângăcie. Însă, de data aceasta, Koeman 
se afla acolo şi prinse tava înainte ca dezastrul să se întâmple. 

- Nu ai fost dată încă afară, puștoaico, zise el. Du-te acasă. 
Odihneşte-te bine la noapte. Gândește-te la ce ţi-am spus. Pro- 
babil că mâine va fi o zi importantă aici. Remarcă-te. Sau 
încearcă să o faci. Fă-te observată odată şi din motive corespun- 
zătoare. Asta este tot. 

Câţiva stropi de ploaie de-a lungul canalului. Un vânt aspru. 
Vos stătea lângă linia de maşini parcate în faţa trotuarului. 

- Să terminăm asta acum, spuse el. Nu poţi continua să 
fugi, Theo. Eşti prea bătrân pentru asta. Şi eu sunt. 

- Despre ce vorbeşti? Nu arăţi nici măcar cu o zi mai bă- 
trân ca atunci când ne înfruntam pe stradă. 

- Eu aşa simt. Ce a mai rămas de demonstrat? 

- În primul rând, cine a ucis-o pe Rosie. 

- Nu mă ocup de acel caz. 

- Mă întreb de ce. Ştii cine a răpit-o pe fiica ta? 

Vos ezită, apoi răspunse: 

- Nu. Nu ştiu. Dar cred că începem să ne facem o idee despre 
cei s-a întâmplat lui Katja Prins. Şi, poate, asta ne va duce undeva. 

Un ciclist trecu pe lângă ei. O tânără pe o bicicletă de buni- 
cuţă. Țeapănă şi stând dreaptă, cu faţa în vânt. Aşa cum făcea şi 
Laura Bakker. 

- Chiar crezi că Prins şi-a ucis propria fiică? 

- Nu ştiu, răspunse Vos. Cred doar că... ne apropiem. Este 
treaba mea. Nu a ta. 

Jansen mormăi, întrebă despre Casa Păpuşii. Vos răspunse 
precaut. Vorbi despre Menzo şi despre cum aflase că banda su- 
rinameză preluase în secret controlul locului de la el. 

- Asta este tot? întrebă vocea de pe fir. Atâta aveţi? 

- Ţi-aş dezvălui eu totul? 

- Ar trebui. Ne aflăm în aceeaşi barcă. Noi suntem cei ne- 
vinovaţi aici. Nu înţelegi asta? 

Vos se gândi la scena din câmpul de lalele. Două cadavre 
arse într-un Mercedes distrus. 

- Nu în întregime. 

- Am fost mințiți. Duşi de nas ca nişte proşti. Acei puşti pe 
care Menzo i-a trimis după mine. L-a trimis apoi în acel loc din 
comoditate. L-a luat de la mine dintr-un capriciu. Voia să scape 
de el. Voia asigurarea. 

Van der Berg venise să stea în faţa barului. Fuma o ţigară, 
se sprijinea de geamuri, privea de dincolo de strada îngustă, ți- 
nând lesa lui Sam în timp ce câinele adulmeca asfaltul. 

- Ştii asta? 

- Ştiu, răspunse Jansen cu un oftat îndurerat. Orice s-ar fi 
întâmplat în acel loc — nu mă întreba, pentru că, așa cum ţi-am 
spus, sunt nevinovat. Era în continuare în responsabilitatea 
mea. Nu a lui Jimmy. Nu am ştiut de el. Nu ştiam nici măcar că 
deţineam magherniţa aia împuţită. Copii? Fetiţe? Nu era genul 
meu de afacere. 

Van der Berg încerca să ia urma apelului. Avea propriul te- 
lefon la ureche. Scutură din cap când Vos îl privi. 

- Eşti un bun om de afaceri, Theo. Mi-e greu să cred că nu 
ştiai nimic despre asta. 

Nu urmă explozia obişnuită. Doar un alt oftat. 

- Ştii ce? spuse Jansen. Şi mie. 

- Stau afară într-o ploaie înghețată, continuă Vos. Haide să 
discutăm faţă în faţă. La o bere. 

Se gândi la asta. 

- Poate putem pleca pe drumurile noastre separate după 
aceea. 

Se auzi un râset, un sunet gutural, exploziv. 

- Ce este asta? Pieter Vos? Cel mai cinstit polițist din 
Amsterdam? Va discuta cu un criminal sub urmărire? Un uci- 
gaşt Şi apoi îl va lăsa să plece? 

- Nu pentru totdeauna. Doar până suntem amândoi... 

Nu putea găsi cuvântul potrivit cu care să continue. 

- Satisfăcuţi. 

- Ne-am pierdut fiicele. Nimic nu va compensa asta. 

O pauză. Era ceva nou, afectat în vocea lui Jansen. 

- Nu-i aşa? 

Vos rămase tăcut. 

- Îmi pare rău, adăugă Jansen. Te plictisesc? 

— Sincer, da. 

Tăcere. Poate că închisese. 

Apoi vocea aspră din ureche continuă: 

- Lasă-mă să îți dau ceva la care să te gândești, atunci. Rosie 
conducea acel loc pe la spatele meu. Împreună cu altcineva. 

- Cine? 

- Răbdare, Vos. Fă-mi pe plac și, poate, o să afli. Rosie a fost 
de la început. Ştia că ceva rău se întâmplase acolo. S-a speriat şi 
i-a pasat locul lui Menzo pe la spatele meu. A încercat să mă 
vândă şi pe mine. Familiile, nu? Crezi că ştii cum stai... 

Van der Berg începu să traverseze strada. Vos ridică o 
mână. Nu voia ca el să audă. 

- Ce îmi sugerezi cu asta? întrebă el. 

- Chiar ţi-a fost afectat capul după ce ai plecat, nu? Eşti mai 
încet acum. Ştii asta? Încet și stupid. 

- Fac ce pot. Puțin ajutor ar fi de apreciat. 

Din nou acel râs. Scurt şi lipsit de sentiment. 

- Aşa am ajuns, nu? Noi doi. 

- Theo... 
pe Rosie fiindcă nu eram singurul pe care îl înşelase. A doua... 

Se opri. Vos trebui să îl încurajeze. 

- A doua... continuă Jansen. Așa cum am mai spus, ştia 
ceva. Poate ceea ce se întâmplase în acea Casă a Păpuşii, motivul 
pentru care a fost închisă. Nu mă întreba pe mine. Niciuna din- 
tre persoanele cu care am vorbit nu părea să aibă habar. Dar încă 
nu am vorbit cu toți. O voi face. Şi de aceea nu o să ne întâlnim la 
bere. Nu acum. 

Rosie Jansen. O singură împușcătură în cap. Pistolul era 
neînregistrat, amprentele şterse. Găsiseră o cutie cu cartuşe în 

sertarul apartamentului. Raportul criminaliștilor sugera că 
avusese loc o luptă. Era posibil că persoana care mersese la ea 
acasă îşi dorise doar să discute. Că pistolul era al lui Rosie. Că îl 
scosese, începuse o luptă, o pierduse. 

- Nu sunt sigur că cel care a ucis-o s-a dus la ea cu intenţia 
asta, spuse Vos. Dacă asta te ajută. 

- Dar a făcut-o. Şi apoi a lăsat corpul la tine în prag. De ce 
ar fi făcut asta? 

Vos se întrebase acelaşi lucru încă de la început. 

- Ți-am spus deja. Trebuia ca eu să fac parte din asta, din 
vreun motiv. Şi pentru mine este un mister. Mai ai altceva pen- 
tru mine? 

- Doar o promisiune, rosti Jansen calm la celălalt capăt. Nu 
îmi place să fiu înşelat, chiar dacă este vorba despre propria 
mea fiică mincinoasă. Am să smulg inima celui care a făcut 
asta. Dacă îmi stai în cale, te voi nimici. Am să distrug întreg 
orașul acesta blestemat, dacă asta trebuie să fac. 

- Asta te-ar face să te simţi mai bine? întrebă Vos. 

Tăcere. Vorbea singur. 

Van der Berg se apropie şi îl întrebă: 

- Ceva? 

- Nu sunt sigur. 

Vos se simţea obosit. Confuz. Flămând. Intrară înapoi în 
Pieper şi comandară sandviciuri. Le mâncară şi pe urmă îşi ter- 
minară berile, cea mai mare parte a timpului în tăcere. 

- Nevinovaţi, şopti Vos în timp ce câinele îi devenea agitat 
la picioare. 

Voia să doarmă. 

- Ce? întrebă Van der Berg. 

- Spune că suntem nevinovaţi. Eu. Theo Jansen. 

Vos îl simţi pe Sam trăgând de lesă. Voia afară. 

- Poate că are dreptate. 

- Jansen este un criminal. Voi doi nu aveţi nimic în comun. 

Van der Berg îi puse o mână pe braţ. 

- Nimic. 

- Ai crede. Însă nu l-am auzit niciodată vorbind aşa. Este 
în culmea furiei. Trebuie să îl găsim. Theo este pus pe rele. 

Van der Berg râse. 

- De parcă ne-ar păsa. 

- Ar trebui, spuse Vos. Ar trebui să ne pese mult. 

Koeman o lăsase cu o invitaţie. O provocare. Nu se ferea de 
asta. Laura Bakker urcă la birourile criminaliştilor, râse când 
unul dintre ofițerii rămaşi acolo glumi despre contrastul dintre 
pantalonii ei verzi şi jacheta tartan. Îl vrăji apoi, făcându-l să 
vorbească despre munca pe care o făcuseră în ultima vreme, 
mărind colecția de poze şi filmări din arhivă. Se luptaseră să 
extragă fiecare bucată de informaţie din pozele cu Katja şi 
Anneliese. Fusese un efort lipsit de roade. Ce ştiau în acel mo- 
ment era exact ceea ce ştiuseră atunci când pozele apăruseră 
întâia oară. Fetele în Vondelpark. Katja, aparent în pericol, 
într-un loc necunoscut, pe un fundal alb. 

Cele mai noi poze fuseseră făcute cu un smartphone co- 
mun. Datele erau recente, deşi acest detaliu putea fi falsificat. 
Nu exista niciun secret în ele. Niciun indiciu subtil. Niciun de- 
taliu relevant. Era de parcă fata ar fi fost pusă în fața unui ecran 
albastru de cinema, fotografiată, înregistrată şi fiecare amă- 
nunt de informaţie din fundal îndepărtat. 

- Inteligent, exclamă Bakker, trecând succesiv prin fiecare 
imagine. 

- Nu, zise ofițerul criminalist. Competent. 

Îşi privi ceasul. Aproape ora nouă. 

- Eu trebuie să plec. Ne mai uităm mâine. Poţi să rămâi 
dacă vrei. Dar nu schimba nimic sau... 

Era agitat. Ştia. 

- Sau o să se consemneze şi asta la dosarul meu? întrebă ea. 
Împreună cu maşina ciocnită şi toate glumele despre cum sunt 
de la ţară. 

- Va fi, confirmă el. 

ÎI privi plecând. Rămase să se joace pe calculator. Trecu prin 
toate dosarele de acolo. Găsi, în sfârşit, unul dintr-o altă sursă. 
E-mailul trimis lui Wim Prins în dimineaţa anterioară, înşfăcat de 
Vos fără permisiunea lui. Un bărbat necunoscut, în pat cu 
Margriet Willemsen. Femeia care conducea Amsterdamul era ar- 
cuită deasupra bărbatului, zvârcolindu-se violent, pierdută în sine. 

Niciun indiciu. Niciun mod de a vedea faţa bărbatului. Şi-l 
aminti pe Prins ţipând că nu era el. Părură atunci dispuşi să ac- 
cepte asta, dar nu ştia de ce. Era imposibil de văzut. Camera era 
întunecată. Corpul ei palid îi ascundea faţa. Şi... 

Laura Bakker își împinse scaunul mai aproape de laptop. Se 
simţea stânjenită privind acea filmare. Voyeuristă. Era greșit. 

Un sunet îndărătul ei o făcu să tresară în scaun. 

În spatele ei se afla silueta înaltă a unui bărbat. Ridică privi- 
rea. Klaas Mulder. Cu faţa de piatră, ca de obicei. Nu un bărbat 
cu care ai vrea să ai de-a face. Dorea să știe ce căuta ea la crimi- 
nalistică la acea oră a nopții. Aşa că îi spuse: era la vânătoare. 

Mulder se apropie de ecran, se holbă la imaginea îngheţată 
acolo, zâmbi. 

- La vânătoare? întrebă el cu un rânjet fals. Ar trebui, la 
vârsta ta, să ai parte de senzaţii reale, nu doar de filme. 

- Mulţumesc pentru consiliere. 

- Am avut profesionişti care s-au uitat pe materialul acesta 
toată ziua, spuse Mulder. Oameni care ştiu ce fac. Nu au gă- 
sit nimic. 

- Poate le-a scăpat ceva. 

- Du-te acasă, ordonă el. 

Ea se întoarse la ecran. 

- Ți-am spus să te duci acasă. 

- Lucrez pentru Vos. Nu pentru tine. 

Două corpuri goale mişcându-se. Mai toţi tehnicienii erau 
bărbaţi. Priviseră rapid imaginile şi ştia la ce se holbaseră mai 
întâi. Era pe undeva logic. Corpuri. Feţe. Identităţi. Dar aceşti 
oameni făceau dragoste într-un dormitor dezordonat. Rafturi 

pline cu cărți pe pereţi. O pătură aruncată pe podea. Haine. 
Erau şi alte posibilități. 

Bakker luă mouse-ul, desenă un dreptunghi deasupra a ceea 
ce părea să fie un costum şi o pereche de pantofi. Mări imaginea. 

Mulder se aşeză pe birou lângă calculator, suficient de 
aproape încât să o facă să se simtă stingherită. 

- Dacă îţi spun să pleci, vei pleca. 

- Când sunt gata, zise Bakker. 

- Aspirant... 

- Dacă au de gând să mă dea afară săptămâna viitoare, ce 
naiba contează, Mulder? întrebă ea. Oricum ai să scapi de mine. 
Trebuie doar să aştepţi. 

- Nu eşti făcută pentru meseria asta, rosti el pe un ton 
blând, enervant. Eşti stângace. Nu înţelegi disciplina. Munca în 
echipă. Pregătirea. Planificarea. Locul tău nu este aici. În acest 
oraș. Întoarce-te în... 

- Nu, nu. Nu îmi spune, îl întrerupse ea. Întoarce-te la coada 
vacii. Găseşte ceva mai original, te rog. Repeţi aceleași chestii, 
împreună cu toată lumea de aici. 

Cămașă. Lenjerie. Ciorapi. Pantofi lucioși. Negri, bănui ea. 
Pantofi bărbătești de birou. Zdraveni. Nu la fel de butucănoși 
ca propriile ei cizme. Dar încălțăminte serioasă, și ea aprecia 
asta întotdeauna. 

Îi puse mâna pe umăr. Bakker se întoarse şi se uită urât la 
degetele lui. 

- Ia-le de pe mine acum sau jur că depun plângere mâine-di- 
mineaţă, spuse ea foarte calm. Poate o să inventez ceva și des- 
pre hărţuire sexuală. 

Îl privi. Koeman se holba la femei, abia conştient de ceea ce 
făcea. Mulder le privea râvnind. Recunoștea acea privire. 

- De ce, oare, presimt că s-ar putea să mă creadă pe cuvânt? 

Mulder îşi retrase mâna, zâmbi palid, scutură din cap. 

Ea se întoarse la ecran. Văzu ceva în colț, lângă pantalonii 
aruncaţi. Un portofel. Câteva dintre lucrurile din el se împrăș- 
tiaseră când fusese aruncat pe covor. Carduri de credit. Bani. 

- Nu îți spun din nou, mormăi Mulder. 

- Nu o face atunci. 

Mări din nou imaginea. La rezoluție maximă. Era o icoană 
pe bara de unelte special pentru asta. O apăsă. Un card de credit 
întors. Doar că nu era. Clipi. O zi lungă. Încercă să înțeleagă. 
Mulder se apropie. 

Ceea ce era pe ecran părea cunoscut şi ea se străduia să își 
amintească unde mai văzuse obiectul respectiv. 

Apoi o ultimă privire, după care Laura Bakker apăsă anu- 
lează, micşoră imaginea de îndată. Se ridică. Îşi îndreptă liniile 
şifonate ale jachetei largi de tartan. Încercă să îi zâmbească. 

- Ai avut dreptate, zise ea. Îmi pare rău. Am exagerat. 

Nu îl privi în ochi. Nu îşi dori să vadă ce se afla acolo. 

Se îndreptă spre lift. Birourile criminaliştilor se aflau la al 
patrulea etaj. Bicicleta ei era în magazia din spate, la capătul 
unei alei înguste din cărămidă care dădea spre stradă. 

Mulder intră în lift cu ea, se sprijini de pereţii lambrisaţi. 
Nu apăsă niciun buton. O fixă doar cu privirea. 

- La parter, zise Bakker, arătând cu degetul. Te rog. 

El apăsă butonul. Continuă să se uite la ea. Rămase în zona 
de recepție în timp ce mâinile ei tremurătoare se luptau să scoată 
cheile de la bicicletă din geanta ieftină, imitație de piele. 

În spatele biroului de recepţie se afla un ofițer de poliţie în 
uniformă. Bakker semnă de plecare în registru. Îl lăsă pe 
Mulder la secție, ieşi prin lateral, încercă să nu o ia la fugă. Își 
găsi bicicleta în magazia umedă, întunecată. Își scutură părul 
pentru că asta o făcea să se simtă cumva mai bine. Se urcă pe şa 
străduindu-se să nu se răstoarne. 

Ploaia cădea din cer. Se auzi sunetul puternic al unui auto- 
buz plecând din staţia de dincolo de zid. 

Scoase telefonul, apăsă neîndemânatic pe butoane. 

Ar fi trebuit să îl pună pe Vos la apelare rapidă. Fusese o 
prostie. Jongla cu handsfree-ul într-o mână, ţinea ghidonul în 
cealaltă, picioarele mari lovindu-se de pedale, încercând din 
greu să îşi păstreze echilibrul în timp ce se îndrepta spre poartă. 

Aleea spre stradă era străjuită de pereţi înalţi din cărămidă. 
Afară, un alt autobuz trecu duduind pe lângă ea şi apa fetidă 
din urma lui zbură peste zid, făcându-i părul desprins să i se 
lipească de faţă. 

Bakker încercă să îl dea la o parte în timp ce îşi ținea telefo- 
nul în mâna dreaptă, înaintând de-a lungul aleii care ducea 
spre drum. Începu să tasteze înainte să ajungă la capătul aleii. 

La ultima cifră, auzi paşi în spatele ei. Nu se uită. 

Un singur pumn violent o dărâmă de pe bicicletă, la pă- 
mânt, îi făcu telefonul să-i zboare din mână, capul i se lovi pu- 
ternic de asfalt. 

O persoană se aplecă deasupra ei. Laura Bakker scutură 
din cap sperând să i se limpezească vederea. 

Era mai clară în clipa aia. 

O linie lungă argintie strălucea dinspre îndepărtatele lu- 
mini stradale. 

Telefonul din buzunarul lui Vos sună. Privi ecranul. 

- Laura? 

Nu se auzea nimic la celălalt capăt. Doar sunete înăbușite. 
Nedeslușite. 

Aşteptă, ascultă. Nimic mai mult. 

Ridică din umeri şi își puse mobilul la loc în buzunar. 

Continuară să pedaleze de-a lungul canalului, cu câinele 
moţăind în coş, Van der Berg sporovăind vesel în dreapta lui. 
Discuţia de la bar fusese utilă. Unele lucruri trebuiau spuse. 

Pe măsură ce se apropiau de Drie Vaten, Vos îi spuse mai 
multe despre apelul primit de la Jansen. Van der Berg, un băr- 
bat deștept şi atent, ascultă, își scărpină bărbia un moment, 
ochi barul de care se apropiau. 

— Nu mai vreau bere, anunţă Vos rapid. Mă culc devreme. 

Van der Berg locuia de cealaltă parte a canalului. La zece 
minute distanță. 

- O idee bună. Chestia asta cu Jansen... 

Îl interogaseră pe bărbat de multe ori împreună. Credeau 
că îi descifraseră gândurile. 

- A iubit-o pe fata lui, Pieter. Şi ea l-a iubit. Sau cel puţin 
aşa credeam. 

- L-a iubit, confirmă Vos. Dar tot l-a trădat. 

- Theo nu ar glumi cu asta. Este un amsterdamez de modă 
veche. Ține la familie. La încredere. 

Se opriră la intersecţia cu statui. 

- Dacă ar fi știut că ea îl înşela, ar fi fost furios foc. Oare ar 
fi trimis pe cineva să discute cu ea? 

- De ce să îmi spună mie atunci? întrebă Vos. Suntem 
amândoi nevinovaţi. Ții minte? 

Van der Berg ridică din umeri, zâmbi cu zâmbetul lui trist 
şi şters. 

- Atunci, nu ştiu. Întreaga chestie este... greșită cumva. 
Dacă... 

Era un bărbat inteligent. Uneori vedea lucrurile chiar îna- 
intea lui Vos. În acel moment ochii lui erau îndreptaţi spre apa 
din faţa lor. Vos se uită în acea direcţie, îşi aminti cele întâm- 
plate cu două nopți înainte și se cutremură. O siluetă palidă în 
bărcuța scufundată de lângă casa lui. 

Van der Berg coborâse de pe bicicletă, o sprijini de un co- 
pac, fără să se mai sinchisească să o lege şi asta era ceva ciudat. 

- Nu ai lăsat luminile aprinse, spuse el, înaintând spre forma 
întunecată din apă. 

Dar în clipa aia erau aprinse. Luminând lunga carenă a bărcii. 

Van der Berg își bătu buzunarul. Își deschise haina. Pistolul 
se afla în tocul de la umăr. Vos nu avea unul. Trebuia să treacă 
din nou prin instruire. lar Laura Bakker nu ajunsese încă la 
acel nivel. 

- Pune prostia aia la loc, ordonă Vos, coborând de pe 
bicicletă. 

Cu blândeţe îl ridică pe Sam din coș, îi trecu lui Van der 
Berg lesa, îi ceru să îl ducă la bar. 

Un gând îi veni în minte când atinse pământul. Nu existau 
camere de supraveghere acolo. Era doar o poartă pentru bici- 
clete, care dădea în drum. Nu era nevoie de camere. Așa că nu 
se opri din mișcare. Primi o lovitură de picior în spate care nu 
duru prea tare. 

Ridică privirea, văzu o formă lungă, înaltă. Dori să strige: 
„Dar nu te-am văzut în filmare, idiotule“. 

Doar legitimaţia albă-albastră cu Politie scris pe ea alături 
de sigla cu flacăra galbenă. 

Dacă n-ar fi fost modul în care el se fâţâise și oftase în spa- 
tele ei, nu ar fi ghicit niciodată. 

Ceea ce părea... ciudat. Sau ar fi trebuit să pară. Doar că, în 
momentul ăla, Klaas Mulder ţinea un cuţit deasupra ei pe mi- 
cuţa alee pavată cu cărămizi ce lega magazia de biciclete a 
Marnixstraat de strada principală şi canal. 

Amândoi aveau picioare lungi. Însă ea deținea un avantaj, 
fiind mai tânără cu aproape douăzeci de ani, şi reuşi să se li- 
pească de peretele din cărămidă umed. Mulder țâșni spre ea 
cu lama strălucindu-i în mână. Ea lovi cu cizmele, izbindu-l 
din plin în tibie. Auzi un mormăit înăbușit şi o înjurătură. Se 
rostogoli din nou în lateral. Se ridică în picioare. Lovi din nou 
cu piciorul, cât de tare putu, îl văzu căzând la pământ, mai 
dădu încă o lovitură, cizmele grele izbind carnea moale. Îl lăsă 
acolo, gâfâind. 

Trei paşi rapizi până la poartă şi apoi la stradă. Laura 
Bakker se lansă spre grilajul din metal, auzindu-l pe bărbatul 

din spatele ei cum se căzneșşte să revină în picioare. Ajunse la 
grilajul din fier. Îl scutură. 

Îşi aminti. 

Securitatea. Poarta era mereu încuiată. Exista un singur 
mod de a ieşi, folosind interfonul din lateral şi cerând ofițeru- 
lui de serviciu de la ghişeu să apese butonul de deschidere. 

Dădu cu pumnul în buton, lansă o serie de implorări și im- 
precaţii în carcasa din plastic. 

Uneori poarta se deschidea repede. Alteori bărbatul nu era 
la biroul lui. Sau vorbea la telefon. 

Bakker se întoarse. Mulder era din nou în picioare. Şi avea 
din nou cuțitul în mână. 

- Deschide acum! strigă ea, trăgând puternic de grilajul 
metalic. 

Ridică privirea. Vârful gardului era mult mai înalt ca ea. Pu- 
tea ajunge la el. Dar nu avea să fie simplu să sară peste. Şi urma 
să fie expusă, cu spatele la el. O țintă ușoară. Ca şi moartă. 

Ceea ce îi lăsa o singură alternativă. 

Să se întoarcă şi să lupte. 

În momentul în care se răsuci, cu picioarele lungi aștep- 
tând primul moment în care să lovească, Mulder era deja dea- 
supra ei, cu cotul în gâtul ei, cu fața aproape dea ei. 

Rânjind. Îi plăcea asta. 

Cu spatele la grilajul tare din fier, înfruntând un bărbat mai 
puternic, cu ochii fugindu-i de la agresor la cuțitul din mâna 
lui, încercă să gândească, îşi analiză opţiunile. 

Ceva ce nu încercase niciodată în Dokkum. Nu dacă ar fi 
putut-o vedea cineva. 

ÎI scuipă direct în faţă, apoi îşi ridică genunchiul drept, în- 
cercă să îl lovească în testicule. Dar el era pregătit. Braţele lui 
puternice o împinseră în lateral. Laura Bakker se răsturnă, se 
lovi cu putere de zidul din cărămidă. 

Pumnul lui stâng mare cobori lovind-o în lateral. 

Obosită, încercând să respire, cuprinsă de o durere ascu- 
țită, se împiedică și ajunse cu spatele spre poartă. Era din nou 
la pământ, păstrându-şi echilibrul cu o singură mână. 

Klaas Mulder îşi şterse scuipatul de pe faţă. Cu o mişcare 
lungă, înceată a braţului. 

Pe urmă flutură lama o dată în faţa ei. 

- O să te doară, spuse el. Asta... 

Un alt sunet. Un ordin lătrat. Unul pe care el nu îl ascultă. 

Apoi o izbucnire strălucitoare de lumină și un bubuit atât 
de puternic, de luminos, că ea nu putu decât să își închidă ochii 
şi să aștepte. 

Vos intră direct pe barcă, privi de-a lungul ei. Văzu o silu- 
etă fragilă ghemuită, cu capul lăsat pe masă. 

O fată. O tânără. Greu de zis. Murdară, păr soios, blond, cu 
şuvițe. Stătea ghemuită, îmbrăcată doar într-o cămaşă de noapte 
crem, jegoasă, lucioasă şi pătată, care i se sfârșea la glezne. Pi- 
cioarele goale îi erau acoperite cu noroi. 

Plângea. Vos îi putea auzi bocetele. Încercă să şi le amin- 
tească. Să gândească. Să spere. 

Se îndreptă spre masă. Ea tot nu îl privea. 

Trei ani. Se schimbau. Îmbătrâneau. Creşteau. 

- Anneliese, şopti el. 

Îşi aminti ce spusese Liesbeth, ce îi reproșase. 

- Liese. 

Părul soios nu se clinti. Capul fetei zăcea pe masa lui goală 
şi deteriorată, din lemn de pin. Mâinile îi erau acoperite cu 
murdărie. Sub unghiile scurte avea jeg negru. 

Se așeză în fața ei, nu îşi întinse braţele spre ea. Ştia că dorea 
să o atingă. Ştia că era ultimul lucru pe care trebuia să îl facă. 

- Eşti în siguranță acum, spuse Vos pe o voce joasă, tremu- 
rătoare. Mama ta. Trebuie să ştie... 

Fata îşi ridică încet capul. Părul neted îi căzu în jurul feței. 
Privi şi îşi dădu seama că Theo Jansen avusese dreptate. Era un 
inocent. Căutând în mod naiv ceva ce nu se afla acolo. 

Ochi morți, goi, roz din cauza lacrimilor, largi de frică, o 
față tânără ridată şi plină de durere. Katja Prins se holba la el 
din cealaltă parte a mesei. Îşi deschise gura. Nu spuse nimic. 
Încercă. Niciun cuvânt. 

- Eşti în siguranţă, şopti Vos şi totuşi trebui să se oprească 
să nu întindă mână și să îi atingă degetele pricăjite, murdare. 
Îmi pare rău că nu am putut... 

Paşi pe scândurile vechi ale bărcii. Ridică privirea, îl văzu 
pe Dick Van der Berg înaintând spre ei. Cu telefonul scos. Îl 
privi aşezându-se, uitându-se la fată. 

- lisuse... 

Van der Berg se holba la Vos. 

— Pieter... 

- Avem nevoie de o ambulanţă pentru Katja, strigă Vos. 
Vreau să o vadă un doctor înaintea oricărei alte persoane. Vreau... 

- Pieter! 

Vos se simțea furios şi asta era ceva rar. 

Luptându-se să își controleze furia, se întoarse spre bărbat 
şi îl întrebă: 

- Mă asculţi măcar? 

Van der Berg dădu din cap. 

- Te ascult. Rezolv. Dar s-a întâmplat ceva. În Marnixstraat... 

Capul lui Katja Prins cobori la loc pe masă, se rezemă pe 
braţele ei goale, subțiri. 

- Îi sun atunci, spuse Vos şi îşi scoase propriul telefon. 


33 


Fusese ideea lui Suzi să se culce împreună. Jansen se între- 
base cât de înțeleaptă era mişcarea. Sexul nu îl mai interesa 
foarte mult, de ani de zile. Nu asta îl atrăsese la ea în primul 
rând. Şi nici nu fusese motivul care îi despărţise într-un final. 
Adevărul era că ritualul dezgolit era mai degrabă un mod de a 
spune ceva ce niciunul dintre ei nu putea formula în cuvinte. O 
expresie a afecțiunii sau a regretului. Un mod de a încheia o 
ceartă care altfel ar fi devenit purulentă. 

Se luptară în tăcere pe patul ei dublu, încleștaţi ca pe vre- 
muri, gâfâind, gemând, capete peste umeri, ochi care nu se în- 
tâlnesc. Fără săruturi afectuoase. Fără cuvinte. Doar o încercare 
slabă de afecțiune, căutarea unei eliberări. 

Şi apoi se sfârşi. O ţinu în braţe, întrucât asta își dorea ea. 
Simţi urmele umede ale lacrimilor ei pe umăr. Ea îl sărută pe 
obraz foarte rapid, şopti o singură propoziţie. Îmi pare rău. Se 
întoarse pe jumătate, privind tavanul. Închise ochii. 

Din curtea Begijnhofului se auzea gânguritul ușor al unui 
porumbel. Câteva voci în trecere, pași urcând uşor pe trepte. 
Lumina nu părăsea niciodată acea încăpere. Intra pe geamuri 
galbenă ca un soare muribund de la vechile felinare din afara 
casei înalte din lemn, aproape de șanțul învecinat unde o bă- 
trână ceruse să fie îngropată pentru ca generaţiile viitoare să 
poată călca pe oasele ei. 

În curând, adormise. Recunoscu ritmul și sunetul respira- 
tiei ei. Era la fel ca întotdeauna. Pe gât îi apăruseră falduri şi ri- 
duri, iar pe piele, pori și pete care nu fuseseră acolo înainte. Era 

totuși în continuare frumoasă și avea să fie întotdeauna. Spre 
deosebire de el, care fusese urât de la început. Iremediabil. Ne- 
gru în interior. 

Theo Jansen ştia ce era. Ştia şi de ce ura acel loc. O ura și pe 
Suzi de la o vreme. O ura, dacă încerca, până şi pe fiica lor. Un 
bărbat ca el avea modalităţi de a pedepsi trădarea. Modalităţi 
brutale, cu finaluri brutale. Cu asta se ocupa. Asta era viaţa lui. 

Şi în acel moment o femeie care complotase împreună cu 
Rosie stătea întinsă lângă el, moțăind. Într-un fel de pace. Un pact 
fragil, ipocrit cu un Dumnezeu nepăsător. Unul care îi permitea 
ei să înșele, să fure și să mintă, justificând mereu aceste acțiuni 
prin ceea ce era el. Un criminal. Un păcătos. Un idiot naiv și orb 
când venea vorba despre cea mai intimă conspirație dintre toate, 
cea numită „familie“. 

Încet, se rostogoli, o privi în lumina galbenă care cădea pe 
pătura moale. 

Mâna i se ridică domol spre gâtul ei, se opri la mică distanţă. 
Era fascinat, vrăjit de înfățișarea ei. O față ce părea atât de puţin 
schimbată, în continuare fermecătoare şi în clipele acelea, în 
somn, lipsită de durerea, îndoiala și vina care îi marcaseră orele 
de veghe. 

Degetele uriașe ale lui Jansen întârziară deasupra pielii ca- 
tifelate și palide de sub bărbia ei. Era mai întunecată decât își 
amintea el, plină de riduri. 

„Am îmbătrânit, chibzui el. Linia care ne-a unit din tinere- 
tea noastră plină de viață şi de iubire până acum s-a frânt. Şi, în 
locul ei...“ 

Până în ziua precedentă nu făcuse niciodată rău unei femei. 
Dar asta fusese mai ales din motive practice, nu din principiu. 
Nu avusese nevoie să o facă. Şi nu ar fi avut niciun câștig. 

Dar în momentul ăla... 

Douăzeci de minute mai târziu, îmbrăcat, cu portofelul plin 
cu banii pe care el îi ceruse să-i facă rost în acea după-amiază — 
cinci mii de euro, toţi în bancnote mici -, Theo Jansen ieși 
din casă. Traversă străzile întunecate, umede din De Wallen. 

Cumpără un aparat şi spumă de ras, săpun şi un rând de haine 
ieftine de la un magazin non-stop din drum. 

Intră apoi pe uşa unui hotel ieftin din Zeedijk şi închirie o 
cameră pentru noaptea aceea. 


Era genul de loc în care nu se puneau întrebări. Exact ceea 
ce avea nevoie. 


PARTEA A PATRA 


JOI, 20 APRILIE 


O faţă culcată pe pernă. Ochi închiși. Respirație ușoară, rit- 
mică. Părul blond mai curat în clipele alea. Somnul făcuse să 
dispară multe linii de pe o față care ar fi putut să fie a unei fete 
de şaisprezece ani. Nu aproape douăzeci. 

Vos stătea la ușa camerei private a spitalului din Oosterpark, 
privind-o. Privind-o şi pe Liesbeth la căpătâiul ei. Era ora şapte, 
într-o dimineață luminoasă de primăvară, cu soarele strălucind 
puternic chiar şi în spatele jaluzelelor groase ale spitalului. Noap- 
tea fusese lungă și plină de evenimente. Doar două ore de somn, 
furate în Marnixstraat. Pentru a da apoi de... tăcere. 

O polițistă în uniformă rămăsese cu ele. Katja nu spusese ni- 
mic, îi confirmă poliţista. Stresul posttraumatic. Liesbeth stătuse 
tot timpul lângă ea, o ținuse de mână, încercase să îi vorbească. 
Dar era inutil. Dormea deja, sub tratament medicamentos, de 
mai bine de cinci ore. Nu era niciun semn că avea să se trezească 
în următoarele ore. 

Cazul se îndrepta cumva spre o rezolvare. Katja Prins era 
în viață. Ultimele necunoscute erau aflate. Toată lumea părea, 
dacă nu fericită, măcar aproape mulțumită. 

Toată lumea, cu excepţia lui. 

- Ar trebui să faci o pauză, spuse Vos pe o voce joasă, preo- 
cupată și primi o privire aspră din partea ei. 

Liesbeth făcu un semn spre coridor. leşiră afară. El vorbise 
din nou cu doctorii. Katja nu era rănită fizic, din ce puteau ei să 
observe. Dar oricare ar fi fost experienţa prin care trecuse ea, o 
marcase. Îi făcuseră o baie, o hrăniseră. Îi creaseră confortul 

necesar. Blocajul rămânea în continuare și putea să mai dureze 
zile întregi. Chiar săptămâni. 

Liesbeth îl trase afară într-o curte interioară și îşi aprinse 
o ţigară. 

- De ce nu ai încredere în mine? îl întrebă ea. 

- Acum, vrei să spui? Sau în general? 

- De ce este nevoie să stea o polițistă acolo cu noi? 

- Deoarece Katja a fost răpită. Nu ştim ce s-a întâmplat. 
Unde a fost. Cum s-a eliberat. Este posibil să se trezească și să 
încerce să plece. Sau... 

Nu continuă. Ea ştia oricum ce gândea el. Locuiseră împre- 
ună suficientă vreme. 

- Sau să o opresc eu să îţi spună ceva? 

- Este o anchetă criminală, Liesbeth. Nu te aştepta la favoruri. 

Nimic. 

- Crezi în continuare că Wim nu s-a aflat în spatele răpirii? 
întrebă Vos. 

Ochii ei erau strâns închiși. Avea acea privire îndurerată pe 
care el o văzuse atât de des. 

- Am trăit împreună atâţia ani şi tot nu mă cunoşti. Am 
fost măritată cu Wim mai puţin de doi ani. De ce...? 

- ÎI cunoșteai de mai multă vreme. 

Un zâmbet rapid, lipsit de amărăciune. 

- Adevărat. 

Aruncă ţigara pe jumătate fumată într-un coş apropiat. 

- Părea întotdeauna atât de blând cu mine. Nefericit, deza- 
măgit într-un fel. Am crezut că îl puteam ajuta. El a crezut că 
mă putea ajuta pe mine. 

Ridică din umeri. 

- Cred că amândoi ne-am înșelat. 

Ochii i se întoarseră spre el şi erau triști și serioşi. 

- Așadar, poate că a făcut-o. A fost la capătul puterilor cu 
Bea. Ştiu asta. În cazul în care Katja afla că el îi făcuse rău... 

Se gândea la această posibilitate, în aparenţă pentru în- 
tâia oară. 

- Nu ştiu ce ar fi făcut ea. Ceva. Dar de ce acum? 

Asta îl deranjase şi pe el. Îl rugase pe Koeman să se intere- 
seze de metodele de la Casa Galbenă. Terapia regresivă îi obliga 
pe „pacienţi“ să își înfrunte secretele ascunse ale trecutului. 

- Fiindcă a trimis-o la consiliere, sugeră Vos. Şi-a recăpătat 
memoria, probabil. Sau, poate, Katja a găsit, într-un final, pe 
cineva care să o creadă. 

- Ce se întâmplă mai departe? 

- Aşteptăm. Rămâne un ofițer cu ea. Cu tine. 

-În caz că... 

- Pur şi simplu, nu putem presa fata. Doctorii nu ne-ar per- 
mite asta, chiar dacă ne-am dori-o. Trebuie să explorăm alte 

- Precum? 

- Nu îţi pot spune. 

- Ceva s-a întâmplat, nu-i aşa? Noaptea trecută? Am au- 
zit-o pe polițistă discutând cu una dintre asistente. A spus că a 
fost groaznic. 

Vos își privi ceasul. Era timpul să plece. 

- Este şi la ştiri, adăugă el. Probabil oricum mai mult decât 
ți-aş putea spune eu. Când se trezeşte Katja... Mă întorc. 

Aşteptă ca ea să îl privească din nou în ochi. 

- Va trebui să ai grijă de ea. Va avea nevoie de cineva. Doar 
tu ai mai... 

- Mă urăște, zise Liesbeth Prins. Chiar niciodată nu mă 
asculți? 

- Atunci, de ce eşti aici? 

- Unde altundeva să fiu? Ce s-a întâmplat, Pieter? 

- Trebuie să fie vreun televizor pe undeva, repetă el. 

Cobori ia secția de urgenţe. Acolo o aduseseră în noaptea 
precedentă pe Laura Bakker, cât el şi Van der Berg așteptau o 
echipă care să se ocupe de Katja Prins. Acolo se afla. 

Vos aşteptă până la șapte şi jumătate. Timpul indicat. 

Pe urmă se duse la ghişeu. Fu îndreptat spre un salon public 
la câteva minute depărtare. Doar pentru femei şi în afara orelor 

de vizitare. Așa că o asistentă cu o înfățișare aspră privi cu sus- 
piciune legitimaţia lui de poliţie și îi spuse să rămână în camera 
de așteptare. 

După zece minute intră şi ea. Un mic bandaj roz pe obraz. 
Vânătăi la ochi. Jacheta de tartan. Pantaloni verzi. Cizme ne- 
gre lucioase. 

- Cum îndrăznesc să mă ţină aici? întrebă Laura Bakker cu 
vocea ei puternică, nordică, monotonă. Ce drept au...? 

- Au fost îngrijoraţi în privinţa contuziei. În privinţa ta. Cu 
toţii am fost. 

Ea se încruntă. Nedumerită. 

- Nu pe mine m-a împușcat Koeman. 

- Nu. Dar... 

Arătă spre jacheta ţipătoare de tartan. 

- Să ne oprim la tine pe drum? Ca să îţi schimbi hainele? 

Ea iși puse mâinile în brâu. Faţa îi era lividă. 

- M-am săturat de glumele astea despre hainele mele. 

- Nu era tocmai o glumă. 

Arătă cu degetul. Laura Bakker își privi mâneca dreaptă. O 
ridică. O lungă tăietură de cuţit sfâşiase materialul în două. 

Îşi trecu degetele de-a lungul ei și spuse: 

- Mătușa Maartje va fi furioasă în legătură cu asta. 

Își scutură părul lung, roşu, scoase apoi o bandă elastică și 
încercă să și-l prindă la spate. 

- Mulder este mort, nu-i aşa? 

- Să vorbim pe drum, răspunse Vos. 


Begijnhoful era liniştit în acea dimineaţă. Nu lăsau turiștii 
să intre devreme. Totuşi, rar dormise atât de bine în ultimii ani. 

Şi îi mărturisise ce făcuse, într-un final. O povară ridicată 
de pe umeri. 

Suzi Mertens tot nu înţelegea de ce se culcase cu el. De ce el 
acceptase cu atâta ușurință invitaţia. Nu simţea nevoia să îşi ceară 
scuze. Rosie fusese categorică: li se datora ceva. Nu mai trăiau în 
lumea bărbaţilor. Meritau şi ele o parte. Propria lor parte dintr-o 
afacere atât de mare, că toţi ceilalți își luaseră porții. 

- Am meritat ce am luat, Theo, spusese ea cu voce tare, 
goală, înfrigurată, singură. 

Dimineaţa el plecase. Ca în zilele de demult. Dispăruse fără 
să îi spună vreun cuvânt. 

Se ridică. Făcu duş. Se îmbrăcă. Uită de mic dejun o vreme, 
se duse la micuța capelă, trecu peste șanțul cu străvechile oase, 
intră, se rugă. 

Mai mult pentru înţelegere decât pentru iertare. Ce se în- 
tâmplase era un păcat. Rosie plătise pentru el în cel mai brutal 
mod. Apăsarea acestui fapt nu avea să o părăsească niciodată. 
Indiferent de câte ori s-ar fi coborât pe picioarele ei înţepenite, 
îngenunchind pe podeaua capelei, împreunându-şi mâinile, 
încercând să-i vorbească lui Dumnezeu. 

Dar Theo Jansen era doar un bărbat. Şi banal, şi deosebit. 
Decent, dar şi imperfect. Un bărbat pe care îl iubise. Poate pe 
care încă îl iubea, deși nu apreciase ura amorţită, trecătoare din 
ochii lui în noaptea precedentă, când o obligase să îi dezvăluie 
adevărul. Un adevăr pe care el îl ştia deja. 

Îşi deschise ochii. Privi în jurul ei. Era singură în capela mică 
la acea oră a dimineţii. Mirosul de flori proaspete amestecat cu 
lustrul de lemn și cu un iz de umezeală. Rosie nu venise nicio- 
dată acolo. Nu râdea când Suzi o chema. Era o fată bună. O fiică 
iubitoare. Avea puterea și temperamentul tatălui ei din când în 
când. Însă ele două nu se certaseră prea des. Nici măcar atunci 
când ceva întunecat și rău se petrecuse în acel loc de pe Prinsen. 

Se ridică în picioare, îşi trase haina pe ea în capela plină de 
amărăciune. 

Theo avea să se întoarcă la închisoare. Era inevitabil. O do- 
vadă de umilință și regret i-ar fi putut aduce chiar puțină cle- 
menţă. Avea să îl încurajeze în asta. Să îl susțină public. Acela 
urma să fie finalul timpului petrecut de ea la Begijnhof. Dacă 
era sinceră cu sine, nu avea cum să mai rămână acolo. 

Şi apoi... când el urma să fie eliberat. 

El se considera deja bătrân, deși nu împlinise încă şaizeci 
de ani. Până în momentul eliberării avea să fie doar un alt 
nume în arhivele ziarelor. În cea mai mare parte uitat. Probabil 
cu cea mai mare parte a averii sechestrată de un stat rapace. 

Ea şi Rosie dețineau mai mulți bani ascunși în conturi se- 
crete. Acele fonduri aveau să fie în siguranță. După atâţia ani în 
care furase de la Theo poate că putea să îi întoarcă favorul și 
să-i asigure pensia. Nu era un bărbat arogant. Ideea poate chiar 
l-ar fi amuzat. 

Suzi Mertens scutură din cap. Îşi dori să poată gândi lim- 
pede. Noaptea precedentă fusese un mod de a-și lua la reve- 
dere şi amândoi ştiau asta. Nu mai exista iubire care să fie 
reaprinsă. Doar respect dublat, în cazul ei, de un foarte firav 
sentiment de frică. 

Theo era cine era. O parte din el putea să moară. Dar cele- 
lalte momente petrecute împreună nu aveau să se schimbe 
niciodată, oricât de tare ar fi încercat ea. 

Acela era încă un motiv pentru care nu putea exista nicio- 
dată o reconciliere de durată între ei doi. O distanță prea mare, 
o istorie prea râncedă. Era un vis stupid, unul care dispăruse de 
îndată ce privise în ochii lui reci şi dezamăgiţi. 

leşi afară. Turiștii nu sosiseră încă. Porumbeii băteau din 
aripi, gângureau. Un bărbat solitar, într-o haină neagră de 
iarnă, prea groasă pentru acea dimineaţă, stătea ghemuit pe o 
bancă din zona publică şi cu spatele la casa înaltă din lemn 
unde locuia ea. 

Întrezări fața. Bătrână, palidă, cu mustăţi. Păr grizonant, 
îngrijit. Vag cunoscută. 

Suzi Mertens se așeză lângă el şi întrebă: 

- Se va face vreodată vară? 

Îl privi de aproape. Îl ştia. Chiar și numele. Maarten. Un 
trepăduș din trecut. 

Fusese întotdeauna vesel înainte. Un tip de treabă, pe cât era 
posibil să fii de treabă în tagma lor. Unul dintre băieţi. Plin de 
glume obscene și voie bună. În acel moment era la fel de nefericit 
şi de posomorât ca ea, în acea dimineaţă friguroasă de aprilie. 

- Nu pentru toată lumea, răspunse Maarten. 

Îşi deschise haina. Era ceva acolo, strălucea. Un pistol. 

- Nu am vrut niciodată să îi fac rău, zise ea uşor. 

Cuvintele sunaseră patetic chiar în momentul în care le 
spunea. 

- Dar ai făcut-o. 

- Da. Amândouă. Rosie şi cu mine. Însă nu l-am trădat. Nu 
cu adevărat. Am vrut doar ceva care să fie al nostru. Ceva făcut 
de noi. Care să nu ne fi fost dat de el. 

Nu avea de gând să fugă. Nu de un tâlhar de vârstă mijlo- 
cie care pângărise deja acel loc paşnic. 

O privire lungă și fixă pe faţa lui bătrână și nefericită. Nu 
își dorea asta. Theo îl trimisese acolo. 

- Şi acum mă vrea moartă, zise ea. 

Nu trebuia să pui întrebări, ci doar să te ghemuieşti, să 
tremuri, să implori. 

Maarten se ridică, se aplecă deasupra ei. Haina ușor des- 
chisă. Mâna pe armă. 


Casa lui Klaas Mulder se afla la primul etaj al unui bloc în 
De Pijp. Pe parcursul nopţii, echipa de serviciu începuse să 
penetreze masca hoofdinspecteurului, dând la iveală o altă 
parte a omului ţeapăn, de neînduplecat, cu care Vos lucrase 
de mai bine de un deceniu. 

Apartamentul, un loc pe care, aparent, niciun alt coleg din 
poliţie nu îl vizitase vreodată, spunea propria poveste. Locu- 
ință de lux la ultimul etaj, trei dormitoare, într-o clădire mo- 
dernă, exclusivistă. Tablouri originale pe pereţi. Mobilă 
modernă, pretențioasă. Un televizor gigantic în sufragerie. 
Totul purta amprenta banilor. Făcuseră rost de câteva dintre 
extrasele bancare ale bărbatului și începuseră să le verifice. 
Mulder avea câteva sute de mii de euro depuse în conturi 
offshore în Caraibe. 

Cuţitul pe care îl folosise să o atace pe Bakker fusese iden- 
tificat ca fiind aceeași armă cu care o ucisese pe Anna de Vries. 
IPadul reporteriței fusese găsit într-un sertar din apartament. 
Nu avusese timp, se pare, să îl şteargă. Doi membri ai echipei 
se uitau la filmarea cu Prins şi Margriet Willemsen când Vos și 
Bakker ajunseră acolo. 

- Femeie ocupată, conduce Amsterdamul şi totuși are 
timp de atâtea alte activităţi, observă Bakker, privind cele 
două siluete din filmare. | 

Revenise la un costum cenușiu, curat, cu o pereche nouă 
şi lucioasă de cizme negre. Încerca să nu pară afectată de cele 
petrecute noaptea precedentă. 

Mulder avea în jachetă trei cartele SIM neînregistrate 
atunci când murise. Una fusese folosită pentru a-i trimite lui 
de Vries mesajele text, în aparenţă de la Wim Prins și Katja, în 
scopul de a o ademeni pe acea alee întunecată din De Wallen. 
Acel caz, cel puţin, părea închis. 

Chiar înainte de ora nouă, de Groot apăru împreună cu 
un Koeman obosit. 

Bakker făcu toate eforturile să îi mulțumească. Bărbatul 
părea jenat. În continuare şocat. În afara camerei în care se 
aflau, criminaliştii în costumele lor albe continuau să demo- 
leze locul. Nu era un exerciţiu fără roade. 

- Deci acum avem de-a face cu un caz de corupţie? în- 
trebă de Groot, când se așezară cu toţii la somptuoasa masă 
din bucătărie. 

- Se pare că banii veneau de la surinamezi, răspunse ofiţe- 
rul responsabil de echipa de noapte. 

- Lucra pentru Jimmy Menzo? întrebă comisarul. 

- Se pare că da, confirmă bărbatul, cu mâna pe nişte cear- 
şafuri. Mai sunt şi astea... 

Înregistrări telefonice continuau să vină de pe SIM-urile 
din posesia lui Mulder. Niciunul nu avea mai mult de o lună 
vechime. Se părea că le schimba în mod regulat. 

Vos privi numele de pe foile printate. 

- A sunat-o pe Rosie Jansen, observă de Groot, aruncând 
şi el o privire. La ora şase. În ziua în care a murit. 

- Nu era de serviciu, zise Vos. Theo fusese în custodie. 
Poate era doar prietenos. 

Lui de Groot nu îi plăcu asta. 

- Trebuie să lămurim asta, Pieter. Chiar astăzi, dacă se poate. 

Vos își dori să râdă, dar nu o făcu. 

- Adică? 

- Adică vreau să se încheie, explică de Groot. Dumnezeu 
ştie că şi așa aveam destule pe cap. Şi acum să aflăm că Menzo 
avea propriul om în poliție. Şi un ofițer superior, pe deasupra. 
Ştim că Prins a aranjat prostia asta cu fiica lui... 

- Ba nu ştim, interveni Bakker. Nu am auzit încă versiu- 
nea ei. 

De Groot dădu din mână spre ea. 

- Ce altă explicaţie ar mai putea exista? Cum altfel...? 

- O să cercetăm, zise Vos. Când poate vorbi. 

Comisarului nu îi plăcu tonul răspunsului. 

- Vreau cazul închis, repetă el. Prins este vinovat de răpi- 
rea fiicei lui. Şi-a ucis prima soție şi fata a aflat. Mulder era 
omul lui Menzo în Marnixstraat. A ucis-o pe acea reporteriţă. 
Ştim că a contactat-o pe Rosie Jansen chiar înainte să moară. 

- Şi că a fost în zonă, adăugă ofițerul din echipa de noapte. 
Avem o filmare cu circuit închis cu el în piaţa Dam în acea 
seară. Ea locuia chiar pe colţ. Nimeni nu ştie unde s-a dus el 
după serviciu. 

- Şi după aceea o lasă la tine în prag ca să ne păcălească pe 
toţi, continuă de Groot. Jimmy Menzo și-l dorea pe Theo Jansen 
mort. Când planul a eşuat, l-a trimis pe Mulder să o ucidă pe 
fiică. Vreau să preiei tu controlul întregii afaceri. Prins. Mulder. 
Jansen. Treaba devine politică. Fii discret. Prompt. Întrebări? 

Vos se putea gândi la destule. Dar niciuna care să fie pusă 
chiar atunci. 

- Îmi pare rău că nu s-a dovedit a fi legat de Anneliese, adă- 
ugă comisarul. Se pare că Wim Prins v-a jucat o farsă crudă ție şi 
lui Liesbeth. Mulder a adăugat doar elemente. Poate, când toate 
astea se termină, ne putem uita din nou peste... 

- Dar este legat de ea, interveni din nou Bakker. Trebuie 
să existe o legătură... 

- Legătura este Wim Prins, zise de Groot. Ştia exact ce s-a 
întâmplat atunci când Anneliese a dispărut. Poate... 

Nu îl putea privi pe Vos în ochi. 

- Poate că ştia chiar mai multe. Vorbeşte cu fata când se 
trezeşte. Ai să vezi. 

Un ofiţer în uniformă, o femeie din echipa de noapte din 
Marnixstraat, veni din cealaltă cameră. Avea un telefon în 
mână, îl privi pe de Groot. 


Casa păpuşilor 373 


- Tocmai ni s-au trimis câteva foi cu înregistrări telefonice 
de la consiliul orașului, anunţă ea. Au fost băgate pe sub ușă la 
prima oră. Nu știm cine le-a trimis. 

- Şi? 

- Se pare că Margriet Willemsen l-a sunat pe Mulder îna- 
inte de uciderea Annei de Vries. Nu la multă vreme după ce 
reporterița fusese la consiliu și vorbise cu Prins. 

Ridică iPadul cu mâinile înmănușate. 

- Despre filmele ei intime. 

- Nu vreau mai multă politică în acest caz decât avem 
deja, zise de Groot. 

- Dar deja este o treabă politică, ce Dumnezeu, strigă 
Koeman. Şi-o trăgea cu Prins și Mulder. Prins știa de filmare. Cât 
pariem că ea l-a sunat pe Mulder şi i-a cerut să îi facă o favoare? 

De Groot mormăi ceva de neînțeles. 

- De asemenea, adăugă Koeman, trebuie să îl aducem la 
secție pe micuțul acela din consiliu, Hendriks. Este suspect 
felul în care tot apare acolo unde nu trebuie. 

- Vrei să îi arestezi pe viceprimar și pe unul dintre mem- 
brii cei mai importanţi ai consiliului? întrebă de Groot. 

- Nu, răspunse Vos pe o voce calmă, încercând să păstreze 
un ton moderat al discuţiei. Trebuie să vorbim cu ei. Deocam- 
dată la ei, nu la noi. Şi apoi... 

- Apoi? întrebă de Groot. 

Vos ridică din umeri şi răspunse: 

- Lăsând-o la o parte pe Katja Prins - care oricum nu 
vorbeşte —, ce altceva mai bun avem de făcut? 


Theo Jansen găsi vopseaua de păr pe care o cumpărase în 
noaptea precedentă. O întinse pe părul și pe barba lui țepoasă. 
Se privi în oglinda hotelului ieftin din Zeedijk. Văzu un prost 
holbându-se înapoi la el din sticla pătată, crăpată. 

Avea bani. Un pistol cu destulă muniţie. Un telefon care 
nu putea fi urmărit. O zi lungă, goală în faţa lui. În orice alt 
moment, liber ca în clipa aia, ar fi mers la o plimbare, și-ar fi 
cumpărat câteva beri. S-ar fi oprit la o gheretă la canal şi ar fi 
mâncat o porţie de heringi. Așa cum o făcea când Rosie era 
încă mică, prefăcându-se că era pelican, atârnând peștele crud 
și rece și ceapa deasupra gurii deschise. 

În orice alt moment... 

Nu aveau să mai fie zile precum acelea. Ore plăcute petre- 
cute în compania fiicei lui. O împăcare cu Suzi. Viaţa lui ajun- 
sese să se concentreze pe un singur act de răzbunare. Moartea 
persoanei care luase viaţa fiicei lui trădătoare. Făcea asta pen- 
tru el? Sau pentru Rosie? Nu era sigur. Nu îi păsa. Un singur 
lucru conta și acela era fapta însăși. 

Jansen își aranjă faţa și se studie din nou în oglindă. Nu își 
dorea să se întoarcă la închisoare arătând așa. Măcar acolo 
avea un fel de demnitate. 

Apoi telefonul sună. Avea douăzeci de minute să ajungă la 
o cafenea de lângă Rokin. Una deținută de el. Sau pe care o 
deținuse. Nu mai era sigur. 

Jansen îşi luă lucrurile, toate, nu plănuia să rămână mai 
mult de o noapte în vreun loc până la finalui afacerii. Plăti 

40 de euro sri-lankezului morocănos de la ghişeu. Ieși în 
ziua luminoasă. 

Nu se gândise niciodată prea mult la Amsterdam cât 
crescuse. Era singura casă pe care o cunoştea. Singurul loc 
disponibil, nu că i-ar fi displăcut ideea. Un oraș civilizat, gen- 
til pe alocuri, dur şi periculos în câteva cartiere bine defi- 
nite din De Wallen. Era un bărbat care cunoştea acele străzi, 
ştia unde să meargă şi de ce. Acele alei întunecate îi aduse- 
seră succesul odată ce începuse să îşi folosească puterea şi vi- 
clenia pentru a scăpa de sau a-i supune pe toţi cei care îi 
stătuseră în cale. 

Înainta alene pe îngusta stradă Zeedijk, cu ochii pe pietre, 
aruncând câte o privire prin geamurile caselor. Îşi dădu seama 
că nu se mai plimbase vreodată în oraș în acea manieră timidă, 
anonimă. Era un bărbat mândru. Îi plăcea să privească oame- 
nii drept în ochi. Să îi judece. Să îi lase să îl judece. Ca și Pieter 
Vos, acel ofiţer trist, deştept din Marnixstraat. Un bărbat cu 
care Jansen putea trata. Pe care nu ar fi putut niciodată să îl 
controleze. Ştia asta deoarece încercase. 

Alte magazine mici. Câţiva turişti, beţi sau drogaţi. Era 
greu să îţi dai seama. De-a lungul unei alei cu cabine, lumini 
roşii, femei masive în lenjerie. Jansen se opri în faţa celei mai 
apropiate. Avea pielea lucioasă, de abanos, sâni uriași, roz sa- 
tin, un sutien de aceeași culoare. Îngâna ceva murdar, făcând 
un gest cu degetul între buze. Chemându-l cu degetul mic, 
rânjind, arătând spre interfon. 

O singură apăsare a butonului. Cât de mult? 50 de euro? 
O sută? Habar nu avea. Acele locuri, probabil, îi aparţineau. 
Dacă nu lui, atunci lui Menzo sau urmaşilor lui. Ce se întâm- 
pla în ele era treaba altcuiva. Theo Jansen nu plătise o femeie 
în viaţa lui. Nu îşi dorise şi nu avusese nevoie. Ar fi rămas cu 
Suzi de la început până la sfârșit dacă ea i-ar fi permis. Dar 
acea iubire se stinsese pe măsură ce imperiul lui crescuse. Mai 
multe cabine. Mai multe cafenele. Restaurante şi linii de apro- 
vizionare care se întindeau până în inima ţării. 

Pentru el era muncă. Doar o slujbă. Precum cea a tatălui 
lui. Însă mai bine plătită și, pentru cei care prosperau, cu re- 
compense mai mari. 

Şi cineva trebuia să o facă, întotdeauna. Fiindcă așa era na- 
tura vieţii, a Amsterdamului. A oricărui oraș pe care îl vizitase. 
Oricât și-ar fi dorit Biserica sau mironosiţele să fie altfel. Theo 
Jansen dădea publicului ce își dorea acesta. Îi trata bine pe cei 
care îi erau loiali. Îi pedepsea pe cei care nu erau. Așa cum o 
făcea şi guvernul. O altă instituție permanentă. 

Cafeneaua era în faţa lui. Maarten stătea în dreptul uşii. 
Haină masivă. O privire chinuită. Intrară în micuța încăpere 
pentru fumători din spate. Dădură afară câţiva drogaţi care se 
uitară o singură dată la ei și nu protestară. 

- Ei bine? întrebă Jansen, după ce negrul de la tejghea le 
aduse două cafele tari și îi lăsă singuri. 

- Ei bine, am făcut-o. 

Maarten arăta diferit. Nu la fel de speriat și de docil pe cum 
fusese pe vremuri. 

- Şi? 

Frizerul inspiră adânc, luă apoi o gură de cafea și povesti 
cele întâmplate cu Mulder. 

- lisuse, mormăi Jansen. 

Nu se putea gândi la altceva de spus. 

- Am crezut că era în continuare al nostru. Dar se pare 
că era al lui Menzo, adăugă Maarten. Am vorbit cu cineva în 
Marnixstraat. Ultima oară când voi beneficia de acest privile- 
giu. Va avea loc o anchetă internă. Oamenilor le este frică de 
moarte. Mulder a ucis-o pe acea reporteriţă. Ei merg pe ideea 
că tot el a ucis-o şi pe Rosie. Că Jimmy ar fi gândit... dacă nu 
l-am putut ucide pe bătrân, măcar să o ucid pe ea. 

- Crezi asta? 

- Nu ştiu ce să mai cred, recunoscu Maarten încet. 

- Jimmy mă voia pe mine mort. Nu pe Rosie. Mi-a spus-o 
chiar el. 

- Jimmy era un ticălos mincinos. 

- Însă nu era un prost! tună Jansen. 

Cu cât se gândea mai mult la asta, cu atât ipoteza părea 
mai stupidă. 

- De ce ar fi făcut Mulder chiar el una ca asta? De ce să își 
asume riscul? 

- Doar el a ucis-o și pe reporteriţă, nu? 

- Poate că a avut un motiv. Dar nu cu Rosie. Oricum, ea 
era în tratative cu Jimmy Menzo. Făcuse afaceri cu el cu acel 
privehuis, ce Dumnezeu. De ce ar fi dorit Menzo să o omoare? 

- Atunci... mă dau bătut. 

O tăcere stânjenită, încărcată între ei. Într-un final, Jansen 
spuse: 

- Suzi. Ai făcut-o? 

- Am spus că am făcut-o, nu? răbufni frizerul. 

Alt oraș. Alte vremuri. Maarten nu îi mai vorbise nicio- 
dată așa. 

- Am stat de vorbă cu ea. I-am arătat pistolul. I-am spus 
că fie se duce în Marnixstraat şi îi spune lui Pieter Vos tot ce 
ştie. Fie cineva va avea grijă de ea, pentru că asta este dorința 
ta. Cred... 

Își dădu ochii peste cap, de parcă amintirea l-ar fi făcut să 
se rușineze. 

- Cred că a crezut că am să o ucid chiar eu. Cu siguranţă, 
aşa am avut impresia. 

- Bine... 

- Nu, Theo! Nu este bine. 

Vocea prea ridicată în acea cameră mică, încărcată de mi- 
rosul siropos, înțepător al drogurilor. Frizerul se uită urât la el 
peste masa maronie, șubredă, din lemn. 

- Dumnezeu știe că am făcut atâtea lucruri de care nu 
vreau să îmi amintesc, rosti el pe o voce joasă, plină de mânie. 
Dar niciodată nu am ucis femei. Noi nu făceam astfel de lu- 
cruri, ţii minte? 

„Nu adesea, reflectă Jansen. Doar în rarele ocazii când era 
nevoie. Ca asta.“ 

- Se duce, atunci? 

- Am lăsat-o pe ea să decidă. 

Jansen îşi dădu scaunul în spate. Se întrebă unde să se 
ducă mai departe. Nu la prăvălia lui Maarten. Nu îi surâdea 
deloc ideea. 

Îşi întinse mâna. Frizerul se holbă doar la ea. 

- Tot m-am gândit, zise Maarten. Îţi sunt dator. Dacă vine 
vorba să te scot din oraș. Să fac rost de bani. Paşapoarte. Să te 
duc într-un loc sigur ca să putem face să funcționeze înțelege- 
rea cu Robles... Sunt de acord cu asta. 

- Foarte generos, observă Jansen. 

- Asta îţi datorez. Dar toate celelalte porcării... 

Îşi deschise haina, scoase arma pe care i-o arătase lui Suzi 
Mertens, o împinse în cealaltă parte a mesei. 

- Uită de ele. 

Îl privi pe Jansen drept în față. 

- Vorbesc serios. Sunt bătrân. Amândoi suntem. Sunt bă- 
trân, obosit și vreau o viață uşoară, nu să îmi petrec restul vie- 
ţii în puşcărie fără vreun motiv bun. 

- Rosie este un motiv destul de bun pentru mine. 

- Şi crezi că asta este doar pentru ea? Nu pentru că tu 
simți că ai pierdut? Noi am pierdut. Sau că ea şi Suzi te-au în- 
şelat pe la spate? 

- Nu am pierdut, repetă Jansen. Nu încă. 

- Totul se năruie, într-un final, Theo. Nu poţi face nimic 
să opreşti asta. Eu, Robles şi acel ticălos Lindeman am încer- 
cat să punem la cale o înțelegere ca să te scoatem din asta. Dar 
nu vrei să o accepţi, nu-i aşa? 

- Când voi fi pregătit. Când voi şti... despre Rosie. 

Frizerul mormăi, se ridică, îl privi şi întrebă: 

- Unde te vei duce acum? 

Jansen râse. 

- Deţin jumătate din De Wallen. Chiar trebuie să mă 
întrebi? 

- Nu mai deții chiar atât cât crezi. Dacă intri în locul gre- 
şit, te vor da pe mâna poliţiei. S-a aflat. Eşti o ruşine. Pericu- 
los. Nebun. 

- Oamenii nu îmi vorbesc aşa, remarcă Jansen. Nu este 
înţelept. 

- Odată poate. 

Frizerul îi întinse un nou telefon. 

- Îți sugerez să îl foloseşti pe acesta de acum înainte. Nu 
ştiu dacă cel pe care ţi l-am dat mai este sigur. 

- Suzi... 

- Suzi are acel număr. Şi eu îl am. Nimeni altcineva. 

Jansen luă pistolul de pe masă, îl băgă în buzunarul liber al 
hainei. Avea două arme între timp. Se simţea ca un aghiotant 
mărunt în așteptarea unei oportunități. 

- Dacă te răzgândeşti şi vrei să pleci din oraş, putem să o 
facem chiar astăzi, adăugă Maarten. Cu bucurie. Chiar acum. 
Te duc până în Spania chiar eu... 

- Nu mă lăsa să te rețin, răspunse Jansen. 

O privire acră, critică. Nu mai fusese privit aşa înainte. 
Apoi frizerul plecă. 


Vos şi Bakker începură să pedaleze spre Waterlooplein. 
La jumătatea Elandsgracht el se opri brusc, încântat de ceva 
ce văzuse. 

- Croasanţi! exclamă el şi dădu buzna în magazinul de 
brânzeturi, apoi ieşi cu două bucăţi, împingându-şi pe urmă 
bicicleta spre băncile de lângă statuile lui Johnny Jordaan și 
ale muzicienilor lui. 

Ea oftă, i se alătură. 

- Nu ar trebui să fim la muncă? întrebă Bakker. 

El scoase jurnalul de convorbiri telefonice pe care cineva 
îl băgase în cutia poştală a secției Marnixstraat în acea dimi- 
neaţă. Îl citiră împreună. 

- Cei mai buni croasanţi cu brânză îi poţi lua de aici, 
explică Vos. Îmi place să mănânc unul în fiecare dimineaţă la 
ora unsprezece. 

- Este bine să ai un program, comentă ea. 

Bakker privi croasantul pe care el i-l dăduse. Era în conti- 
nuare cald. Brânză crocantă la bază. Un produs de patiserie 
perfect. Muşcă din el, apoi îl termină din câteva îmbucături. 
Aproape începu să toarcă asemeni unei pisici sătule. 

Câţiva porumbei începură să le dea târcoale, urmărind fi- 
rimituri. Apoi o femeie bătrână cu un câine trecu pe lângă ei, 
spuse că spera că Sam era bine și că învățase să nu mai fie atât 
de agitat. Primi, în schimb, un zâmbet şi un salut din partea 
lui Vos. 

Maşini şi biciclete. Un panou pe mica insulă dintre pistele 
înguste de trafic proclama „Perla Jordaanului!“ Pe banca 

următoare, doi bărbaţi cu aspect dubios fumau marijuana. O 
mamă trecu pe lângă ei împingând un cărucior şi certând un 
copil care încerca să mângâie corzile contrabasului uneia din- 
tre statui. 

- Cine are nevoie de restaurante? întrebă el. Când ai... 

- Da, da! Cei mai buni croasanţi din lume. În regulă? 

Bătu jurnalul de apeluri. 

- Cu astea ce facem? 

Era linia oficială din biroul lui Willemsen. Un apel către 
Mulder. Nouăzeci de secunde. Nimic mai mult. 

- Nu foarte multe, de fapt. Va trebui să îi speriem cu ceva 
mai consistent. 

- Eşti pregătită? întrebă el rânjind. 

Ea îşi strânse şervetul, îl luă şi pe al lui împreună cu plasa 
de la magazinul de brânzeturi, le aruncă la coş cu atenţie. 

- Cred că da, răspunse ea şi porniră spre Waterlooplein. 

O lăsă pe Bakker în față, să intre cu cizmele ei mari dudu- 
ind în birourile consiliului. Înainte ca Vos să apuce să spună 
ceva, ea întrebase de Margriet Willemsen. Ziua se însenina. 
Vara aproape că se vedea în depărtare. Talciocul de afară era 
plin de turişti şi de localnici. Totul părea să fie normal. Orice ar 
mai fi fost normalitatea. 

Secretara se întoarse şi îi anunță că Willemsen era într-o 
şedinţă. Îi putea primi la unu în acea după-amiază. 

Vos dădu din cap şi sări peste portiţa de siguranţă, fluturân- 
du-şi legitimaţia de poliţie în fața paznicului îngrijorat. Verifică 
lista departamentului de lângă uşile liftului. Mai fusese acolo. 
Oamenii importanți lucrau la etajul de sus. Unde altundeva? 

Bakker era chiar în spatele lui. Nimeni nu le stătu în cale. 

Willemsen ocupase vechiul birou al lui Prins. Stătea pe 
scaunul de lângă geam, cu vedere spre De Wallen, spre acope- 
rişuri și turle de biserică, roşii şi maronii, cărămizi negre şi au- 
rii în lumina soarelui. Alex Hendriks era aşezat în dreptul ei 
când intrară, ignorând protestele secretarei care îi urmase de 
la recepţie. 

- Aveţi o întâlnire? întrebă Laura Bakker, trăgând două 
scaune lângă Hendriks. 

- Acum aveţi, spuse Vos zâmbind. 

Bakker își scoase reportofonul şi caietul. Hendriks se ridică 
să fugă spre ușă. 

- Poţi rămâne, ordonă Vos. 

Consilierul mormăi, se reaşeză. 

Willemsen părea furioasă. 

- Este scandalos. 

Ridică telefonul. 

- Îl sun pe de Groot. Nu puteţi intra, pur şi simplu, aici... 

- Dacă doreşti, interveni Bakker, putem discuta cu de Groot 
de față. În Marnixstraat. El ne-a trimis. 

Vos o privi. Dădu din cap ca să confirme spusele Laurei. 

- Ne-a trimis direct aici, adăugă el. Fără să ne oprim. Sau 
puteţi veni voi la secţie. 

Ridică apoi jurnalul de apeluri. Cu ştampila oficială a con- 
siliului în partea de sus. Niciun protest. 

- De unde aţi luat asta? întrebă ea. 

- Ozână bună ni le-a împins pe sub ușă în dimineaţa aceasta, 
răspunse Bakker. 

Willemsen îşi pierdu cumpătul. Tună ceva despre docu- 
mente confidenţiale. Despre înșelarea încrederii. 

Când se calmă puţin, Vos o întrebă despre telefonul către 
Mulder. 

Un oftat îndurerat, apoi Willemsen răspunse: 

- El era omul nostru de legătură în Marnixstraat pentru 
De Nachtwacht. Nu ştiai asta? 

- De asta l-ai sunat? întrebă Vos. 

- Da. Urma să avem o întâlnire. Din ce alt motiv? 

El ezită un moment, apoi spuse: 

- Este o situaţie cam delicată. 

Îl privi pe Hendriks. 

- Dar oricum... Te culcai cu Klaas Mulder. Şi cu Wim Prins. 

O tăcere furioasă. 

- Probabil cam în aceeaşi perioadă, dacă este să credem 
datele de pe filmări, adăugă Bakker. Nu vreau să spun simul- 
tan. Din câte ştim noi. Doar într-un fel... la mică distanţă. 

Margriet Willemsen clipi şi întrebă: 

- Ce filmări? 

Vos zâmbi, aşteptă un moment, apoi zise: 

- Nu ştii? Una de pe iPadul pe care Mulder l-a luat de la 
reporterița pe care a ucis-o în urmă cu două nopți. Cu tine și 
Prins. Încă una trimisă acasă lui Prins. Cu tine şi Mulder. 

Îşi scărpină obrazul. 

- Poate că au fost încurcaţi destinatarii... 

Nu păru deranjată. Doar nedumerită. 

- Nu am nicio idee despre ce vorbiţi. 

Bakker făcu o grimasă. 

- Anna de Vries a fost aici marţi. Avea acea filmare pe iPad. 
I-a spus lui Prins. Şi el niciodată...? 

- Wim nu mi-a spus nimic, insistă Willemsen. Nu am 
vorbit niciodată cu acea femeie. Nici Mulder nu a făcut-o, din 
câte ştiu eu. 

- Te-ai culcat cu amândoi! strigă Bakker. 

O scuturare din cap. Fără să i se clintească vreun fir de 
păr. Willemsen părea încrezătoare. 

- Ce contează viața mea privată pentru voi? Sau pentru 
oricine altcineva? 

- Eu nu ar trebui să fiu aici, anunţă Alex Hendriks ridi- 
cându-se în picioare. 

Vos îl lăsă să plece. Willemsen îl privi ieşind. Cu ochii sfre- 
delindu-l în ceafă. 

- Doi bărbaţi cu care ai avut relaţii intime sunt morţi, zise 
Vos, după ce Hendriks ieşise. Trebuie să înțelegem de ce. 

- Sunt o femeie singură. Ce fac în afara acestui birou este 
treaba mea. Nu a voastră. 

- Acea reporteriţă te-ar fi putut distruge, zise Bakker. Un 
reportaj al ei... 

Margriet Willemsen râse. 

- Suntem în Amsterdam. Nu ferma plină de balegă unde 
ai crescut tu. Oamenii nu dau doi bani dacă m-am culcat eu 
cu cineva. 

- Ştii ceva despre asta, replică Bakker, puţina încredere 
începând să îi dispară din voce. 

Willemsen se gândi un moment, apoi îl privi pe Vos. 

- Poate că ştiu. Se spune că Wim și-a ucis soția. Că şi-a ră- 
pit fiica. Eu am avut o aventură cu Mulder. Atâta tot. Dar pot 
să vă mărturisesc ceva. Cei doi erau apropiaţi. leşeau împre- 
ună. Băutură. Petreceri. 

- Exista un privehuis pe Prinsen, sugeră Vos. În urmă cu 
trei ani... 

Ea dădu din cap. 

- Nu îmi petrec timpul prin bordeluri. Mulder şi Wim erau 
apropiaţi din cauza raportului De Nachtwacht. Mult mai impli- 
caţi decât am fost eu vreodată. Ca să fiu cinstită, Wim era obse- 
dat cu acel plan din vreun motiv. Nu am înţeles niciodată de ce. 

Un gând, în aparenţă întâmplător, apoi adăugă: 

- Wim ar fi fost furios dacă ar fi aflat că cineva are o fil- 
mare cu noi. Avea un temperament teribil. Asta vă pot spune. 

Zâmbetul acela ferm, încrezător. 

- Eu nu am. Întrebaţi pe oricine. 

Privi ceasul de pe perete. 

- Chiar am întâlniri. Dacă v-aş putea ajuta, aş face asta. Dar... 


Avu nevoie de zece minute pentru a se calma suficient. 
Apoi îl chemă pe Hendriks înapoi în birou. Îl privi aşezân- 
du-se. Un bărbat mărunt. Pierdut şi speriat. Şi totuşi era ceva 
ce ea nu înțelegea. 

- Ce să fac cu tine, Alex? întrebă ea. 

El clipi spre soarele puternic de dincolo de geam, rămase tăcut. 

- Serios. Faci atâtea probleme. Ai provocat atâta durere 
inutilă. 

Hendriks îşi plecă stânjenit capul, păru pe punctul să 
obiecteze. 

- Mi-am cerut scuze pentru filmări. Nu m-am aşteptat să de- 
vină o problemă. Cineva le-a furat. Erau doar de... asigurare. 

- Vrei să spui şantaj? 

- Spune-i cum vrei. Nu le-aş fi folosit... 

- Tu ai trimis acel jurnal în Marnixstraat, nu-i aşa? 

Hendriks se lăsă pe spate în scaun, rămase tăcut. 

- Le-ai trimis jurnalul deoarece crezi că sunt vinovată. 

- Nu am spus... 

- Crezi că l-am sunat pe Mulder şi i-am zis să aibă grijă de 
femeia aceea. 

- Să aibă grijă de ea? A fost ucisă. 

Ea râse. 

- Dacă ai convingerea că sunt capabilă de aşa ceva... nu 
eşti puţin cam, ei bine, încet la minte? 

- Oraşul acesta nu îţi aparține, Margriet! Cum nu i-a 
aparținut nici lui Wim. Niciunuia dintre voi. 

Îndreptă un deget spre propriul piept. 

- Este al nostru. 

Arătă spre geam. 

- Al tuturor. Nu poți să vii aici și să ne spui cum să trăim. 
Ce să gândim. Ce să simțim. 

Își dori să ţipe la el. În schimb, cu calm, îi spuse: 

- Doar nu crezi că Wim ar fi ajuns undeva cu De Nachtwacht, 
nu? Era proiectul lui de suflet. O obsesie, din cine ştie ce motiv. 
Am fost de acord cu el ca să obținem un loc în consiliu. Atâta tot. 
Ce Dumnezeu, Alex. Nu era nevoie să ne spionezi. Nu avea să se 
întâmple niciodată. Nu cu mine prin preajmă. 

- Îmi dau seama acum, răspunse Hendriks fără să 
gândească. 

Apoi își dădu seama ce spusese. Zvâcni agitat pe scaun. 

O tăcere lungă între ei. Într-un final, Margriet Willemsen 
vorbi pe un ton încordat, tensionat: 

- Ai avut parte de multă presiune. Nu cred că te descurci 
bine. Cel mai bun lucru pentru noi ar fi să îți dai demisia. 
Chiar acum. Goleşte-ţi biroul şi părăsește sediul. 

- Crezi? 

- Cred. Voi rezolva eu compensaţia. Nu îți fă griji. Va fi o 
ofertă generoasă. 

O privire spre geam, pe urmă din nou spre el. 

- Du-te acasă. Așteaptă acolo. Voi trimite pe cineva de la 
resurse umane. Imediat. Putem rezolva asta discret. 

Îl privi onest. 

- Nu este nevoie să trecem ceva la dosarul tău. Primeşti com- 
pensaţia. Îți găsești un alt loc de muncă. Fii doar cooperant. Fără 
videouri. Fără alte scurgeri de informaţii. Fără alte greșeli... 

- Nu mă voi lăsa ameninţat, se bâlbâi Hendriks. Nu de ci- 
neva de teapa ta. 

- Şi de ce fel de teapă sunt eu, Alex? Te rog. Spune-mi. 

Nu răspunse. Se ridică. Nesigur. leși pe unde venise. 


Când Vos şi Bakker se întoarseră în Marnixstraat, Suzi 
Mertens îi aştepta. O femeie serioasă, drăguță, cu o față trasă, 
tristă. Purta o haină şi o rochie maronie, mohorâtă, asemănătoare 
cu a unei călugăriţe în timpul liber. Întrebase de Vos la biroul de 
recepție. Nu spusese nimic altceva în afară de faptul că va aștepta. 

O ascultară în camera de interogatoriu. După cinci mi- 
nute, Vos opri conversaţia, chemă un al treilea ofiţer. O pre- 
veni şi porni reportofonul pentru restul poveştii ei. 

Era logic. Privehuis-ul fusese al ei şi al lui Rosie. Theo 
Jansen nu știuse nimic despre el, nici măcar atunci când îl în- 
chiseseră și vânduseră proprietatea femeii thailandeze, 
cedându-i-o astfel lui Jimmy Menzo. 

- De ce ai făcut asta? întrebă Laura Bakker. 

- Fiindcă asta a dorit Rosie. 

- De ce? 

Niciun răspuns. 

Vos opri reportofonul, făcu un semn din cap spre al treilea 
ofiţer, îi ceru să plece. Când rămaseră doar ei trei, continuă: 

- Ce te-a determinat să te desparți de Theo? 

- Uram să îl privesc cum se schimba și cum nu mă vedea 
niciodată. 

Continua să își frământe mâinile. Privea geamul din sticlă 
mată luminat de soare. 

- Îmi doream doar o viață normală. O familie. Cineva... 
cu care să poţi vorbi la masă. Cu care să îți duci copilul la plajă. 
Să îl iei de la şcoală. 

Degetele i se mişcau frenetic. 

- Nu era prea mult de cerut, nu? Dar Theo... Fiecare zi era 
o luptă. Un război. Ne cumpăra tot ce ne doream. Orice i-am fi 
cerut. Însă pe el nu îl primeam niciodată. Nu după naşterea lui 
Rosie. Nu eram o familie. Doar o altă proprietate de-a lui. 

- Ai fi putut să o iei cu tine, replică Bakker. 

Un râs scurt, rece. 

- Crezi? 

Își puse mâinile pe masă, conștientă că devenise agitată. 
Îşi recăpătă stăpânirea de sine. 

- Ce s-a întâmplat la privehuis? întrebă Vos. 

- Sincer, nu ştiu, răspunse ea scuturând din cap. Rosie se 
ocupa de tot. Mi-a zis că era mai bine să nu fiu implicată. Într-o 
zi a închis locul. Mi-a spus că îl putea vinde altcuiva şi să îi lase 
pe ei să se ocupe de el. Nu te puteai certa cu Rosie. Semăna cu 
tatăl ei din punctul acesta de vedere. Era inutil. 

- Erau fete tinere, rosti Bakker cu o vehemenţă subită. 
Doar nişte copii. Abuzate sexual de bărbaţi mai în vârstă. 

- Nu am știut niciodată, răspunse Suzi Mertens netulburată. 

- Dar Rosie ştia, zise Vos. 

Nu răspunse. 

- Locuiești la Begijnhof, continuă Bakker. Te rogi în bise- 
rica de acolo? Ceri iertare...? 

- Am făcut tot ce am putut! 

Vocea ei ascuţită răsună în cameră. Aşteptară. 

- Am făcut tot ce am putut, repetă ea mai blând. Ceva nu a 
mers. Rosie era mândră de acel loc. Mi-a spus că aveau clienți 
interesanţi. Oameni de afaceri. Politicieni. Staruri de cinema 
uneori. Oameni cu bani. Stilaţi. 

- Erau pedofili, îi preciză Bakker. Abuzau tinere fete care 
nu se puteau apăra. În timp ce voi făceaţi bani din asta... 

- Nu eu am stabilit regulile, o întrerupse Suzi. Nu m-am 
dus niciodată acolo. 

- Ştiai totuși, nu-i așa? întrebă Bakker sumbru. Aveai o 
idee că ceva ciudat se întâmpla acolo. 

Suzi Mertens se uită stăruitor la Vos. 

- Rosie mi-a spus că printre clienţii obișnuiți erau şi oa- 
meni din poliție. Aşa că am presupus că nu eram singura care 
se făcea că nu vedea. 

- Vreun nume? întrebă Vos. 

- El a ucis-o, nu-i aşa? 

- Mulder... şopti Laura Bakker. 

- De aceea a făcut-o? întrebă Suzi Mertens. Ca să nu vor- 
bească? Am dreptul să știu. Şi Theo are. De ce credeţi că m-a 
trimis aici? 

- Unde este Theo? întrebă Vos. 

- V-aş spune dacă aș şti. 

Aşteptă. 

- De aceea mi-a ucis Mulder fetița? 

Vos se ridică. O avertiză că urma să fie acuzată că l-a as- 
cuns pe fugarul Theo Jansen. Atunci când cei de la secție aveau 
să aibă timp să o facă. 

- Nu mi-ai răspuns la întrebare, zise Suzi. 

- Nu am răspuns, recunoscu el. 


Alex Hendriks nici măcar nu își mai luă haina. După ce 
părăsi biroul lui Margriet Willemsen luă liftul până jos, ieşi 
direct în dimineaţa rece a Amsterdamului, rămase o lungă 
vreme printre angajaţii birourilor din zonă şi turişti, privind 
bărcile de pe canal, vânzătorii din piaţă. 

Până la apartamentul lui de burlac era doar o plimbare de 
zece minute. De-a lungul Amstelului, apoi peste Podul Subţire 
până la Kerkstraat. 

Acolo avea să îl aştepte jenată persoana de la resurse umane. 
Consiliul concedia rar funcţionari şi niciodată funcţionari su- 
periori cu experienţa lui. Dar trebuia urmată o procedură. Pe 
care o concepuse chiar el. 

Era o plimbare pe care o făcuse în fiecare zi în ultimii nouă- 
sprezece ani, în timp ce urca treaptă după treaptă în ierarhia 
consiliului. Făcând ceea ce i se spunea. Fiind un funcţionar pu- 
blic bun. Înaintă de-a lungul canalului, apoi pe frumosul pod 
pietonal unde artiştii stăteau aşezaţi şi pictau, încercând să îşi 
vândă tablourile turiştilor în trecere. O plimbare tăcută, solitară. 
Dacă ar fi avut timp, s-ar fi oprit lângă pictori, le-ar fi admirat 
operele. Le-ar fi spus că şi el îşi dorea să poată picta, ceea ce era 
adevărat, deși nu încercase niciodată. Mereu fusese nevoit să 
muncească. Tot timpul existaseră hârtii de rezolvat. Decizii de 
luat. Consilieri de ascultat. Manete și butoane care trebuiau 
trase şi apăsate pentru ca oraşul să continue să funcţioneze. 

Uneori se gândea la alegerile făcute, aşezat lângă râul 
Amstel, bucuros că ieşise din clădirea consiliului şi că lăsase 

De Wallen în spatele lui. Turiştii îi cereau să le facă fotografii 
sub braţele albe din lemn care se ridicau deasupra pilonilor ce 
le susțineau pentru a face loc bărcilor navigând pe râul larg, 
aglomerat. Mereu accepta. Cu toate problemele lui, iubea 
Amsterdamul, era mândru de oraşul lui natal. 

Apartamentul lui mic, modest mobilat se afla de cealaltă 
parte, aproape de locul unde Kerkstraat se întâlnea cu strada 
mărginită de copaci care purta acelaşi nume ca şi râul. 

În acea zi ciudată trecuse direct pe lângă artişti, nu le arun- 
case nici măcar o privire. Pe urmă se opri. Braţele albe se ridi- 
cau. O barjă comercială mare înainta încet pe râu spre Podul 
Subţire. Turiştii îşi scoseseră aparatele de fotografiat. Se au- 
zeau strigăte de încântare. 

Un pod. O barcă. Un hiat în ziua în care fosta lui viață lua 
sfârşit. 

Hendriks privi admirativ braţele care se ridicau. Putea să 
îşi zărească deja clădirea pe colțul dintre străzile Amstel şi 
Kerkstraat. 

Afară era parcat un Mercedes gri-argintiu. Patru bărbaţi 
îmbrăcaţi în costume negre business tocmai ieşeau din el. Pă- 
reau ocupați, tensionaţi. Unul se duse la uşă, apăsă pe sonerie. 
Ceilalţi trei priveau în jurul lor. 

Transfigurat, Alex Hendriks îi privi. Intrase într-o lume cu 
totul diferită de când Wim Prins şi Margriet Willemsen pre- 
luaseră conducerea consiliului. Poate că asta îi lămurea acţiu- 
nile. Sau aşa îi plăcea să creadă. 

Podul mobil continua să se ridice încet. Dincolo de el, 
ochii i se întâlniră cu cei ai unuia dintre bărbaţii în costum. 

Recunoaşterea. Își dădu seama că fusese recunoscut. Îşi 
simţi sângele îngheţând. 

Un strigăt. Alţi doi se întoarseră spre el. Al patrulea re- 
nunţă să sune la uşă şi privi şi el. 

Cele două părţi gemene ale Podului Subţire se ridicau încet 
spre cerul luminos de primăvară. Unul dintre bărbaţi fugea spre 
trecere. Hendriks continuă să îi privească, incapabil să se miște. 

Totul părea un vis. Un coşmar lent, care se ridica din apele reci 
ale Amstelului, îngheţându-i membrele în timp ce îl invăluia. 

Luminile de pe pod începură să clipească. Un claxon jos. 
Cel mai apropiat bărbat în costum sări pe podul în ridicare, 
încercă să se agaţe de el. 

O mână întinsă. În ea ceva atât de neașteptat, încât îl făcu 
pe Hendriks să își întoarcă rapid capul în lateral, ca o pa- 
săre curioasă. 

Un pistol. Asta trebuia să fie. 

Apoi mai apăru încă unul şi, în acel moment, Alex Hendriks 
îşi redescoperi picioarele. Se întoarse şi o luă la fugă, conti- 
nuând să înainteze pe malul opus al Amstelului, fugind să îşi 
salveze viaţa. 

Pe drumul principal era parcat un Volvo Estate. Alb, roşu 
şi albastru. Politie scris pe lateral. 

Privi în spatele lui. Brațele albe erau ridicate complet. Băr- 
baţii în costume înaintau furios de cealaltă parte. Prea departe 
ca să îl ajungă. 

Hendriks deschise uşa din spate a maşinii de poliţie şi urcă. 
Îi văzu pe cei doi ofiţeri în uniformă întorcându-se şi holbân- 
du-se la el. 

- Marnixstraat, spuse el. 

- Nu suntem un taxi... începu polițistul de la volan. 

- Vreţi să aflaţi ce s-a întâmplat cu Klaas Mulder, nu-i așa? 

Rămaseră tăcuți. 

- Duceţi-mă la Vos, ordonă Hendriks, lăsându-se cât mai 
jos pe scaunul din spate. 


Etajul al patrulea în Marnixstraat. Un ofiţer criminalist lu- 
cra la un material de arhivă, provenit de la camere cu circuit 
închis, la unul dintre calculatoarele de lucru cu ecran mare. 
Vos, Bakker şi Koeman priveau. O hartă a zonei din jurul apar- 
tamentului lui Rosie Jansen de lângă piața Dam se afla într-un 
colţ al monitorului. Van der Berg era ocupat la alt birou, aplecat 
deasupra altor jurnale cu apeluri. 

Vos verificase în mod repetat starea lui Katja Prins la spi- 
tal. Era trează. Liesbeth se afla tot acolo. Iar Katja nu spusese 
vreun cuvânt nimănui. 

- Uite. 

Laura Bakker arătă spre o siluetă înaltă într-un colţ al 
filmării. 

= El este. 

- Mulder, confirmă Koeman. Apartamentul lui Rosie 
Jansen se află după colţ. O stradă pietonală îngustă. Acolo nu 
se poate filma. Asta îl plasează în apropierea locului crimei. 
Nu avem însă nimic care să ne spună că a fost, efectiv, în apar- 
tamentul ei. Nici în apartamentul lui nu am găsit nimic care să 
confirme asta. 

Detectivul părea obosit şi fără să ofere soluţii. Avusese loc 
o anchetă internă în privinţa morţii lui Mulder, mai serioasă 
decât anchetele obișnuite. Toate incidentele cu arme de foc 
generau astfel de reacţii. 

- Este vinovat de uciderea lui de Vries, adăugă Koeman. 
Acolo nu sunt dubii. Rosie... 

Se încruntă. 

- Nu văd logica. Îi aducem la secţie pe femeia aceea din 
consiliu şi pe micul ei spiriduș sau nu? 

De Groot ascultase raportul lui Vos despre întâlnirea cu 
Willemsen cu o expresie pe față care părea să spună: „V-am 
zis eu“. 

- Comisarul crede că nu avem destule dovezi, îi răspunse 
Bakker. 

- Trebuie ca fata lui Prins să înceapă să vorbească, mor- 
măi Koeman. Ceva nu pare în regulă. 

Vos examină atent harta stradală a zonei din jurul aparta- 
mentului lui Rosie Jansen. Era uşor să te apropii de loc fără să 
treci prin aglomerata piață Dam. Mulder poate că o vizitase. Dar 
la fel de bine ar fi putut merge în orice altă parte. 

Filmarea continua. 

- Am dat de dracu, mormăi Koeman. 

Bakker îşi puse un deget lung pe ecran. Unghiile îi erau 
tăiate scurt, precum cele ale unei școlăriţe. 

- Aici, zise ea. 

Vos privi. Începu să gândească. Ignoră protestele lui 
Koeman. Îi ceru cuiva să o aducă pe Suzi Mertens, în conti- 
nuare aflată jos, aşteptând să fie acuzată. 

Când femeia sosi, întinse un deget spre silueta de pe ecran 
şi întrebă: 

- Ştii cine este? 

Suzi scoase o pereche de ochelari din geantă şi se uită cu 
atenţie la monitor. 

- Nu cred. Ar trebui? 

Pe computerul alăturat, Bakker căută un nume în baza 
de date. 

- Această femeie a fost la Rosie? întrebă Mertens. 

- Se afla prin apropiere, răspunse Vos. Poate nu este nimic. 
Eşti sigură că nu o recunoşti? 

Suzi Mertens îşi dădu jos ochelarii, privi ecranul din nou, 
se aplecă spre el. 

- V-am spus deja. Cine este? 

- Te poţi întoarce jos, zise Vos. Ar fi bine să îți găseşti 
un avocat. 

- Cine...? 

Vos dădu din cap spre uşă. Telefonul de pe birou începu 
să sune în timp ce ea ieşea. Koeman răspunse. 

- Nu scoate informaţii de la arhivă când avem martori în 
preajmă, o sfătui Vos pe Bakker. 

- Era doar un buletin! Nu putea să îl vadă... 

- Dacă pot întrerupe această ceartă, interveni Koeman, cu 
mâna pe receptor. 

Zâmbea. Radia. Era din nou fericit. 

- Ştiţi că v-am spus că l-aş fi adus la secție pe tăntălăul acela 
de la consiliu, rosti el vesel. 

Chicoti. 

- Nu mai este nevoie. Este aici. Vrea să ne vorbească. 


10 


Leidseplein nu arăta cu mult schimbată. Cu patruzeci de 
ani înainte, Theo Jansen făcuse acolo munca de jos. Se puteau 
câştiga bani din băutură, droguri şi sex pe aleile întunecate 
care se întindeau în spatele pieţei aglomerate. 

Se hotărâse să asculte avertismentele frizerului. Se feri de 
De Wallen. Pierdu ceva vreme în cafenele consumând cantităţi 
nesfârşite de cafea. Așteptând să fie sunat de cineva. 

În spatele clădirii urâte a cazinoului, rătăcind fără ţintă, 
ajunse pe o alee cu un singur capăt. O fundătură pietruită care 
dădea în stradă. Îşi dădu seama că se holba de-a lungul strădu- 
tei, cu mintea rătăcind, străduindu-se să se concentreze. 

O amintire. Undeva pe această alee întunecată fusese paznic 
la unul dintre privehuis-urile timpurii. Un loc ieftin şi dezgustă- 
tor. Unul dintre primele care amestecase drogurile și femeile, nu 
cu mult înaintea începerii războiului între bande. Jansen fusese 
responsabil ca locul să rămână ascuns. Plătise câţiva ofiţeri de 
poliţie şi câţiva oameni din consiliu. Ținuse afacerea pe picioare 
şi încercase să nu se uite cu prea mare atenţie la clientelă. 

Într-o noapte, un mare star de la Hollywood, un bărbat 
recunoscut de toată lumea, apăru fluturând un pumn de 
bancnote. Nu îl deranja să fie văzut într-un bordel ilicit din 
Amsterdam. Pentru asta era orașul. Așa că Jansen luă banii, se 
asigură ca nimeni să nu facă poze şi să nu ceară autografe. Îl 
lăsă apoi cu trei prostituate thailandeze adolescente şi o pungă 
de marijuana. 

Idiotul părea destul de fericit. 

Jansen făcu câţiva paşi pe alee, amintindu-și cum îl văzuse 
pe acelaşi actor într-un film de familie nu la multă vreme după 
aceea. Jucând rolul unui tată perfect, un rol pe care ziarele 
scriseseră că îl juca şi în viața reală. Rosie avea cinci sau şase 
ani atunci şi iubea acel film. Jansen îl văzuse împreună cu ea, 
dar s-a simţit îngrețoşat. 

Cărămizile negre nu păreau cu nimic schimbate în fundă- 
tură. Acelaşi miros de canalizare. 

Era al lui acel loc? Sau făcea parte din imperiul lui Menzo 
controlat între timp de Robles şi de gangsterii lui? 

Nu ştia, nu era interesat să afle. Era doar transfigurat de 
amintiri. Maarten avea dreptate. Oamenii îmbătrâneau, deve- 
neau slabi şi proşti. Şi oraşul continua încet să funcţioneze 
mai departe. Locul în care se afla era doar la o scurtă distanță 
de Cartierul Muzeelor cu tablourile sale de Rembrandt şi 
van Gogh, cu sala de concerte Concertgebouw, acolo unde 
Jansen şi Rosie adorau să meargă atunci când muzica era sufi- 
cient de uşoară pentru gusturile unui locuitor din clasa mun- 
citoare a Amsterdamului. Dar acelea erau locuri diferite. 
Luminoase, elegante şi rafinate. Ei erau doar niște interlopi 
acolo şi o ştiau. Aici era acasă, la adăpostul cărămizilor întune- 
cate şi al porţiei zilnice de afaceri dubioase. Viaţa fusese așa cu 
mult înainte ca el să se nască şi avea să rămână la fel şi când va 
deveni cenuşă. Era un loc pe care oamenii ar fi trebuit să îl 
viziteze din când în când. Partea întunecată. Locul în care 
puteau să iși dezbrace mantia schiloditoare a respectabilității și 
să lase liber animalul care sălășiuia în ei. 

Apoi să revină acasă, la micile lor neveste şi la micile lor 
vieți şi să viseze la data viitoare când aveau să fie liberi. 

Nu şi el. El era servitorul lor. Sclavul lor. Unul bine plătit, 
însă doar atât. 

Singur, neştiind unde să meargă, ce să facă, Jansen se trezi 
tânjind să vadă locul de unde pornise pe această cărare. Îna- 
intă pe aleea îngustă. O ușă mov. Un nume: Elefantul Leneş. 
Începea să îşi amintească. 

Ajunse în întunericul din capăt. Uşa căpătase o culoare nea- 
gră, lucioasă, proaspăt pictată. Lângă ea se afla un set de sonerii 
pentru etajele de deasupra. Citi numele de pe ele. Un contabil. O 
firmă de relaţii publice. O firmă chinezească de import-export. 

Greşise. Locul se schimbase. Poate în rău. 

Nu fusese niciodată un hoţ. Bărbaţii care intrau pe uşile 
Elefantului Leneş nu plecau nemulțumiți. Se întreba dacă nu 
cumva clienţii acestor oameni puteau afirma acelaşi lucru. 

Cineva lipise un semn pe un zid din apropiere. Un aver- 
tisment în privința hoților de buzunar şi a tâlhăriilor. 

„Se întâmplă“, reflectă Jansen. 

Era o alee sumbră, izolată. Iar el era singur. Un bărbat bă- 
trân şi anonim. Era un loc stupid în care să te plimbi. 

Erau acolo când se întoarse. Trei golani tineri, unul asia- 
tic, de ceilalţi nu era sigur. Urâţi şi slăbănogi, bravada fixată 
pe fețele lor rele. Cel mai mic era în față, ceilalți doi în spate. 
Felul în care acționau laşii. 

Puştiul scosese un cuțit. Îl ameninţă, fluturând lama: 

- Dă-ne portofelul, bunicule. 

Theo Jansen se întrebă cât timp trecuse de când nu mai 
avusese de-a face cu astfel de gunoaie. Nu se întâmplase de- 
parte de locul în care se aflau. 

Se aplecă, îşi duse mâna la ureche, vorbi cu o voce răguşită: 

- Ce zici, nepoţele? Nu aud prea bine. 

Un potop de înjurături. Cuţitul flutură din nou în fața lui. 
Micul idiot îşi puse mâna pe haina lui Jansen. 

- Dă-mi dracului banii, omule. 

O altă fluturare a cuțitului. 

~ Sau te tai. 

Jansen dădu din cap, zise: 

- Ah. 

Îşi deschise încet haina, băgă o mână în ea, o bâţâi, ascul- 
tând limbajul băiatului devenind mai zgomotos şi mai mur- 
dar în timp ce ceilalţi priveau în jurul lor, întrebându-se dacă 
îi putea vedea cineva. 

Avea păr negru lung, unsuros. Era atât de uşor. Jansen îşi 
strânse mâna în jurul pistolului, îl scoase. În timp ce băiatul 
se holba la el, cu ochii largi, gura deschisă, mâna lui Jansen se 
strânse în jurul scalpului lui, trăgându-l tare de cap, izbindu-l 
de perete. 

Cuţitul căzu zgomotos pe pietrele de pavaj. Ceilalţi doi fu- 
giră de îndată. Erau doar ei doi în momentul ăla, aproape unul 
de celălalt, lângă setul de sonerii. Un bărbat de aproape şaizeci 
de ani. Un tânăr care, probabil, nici nu împlinise douăzeci. 

Theo Jansen împinse cu putere ţeava pistolului în obrazul 
palid al băiatului. Ascultă un potop de rugăminţi scâncite, 
împinse şi mai tare. Îi spuse să tacă. 

- Care este lecţia astăzi? îl întrebă Theo cu calm. 

- Nu am vrut, domnule, se văicări puştiul. Nu am... 

- Care este lecţia astăzi? tună Jansen. 

Rostise fraza cu cea mai furioasă voce de care era capabil 
şi se simţi bine. 

Tăcere. 

- Uneori alegi tipul greşit, explică Jansen după o vreme. 
Aceasta este lecţia. Învaţ-o. 

Ţeava pistolului nu se mişcă. Ochii băiatului rămaseră 
larg deschişi. 

- Repetă după mine... începu Jansen. 

- Uneori alegi omul greşit, îngăimă rapid băiatul. 

„Şcoala vieţii“, chibzui Jansen. Aşa fusese şi el. Numai că 
băiatul din fața lui nu avea mușchi. Probabil nici părinţi de- 
cenți. Într-un fel, acest puşti avea scuza pe care el nu o avu- 
sese niciodată. 

- Fă-ţi rost de o slujbă, nepoţele. Nu eşti făcut pentru treaba 
asta. Ascultă-mă. Ştiu ce vorbesc. 

Puştiul râse, în ochi îi apăru un licăr de furie. 

- O slujbă. Unde ai fost recent? întrebă băiatul. 

- La închisoare. Şi nu mă întorc prea curând acolo sau în 
vreun loc asemănător. 

Luă pistolul din faţa tânărului slab. Puștiul privi spre pie- 
tre, spre cuțitul de jos. 

- Poţi să îl uiţi, îl sfătui Jansen. 

Ușa se deschise. O femeie de vârstă mijlocie, într-un cos- 
tum elegant, business, se holbă la ei, apoi întrebă precaut: 

- S-a întâmplat ceva? 

- Căutăm clubul Elefantul Leneş, răspunse Jansen. Dar 
cred că am ajuns prea târziu. 

După aceea pe jumătate îl împinse, pe jumătate îl lovi pe 
puști până reveniră pe stradă. Jansen îl privi luând-o la fugă. 
Se înjură pentru replica de moment cu slujba. Era o replică de 
om bătrân. Şi el s-ar fi simţit insultat. 

Înapoi în piață găsi o tarabă cu heringi. Studie peștii. 
Vechi, nu noi. Primi un mormăit de la bărbatul din spatele ta- 
rabei. Comandă un broodje, privi bărbatul punând fileul alb 
subțire, ceapa, câteva murături într-o chiflă. 

Traversă Leidseplein mâncând. Ar fi trebuit să bea o bere 
înainte. Sau un gin. Astfel poate nu ar fi observat că mâncarea 
nu avea niciun gust. Era orașul lui, dar părea să se retragă din 
calea lui. Nimeni nu îl privea. Nimeni nu făcea altceva în afară 
să se ferească de el. 

Un bătrân nebun mâncând broodje haring. Gândindu-se 
la un tâlhar mort, ars de flăcări pe un câmp de flori. Şi la fiica 
lui, ucisă, lăsată lângă casa plutitoare a singurului poliţist în 
care un bărbat ca Theo Jansen putea avea încredere. 

Poate că Mulder chiar o ucisese. Ce ar mai fi fost de făcut? 
Era greu să te răzbuni pe un bărbat mort. Nu auzise nimic de 
la Maarten. Nimic de la Robles sau Suzi. Trei, patru ore, atâta 
îi mai lăsa. După aceea avea să se așeze într-un bar undeva în 
Jordaan, să se îmbete criță, să dea telefonul şi să aștepte apari- 
ţia lui Vos. 

Câteva minute mai târziu, mobilul îi sună. Era Suzi, proas- 
păt ieşită din Marnixstraat. 

- Nu era nevoie să îl trimiţi pe acel bărbat, începu ea. Sau 
să mă ameninţi. Ai fi putut, pur şi simplu, să mi-o ceri. 

- Confesiunea este ceva firesc pentru tine, presupun. 

- Eşti un tembel bătrân şi nebun. Ştii asta? 

- Da. Dar toţi avem lipsurile noastre. Nu te-am minţit 
niciodată totuși. Sau? 

Tăcere. Se gândi că mersese prea departe. 

- Mi-au spus că au să mă acuze că te-am adăpostit. Când 
au timp. Aș putea ajunge la închisoare. 

- Nu este atât de rău. Au preoți şi alte chestii. 

- Theo! strigă ea. Nu da vina pe mine pentru toate! A fost 
ideea lui Rosie. Nu a mea. Era furioasă că nu voiai să ştii de 
mine. Nu aveam doi gologani să pun sub pernă... 

- Ai fi putut să îmi ceri! tună Jansen. 

- Să te implor? Să vin la tine în genunchi? 

Poate că era adevărat, se gândi el. Construise ziduri în ju- 
rul lui de-a lungul anilor. Nimeni nu se apropiase. Nici măcar 
Rosie, se pare. 

- Dacă Mulder a ucis-o, pot să mă predau, spuse el mai 
încet. Ce rost mai are? 

Ea nu răspunse. 

- Vorbesc de unul singur aici? 

- Vos nu crede că a fost Mulder, răspunse ea. Nu mi-a zis-o, 
însă mi-am dat seama. 

Chiar după treizeci de ani, putea să simtă tensiunea din 
vocea ei. 

- Atunci, pe cine urmărește? întrebă el. 

- O femeie. Nu trebuia să văd, dar i-a apărut numele 
pe ecran. 

— Cineva cunoscut? 

- O americancă. Barbara Jewell. Conduce un loc numit 
Casa Galbenă. I-am căutat adresa. Este în spatele pieţei de flori. 
Au surprins-o pe o cameră de supraveghere în apropierea apar- 
tamentului lui Rosie. 

- Casa Galbenă? Ce naiba mai este și asta? 

- Nu ştiu! Abia am așteptat să ies de acolo. Au găsit-o pe 
fata lui Prins. Vos vrea să-i vorbească despre locul de pe 
Prinsen. Însă este bolnavă sau cam așa ceva. Nu poate vorbi. 
Tot m-au întrebat ce s-a întâmplat acolo... 

- Ce s-a întâmplat? 

- Nu știu, strigă ea. Este adevărul. Dar fata ştie. Par siguri 
de asta. 

- Mersi, spuse el. 

Erau zece minute de mers pe jos până la piaţa de flori. Pu- 
tea să întrebe acolo de locul respectiv. 

- Asta este tot? Mersi? 

- Îmi pare rău că l-am trimis pe Maarten. Nu am vrut să 
te văd. Nu am putut face asta. 

- Te înspăimânt, Theo? Despre asta este vorba? 

- Poate, confirmă el. Majoritatea lucrurilor mă înspăi- 
mântă, dacă mă gândesc bine. 


11 


Vos trimise doi ofiţeri în uniformă să o aducă pe Margriet 
Willemsen în Marnixstraat, o întâmpină la biroul de recepție. 
Luară trei cești de cafea de la cel mai prăpădit aparat, străbă- 
tură coridorul. Își alesese rutina cu atenţie. În acest timp, 
Alex Hendriks stătea într-o altă încăpere cu Koeman şi un tâ- 
năr detectiv. Vos se opri la uşă și privi prin sticlă. Capul mi- 
cului funcționar se ridică de pe masă. Se îngrozi când o văzu 
pe femeie. 

- Sunt aici din cauza acelui cretin? întrebă Willemsen. 
Ştiţi că tocmai l-am concediat? V-a spus asta? 

- Ne-a zis că l-ai trimis acasă şi că îl aşteptau acolo mai 
mulți gangsteri, răspunse Bakker. 

Willemsen râse. Își scutură capul. 

- Ce este asta? Alex Hendriks şi-a pierdut minţile. Mi-a 
ascuns o cameră video în dormitor. A încercat să îl şantajeze 
pe Prins. Apoi o angajată temporară i-a descoperit ascunză- 
toarea de pornografie şi a început toată prostia asta. El este cri- 
minalul. Nu eu. 

Bakker era pregătită să răspundă acestei momeli. Vos îi 
făcu semn să tacă. Intrară apoi în încăperea alăturată. 

Hendriks tremura, îngrozit, atunci când ofiţerii îl aduse- 
seră în Marnixstraat. Avea iPadul cu el. Jurnalul de apeluri pe 
care ei îl văzuseră deja. Cele două filmări. Nişte schimburi de 
e-mailuri inofensive între Willemsen şi Mulder din săptă- 
mâna anterioară. 

Şi mai era ceva concret: extrasul de cont pe patru luni 
pentru un cont bancar privat, pe numele grupului politic al 
lui Willemsen. Vos printase cifrele. Le întinse peste masă când 
se aşezară. Pe urmă adăugă un alt extras, scos în noaptea pre- 
cedentă de echipa de noapte pentru unul dintre conturile 
offshore ale lui Mulder. 

- Trebuie să te uiţi peste asta, spuse el, bătând cu degetul 
primul extras. 

Willemsen nici măcar nu clipi. 

- O dată pe lună Mulder era plătit cu opt mii de euro într-un 
cont offshore, zise Bakker. Am găsit sursa. Menzo. 

- Poliţiştii corupți sunt treaba voastră. Nu a mea. 

- Aici, zise Vos punând degetul pe al doilea extras. O dată 
pe lună el îţi transfera patru mii de euro. 

Willemsen luă calm foaia şi o studie. 

- Nu mie. Este un cont al partidului. Nu îl administrez eu. 
Nici măcar nu ştiu ce sume sunt în el. 

Se încruntă, gândindu-se. 

- Din câte ţin minte, este un cont folosit pentru cheltuieli 
de operare. Primim numeroase donaţii individuale. Fiecare 
partid politic primește. Ar trebui să vorbiţi cu responsabilul 
nostru financiar. El vă poate explica... 

- La naiba! strigă Bakker. Cel mai mare gangster din 
Amsterdam îţi plătea o leafă lunară. De parcă ai fi fost... com- 
pania de telefoane sau ceva în genul ăsta. Ce primea în schim- 
bul lor? 

- Finanţele lui Mulder nu mă privesc, răspunse Willemsen, 
cu capul într-o parte, ca şi cum ar fi fost nedumerită, deloc 
intimidată. Mă culcam cu el din când în când. Era doar sex. 
Nu o prietenie. Nu vorbeam prea mult. 

- La trei zile după ce Menzo îl plătea, îți primeai şi tu par- 
tea, replică Vos. 

- Mulţi oameni fac donaţii lunare. Şi eu donez din sala- 
riul meu. 

Zâmbi şi îl întrebă: 

- Asta este tot? 

- Nici măcar începutul, răspunse el. Hendriks mi-a spus 
că ai acceptat pactul cu Prins ca să poți distruge De Nachtwacht 
din interior. Ai fost plasată acolo cu acest scop. 

- Este plin de imaginaţie. O fabulaţie completă. 

- Crede că gangsterii ăia au fost trimiși la el acasă ca să îl 
ucidă, interveni Bakker. 

- Vreţi să spuneţi că sunt și o ucigașă? întrebă Margriet 
râzând de amândoi. l-aţi găsit pe aceşti oameni imaginari pe 
care i-aş fi trimis acolo? Aveţi vreo dovadă care să confirme 
ceea ce spuneți? 

Vos trimisese o echipă la Amstel, dar nu găsise nimic. 

- Ascultaţi-mă, adăugă Willemsen. Voi vorbi foarte răspi- 
cat, în speranţa că veţi înțelege ceva. Alex Hendriks este ne- 
bun. Aiurează. Este furios că l-am concediat. Sunt jignită de 
faptul că l-aţi băgat măcar în seamă. Şi voi merge mai departe. 
Vă promit. 

Se lăsă pe spate pe scaun şi îi înfruntă cu privirea. 

- M-aţi adus de la biroul meu din cauza bâiguielilor unui 
angajat nemulțumit? Fiindcă unul dintre propriii voştri ofițeri 
făcea contribuţii partidului meu politic? Ceea ce, de altfel, era 
dreptul lui. 

Își luă servieta, își verifică ceasul, se ridică de la masă. 

- Îl acuzaţi pe Hendriks pentru acele filmări pe care le-a 
făcut? Sper că da. Am să discut și cu un avocat. Despre calom- 
nie. Despre arestare fără motiv... 

- Nu te-am arestat, preciză Vos, privind cele trei cești de 
cafea neatinse din faţa lor. Te-am invitat aici doar la o cafea. 

Ea zâmbi la asta. 

- Eşti un om amuzant. Sper că vei râde și mâine. 

- Nu poţi scăpa de asta, Margriet, o avertiză Vos. 

- Nu am de ce să scap. Şi nu suntem la per tu. 

- Banii murdari intrau în fondul tău de campanie. Chiar 
dacă nu ţi-o putem demonstra încă. O putem arăta însă parti- 
dului tău. Şi acele filmări... 

- Lasă banii, Vos. Nu aveţi nimic, zise Margriet așezân- 
du-se din nou pe scaun. 

- Filmările, repetă Bakker. Problema este că... sunt atât de 
disponibile în zilele noastre. 

- Nu au devenit încă publice, adăugă Vos. Ceea ce este un 
mic miracol, având în vedere că măcar una dintre ele a fost pe 
mâinile unei reporteriţe. 

Oftă. 

- Problema este că... Nu ştiu dacă pot garanta că nu vor 
scăpa pe viitor. De aici. De oriunde altundeva ar mai fi. 

Laura Bakker încuviință. 

- Chiar dacă nu putem lega banii de tine, zise ea. Nu cred 
că Amsterdamul o să aprecieze prea mult că lidera consiliului 
apare pe YouTube călărind doi bărbați morți. 

- Mă ameninţaţi, spuse Willemsen către Vos, nu către ea. 
Vă credeam mai deştepţi de atât. 

- Vreau să îmi spui despre Mulder și despre acel privehuis 
de pe Prinsen. Cred că ai fost acolo. Cred... 

- O dată, răspunse ea tăios. Doar o dată, și am fost cu Wim. 
Nu cu Mulder. El era deja acolo când am ajuns. A fost în urmă 
cu câțiva ani, când abia intrasem în politică. Trebuia să fie un fel 
de... nu ştiu. O iniţiere. O întâlnire pentru cei cu pasiuni co- 
mune. În regulă? 

- Cu Prins? repetă Bakker. 

- Aşa am spus. Cred că şi el era nou. Mulder a aranjat 
întâlnirea. 

Ridică din umeri, păru ușor jenată. 

- Bărbaţi de vârstă mijlocie în costume. Tinere fete în ro- 
chii de petrecere. În cea mai mare parte stând la ei în poală. Și 
Dumnezeu ştie doar ce mai făceau la etaj. Nu am rămas să aflu 
şi nici Wim nu a făcut-o. Dacă voi... 

Margriet Willemsen nu îşi găsea cuvintele şi asta era ceva 
neobişnuit. 

- Dacă voi v-aţi fi făcut treaba corespunzător... dacă nu aţi 
fi primit mite... nu s-ar fi întâmplat nimic din acele lucruri. 

- Asta nu te-a oprit să iei banii lui Jimmy Menzo, observă 
Laura Bakker zâmbind. 

- Începi din locul în care te afli! urlă Willemsen. Nu din 
locul în care ai vrea să fii. 

Apoi mai încet. 

- Wim nu a înţeles asta. Credea că putea demola totul și 
s-o ia de la început. Viaţa nu este așa. Totul este un compro- 
mis. O negociere. Oricine poate cădea la pace cu propriii prie- 
teni. Înţelegerile cu dușmanii sunt cele importante. Acelea 
schimbă lucrurile. Cu Mulder prin preajmă, am fi putut ajunge 
la un acord. Fără bordeluri la vedere. Fără droguri în preajma 
şcolilor. Să stingem puţin luminile roşii. 

Se opri. Spusese prea multe şi o ştia. 

- Voiam să fac lucrurile mai bune într-un mod care să și 
funcţioneze. Fie că mă credeţi sau nu. Acum ne-am întors la 
zero. Menzo este mort şi Jansen Dumnezeu ştie unde... Nu 
ştiu cine o să conducă lucrurile. Am să vorbesc cu superiorii 
tăi despre asta, Vos. Nu sunt naivi. Ei trăiesc în lumea reală. 
Nu în cea de basm în care se pare că au rămas doar cei ca tine. 

El nu obiectă când ea se îndreptă spre ușă. Bakker începea 
să se agite, dorind să ştie de ce. 

Vos rămase tăcut, trecându-și degetele prin părul lung, 
ciufulit. Apoi se scuză, ieşi din cameră, intră în baie, se duse 
spre prima cabină goală, vorbi îndelung la telefon, primi răs- 
punsurile de care avea nevoie. Dădu niște instrucțiuni. 

Bakker îl aștepta afară. 

- Alo? zise ea. E cineva acasă? 

- Am fost la baie. 

- Pui ceva la cale. Unde este amicul tău, Van der Berg? 

- Til Stamm. De ce ar încerca o colegă de apartament a lui 
Katja Prins, cineva care nici măcar nu îi era prietenă, să fure 
informaţii despre tatăl lui Katja? 

- Nu a ucis pe nimeni, zise Bakker. De ce te mai deranjezi 
cu ea când afurisita asta de femeie... 

- Nu am timp pentru asta, obiectă el, intrând în următoarea 
cameră, trăgându-l pe Koeman afară din mijlocul interviului. 

Nu obținuse nimic de la Alex Hendriks. Înregistrările 
aduse de el demonstrau doar că Willemsen comunicase cu 
Mulder. Că Mulder contribuise la fondurile partidului. Atât. 

Vos se sprijini de zidul de lângă geam, holbându-se la strada 
de afară, ascultând duduitul ciocanelor pneumatice. 

- Vrea protecţie, anunţă Koeman. O primeşte? 

Se încruntă nedumerit. 

- Desigur că nu. Chiar mi-ar plăcea o cafea decentă. Nu 
de la aparat. Criminaliştii au un nou... 

O privi pe Bakker. 

- Şi nişte biscuiţi. Ce fel de biscuiţi se mănâncă mai nou? 
Îmi poţi aduce o listă? 

Ea inspiră lung şi furios. 

- A fost bună ideea, spuse el rapid. Cea cu filmările. Îi 
voi suna pe oamenii de deasupra lui Frank chiar acum. Dar 
ce naiba...? 

Trase din nou de părul lung. 

- Chiar trebuie să aflu de ce a făcut Til Stamm ce a făcut. 
O cafea bună m-ar putea ajuta... 

- Nu sunt chelnerița ta, Pieter Vos, declară Bakker. 

Koeman își ridică mâinile în aer. 

- Oh, la naiba, îţi aduc eu cafea. Nu primeşti listă de bis- 
cuiți. Ceva veşti de la spital? 

Vos îşi privi telefonul. Un mesaj de la ofițerul de acolo: 
Katja Prins avea să fie în curând lăsată să plece. Încă nu vor- 
bise. După ce îi dădeau drumul, urma să stea la Liesbeth, sub 
supraveghere medicală. 

- Doi biscuiţi, zise el. Fără ciocolată. Urăsc ciocolata pe 
biscuiţi. 

Koeman ieși tropăind. Bakker începu din nou să protesteze. 

- Taci, zise Vos. Încerc să gândesc. 

- Mi-ar plăcea să fiu şi eu inclusă. 

- Depinde la ce mă gândesc. 

- Nu îmi pasă dacă mă dau afară săptămâna viitoare. Voi 
pleca bucuroasă să îmi găsesc o slujbă în care să lucrez cu oa- 
meni normali... 

- Oamenii normali te vor plictisi, Laura. Aşa sunt ei. 

O uşă se deschise pe coridor. Frank de Groot, roşu la 
faţă, furios. 

- Înăuntru! strigă el. Amândoi. 

- Eu îmi aştept cafeaua şi biscuiţii, Frank, obiectă Vos. 

- Înăuntru! tună comisarul. 

Locul nu era greu de găsit. Plante de floarea-soarelui gal- 
bene pe perete. O stradă în spatele aglomeratei și puternic mi- 
rositoarei pieţe, unde turiştii plăteau preţuri piperate pentru 
bulbi pe care nu aveau să-i crească niciodată. Jansen rămase 
afară în frig, întrebându-se ce să facă. 

Un nume. Atât avea. Nimic care să o lege pe americancă 
de Rosie. Nici măcar nu înțelegea ce era Casa Galbenă. 

Apoi un Volvo alb parcă stângaci în dreptul drumului, o 
figură cunoscută ieşi din el, îndreptându-se spre clădire. 

Nu se uită la bărbatul mare, cu păr vopsit, care țâşnise 
spre adăpostul umbrelor. 

Jansen se strădui să îşi amintească numele. Fusese bun la 
asta, în trecut. Niciodată nu uita o față. În acele clipe însă avu 
nevoie de puţin timp. 

Van der Berg. Un detectiv masiv, prietenos, alcoolic. O 
persoană despre care Jansen crezuse la un moment dat că avea 
să devină flexibilă. Dar era doar o parte a fațadei. De fapt, era 
la fel de încăpățânat şi de onest ca şeful lui, Pieter Vos. Care, cu 
siguranţă, îl trimisese acolo cu un motiv. 

De Groot închise ușa și le spuse să ia loc. Citi un fel de 
acuzaţie de rebeliune. În legătură cu toate lucrurile pe care ei 
le făcuseră greșit. Cum Margriet Willemsen aducea în urma 
ei furia unor zei îndepărtați. 

Vos ascultă răbdător. Laura Bakker se agită și se bâţâi pe 
scaunul ei. 

- Aici, declară de Groot, ia totul sfârșit. Ştiu că există la- 
cune în caz. Vreau şi eu, la fel de mult ca voi, să aud ce are de 
spus fata lui Prins. Dar asta nu va schimba nimic. Avem deja 
două nume pe care să le punem pe hârtie. Mulder şi Wim 
Prins. Ambii morţi. Vreau treaba făcută. În ceea ce o privește 
pe Willemsen... 

- Minte de îngheaţă apele, interveni Vos. Ştii asta. 

- Poate că știu! Însă nu ea a răpit-o pe Katja Prins. Nu ea a 
ucis-o pe acea reporteriță sau pe Rosie Jansen. Mai mult, nu 
putem demonstra absolut nimic împotriva ei. Nu poți... 

Maşina lui Hendriks, cu bărbaţii în costume, lângă Podul 
Subţire, fusese surprinsă pe camere cu circuit închis. Avea nu- 
mere false de înmatriculare, niciunul dintre bărbaţii din ma- 
şină nu putuse fi identificat. Părea suspect, însă nu exista nicio 
dovadă care să lege atacul de consiliu. 

- Am poze cu ei, începu Bakker. 

- Şi ce putem face? întrebă de Groot. Să ne petrecem zile 
întregi căutându-i, și apoi? Nu au făcut nimic. Nu ai nici mă- 
car o dovadă ca să o bagi în aceeaşi oală cu Mulder. Sau să o 
acuzi de corupție. 

Se întoarse spre Vos şi întrebă: 

- Sau greşesc? 

- Probabil că nu. Poate că ar trebui să pasezi dosarul celor 
de la anticorupţie. 

- Asta hotărăsc eu, răspunse comisarul. Nu tu. Vreau să vă 
văd că faceţi hârțogăria pentru Prins şi Mulder. Vreau să fiu 
capabil să dau o declaraţie. Caz închis. 

Cei doi rămaseră tăcuţi după asta. 

- Nu vă cer prea multe, adăugă de Groot. Nu văd ce rost ar 
avea să fugărim oameni morţi. Lăsaţi-o pe Margriet Willemsen 
în seama mea. Și găsiţi-l pe Theo Jansen. Dacă putem să îl bă- 
găm la răcoare, aş dormi mai bine noaptea. 

- Norocul tău, zise Bakker. Tot nu ştim ce s-a întâmplat cu 
Anneliese. De ce ar fi lăsat Mulder corpul lui Rosie în pragul 
lui Vos... 

- Îşi bătea joc de noi! ţipă de Groot. Ura ideea că Vos se 
întorsese. Poate... Nu ştiu... poate s-a gândit că ar fi amuzant 
să îi provoace mai multă durere. Crezi că vom găsi un răspuns 
la toate întrebările? Viaţa nu este aşa aici. Aici nu este... 

- Dokkum? întrebă ea. Am înțeles asta, mulțumesc. 

De Groot îşi încrucişă mâinile. Rămase tăcut. 

- Pot să o văd pe Katja Prins mai întâi? întrebă Vos. Nu 
vorbeşte, dar mi s-a spus că poate părăsi spitalul. Liesbeth va 
avea grijă de ea. Ambele au nevoie de sprijin. 

- Nu ar fi mai bine să ai tu grijă de Jansen? întrebă de Groot. 

- Nu avem nicio idee unde se află, zise Vos. Nimeni nu ştie. 
Nici măcar oamenii lui nu ştiu, bănuiesc. Poate... 

Un gând. 

- Poate că Theo Jansen ne va găsi când va vrea el. A eva- 
dat din cauza lui Rosie. Dacă dăm o declaraţie că Mulder a 
împuşcat-o... 

- Nu pierde timpul atunci, ordonă de Groot. Vreau ca ști- 
rea să iasă până diseară. 

Înapoi pe coridor, Laura Bakker zise: 

- De Groot nu mă place. 

- Ce te face să crezi asta? 

- Pur şi simplu, nu mă place. 

- Frank este încolţit, îi spuse Vos. Willemsen îi provoacă 
probleme. 

Trase de vechea lui jacheta albastră. 

- Ştii cu ce se ocupă Barbara Jewell la Casa Galbenă? 

- Vindecă oamenii? Aşa spunea ea. 

- Terapie prin regresie, răspunse tot el. Ai auzit de asta? 

Ea dădu din cap. 

- Este ca atunci când îţi saluţi monștrii. Și apoi ajungi... 
clar şi curat. 

- Funcţionează? 

- Eu nu am monștri, zise Bakker direct. Doar voi, cei com- 
plicaţi, de la oraș... 

Vos râse. 

- Ce este amuzant? întrebă ea. 

- Tu. 

- Nu pot să cred că Willemsen o să scape. Ai văzut-o. 
Amândoi... 

- Politica, Laura. Oamenii sănătoşi la cap se feresc de ea. Şi 
Frank are dreptate. Nu avem nimic cu care să o amenințăm, cu 
excepţia câtorva filme de budoar şi a câtorva extrase bancare 
suspecte. Să încercăm să salvăm lumea bucată cu bucată, bine? 
Partea cea mai uşoară prima. 

Ea încuviință, zâmbi scurt. 

- Deci, mergem la spital acum? Fac rost de o mașină. 

El privi pe geam. 

- Este prea frumos pentru asta. Vreau puţin aer proaspăt. 

Un oftat exasperat. 

- Nu putem merge cu bicicletele până în Oosterpark. Dacă 
o luăm şi pe Katja... 

El flutură cheile de la bicicletă şi zâmbi. Ea privi înapoi 
spre biroul lui de Groot. Uşa era închisă. 

- Deci, chiar mergem? 

- Turul misterului, anunţă Vos. 

Chiar înainte de prânz, Van der Berg ieşi din Casa Galbenă, 
cu telefonul în mână, purtând o conversaţie pe care nu părea să 
îi facă plăcere să o poarte. Soarele era aproape călduros. Pe 
stradă erau câţiva turişti ce strângeau flori şi suvenire stupide în 
mână: saboți și pălării albe ascuţite. 

Cu el mai era și o femeie. Poate patruzeci de ani, constitu- 
ție solidă, păr vopsit. Purta o jachetă lungă, bărbătească şi pe 
faţă se întrezărea o expresie de nedumerire. Nu dorea să fie cu 
Van der Berg. Nu avea de ales. Asta era evident. 

În timp ce cei doi stăteau în faţa casei cu floarea-soarelui, 
iar Van der Berg continua să se certe încet la telefon, privind 
spre Volvo, Jansen se ghemui rapid la pământ, cu ochii îndrep- 
taţi spre stradă. Un taxi înainta de-a lungul acesteia, căutând 
clienţi. Pocni din degete, îl chemă. Până să ajungă şoferul 
lângă el, Van der Berg era deja la Volvo, deschizând uşa pentru 
femeia despre care Jansen bănuia că era Barbara Jewell. 

- 'Ține-te după mașina aceea, șuieră Jansen arătând spre 
mașina albă de poliție. 

Şoferul ezită. 

- Prieteni de-ai mei, minţi Jansen când se urcă. 

- Atunci, de ce nu te duc ei? întrebă şoferul. 

Jansen aruncă pe scaunul din față câteva bancnote de 50 
de euro. 

- De aceea. 

Volvoul se îndreptă spre capătul străzii, căutând o des- 
chidere în traficul aglomerat. Şoferul taxiului se încruntă, ri- 
dică bancnotele. 

La două mașini distanță, îl urmăriră pe Van der Berg 
printre maşini şi tramvaie. 

Ajunseră la Prinsengracht şi maşina de poliție o luă la stânga. 

O stradă cu sens unic pe malul stâng, departe de secția 
Marnixstraat. Un drum lung, lejer. După o vreme, clădirea 
albă pătrățoasă, asemenea unui hambar, a Amstelwerk apăru 
la orizont cu spațiul verde-deschis al parcului vizibil dincolo 
de ea. Copii dându-se în leagăne. Rosie venea acolo când era 
mică şi Jansen era un tată singur, încercând din răsputeri să 
fie un părinte bun. 

O altă mașină albă de poliţie se apropie şi parcă în faţa clă- 
dirii arse din partea opusă. Jansen se holbă dincolo de canal. 
Ştia în momentul acela încotro să se îndrepte. Un loc pe care 
ar fi trebuit să îl viziteze cu multă vreme în urmă. 

Doi ofiţeri de poliţie în uniformă le aduseseră pe Katja şi pe 
Liesbeth Prins de la spital la carcasa înnegrită a clădirii care fu- 
sese la un moment dat Casa Păpușii. Aşteptau în stradă, cu cele 
două femei în maşină, așa cum îi instruise Vos. Îi priviră pe el şi 
pe Bakker sprijinindu-şi bicicletele de grilajele înnegrite de 
fum, scoțând setul de chei aduse din Marnixstraat, desfăcând 
lacătul şi lanţul și deschizând noua ușă din metal. 

Bakker îl urmă înăuntru, privi în jurul ei și spuse: 

- De Groot te va omori. 

- Nu fac asta pentru Frank. Nu ai observat? 

- Şi eu o să fiu concediată. 

- Dacă vrei să te întorci în Marnixstraat... 

Un zâmbet crispat. Nimic mai mult. 

O altă maşină de poliţie se apropie. Van der Berg cu Jewell. 

- Trimite-i pe toţi ceilalţi înapoi la secţie, spuse Vos. Le 
vreau doar pe Katja şi pe cele două femei aici. Şi pe tine. 

Înăuntru era frig și mirosea înțepător a fum. Tapet ars, vag 
roz, atârnând ca scoarţa de copac dezlipită. Duşumele fragile, 
scârțâind sub atingerea piciorului. Vos urcă precaut scările. In- 
tră în prima cameră de la etajul întâi, fără să îşi poată scoate 
din cap imaginea tuburilor albastre fosforescente şi a petelor 
care apăruseră ca prin magie. 

Rămase pierdut în propriile gânduri o vreme. Cineva tuși. 
Când se întoarse, erau acolo: Bakker într-o parte, sprijinindu-se 
de zid, privind totul așa cum îi plăcea ei. Liesbeth cu ochii 
largi, nedumerită. Barbara Jewell la fel de uimită, suspicioasă. 
Şi fata... 

Katja arăta subțire și încordată. Purta o haină albastră, 
simplă și blugi. Părul îi era curat şi îngrijit. Arăta mai degrabă 
de șaisprezece ani decât de nouăsprezece. Avea acea privire 
tulburată de adolescentă în ochi, precum şi exteriorul dur al 
unei tinere morocănoase așteptând cearta inevitabilă. 

Liesbeth nu se uită în ochii ei pătrunzători. Barbara Jewell 
o făcu şi păru distrată şi îngrijorată. 

Vos o prezentă pe americancă lui Liesbeth, apoi se duse la 
perete, îşi trecu degetele peste cercurile făcute de criminalişti 
în jurul petelor de sânge. Privi acelaşi lucru pe podea. Le arată 
şi spuse: 

- Aici. 

Pe urmă: 

- Şi aici. 

- Ce este asta, Pieter? întrebă Liesbeth. Suntem toate epui- 
zate. Vrem să mergem acasă. 

Se întoarse spre ele. Bakker rămase tăcută de data aceasta. 

- Anneliese a fost în această cameră, explică el. Acela este 
sângele ei. Cineva a atacat-o. Cred că s-a luptat cu persoana res- 
pectivă. Nu arăta de vârsta ei. Pentru mine cel puţin. Dar nu ar fi 
renunțat fără luptă. De asta sunt sigur. 

O altă privire spre perete. Petele nu semănau cu urmele 
obişnuite care se găseau în cazul unei crime. Confruntarea care 
avusese loc nu părea să fi fost prea gravă. 

- S-a întâmplat în urmă cu trei ani și nu am știut niciodată. 
Nici nu am fi aflat dacă un şef mafiot nu ar fi preluat acest loc 
deoarece fiicei lui Theo Jansen i-a fost prea ruşine să îl mai țină. 
Şi-a trimis gangsterii aici pentru că voia să îi ucidă și acest 
privehuis să dispară din registre. 

Se gândise îndelung la asta. Nu putea exista un alt răspuns. 
Menzo și Jansen trăiau într-o lume mică. Nu era nicio surpriză 
felul în care anumite părți ale ei se întrepătrundeau. 

Vos încercă să îi surprindă privirea lui Liesbeth şi nu îi fu 
uşor să o facă. 

- Ai auzit ce am spus? Anneliese a fost aici. Într-un bordel. 
Nu vrei să ştii...? 

- Normal că vreau! ţipă ea. Dar nu acum. Katja este bol- 
navă. Dă-i puţină pace, ce Dumnezeu! Nu te-a interesat nicio- 
dată prea mult propria ta fiică. Trebuie să o treci acum pe a 
altcuiva prin infern ca să compensezi pentru asta? 

Katja îşi acoperi urechile cu mâinile, se îndreptă spre pat, 
se așeză pe salteaua murdară, se holbă la covorul gros, soios. 

Așa arătase şi în noaptea dinainte. Pierdută în sine. Mută 
şi fără reacţie la tot ce se petrecea în jurul ei. O reacţie aproape 
firească, numai că el era sigur că se prefăcea. 

Se aşeză lângă Katja, îi scrută faţa, rămase aşa până când 
şi ea se uită la el. 

- De ce nu vorbeşti? întrebă el blând. 

- Încetează, răbufni Liesbeth. Vrei să chem doctorii aici? 
Este bolnavă. Las-o în pace. 

- A fost bolnavă înainte, replică el, privind apoi spre Barbara 
Jewell. Dar tu ai vindecat-o. Ai descătușat ceva şi ai făcut-o... 

Cuvintele îi scăpau. 

- Clară și curată, completă Bakker. 

- Clară şi curată, repetă Vos. Deoarece ceva ascuns, ceva 
din trecutul ei a ieşit la suprafaţă. Și apoi... 

- Nu poţi face asta, spuse americanca. Nu îţi voi permite. 

- Spune-mi tu atunci, zise el. Ce anume ai aflat? 

- Ştii deja! răspunse Jewell. Am mai trecut prin asta. Tatăl 
ei. Ce credea ea. Nu este acesta locul să mă repet... 

Vos arătă spre petele fantomatice de pe pereţi. 

- Însă este cel mai bun loc. Aici a început totul. 

O privi din nou pe Katja. 

- Nu-i aşa? 

Nimic. 

Laura Bakker veni şi se așeză de cealaltă parte a ei, pe pat. 

- Este foarte simplu, spuse Laura. Trebuie să ştim ce s-a 
întâmplat. 

O privire lungă, hotărâtă. 

- Unde... ai... fost? 

Katja Prins își strânse mâinile în jurul taliei subțiri, conti- 
nuând să privească podeaua. 

- Îl sun pe de Groot, ameninţă Liesbeth, scoțându-și tele- 
fonul. Nu cred nici măcar o secundă că el ştie cum o torturați 
pe această biată fată... 

Bakker se ridică de îndată, înşfăcându-i telefonul din mână. 

- Unde ai fost...? întrebă Vos cu mai multă energie. 

Fata mormăi ceva. Pieter se aplecă mai aproape de ea: 

- Nu te aud, Katja. Nu te aud. 

Cuvintele spuse de ea se pierdură. 

- Plecăm, anunţă Liesbeth. Te voi crucifica pentru asta, 
Pieter. Cum îndrăzneşti...? 

- Anneliese a fost aici, repetă Vos, ridicându-se în pi- 
cioare. Ceva s-a întâmplat aici în urmă cu trei ani. De aici a 
început totul. De la moartea lui Bea Prins până la Rosie Jansen. 
Katja ştie ce a declanşat întregul... 

Se întoarse spre ea şi zise: 

- Nu eşti prostuţă, Katja. Nu eşti o idioată. Nu cred asta. 
Ştii... 

- Nu, şopti fata pe o voce joasă, dură. 

Un singur cuvânt, dar nu părea o schimbare importantă. 

- Unde ai fost, Katja? întrebă Bakker din nou. Spune-ne 
măcar asta. Oamenii au murit din cauza asta. Liese... 

Încet, cu tot resentimentul unui adolescent prins în cap- 
cană, Katja şuieră: 

- Nu... ştiu... 

Faţa schimonosită de durere şi furie. O voce tânără, spartă. 

Vos ridică din umeri. Scoase ceva din buzunar. O puse în 
faţa ei. 

O singură şosetă. Neagră. Mică. 

- Am găsit-o pe podeaua bărcii mele noaptea trecută. 
După ce ai apărut tu în acea cămaşă de noapte murdară. 

Expresia de pe faţa ei se schimbă. Trecu de la furie la frică. 

- Nu este a mea... șopti fata. 

- Numai că nu ai apărut din senin, continuă Vos. Ai venit 
cu un taxi. Cineva de la bar te-a văzut. Haine normale, bănu- 
iesc că le-ai aruncat în canal. Te-ai murdărit pe punte sau în 
altă parte. 

Ridică şoseta. 

- Şi ai uitat de asta. S-a terminat jocul. Unde ai fost? 

Tremura, cu ochii îndreptaţi în faţă, o expresie goală. Re- 
veni la felul în care fusese în noaptea dinainte. 

- Îmi poţi spune aici, adăugă el. Sau în Marnixstraat. 
Tu alegi... 

- A fost cu mine! strigă Barbara Jewell. 

Americanca se apropie şi se aşeză lângă ea. Îşi puse braţul 
în jurul umerilor ei lăsaţi, încordaţi. 

- A fost cu mine, repetă ea. M-am gândit că este cel mai 
sigur loc pentru ea. 

Theo Jansen îi urmări cu privirea pe Van der Berg şi pe 
cele două femei în uniformă plecând în mașinile lor. Privi spre 
geamurile de la etaj. Îl văzu pe Vos acolo. Pe tânăra femeie din 
celula de la tribunal. Nu erau singuri. 

Se simți ca și cum cele două pistoale îl îngreunau de ceva ce 
nu putea fi numit. Se îndreptă spre cel mai apropiat coș de gu- 
noi, aruncă în el arma lui Maarten şi cartuşele. Un singur pis- 
tol. De atât avea nevoie. Beretta nouă mii. Avea în continuare o 
magazie plină, din cele două pe care i le dăduse frizerul. 

Intrarea în privehuis-ul pe care îl deținuse, dar pe care nu îl 
vizitase niciodată, era pe jumătate deschisă. Jansen îşi scoase 
pistolul Beretta, îl privi, îndesă arma în buzunarul drept al ja- 
chetei, intră, urcă încet la etaj. 

Auzi voci. Ascultă. Privi în jurul lui spre tapetul murdar, 
lipsit de gust, spre pozele lugubre de pe pereţi. Ura locul. Se ura 
pe sine. 

Scoase micul pistol, cătarea nu i se agăță de materialul 
pantalonului. 

- Ceea ce ne bântuie ne distruge, declară Barbara Jewell 
folosindu-se de o frază tărăgănată, îndelung exersată. 

Lângă ea, pe pat, cu capul plecat ca într-o rugăciune, tâ- 
năra Katja Prins asculta, cu ochii pe jumătate închişi. Vocea 
joasă şi captivantă a femeii ar fi putut fi un drog în sine. 

- Chiar nu suntem interesaţi de seminarul tău acum, o în- 
trerupse Laura Bakker. Spune-ne ce s-a întâmplat. 

- Seminarul? întrebă americanca. Noi vindecăm oameni. 
Nu îi judecăm. Buni sau răi. Şi nu îi aruncăm în închisoare. 
Noi ajutăm... 

- Tu ai eliberat acest duh din lampă, spuse Vos pe cât de 
blând posibil. Cu cele mai bune intenţii, sunt convins. Însă nu 
prea a funcţionat, nu-i așa? 

Ea o privi pe Katja. Descurajată, pierdută pe pat. Începu 
să vorbească. Vos ascultă, știind cumva ce avea să audă. 

Acea sesiune, despre care ea îi spusese, la Casa Galbenă. 
Un progres esenţial, cathartic. Mărturisirea lui Katja - credea 
că tatăl ei o ucisese pe Bea. Şi încă un secret, descifrat cu ajuto- 
rul cuvintelor hipnotice, calme ale Barbarei Jewell. 

Vorbi pe scurt. Când termină, el o întrebă: 

- Deci totul a fost un pretext? Un joc? Ai încercat să ne pă- 
căleşti că fata a fost răpită. Ai copiat modul în care a dispărut 
Anneliese. Şi credeai că asta avea să ne ajute să găsim locul în 
care a dispărut? 

- Ştiu unde s-a dus! EI a luat-o! strigă Katja Prins, în acel 
moment cu ochii îndreptaţi spre el. Tatăl meu. Nu înţelegi? 

Lângă perete, Liesbeth Prins îşi închise ochii, înjură în barbă. 

- Unde a dus-o? întrebă Vos. 

- Nu ştiu! 

Un ton amar, autoacuzator. 

- Eu nu... 

Ochii închiși. Amintindu-şi din nou ceva. 

- Mama ne-a adus aici. Nu ştiu de ce. Mi-a spus că şi tata 
venea uneori. Cu toții o făceau. Politicienii. Era... secretul lor. 

ÎI privi, apoi pe Barbara Jewell. 

- Mama... făcea lucruri uneori. Lucruri stupide. Lucruri 
rele. Dar Liese... 

Privirea i se îndreptă spre Liesbeth. 

- Voia să se răzbune pe tine. Nu ai vrut să o laşi să vină cu 
noi la plajă. Nu o lăsai să stea în oraş. Să facă ce își dorea... 

- Nu este adevărat, se apără Liesbeth. Nu... 

- Aşa zicea ea, insistă fata. 

Faţa îi era imobilă, vocea tristă, monotonă. 

- Mama a întrebat-o înainte. Ştia că nu voiam să mă duc. 
Dar nu aș fi lăsat-o pe Liese să vină singură. O singură dată. 
Atâta tot. Nu s-a întâmplat nimic. Am râs după aceea de asta. 

Ridică fața, holbându-se la Vos. 

- Nu ar fi trebuit să revină aici. Nu fără mine. Însă nu pu- 
teai să îi spui lui Liese nimic... 

Degetul i se îndreptă spre covorul gros. 

- Atunci când am fost şi am rămas amândouă la parter. 
Ceai, prăjituri și bătrâni slinoși care voiau să le stai în poală și 
să îi laşi să îți spună că erai frumoasă. Am ştiut că nu îmi do- 
ream aşa ceva, iar eu eram cea proastă. De ce ea... 

Se desprinse din braţele Barbarei Jewell. 

- Când Liese a dispărut, mama nu a vrut să vorbească 
despre asta. Dar ştia. Mi-am dat seama. Apoi m-am întâlnit cu 
thailandeza care conducea acest loc. Era speriată. Mi-a spus că 
cineva întrebase de ea. O persoană mare şi importantă. Un 
avocat. Cineva de care nimeni nu îndrăznea să se atingă. 

- Nu a fost Wim, murmură Liesbeth. Nu putea să fie el... 

- V-o jur! 

Ochii îi erau largi, vocea ascuțită. 

- După ce mama a murit, am putut să îi văd asta pe faţă. 
Nu daţi vina pe mine. Nu am ştiut niciodată. Nu mi-am dorit 
niciodată asta... 

- Nu ţi-ai dorit-o, confirmă Barbara Jewell. Nu este vina ta. 

- Ți-e uşor să spui asta... 

Pe urmă o tăcere vinovată. Lacrimi furioase. 

Jewell se ridică în picioare, veni lângă Vos. 

- A fost ideea mea de la început, mărturisi ea. Nu a lui 
Katja. Nu a vrut să o facă. Eu am forțat-o. 

- Nu îi minţi, Barbara, bâigui Katja. Nu... 

- Trebuie să o îngroape pe Bea. Şi pe fiica ta. 

Ridică neputincioasă din umeri. 

- Detaliile erau toate acolo. În ziare. Păpușşile. Ce s-a în- 
tâmplat după aceea. Erai proprietate publică, Vos. Voiam să fa- 
cem să pară la fel. Ca să te uiţi din nou peste caz. De data asta 
mai cu atenţie. Să îi facem pe oamenii tăi să observe şi să pună 
niște întrebări pe care nu le puseseră înainte. Fără asta... 

Privi fata de pe pat. 

- Pe ea nu ai fi crezut-o. O drogată. Împotriva cuvântului 
unuia ca el. Merită mai mult. Este nevinovată. Dumnezeu ştie 
doar cât a suferit. 

Își puse mâna pe capul lui Katja. Fata se holba la covorul 
soios, cu o față sumbră, tăcută. 

- Am obligat-o să rămână la mine. Ţi-am trimis acele pă- 
puşi, acele mesaje. Am reușit să angajăm o prietenă la consiliu, 
pentru a face probleme pe acolo. Am vrut să îi facem viaţa un 
coșmar acelui ticălos. În orice mod posibil. Până ceda. Sau ci- 
neva vorbea. Până când voi aţi fi făcut ceva. Niciodată nu am... 

Calmul, autocontrolul păru să o părăsească pe moment. 

- Nu am vrut niciodată să facem rău cuiva. Am vrut doar 
justiţie. Pentru Bea. Pentru fata ta. Şi pentru Katja. Dar cred că... 

Vocea îi devenise o şoaptă. 

- Am vrut să ajut. Nu am vrut nimic din asta... 

Ceva o opri. 

- Şi Rosie Jansen? întrebă Vos. 

- Am vrut doar să vorbim cu ea. Cu adevărat, nu am vrut 
niciodată să... 

Barbara Jewell privea dincolo de el. 

- Pieter... spuse Laura Bakker încet, începând să se miște. 

Prea târziu. Pistolul îl lovi pe Vos cu putere în cap. ÎI trimise 
la podea, conştient doar de ţipetele înspăimântate ale lui Katja. 

Secunde, minute. Nu era sigur câte. Când își reveni, Jansen 
era deasupra lui, ţintuind-o pe Barbara Jewell cu cotul la perete, 
cu pistolul îndreptat spre gâtul ei. 

- Theo... bâigui Vos, ridicându-se din nou în picioare. 

Katja țipa ca un copil furios, certat. 

- Vrei să vorbeşti? ţipă Jansen la americancă. Vorbeşte 
acum. Am pierdut o fiică. Am şi eu un coșciug în care aştept să 
fiu îngropat. 

Jewell, cu capul lipit de tapetul ars, se uita urât la el, ne- 
intimidată. 

- Locul a fost al tău, nu-i aşa? Tu ai lăsat mizeria asta să 
continue. 

- Nu am ştiut... 

- A fost locul tău! ţipă ea. Tu inunzi oraşul acesta cu dro- 
guri și prostituate şi cu toate rahaturile în care a încercat să se 
înece copila asta. Şi apoi faci pe inocentul... 

Pistolul se ridică. O împuşcătură în tavan. Plouă cu tapet 
roz şi fulgi de vopsea în jurul lor. 

- Nu am ştiut! strigă Jansen. Rosie a fost fiica mea. 

Tăcere un moment. Pe urmă vocea calmă, înceată a Barbarei 
Jewell. 

- Ea a condus Casa Păpuşii. Ştia ce se petrecea aici. De 
aceea ne-am dus să vorbim cu ea. Să o implorăm. Să îi cerem 
ajutorul. Fa ştia... 

- Sunt doar afaceri! Dăm oamenilor ceea ce îşi doresc. 

- Erau copii, continuă ea cu destul calm. Copii inocenți 
abuzaţi de bărbaţi de vârstă mijlocie în costume. Care făceau 
ce doreau, după care reveneau la birourile şi soțiile lor... 

Jansen îi flutură arma în faţă. 

- Aşa stau lucrurile aici. Aşa au fost dintotdeauna. Dacă 
nu îţi place asta... 

Vos se apropie. La fel şi Bakker. Aceasta avea telefonul în 
mână. Degetele i se mişcau pe taste. 

- Dar nici ţie nu îţi place, Theo, interveni Vos. Amândoi 
ştim asta. 

Bătrânul gangster se uită fioros la el. 

- Fata mea este moartă şi tu nu ai făcut nimic. Exact ca 
fiica ta... 
fonul. Vor fi aici în două minute. 

Americanca abia o auzi, se holba doar la faţa lui Jansen. 

- Am vrut să vorbim, repetă ea. Atâta tot. Să îi cerem ajuto- 
rul. Nu am ştiut că avusese loc acel atac în faţa tribunalului. 
Ne-am dus doar să avem o discuţie cu ea. A luat-o razna. A în- 
ceput să țipe. A scos un pistol. Mi-a fost teamă că îl va folosi... 

- Şi atunci ai împuşcat-o? întrebă Jansen. 

Un moment lung de tăcere. Barbara Jewell ezită, începu să 
spună ceva. Fătuca fragilă de pe pat sări spre ei, îl apucă pe 
Jansen de braţ, încercă să îi ia arma din mână. 

Îşi strânse degetele în jurul armei. Îl surprinse pe Jansen 
atât de tare, încât unghiile ei disperate aproape că reuşiră să i-o 
smulgă din mână. 

Cu mâinile libere, dând din braţe, Barbara Jewell se eliberă. 

În mijlocul camerei rămăseseră doar gangsterul masiv și 
fata subțire, măruntă, cu mâinile în jurul pistolului lui. 

- Eu am împușcat-o, domnule... şuieră Katja. Eu. Nu 
Barbara. Eu am făcut-o... 

- Katja, şopti americanca. 

Afară se auzeau sirenele. Sunetul cauciucurilor scrâșnind. 

Lacrimi şi furie pe faţa tânără, dură. 

- Eu am împușcat-o, repetă Katja. Striga la noi. Agita pis- 
tolul. Dacă vrei să ucizi pe cineva, ucide-mă pe mine. 

Jansen se dădu în spate, ridică arma, o îndreptă direct 
spre ea. 

Degetul pe trăgaci. Ochii îndreptaţi spre o față tânără, 
sfârşită. 

Nu trase. 

Pași pe scări. Van der Berg și Koeman erau primii, cu ar- 
mele scoase, pregătiți. 

- Tu ce ai fi spus, Theo? întrebă Vos, ţinându-și în conti- 
nuare braţul întins. Dacă ai fi ştiut de acest loc? 

- Dacă nu aș fi fost eu, altcineva... răspunse Jansen oftând. 

- Numai că nu ai fost tu, ci Rosie. Ştia că ai fi urât ceea ce se 
petrecea aici. De aceea l-a închis. Nu de noi îi era frică. Mulder 
nu a înregistrat niciodată locul la secție. Noi renunțaserăm la 
cazul lui Liese. Rosie era îngrozită de tine, nu de altcineva. De 
ce s-ar fi întâmplat dacă ai fi aflat. 

- Pari disperat, Vos, mormăi Jansen. 

- Ai şi tu limitele tale. Ca şi noi. Exact la fel... 

Mâna lui Vos se întinse spre armă, nu tremură. Surprinse 
privirea lui Jansen, dădu din cap spre el. 

- Îmi pare rău că nu am mai băut berea aceea. Poate într-o 
zi. Avem multe de discutat. Multe de împărtășit. 

Jansen se holbă la el și la fata sfârşită, înspăimântată. 

- Dă-mi odată afurisitul de pistol, Theo, spuse Vos. Am 
terminat aici. 

- Vorbeşti prea mult, mormăi Theo Jansen, apoi îi întinse 
pistolul Beretta. 

- Adevărat, recunoscu Vos. 

Le ordonă celorlalți să îşi pună armele la loc. Le spuse să îi 
ducă pe toți în Marnixstraat, să îl aştepte acolo. 

Rămase cu Bakker și îi privi plecând. 

- Mă pot gândi la un singur avocat, zise ea, după ce răma- 
seră singuri. 

Ridică din nou telefonul: adresa era deja acolo. Nu era 
departe. 

- Ai fi putut să îmi spui despre şosetă. 

EI se încruntă. 

- Ce şosetă? 

Ea îşi încrucișă braţele. 

- Şoseta lui Katja? 

- Oh, aceea. Am inventat povestea. Este a mea. 
O pauză, după care ea observă: 

- Încă ai pistolul lui Jansen. 

- Ştiu. 

Îşi băgă pistolul în buzunarul interior al jachetei. 
- Luăm bicicletele. 

Aproape ora două şi soarele anunţa venirea verii. Localni- 
cii pedalau într-o manieră hotărâtă de-a lungul pistei dintre 
drumul pietonal și cel rezervat mașinilor. Vos și Bakker se în- 
dreptau spre o stradă lăturalnică liniştită din Centrul Vechi al 
oraşului. Se apropiau de Leidseplein. El pedala rapid, constant. 
Ea ținea pasul. 

Când erau pe punctul să treacă de colțul ce dădea în piață, 
ea zise: 

- Nu cred că ai uitat, Vos. Dar nu ar fi trebuit să cerem întăriri? 

- Aşa ar fi normal. 

Era sigur că o auzise bombănind ceva. 

Apăsă pe manetele ambelor frâne, puse picioarele jos, evi- 
tând în ultima clipă doi turişti care mergeau alene în faţa lor. 
Bakker se opri lângă el, proptindu-şi cizmele negre grele în 
pământ. Aşteptă un răspuns. 

- Tu ai avut păpuşi? Când erai mică? 

Ea se strâmbă. Aproape roșşi. 

- Doar una. Nu prea îmi plăceau păpuşile. 

- Haide, vorbeşti serios? 

- Ca să fiu cinstită, le uram. Dar unchiul meu mi-a cum- 
părat-o. Ceea ce arăta cât de bine mă cunoştea. Chiar nu am 
vrut să rănesc... 

- O mai ai? o întrerupse el. 

Bakker râse cu voce tare. Atât de tare, încât câțiva turişti 
se opriră şi se holbară la ei. 

- Dacă nu mi-am dorit o păpuşă în Dokkum, nu aş avea 
nevoie de una aici, nu? 

Se pregăti să pedaleze din nou. Dar el nu terminase. 

- Însă ai aruncat-o? 

Ea se gândi la asta un moment. 

- Ei bine... nu. Nu cred. Este la... 

- Mătuşa Maartje? 

- Deştept mai eşti tu. Nu aş arunca aşa ceva, nu? Nu faci 
asta cu păpușşile. Le... 

Mâna i se duse la gură. Ochii i se deschiseră larg. 

- Ai mai spus asta o dată și nu te-am ascultat cu adevărat. 
Le păstrezi. 

- Le păstrezi, confirmă Vos. 

Şi continuară să pedaleze. 

Casa unui avocat, pe o stradă liniştită, cu privelişte spre 
una dintre părțile paşnice ale canalului. Cărămizi șterse la cu- 
loare, ferestre înalte, patru etaje, un cârlig legănându-se de 
acoperişul triunghiular. Mușcate roşii lângă ușa din faţă, nea- 
gră şi strălucitoare. 

Pe un pod jos din apropiere, funcţiona o tarabă cu heringi. 
Un singur client, discutând cu bărbatul îmbrăcat în alb din 
spatele tarabei. Un colţ liniştit, leneș, înstărit, din Centrul 
Vechi. O casă veche, probabil de trei sute de ani, cu pereţi groși, 
de netrecut. 

Lângă treptele din faţă câţiva saci cu ciment, o scândură 
pentru amestecat mortar cenușiu. 

Vos ajunse primul, își aruncă bicicleta pe trotuar, se în- 
dreptă spre trepte, puse degetul pe sonerie. ÎI ţinu acolo. 

Bakker venea în spatele lui. Privi în jurul ei. Se gândi la 
casă. Un loc mare pentru un bărbat singur. 

Un miros în aer. De vopsea și tencuială proaspătă. 

Vos îşi ținea în continuare degetul pe sonerie. O voce fu- 
rioasă se auzi din spatele lemnului vopsit în negru. Cea a unui 
membru al clasei de mijloc, între două vârste. 

Ușa se deschise încet, doar puţin. 

Michiel Lindeman nu arăta aşa cum o făcea atunci când 
muncea. Nu purta costum cenușiu. Părul nu îi era dat pe spate. 
Era îmbrăcat cu o salopetă murdară, plină de pete albe și gri 
pe umeri. Mirosea la fel ca restul clădirii. 

- Ce este asta? întrebă avocatul. 

Vos stătea acolo, îl privea. Bakker se sprijini de cadrul 
ușii. Zâmbi. 

Un singur moment, de atât era nevoie. Faţa bărbatului 
căzu, trecu de la furie şi resentiment la groază. Încercă să trân- 
tească uşa, dar cotul lui Vos era deja acolo. Lindeman începu 
să strige ceva despre mandat, însă Vos împinse ușa cu umărul, 
cu Bakker ajutându-l, şi reuşi să îl forțeze pe avocat să se re- 
tragă în casă. 

Un hol luminos, un candelabru, tablouri, covor gros. Saci cu 
nisip şi cu ciment sprijiniți de peretele din dreapta. Lindeman se 
împiedicase sub presiunea intrării lor subite. Ghemuit la podea, 
amenințând, începu să implore şi să se vaite. 

- Închide ușa, ordonă Vos şi ea se conformă. 

Apoi el scoase pistolul lui Theo Jansen. 

Stă în întuneric, cu mâinile în poală, jucându-se cu dege- 
tele cu materialul acoperit de mici pătrate roz şi albe. 

Atât se mai poate mișca în clipa asta. Atât i-a mai lăsat. 

„Mica mea păpuşă...“ 

De câte ori îi spusese aşa? De câte ori se luptase cu el? 

Şorţuleţ roz cu pătrăţele. Mâneci moi, bufante, din bum- 
bac. Spatele gol. 

Pantofii negri de lac au dispărut. Rochia este zdrenţuită, 
prea mică pentru ea. 

Nu mai este fetiţa de şcoală inocentă, curioasă. Acum ştie. 
Acum vede, chiar legată la ochi, chiar cu banda adezivă lipită 
peste gură. 

Camera este plină de praf și de întuneric. 

„Mica mea păpuşă, la revedere.“ 

Fără lumină, doar frig. Plasticul oribil îi blochează nările, 
îi acoperă gura. Materialul dur îi zgârie ochii. 

„Bunătate“, i-a spus el. 

Atât reuşise să îi spună. 

Un fel de iubire. 

Şi pe urmă a rămas singură. Pentru prima oară, se părea, 
de când intrase singură în acel loc de pe Prinsengracht într-o 
zi însorită, cu o viaţă întreagă în urmă. Gândind că era doar 
un experiment stupid, născut din plictiseală şi resenti- 
ment. Că în curând avea să o convingă pe mama ei să o lase 
să meargă la Bloemendaal aan Zee, la petrecere şi la plajă. Să 

fie cu cei de vârsta ei. Nu cu bărbați trişti şi disperaţi în cos- 
tume lucioase. 

„Amintiri.“ 

Ceai condimentat cu altceva. Mese sărăcăcioase servite pe 
o tavă din plastic în timp ce îi asculta poveştile, implorările, 
scuzele. Încercând să-şi scoată din minte impulsul subit, ne- 
voia, atacul violent, disperat, mâinile lui scoțându-i hainele, 
dându-le jos pe ale lui. 

După aceea el plângea. Vorbea despre iubire. Dar nu era 
pentru ea. Pentru costum. Pentru materialul roz drăguţ. Pen- 
tru rochia pufoasă. Amintiri a ceva pierdut înainte să îi apar- 
țină cu adevărat. Ea nu exista. Doar păpuşa exista. Şi asta nu 
era deloc uman. 

Captivă în celula din subsol, visa cu ochii deschişi. Își 
amintea de plictiseala lejeră, liniştitoare, de acasă. Un pro- 
gram tv, nişte muzică. O jucărie pierdută. Stupida casa de pă- 
puși pe care tatăl ei i-o cumpărase și pe care o depozitase apoi 
pe undeva când râsese de ea. Când râsese de el. 

Acele amintiri, şi dulci, şi dureroase, îi umpleau capul obo- 
sit şi tulburat. O hrănise cu ceva de dimineaţă. Ceva diferit. 
Nu era acel ceai cu gust ciudat. Era suc de portocale, cu un 
gust dulce, metalic. Sorbise din el, îl privise. Văzuse vina şi du- 
rerea pe singura faţă pe care o cunoscuse în ultimii ani. 

Pat roz. Cearşafuri roz. Perne roz. 

Cât timp fusese acolo? 

Nu ştia. Capul o durea, vuia. 

„Vise.“ 

Plutea undeva lângă tavan ca o creatură încercând să se as- 
cundă într-un colț înalt, mai sigur. Sub ea, putea să vadă o fată 
tânără legată de un scaun, drogată, cu ochii acoperiţi, cu bandă 
adezivă la gură, închisă într-o cameră sigilată, lipsită de aer, 
vopsită într-o singură culoare. Care nu era speriată în timp ce 
otrava se răspândea prin venele ei fragile. Nu mai era îngrijo- 
rată, ci doar recunoscătoare că noaptea nesfârșită în care trăise 
se apropia de final. 

Conştientă, de asemenea, că undeva deasupra ei lua naş- 
tere o furtună, nu apropiată, dar nici distantă. 

Sunete pe care nu le mai auzise niciodată în viaţa ei nouă, 
neînsemnată. Alte voci, disperate, furioase. 

Strigăte. Plânsete. 

Pe urmă bubuitura scurtă, cataclismică, asemănătoare 
cu tunetul. 


22 


Michiel Lindeman era ghemuit la podea în salopeta lui 
murdară, privindu-i, speriat şi furios. 

- Unde vă este mandatul? strigă el. Nu puteţi face asta... 

- Uite-ţi aici mandatul, răspunse Vos, făcând un pas în 
faţă, îndreptând ţeava pistolului negru direct spre faţa avoca- 
tului, ridicându-l apoi spre tavan. 

Trase un glonţ în aer. 

- Unde este? 

Bakker veni lângă el, privi în jurul ei, făcu ceea ce trebuia 
să facă: gândi, raţionă, încercă să îşi imagineze unde ar fi pu- 
tut fi fata. 

Lindeman, care nu era prost, se ridică în fund, îşi puse 
mâinile în jurul genunchilor, îi privi cu faţa lui de nevăstuică 
şi întrebă: 

- Ce anume? 

- Fiica mea. Ai luat-o de la acel privehuis. Unde este? 

- Ţi-ai pierdut minţile din nou, Vos, mormăi avocatul şi 
scutură din cap. De data asta vei plăti. 

Pistolul era din nou îndreptat spre el, mai aproape. 

- Pieter, spuse Laura Bakker încet. 

Îşi întinse mâna, îndreptă pistolul în altă parte. 

- Cred că poate ar fi mai bine... 

- Unde este? tună Vos. Tu ai fost la Poppenhuis. Rosie 
Jansen a confirmat... 

- Rosie Jansen a murit, strigă Lindeman. Eşti suficient de 
nebun acum încât vorbeşti cu cadavrele? 

Vos aproape își pierdu cumpătul. Ar fi făcut-o dacă Bakker 
nu l-ar fi ridicat pe Lindeman în picioare. Îi vorbi pe un ton 
rece, hotărât: 

- O să aruncăm o privire pe aici, amice. Peste tot. 

Îl lovi apoi şi îl împinse pe hol. 

În sufragerie, bucătărie, baie. 

La etaj, deasupra biroului, se afla un mic cinema. Dormi- 
toare, camere libere. Spaţii goale pline de nimicuri. 

Încă trei etaje. Douăzeci de minute. 

Nimic suspect. Nu găsiră haine de femeie. Poza vreunei 
păpuşi. Nimic tineresc. Doar cameră după cameră luxoase în 
vila din Centrul Vechi a unui avocat solitar, de vârstă mijlocie. 

Lindeman devenea din ce în ce mai încrezător cu fiecare 
pas fără rezultat. 

Într-un final, ajunseră înapoi în hol. Avocatul îi ameninţa 
cu mai multă îndrăzneală, cerându-le să plece, promițând să îl 
sune pe de Groot. Pistolul atârna în mâna lui Vos. Nu mai erau 
opţiuni. Nu mai avea idei. Putea doar să îşi imagineze ce era 
mai rău: ea nu mai era, dispăruse, era moartă, într-un loc pe 
care nu aveau să îl afle niciodată. 

Laura Bakker mergea în spatele celor doi bărbaţi şi înce- 
puse să cerceteze tencuiala proaspătă de acolo. Își puse dege- 
tul pe ea. 

- Este în continuare umed, observă ea. Treabă de amator. 
Unchiul meu lucrează în construcţii. Nu eşti deloc priceput, 
Lindeman. 

- Dacă am să îţi vreau opinia... începu avocatul. 

- Oricum o primeşti. De ce ar face un bărbat ca tine asta? 

- Bani, răspunse el, fără prea multă convingere. 

Vos se apropie și privi. Nu ştia nimic despre clădiri. Nu 
era în stare să îşi repare nici măcar propria barcă. 

- Restul peretelui nu are nimic, continuă Bakker, înaintând 
de-a lungul lui, bătând în tencuială. De ce ai tencuit doar aici? 

Privi uneltele și sacii goi de pe podea. 

- Şi toate materialele astea? Sunt pentru o lucrare mai mare. 

- Vreau să plecaţi, zise Lindeman. Când am să discut cu 
de Groot... 

- Ooo, nu marele şi răul Frank. Ne-ai speriat, spuse Bakker, 
care apucase o toporişcă din spatele roabei pătate cu ciment, 
sprijinită de zid. 

- Ce naiba crezi că faci? întrebă avocatul. 

Ea zâmbi şi lovi tare cu toporişca, înfigând vârful ascuţit 
în tencuiala proaspătă. O dată. De două ori. 

ÎI privi pe Vos și spuse: 

- Este o uşă în spate. Are un beci acolo, presupun, şi i-a 
blocat intrarea. 

Lindeman încercă să fugă spre fața casei. Vos îi puse pie- 
dică, îl prinse de guler, luă toporişca, îi dădu lui Bakker pisto- 
lul, îi spuse să îl supravegheze. 

Tencuiala era umedă şi moale. După câteva lovituri, reuşi 
să o dea jos cu mâinile, smulgând fâşii şi bucăţi lungi până când 
podeaua era acoperită cu ele. 

Uşa din spate era neagră, vopsită recent. Mâner din bronz. 
Încuiată. 

Îl privi pe Lindeman, îi ceru cheile. 

- Ne vedem la închisoare, îi şuieră avocatul. Agresiune. 
Intrare ilegală. Aceasta este casa mea... 

Bakker băgă pistolul în buzunar, găsi un baros printre unelte, 
lovi puternic de trei ori, sfărmă încuietoarea, deschise ușa. 

În spate era un întrerupător. Vos îl apucă pe Lindeman. Îl 
luă cu ei, apăsă butonul. 

Un tub fluorescent începu să licărească sub ei. Scări lungi. 
Piatră goală. Laura Bakker cobori pe treptele abrupte. 

- Era o pivniţă de vin, explică Lindeman precaut. Nu am 
mai avut nevoie de ea. Umezeala... 

- Vos! strigă Bakker de dedesubt. Mai este un zid blocat 
aici. Probabil l-a făcut de dimineaţă, din ce pot vedea. 

Cercetă locul. 

- Are şi vin aici. 

Bakker se întoarse la baza scărilor cu barosul atârnându-i 
în mână. 

- Probabil că te-ai grăbit. Să închizi locul aşa înainte să îţi 
poţi scoate băutura. 

Vos apucă toporişca într-o mână, ţinându-l pe avocat cu 
cealaltă. Coborâră scările, cu Lindeman în faţa lui. Un perete 
lung, plat. Tencuială în mijloc, un dreptunghi înalt în conti- 
nuare suficient de proaspăt cât să se poată vedea pete umede 
în anumite locuri. Îşi lipi urechea de perete, nu auzi nimic. 

- Este o mare greşeală, vorbi din nou Lindeman. Nu ştiţi... 

- Taci din gură, îi spuse Bakker, lovind peretele. l 

Barosul ricoşă din perete. Vos îi dădu drumul bărbatului, 
izbind cu toporișca, lovitură după lovitură. Era conștient că 
ea lăsase barosul din mână şi se repezise la perete, smulgând 
fâşii maronii, groase. Era conștient şi că Lindeman încerca să 
scape de lângă ei. 

- Prinde-l, îi ordonă Vos şi se întoarse la lucru. 

Avea deja un ritm. Un puls stabil îi alunga gândurile. 

De deasupra auzi un zgomot. Un strigăt. Un țipăt. Privi în 
spate, îi văzu pe Bakker şi pe Lindeman pe scări. O zări lovin- 
du-l cu cizma ei dreaptă, mare, direct în tibie, trimițându-l în 
zbor în josul scărilor, rostogolindu-se, ţipând până se opri pe 
podeaua rece. 

- Hopa, spuse Bakker când îl văzu jos. 

În mână avea o lungime de cablu. O înfășură în jurul în- 
cheieturilor avocatului, legă capătul de balustrada scărilor. Se 
întoarse lângă Vos, începu să lovească alături de el cu barosul. 

Muncă brută. Repetitivă. Singurul lucru pe care el îl dorea 
în acel moment. 

Ea reuşi prima, însă aproape căzu în față când barosul se 
lovi de o altă ușă din lemn ascunsă în spatele noii tencuieli. Încă 
un lacăt de zdrobit. Pe urmă şi ultimul obstacol fu înlăturat. 

Rămaseră apoi pe loc, fără respiraţie, ascultându-l pe 
Lindeman văitându-se pe undeva, cerându-şi scuze, justificân- 
du-se. Prostii despre iubire şi devotament şi despre cum nu îl 
înţelegea nimeni. 

Laura Bakker lăsă jos barosul. 


Casa păpușşilor 441 


- Problema este, amice, tocmai asta... că te înțeleg. 

Vos lovi lemnul negru, întinse mâna, găsi un întrerupător 
în stânga, îl apăsă. 

Roz peste tot. Pereţi roz. Covor roz. Un scaun roz. Un pat 
roz. Şi încă ceva. 

O formă pe un scaun, legată cu frânghie. Cu capul plecat 
în faţă. Păr blond. O siluetă subțire. O rochie de copil cu pă- 
trățele albe şi roz. 

- Anneliese, şopti el şi intră. 


PARTEA A CINCEA 


NOUĂ ZILE MAI TÂRZIU 


Vara sosi devreme. Cicliştii matinali de-a lungul canalului 
Prinsengracht purtau cămăși şi pantaloni scurți sau fuste, oche- 
lari de soare pe cap, în timp ce îşi vedeau de treburile zilnice, 
pedalând pe sub teii verzi. 

Barca lui Vos era în continuare un dezastru. Avusese alte 
griji pe cap. Se ocupase de consecințele intrării în casa lui 
Michiel Lindeman și de arestul ulterior. Îi urmărise pe Jansen 
şi pe avocat până la tribunal şi la închisoarea unde aveau să 
rămână. Aceeaşi procedură pentru Katja Prins şi Barbara 
Jewell. Acestea ieşiseră din închisoare pe cauţiune pentru 
acuzele de omor din culpă şi şantaj, îndreptându-se spre o 
sentință cu suspendare din partea unui sistem judiciar care 
deja le arătase semne de clemenţă. Probabil la fel avea să se 
întâmple cu Suzi Mertens, care era cu Jansen atunci când Vos 
îl vizitase la închisoare. Era, poate, mai aproape de Jansen 
decât îşi dorea însuşi bărbatul. Dar Vos se bucurase să o 
vadă acolo. 

Deznodământul oferise un adevărat festin ziarelor. Un po- 
lițist corupt. Gangsteri în război. Un politician mort şi parte- 
nerul lui, un avocat corupt care o răpise şi o ținuse captivă pe 
fiica detectivului responsabil pentru combaterea crimei orga- 
nizate. Şi, cel mai important, descoperirea că Anneliese nu era 
moartă. Un fel de miracol. Totul părea făcut la comandă pen- 
tru titlurile ziarelor. 

Margriet Willemsen rămăsese viceprimar al consiliului ora- 
şului, necontestată, cu reputația în cea mai mare parte nepătată. 

Alex Hendriks fugise, după ce primise o sumă importantă. Ple- 
case la Londra să își caute o altă slujbă, o viaţă diferită. 

Apoi mass-media trecuse la alte poveşti. Amsterdamul 
putea suporta doar o anumită cantitate de scandal. Restul po- 
veștii se potrivea cel mai bine criminalilor, fie ei avocaţi sau 
ofiţeri de poliţie morți, nu unei politiciene trecute prin multe, 
care părea să aibă un răspuns pentru orice. 

De Groot renunţase la investigaţie în cazul plăţilor ilicite 
ale lui Mulder și Menzo. Acesta era prețul pentru faptul că pri- 
vise în altă parte în cazul intrării ilegale în casa lui Lindeman. 

Vos nu avea de gând să obiecteze. Anneliese era liberă, lă- 
sând încet în urmă încarcerarea și sedativele pe care Lindeman 
i le dăduse. Sub durere și șocul care începea să dispară, era în 
continuare fiica pe care el o ştia: inteligentă, curioasă, hotă- 
râtă. Însă și diferită, în moduri pe care Vos se străduia să le în- 
țeleagă. Existase și înainte o distanţă între fiică şi tată, chiar 
fără acest hiat extraordinar. Relaţia ei cu Liesbeth fusese una 
mai apropiată, mai intensă, mai complexă și uneori dificilă. 

Erau gânduri pe care ele şi le împărtăşeau, despre care el 
nu mai auzise. Nu se îngrijora și nu îl deranja. Fiica lui urma 
să îşi revină într-o zi, aşa îl asigurau doctorii. Cicatricele lă- 
sate de încarcerarea obsedată a lui Lindeman aveau să se vin- 
dece doar peste ani de zile. Chiar şi cu ajutor şi consiliere era 
posibil ca unele să nu se vindece niciodată, nu că şi-ar fi dorit 
să se gândească la asta în acel moment. Dar ea era vie şi par- 
tea legală a cazului putea înainta fără ea. Lindeman avea să 
pledeze vinovat pe motive de nebunie, argumentând că el în- 
suși fusese victima unei forme altruiste, obsesive de iubire. 
Nu era nevoie de martori, de interogatorii la tribunal. Avea 
măcar să fie scutită de asta. 

Stătea aşezat pe un scaun șubred pe puntea bărcii, între 
trandafirii care se ofileau şi câteva ghivece cu ierburi aromatice, 
cu Sam la picioare. Micuţul câine era încântat de prezența unui 
tânăr pe barcă şi asculta paşii răsunând în cabina de sub ei. 
Anneliese era cu Liesbeth, vorbeau cu vocile joase. Cotrobăind 

pe barcă, găsise vechea casă de păpuşi şi, spre ușurarea lui, fu- 
sese capabilă să râdă de asta. Îi aruncase vechea acuzaţie: 
„Cum ai putut să o cumperi? Chiar nu mă cunoşti deloc?“ 

Şi cu asta, o lăsase împreună cu mama ei. Rămăsese afară, 
privind traficul de pe canal, oamenii care se îndreptau spre 
mesele şubrede de pe trotuarul din faţa Drie Vaten. 

- Tată? zise ea, urcând pe punte, punându-și perechea de 
ochelari de soare pe care o purta afară. 

Ochii îi slăbiseră cât fusese captivă în pivniţa lui Lindeman. 
Făcea primii pași ezitanţi înapoi în lume. Avea să aibă nevoie 
de timp. 

Şi vocea i se schimbase. Câteva tonuri mai joase decât își 
amintea el. Devenise matură, îşi pierduse inocența. 

Lângă scândura de acces se aflau două valize. Era un ră- 
mas-bun, unul temporar, totuși unul dureros. 

- De ce locuieșşti aici? îl întrebă ea, trăgând un scaun firav 
pentru a se așeza lângă el. Ce este în neregulă cu un apartament? 

- Îmi place barca mea. O repar. Până te întorci va fi gata. 
O vei iubi. Când te culci auzi apa. Când te trezești auzi rațele. 
Este frumos. Nu am mai dormit atât de bine în viaţa mea. Nu 
în ultimele nopţi, oricum, adăugă el ridicând din umeri. 

Liesbeth o urmase pe scări. Nu arăta diferit. În continuare 
rănită. Bănui că suferea încă după Prins. 

- Nu o vei repara niciodată, comentă ea, privind strada 
lungă de pe ambele maluri ale podului. Nu vei avea timp. De 
Groot se va asigura de asta. 

- S-ar putea să ai dreptate, recunoscu Vos. 

Două locuri rezervate la același zbor pe care încercase să îl ia 
Wim Prins, direct spre Aruba. Aveau să stea în vila de acolo, cea 
pe care Liesbeth o vizitase în secret în timpul aventurii cu Vos. 
Anneliese nu știa nimic despre asta, aşa cum nu știa nici că Wim 
Prins fusese tatăl ei adevărat. Vos îi ceruse lui Liesbeth de la în- 
ceput să păstreze tăcerea în acele privinţe. Nu îl contrazisese. 

- Îţi vei face timp să vii să ne vizitezi? întrebă Anneliese. 
Mama zice... 

Păru nesigură. 

- O să rămânem acolo șase luni sau mai mult. Trebuie să 
îmi revin. Să fiu altundeva... 

- Dacă doctorii spun că este o idee bună... dacă așa crezi 
şi tu... 

Îi atinse braţul. 

- Întoarce-te când te simţi pregătită. Nicio presiune. Eu 
nu plec niciunde. 

- Mi-ar plăcea să te văd, spuse ea în acel mod calm, hotă- 
rât, pe care îl avea de mică. Arăţi de parcă ai avea nevoie de 
puţin soare. 

- Nu îţi fă griji în privinţa mea. Dacă este timp... 

Era o minciună. Amândoi o ştiau. El își privi ceasul. Ta- 
xiul avea să apară în curând. Vos se ridică în picioare, zâmbi 
când ea i se alătură. 

O îmbrăţișă pe fiica lui, o sărută pe obrazul catifelat. Era 
înaltă și frumoasă, în cămașa ei de vară şi blugi noi. Părul îi 
era tuns scurt, nu mai avea şuviţele copilăreşti pe care și le do- 
rise Lindeman. 

- Mă poţi găsi întotdeauna aici, spuse Vos. Te voi iubi în- 
totdeauna. Dacă ai nevoie de mine, doar spune-mi. 

Ea își scoase ochelarii de soare. Își stăpâni lacrimile. Poate 
copilul din ea credea că el și Liesbeth luau în considerare o îm- 
păcare. În timp ce adultul știa că nu era așa și privea întot- 
deauna mai sceptic. 

— Am nevoie de un minut cu mama ta, îi zise el. Du-te şi bea 
o cafea peste drum. Este mai bună decât cea făcută de mine. 

- Nu ţi-am mulţumit niciodată, nu-i aşa? 

- Nu este nevoie să o faci. Îmi pare rău că mi-a luat atâta 
vreme. Am renunţat. Credeam că te-am pierdut. Că nu aveam 
ce să fac. 

- Ce a schimbat lucrurile? 

- Nu ce, cine. Katja Prins, presupun. Şi o tânără foarte în- 
căpăţânată din Dokkum. 

- Ce...? 

- Altă dată, zise el. Nu acum. 

Cu braţele în jurul umerilor lui, se întinse și îl pupă din 
nou. Pe ambii obraji. Era din nou dragoste între ei. Tăcutul, 
dar stăruitorul devotament al familiei. Ceva ce Pieter Vos cre- 
zuse că pierduse pentru totdeauna. 

Apoi ea se îndreptă spre Drie Vaten, se aşeză la o masă 
printre turişti, comandă o cafea. Câţiva tineri o priveau. Nu 
era frumoasă doar în ochii lui. Avea o inocenţă fermecătoare, 
care te marca, poate iluzorie. Făcea capetele să se întoarcă. 

Asta fusese suficient cu trei ani în urmă, pentru obsesivul 
şi singuraticul Michiel Lindeman, care căutase o marionetă 
personală pe care să o stăpânească, să o formeze, să o adore. 
Mai devreme sau mai târziu avea să apară un alt bărbat. De 
data aceasta spera că unul bun. Şi nu prea curând. 

- Eşti bine-venit să vii să ne vizitezi, Pieter, spuse Liesbeth, 
cu braţele încrucişate, cu fața lipsită de emoție, impenetrabilă. 
Ar fi o schimbare de la magherniţa asta. 

Câinele se ridică, se holbă la ea. Vos era sigur că auzise un 
mârâit jos. 

- Îmi place magherniţa asta. Jordaanul este casa mea. 

Ei nu îi plăcu asta. 

- Şi acum Aruba o să fie a voastră, adăugă el. 

- Am vrut să mergem într-un loc cald şi însorit. Un loc 
în care să putem fi fericite. Liese are nevoie de asta la fel de 
mult ca mine. 

- Este mai bine să rămâi acolo. 

Ea își lăsă capul într-o parte, nedumerită. 

- Dacă asta o să vreau. Trebuie rezolvată situația averii 
lui Wim... 

- Banca poate face asta. Ar trebui să o laşi în seama lor. 

- Ce se întâmplă cu Bea? întrebă Liesbeth. Trece şi asta la 
dosarul lui Wim? 

- Ce contează pentru tine? 

- Am fost măritată cu el. Ţii minte? 

Pusese atât de puţine întrebări. O parte din el îşi dorise ca 
lucrurile să fi rămas la fel. 

- Am să las dosarul deschis pe moment. 

Câinele se ridică şi se duse spre prora, se aşeză acolo, cu 
spatele la ei, pozând pentru camerele turiştilor de pe un vas de 
croazieră care înainta pe canal. 

- De ce? 

- Fiindcă nu el a ucis-o pe Bea. Tu ai făcut-o. 

Aceeaşi expresie glacială. Nicio sclipire în ochi. 

- Am fost naivă, spuse ea cu veselie. Am crezut că ţi-ai 
revenit. 

- Mă simt bine mersi. Cineva a şters scaunele mașinii ei. 

Atenţia lui Vos se îndreptă spre fiica lui. Sofia luase loc 
lângă ea, probabil ca să se asigure că niciunul dintre bărbaţi nu 
o va face. Cele două își sorbeau cafea. Discutau. 

- Criminaliștii au crezut că asta s-a întâmplat atunci când 
mașina a fost trimisă în service în urmă cu câteva săptămâni. 
L-am pus pe Van der Berg să verifice. Lucrătorii garajului nu 
obişnuiesc să curețe prin frecare aceste modele. Scaunele sunt 
din piele. Au nevoie de lustruire. 

- Te aștepți să cred...? 

- Şerveţelele folosite erau foarte specifice. Mai mari decât 
cele pe care le cumperi de la magazin. Exact de aceeaşi mărime 
cu cele pe care le întrebuințează criminaliștii noştri. Acolo 
unde lucrai tu în acel moment. 

- Asta este tot? întrebă ea. Cel mai bun detectiv din 
Amsterdam. Doar atât ai? 

- Este un început. Sau va fi unul, dacă te întorci din Aruba. 
Nici Anneliese nu vreau să rămână mai mult de şase luni. 
Nu dacă nu se întoarce aici și nu îmi spune în față că asta își 
doreşte ea. 

- Ticălos arogant... 

- Wim a ştiut de la început, nu-i aşa? 

Vos se gândise bine. Păstrase totul pentru el. 

- De Nachtwacht era parte a acelei vinovăţii, bănuiesc. Cre- 
dea că putea să curețe orașul și să ispășească pentru ce aveai pe 
conștiință. Cred că nu a fost chiar atât de greu pentru el să sară 
din acel avion... 

- Era un laş. Slab. Ca orice bărbat. Târfa aceea mi-a furat 
fiica. În timp ce tu pierdeai vremea, luând-o razna, în secția 
Marnixstraat, fără să ajungi nicăieri. Ea a dus-o pe Liese la acel 
privehuis. A fost vina ei... 

- Nu. Lindeman a răpit-o. Nimeni altcineva. 

- Bea a început totul! Asculţi măcar? Sau ești în conti- 
nuare adormit? 

Vocea ei devenise prea puternică. Un chip tânăr, preocu- 
pat, îi privea de la o masă din faţa Drie Vaten. 

- Mi-am dorit doar să ştiu, rosti Liesbeth mai încet. Wim 
era la capătul puterilor cu acea femeie. Nu m-am dus să o ucid. 
Mi-a râs în faţă. Mi-a spus că ştiuse de mine şi de Wim de la 
început. Că ceea ce îi făcuse lui Liese era răzbunarea ei. Nu asu- 
pra mea. Asupra fiicei mele. 

Asta nu îi trecuse prin minte. Ar fi trebuit să o facă, îşi 
dădu seama Vos. 

- Şi aveai din întâmplare un pistol la tine. Nişte şerveţele 
de la sectorul de criminalistică din Marnixstraat ca să cureţi 
după aceea. 

- Eu rezolvasem misterul, Pieter. 

Îl împunse în piept. 

- Cât timp tu nu ajungeai nicăieri. Eu am ştiut. 

Un taxi alb înainta de-a lungul canalului Prinsengracht, 
şoferul uitându-se după cineva. 

- Dacă te întorci, redeschid cazul, îi promise Vos. Voi folosi 
fiecare ofițer pe care îl am până te văd la tribunal. Crede asta, 
dacă nu crezi altceva. 

Ea zâmbi, îi făcu semn cu mâna lui Anneliese. Strigă cu o 
voce calmă şi prietenoasă: 

- Eşti gata? 

ÎI privi, în continuare radiind, apoi întrebă: 

- Şi să îi frângi din nou inima fiicei tale? Nu prea cred. 
Dacă era să o faci, o făceai acum. Nu te pune cu mine. Nu eşti 
în stare. Niciodată nu ai fost. 

Îşi întinse braţele. Promisiunea unei ultime îmbrăţișări. 

- Prefă-te. De dragul ei. Nu al meu. Bea este moartă și în- 
gropată. La fel şi Wim. Liese trăieşte și nu am să las nimic pe 
lume să îi facă rău. Te poţi baza pe asta. 

Cea mai scurtă îmbrățișare, un sărut rece pe obraz. Apoi el 
le cără bagajele până la drum. O îmbrăţișă pe fiica lui o ultimă 
dată, îi şopti cuvinte calde la ureche, o sărută și o privi plecând. 

Rămase stând în picioare, pierdut în gândurile și îndoie- 
lile lui, când auzi un clopoțel. 


Sam veni fugind pe scândură, schelălăind zgomotos, se 
repezi spre bicicletă, îşi puse labele pe picioarele ei. 

- Ai uitat, Vos. Nu îmi vine să cred. 

Se simţi lent şi stupid. O tânără înaltă, pe o bicicletă mo- 
dernă cu coş în faţă. Părul ei lung şi roşu, atent periat, îi ajungea 
la umeri. Purta o rochie de modă veche cu model, albă şi verde, 
tăiată chiar deasupra genunchiului. Sandale maroniu-deschis, 
din piele, nu cizmele negre, grele. Şi o pereche modernă de 
ochelári de soare pe care şi-i dădu de pe nas, când el o privi, pe 
urmă punându-i pe cap. 

- Laura? 

- Ar fi trebuit să ştiu, nu? Am căzut de acord. Ţii minte? 

- Arăţi... diferit. Hainele. Mătuşica Maartje? 

- Nu face toate hainele pe care le port. Nu sunt la serviciu. 

Repetă mai încet ultimele două cuvinte. 

- Ştii măcar ce înseamnă asta? 

El îşi aminti promisiunea: ea putea să îl scoată pe Sam la o 
plimbare undeva. În acel moment, el tocmai încerca să refuze 
oferta de ieşire la o bere a lui Van der Berg. Nu se gândise prea 
mult la asta. 

- Vondelpark, spuse ea, mângâind câinele pe cap după ce 
îşi sprijinise bicicleta de grilaj. Dacă este în regulă... 

Coada terierului flutura ca un metronom suprasolicitat. 
ÎI ridică, îl sărută pe cap, el îi linse fața ca răspuns, îl puse în 
coşul din faţă. 

- Este nouă, zise el, arătând spre bicicletă. 

- De Groot m-a confirmat pe post. Am primit scrisoarea 
ieri. Aşa că mi-am făcut un cadou. 

- Veşti bune, spuse el, dând din cap cu înţelepciune. 

- De parcă nu ai fi ştiut. Nu că ar fi avut prea mult de ales. 
Aş fi făcut un scandal uriaş dacă m-ar fi dat afară. După toate 
încurcăturile cu Katja și Mulder. Oh... nici nu îţi poți imagina... 

- De fapt, pot. 

Ea mângâie din nou câinele. 

- Eşti în regulă? Pari distras. 

- Niciodată nu m-am simțit mai bine, răspunse el conști- 
ent că ea se holba la cămașa lui jerpelită, la blugii roși, la teni- 
şii vechi. 

Un gând. Îşi ridică blugii și arătă cu degetul. Doi ciorapi 
asortaţi. Roşu-aprins. 

- Felicitări, zise ea. Data viitoare te găsesc în costum de gală. 

- Este un început. 

- Vrei să vii şi tu în parc? întrebă ea, subliniind fiecare cu- 
vânt, ca un adult vorbind unui copil. 

Vos arătă spre barcă. 

- Este de muncit aici. Multă muncă. 

- Vei termina vreodată? 

- Probabil că nu. 

- Tu vei termina vreodată? 

El ezită şi răspunse tot cu o întrebare: 

- Dar cine termină? 

Dădu din cap spre Drie Vaten. 

- Pe lângă asta... mă aşteaptă nişte rufe acolo. 

- Asta este cu adevărat ruşinos. 

Un rânjet sfios. 

- Ştiu. Nu îl lăsa să mănânce chipsuri. 

Scoase un vechi făraş din supermarket dintr-un buzunar. 

- Asigură-te să cureţi... 

Ea băgă mâna pe lângă căţel în coş și îi arătă un nou pa- 
chet de pungulițe pentru mizeria lăsată de câine. 

- Ultima ta șansă, Pieter Vos, spuse Laura Bakker, dându-și 
jos ochelarii. A doua oară nu te mai întreb. 

El ridică din umeri, zâmbi șters. O privi mormăind ceva 
în barbă, pornind apoi de-a lungul canalului. 

Sam făcu ceva ce nu îl mai văzuse făcând vreodată. În loc 
să se bucure de vântul răcorindu-i blana, se întoarse și privi 
femeia care îl conducea spre parc. Ea îi vorbea în timp ce pe- 
dala încet de-a lungul canalului Prinsengracht, cu părul roşu 
zburându-i peste umeri, părând să aibă ochi doar pentru 
micul animal. 

Vos îşi privi barca dărăpănată, deteriorată. 

Apoi se uită spre Drie Vaten, unde se serveau primele beri 
reci ale zilei. 

Se trase de părul prea lung. 

Îşi scărpină obrazul. Se simţi indecis. 


-ândva, unu dintre oħterii de vâr a politei din 
Amsterdam, surcesu. pe plar protesional a lu Piete! Vo: 
se nâruie când tata ui de saisprezece un, e răpite în 
circumstanțe misterioase cc răzbunare o actunilo’ detec 
tvului. Timp de do! an dupe aceasic întâmpiare el 
trăieşte intro ambarcatiune locvibile da: dărapanată 
pe Piinsengrachi unu! dintre multele canale ule capitalei 
suedeze, $ cea mai mare parte c zile si-o petrece în 
Rijksmuseum, holbându se la c asc c Papusilor, istorică 
jespre care banuieste cc ar avea iegåturo c; cazu tiice 
sule. Vos spere cu fiecare clipa ce aestinul sõ- scoata în 
cale un indiciu cât de mic despre soarta lu Annelies 
tato pe care se invinuieste ca o pierdut. 


„David Hewson are ur deosebit sim a ritmulu! s a 
cului, personajele lui dând Jovadà de sentimente reale 
ovesteo lui din Casa ypăpusilor despre muncc at 

“ietectiv, e aparte, cu pagini inte esante, tulburatoare si 
pline de suspans. ” 


SBN 9/5-bUb-b09-9p/ pa 


sdru a ta 91786066 I 


www.rao.ro 


